
			SADRŽAJ

			Barol Ed: Drugi čovjek

			Benini Milena: Brod bez voznog reda

			Benzon Antea: Svemir je more, a more je svemir

			Galen Milivoj: Bakho

			Mikša Golub Mislav Gabrijel: Jednadžba života

			Jovanović Tihomir: Tunguska

			Mihailović Miloš: Moskovljanin

			Papić Eliša: Tele

			Papić Vladimir: Ja

			Peregrin Srebrenka: Feather, bone and tears

			Val Tatjana Luna: Čekaj me

			Vujnović Tajana: Snovi budnih

			Zornić Alma: Oborotenj

			Žiljak Aleksandar: Partizanka

		

	
		
			RIJEČ UREDNIŠTVA

			Put do pete konvencije je bio dug i jako rijetko popločan, ali kada smo do nje stigli, puni ponosa i poleta, konačno smo bili dorasli izazovu kojeg smo pred sebe stavili nekoliko godina ranije. 

			Ova je zbirka, dugo sanjana, nerijetko tražena i s nestrpljenjem očekivana, ugledala svjetlo dana u sklopu jubilarnog nam FantaSTikona i vjerno prati njegove teme.

			Kada smo zagazili u proces pripreme zbirke, nismo ni slutili koliko je posla pred nama, ali odgovorno tvrdimo da se za nas trud isplatio. Sada, uz naklon i malo nade, zahvaljujemo sudionicima i čekamo čitatelje da nam kažu kako se raduju idućoj.

			Tea Juretić

			Nije im bilo lako. Sastale su se uz šalicu čaja i svaka uz svoja dva kilograma priča, sjele su vijećati o tome tko je na putu prema Dvorani slavnih, a čije riječi će u dimu zasladiti sljedeći roštilj. Nije ti srcu prirasla Majčica Rusija, a nisu ti nešto ni istraživanja svemira? Ćevapi će im biti slađi. Znaš upotrebljavati gramatička pravila i stil ti je božanstven? Nazdravljaju u tvoje ime. Ali kako im je bilo odabrati pobjednika? Ni jedna nije popustila, čaja je nestalo, boce su bile prazne, a pobjednika nigdje na vidiku. Borba do nagrade je bila duga i bespoštedna.

			Marijana Munitić

			Ti, ti, ti i ti na rezervi. Roboti dadilje mi čuvaju mamu i tatu. Planeta naopačke. Pionirske žrtve i čovjekov najbolji prijatelj. Romantika u doba spavanja. Vanzemaljska stručna služba za uklanjanje krupnog otpada. Neuzvraćeno prijateljstvo. Uzorkovanje duše mjesta. Ljubav je na brodu. Turisti među zvijezdama. Vrlo veliko skladište podataka. Cijena želje. Kad si očajan, nisi svoj. Vodka nije ono što mislite, barem ne sasvim.

			Čini vam se nabacanim? Nepovezanim? Malko čudnim? Ne. U pitanju je vrlo mali sažetak putovanja koje vas čeka među sljedećim stranicama. Odabrane priče variraju žanrom, stilom, idejama i učinkom. Za svakoga ponešto, za sve – dobre priče.

			Romana Jadrijević

		

	
		
			DRUGI ČOVJEK

			ED BAROL

			Seizmometar ga je upozorio dovoljno rano da zauzme najbolju poziciju, relativno udaljenu, ali ne previše, tako da može kontrolirati sondu poslanu u neposrednu blizinu. Dušik je provalio uvis iz gejzira, silinom koju je osjetio i na udaljenosti, dok je okolini led dobivao pukotine koje su se približavale njegovoj povišenoj poziciji. Izravni prelazak u plinovito stanje, bez tekuće međufaze, davao je moćan potisak plinu koji je curio u rijetku atmosferu. Sonda je prišla dovoljno blizu da uzme uzorak; vrijednosti ugljikovog monoksida i metana unutar stupa plina dobio je gotovo odmah. Preostalo je da sačeka da provala plina prođe, dosad nije uspio ustanoviti obrazac koji bi mu odredio približno vrijeme čekanja, pa da nakon toga uzme uzorak u neposrednoj blizini i usporedi vrijednosti. Sačekao je nekoliko minuta nakon što je gejzir prestao bljuvati plin, pa se polako pokrenuo. Gusjenice su orale preko smrznute površine na kojoj se, zbog manje gustoće, nalazila dobra, stara, smrznuta voda. Ostali plinovi, dušik je vodio glavnu riječ, miješali su se u krutu tvar i nalazili se na površini odmah ispod leda. 

			Zaustavio se pored sad već ponovno smrznutog otvora gejzira i podigao senzore da dobije pogled na planet. U prvim mjesecima koje je proveo na Tritonu, Neptunovo plavetnilo ga je još uvijek opčinjavalo, kasnije je postao pomalo ravnodušan, a sad ga je znala uznemirivati njegova veličina. Triton se od Neptuna nalazio udaljen gotovo jednako kao i Mjesec od Zemlje. Samo što je Neptunov promjer četiri puta premašivao Zemljin, planet je ispunjavao nebo, a Triton je uvijek držao jednu stranu okrenutu prema divu koji ga je držao u zarobljeništvu, unatoč retrogradnoj orbiti. Kad je stigao u sustav, proveo je mjesec dana u orbiti oko Neptuna postavljajući nadzorne satelite i programirajući istraživačke sonde. Plinoviti div s najbržim vjetrovima u Solarnom sustavu tada ga je potpuno obuzeo. Mjesec dana koje je proveo u skupljanju uzoraka na udaljenoj stari Tritona ga je donekle opustilo, povratak u glavnu bazu izazvao je pomiješane osjećaje. S one strane se osjećao još usamljeniji, iako i slobodniji; stalno prikupljanje podataka s ostalih Neptunovih mjeseca, a svi su se nalazili u orbitama bližim od Tritonove, davalo mu je rutinu, osjećaj da pozdravlja prijatelje u prolasku. Tamo iza su se vidjele samo zvijezde, daleke i nezainteresirane; Sunce je, na ovoj udaljenosti, izgledalo samo kao još jedna nedohvatljiva zvijezda među mnogima.

			Pažljivo je rukovao bušilicom, svjestan da bi mogao izazvati još jednu erupciju plina ako prodre previše duboko. Držao se protokola bez odstupanja; uzorak je morao uzeti u neposrednoj blizini kako bi obavio valjane usporedbe. Analizu je izvršio odmah i odaslao podatke prema brodu u orbiti. S njega je sve što bi on i sonde sakupili slano na put prema Zemlji, odnosno lunarnoj bazi koja je hvatala signale iz vanjskog dijela Solarnog sustava. Ovdje dolje nije imao opremu koja je mogla toliku količinu komprimiranih podataka poslati bez znatnijih oštećenja; brod mu je nominalno služio kao glavna baza i odašiljač, bez obzira na to što je u dvije godine boravka u Neptunovom sustavu više od godinu i pol proveo na površini Tritona. Tu je na raspolaganju imao jezgru mjeseca od kamena i metala. Metala potrebnih za printanje dijelova za buduću stanicu koja bi čekala iduće astronaute. Veći dio trebao je podignuti u orbitu do broda i, jednom kad iz plinova proizvede dovoljno potisnog goriva, tamo dovršiti sastavljanje. Nakon toga je zakačiti za dio broda predviđenog za ostanak i od svega napraviti funkcionalnu stanicu koja bi u orbiti mjeseca trebala služiti idućim misijama. Dosta toga ga je već čekalo kad je stigao, brodovi s opremom poslani su nekoliko godina prije nego što je i on sam krenuo na put, rudarski strojevi i printeri su putovali vlastitim prijevozom, kao i sonde, i same maleni svemirski brodovi, koje su trenutno kružile po sustavu i u gornjim dijelovima Neptunove atmosfere.  

			Provjerio je u prolazu rover koji je vukao prikolicu punu rude s obližnje bušotine, pa se zakotrljao za njim prema kupolama. Talionica, radionica, skladišta, orbitalni transporteri i habitat. Ukupno osam modularnih kupola koje su se mogle brzo rastaviti i premještati po potrebi. Ne da je imao potrebu za tim. Postojao je sustav za obranu od meteorita, ali na duži rok bi geološka aktivnost mjeseca napravila dovoljno štete. Zbog toga je gradio trajnu stanicu u orbiti. Unutar kupola je dodao i svoju vlastitu, iz orbite se nije vidjela jer ju je gotovo cijelu ukopao, i ispod leda koji ju je prekrivao dodao termalnu zaštitu da je sakrije od brodskih senzora, a u njoj nije postojao niti sustav za nadzor preko koje bi umjetna inteligencija na tlu ili ona na brodu mogle imati uvid u to čime se bavi. Njegov skriveni projekt na kojem je radio predano posljednjih godinu dana. Još od onda kad je, kalibrirajući vanjsku antenu, pojačao njenu snagu i stao pretraživati okolne Neptunove mjesece. Signal je došao s Despine, slab i jedva čujan, na frekvenciji koja se ne bi koristila u svemiru, ali koju je on u djetinjstvu koristio na svojoj sklepanoj radiostanici kako bi se dogovarao za izlazak s dvojicom prijatelja iz susjedstva bez da bi kućna mreža zabilježila pozive. Još jedan razlog zbog kojeg je povjerovao u autentičnost signala. Da se nije nalazio van, pored antene, ne bi ga niti bio detektirao. Provjerio je nekoliko puta i uhvatio fragmente poruke ukupno četiri puta prije nego li je signal posve oslabio. Dovoljno da zna da nije halucinirao. Dovoljno da ga poruka progoni kao noćna mora.

			Skejtbord, desna vrata, sve je laž.

			Tako malo riječi s tako mnogo značenja.

			„Sad već znaš da si jedan od petorice odabranih, ne rezerva, već jedan od glavnih igrača“, kao predsjednik upravnog odbora konzorcija Rogness je primao kandidate osobno, i sam bivši astronaut, jedan iz prve misije na Mars, što mu je i donijelo položaj na kojem se nalazio. To i markantna pojava koja je dobro prolazila u medijima. Ulagači u konzorcij su spadali u red najbogatijih ljudi na planetu, ali bez izdašnih državnih fondova, fondova najbogatijih država svijeta, ne bi pokrili niti desetinu troškova. Lobiranje je pomagalo, donekle, ali novac je dolazio samo dok je javnost na mrežama podržavala projekt. Dok su mogli prodavati reklamni prostor i podizati popularnost političara. Rogness je, kao Norvežanin, predstavljao kompromis, njegovo troje zamjenika su činili Kinez, Amerikanka i Afrikanka, zajedno su davali zgodnu multirasnu sliku na plakatima. Iako se Tomu činjenica da je glavni postao sjedokosi bijelac činila pomalo ironičnom. Nešto što javno nikad nije komentirao, a sad je sa širokim osmjehom prihvatio Rognessov stisak ruke i uspio je samo promrmljati jedno hvala, prije nego li ga je grlo izdalo.

			„Nisi broj jedan, da se razumijemo“, starac se ponovno zavalio u svoj naslonjač i pokretom ruke pokazao prema čaši pića koje je čekala na stolu ispred Toma. „Što znači da ne ideš ni na Jupiter niti na Saturn. Ustvari, možeš izabrati od preostalog. Neptun ili vanjski pojas?“

			„Neptun“, odgovorio je nakon što je ipak otpio gutaj alkohola i malo razmislio, iako je zapravo već znao odgovor. Nije ni broj dva, ustvari je tek četvrti izabran astronaut, ali i to je dobro s obzirom na to da je posljednji putovao na rub Sunčevog sustava, u posjet patuljastim planetima, i da će taj jadnik u svemiru, zbog širine Kuiperovog pojasa, provesti gotovo deset godina više od ostalih. Makar će onih petero iz njihove grupe, koji ostaju u rezervi, i tom zadnjem zavidjeti do bola.

			„Naravno“, odvrati Rogness. „Iako, Neptun je jedan planet, a tamo imaš najmanje tri patuljasta planeta.“

			Podigao je pogled, samo da provjeri da ne misli ozbiljno, pa se i sam nasmiješio.

			„Kako da ne. Tko normalan želi ići na Makemake?“

			„U redu“, Rogness se nagne naprijed i ponovno napuni Tomovu čašu.

			 „A sad ozbiljno. Ovo što ću ti sad reći potpada pod ugovor o neotkrivanju znanstvenih činjenica ove misije. Spreman?“

			Samo je kimnuo glavom u odgovor i zavalio se natrag u udobnu uredsku stolicu. Izraz na licu njegovog sugovornika nije obećavao ništa veselo.

			„Ne znam kako da ti ovo uvijeno kažem, stoga ću pojednostavniti. Nemamo način da te efikasno zaštitimo od radijacije sve ono vrijeme koje ćeš provesti vani. Mars je šala prema ovome. Pedesetak milijuna kilometara, put koji s ionskim pogonom traje mjesec i pol. Sitnica, praktično šetnja u susjedstvo. Tebe čeka četiri i pol milijarde kilometara, ovisno o postignutom ubrzanju provest ćeš putujući tamo i natrag između 16 i 20 godina. Možda i više ako dođe do nepredviđenih okolnosti. Plus pet godina u sustavu. Simulacije nam govore da ne bi preživio niti pola tog vremena. Ni kad bi cijelo vrijeme proveo zaštićen u hibernacijskom tanku. Organi bi ti se rastopili od radijacije.“

			„Što želite reći?“ nagnuo se naprijed dok mu je čaša podrhtavala u ruci. „Odustajete od ljudske posade?“

			„Ne. Kompleksnost poslova koje tamo treba obaviti ne možemo povjeriti nekom programu, ma koliko napredne današnje, takozvane umjetne inteligencije jesu. Pogotovo kad smo u komunikaciji udaljeni preko osam sati. Znaš i sam kako je teklo istraživanje Marsa. Više od polovice misija bez ljudske posade završilo je neuspješno. Želim samo reći da ne možemo poslati cijelog tebe.“

			Psiholozi su im govorili da će usamljenost predstavljati najveći problem. Kad si tamo daleko vani, i na svaku rečenicu koju nekom uputiš moraš čekati preko osam sati da bi dobio odgovor, komunikacija postaje naporna. Usto je ionako znao da je slika koju Zemlja prima lažna, da ne vide njega nego njegovu digitalnu kopiju. Astronauta s ljudskim tijelom. Zbog toga je uglavnom snimao poruke, kratke i svrsishodne, jer za sobom nije ostavio nikog tko je njemu zbilja nešto predstavljao. Izabran je i zbog toga što nije imao jake obiteljske veze, nije imao nikog tko bi ga čekao sve te godine, samo nešto daljnje rodbine bez čvrstih veza i nekolicinu prijatelja koji su mu predstavljali više kolege nego prave drugove. Mogao je podnijeti usamljenost, da nije, ne bi se niti našao ovdje vani; njegov rad je i na Zemlji od njega stvorio usamljenika, a trebalo je jako mnogo da uspije i postane jedan od prvih astronauta koji će krenuti u vanjske dijelove Solarnog sustava.

			Ne, usamljenost je podnosio sasvim dobro, svrab ga je izluđivao. Svrab svih onih fantomskih udova koje je ponio u svemir, dok je prave ostavio za sobom na Zemlji. Ušao je u skladište, aktivirao hermetičko zatvaranje ustave i povećao unutarnji pritisak.

			„Zdravo, Tome. Je li prikupljanje prošlo uspješno?“ glas umjetne inteligencije imao je metalni prizvuk. Uvijek je volio razlikovati glas računala od onog ljudskog, iako je većina njegovih kolega preferirala obrnuto. Ti programi su im ionako predstavljali jedino stalno društvo ovdje vani.

			„Sve u redu. Pobrini se za analize i arhiviraj dijelove uzoraka“, nije volio niti da ga zove imenom, ali je znao za psihološke izvještaje koji bi njegovu preveliku distanciranost mogli tumačiti kao problematičnu. Najradije bi programirao tu stvar da mu se obraća prezimenom i titulom. Naposljetku, naradio se za svoja dva doktorata.

			Tijelo koje je koristio vani izgledalo je kao masivni, maleni tenk. Gusjenice, krupno, kuglasto tijelo načičkano senzorima i gomilom hvataljki. Vani je zračenje dosezalo znatno veće iznose od onih unutar kupola; jednostavno je morao koristiti tu grdosiju da mu pruži prikladnu zaštitu. Sad je došao do dijela s transportnim jedinicama, kako su se službeno zvale, i prebacio se u onu najmanju, pogodniju za kretanje u kupolama. Ta je imala nešto prikladniji oblik, donekle nalik ljudskom, iako uglasta i s kotačima umjesto nogu. Barem se nalazio smješten na vrhu i uz nekolicinu hvataljki je raspolagao s dvije izgledom sasvim ljudske ruke, sa svim zglobovima i prstima za to potrebnim. U njemu bi fantomska bol i svrab u nepostojećim udovima oslabila barem u rukama. Onima koje više nije imao, naravno. Postojao je program koji je njegovim senzorima mogao dati sliku njega kakav je nekad bio. Isti program koji je lažirao podatke za prijenos na Zemlju. S njim bi mogao nakratko potisnuti tu fantomsku bol. Nije ga koristio, bojao se previše da će poludjeti počne li i sam sebi servirati laži. Previše je ovisio o umjetnim, vanjskim senzorima koji su mu slali prerađene električne impulse pomoću kojih je doživljavao stvarnost oko sebe. Kako, ako krene tim smjerom, da nakon toga više vjeruje ičemu?

			Isključio je sve senzore i kamere u habitatu, osim onih na svom tijelu, privatnost na koju je imao pravo nekoliko sati dnevno, jer je jednom neki tim psihijatara ustvrdio da je to dobro za duševno zdravlje astronauta, imati nekoliko privatnih sati u zaštićenom okolišu u kojima ih nitko ne nadzire. Odmah je krenuo prema jednom dijelu zida i odmaknuo tešku policu koja je prekrivala ulaz u tajni dio kompleksa. Prijenos materijala je uvijek predstavljao najzahtjevniji dio, kako ga neprimjetno donijeti, ali dvaput dosad je izazvao potpuni nestanak energije u kompleksu, ništa pretjerano neuobičajeno na nebeskom tijelu bez magnetskog polja. Nakon toga je uključio potpunu dijagnostiku svih sustava. Što mu je dalo dovoljno vremena da napuni zalihe i da jedan od printera, koji je proglasio nefunkcionalnim, prebaci na sigurno. Ostatke je donosio u pretincu za uzorke, zajedno s ponekim sofisticiranim komadom alata koji bi mu zatrebao.

			Dolje je stao ispred stroja na kojem je radio i zadivljeno ga proučavao nekoliko minuta. Zvao ga je strojem iako je izgledom već gotovo potpuno nalikovao ljudskom biću. Kad ga dovrši, mjerit će dva metra u visinu i izgledati savršeno ljudski. Barem izvana, na prvi pogled, i iz daljine. Sasvim dovoljno s obzirom na izgled transportnih jedinica u kojima je boravio sada. Većim dijelom sastojao se od legura; sirovina je nalazio dovoljno, umjetni polimerni materijali zahtijevali su više vremena za proizvodnju i izbjegavao ih je gdje god je mogao. Još uvijek je radio na glavi; neurospojevi sa senzorima predstavljali su izazov jer nisu spadali u njegove specijalizacije. Morao ih je otkrivati obrnutim inženjeringom; pretraživanje baza podataka moglo je izazvati negdje nekakav alarm prije nego on bude na to spreman. Još mjesec dana, tako je glasila zadnja procjena, a onda se može pozabaviti onom porukom koja ga je izjedala toliko dugo. Prevari me jednom, pomisli, sramota je tvoja, prevazri me dvaput, neće ići. Ne tako lako.

			„Znaš da si zapravo sretnik?“ doktor Yadhavar govorio je savršenim engleskim naglaskom, barem koliko je Tom mogao procijeniti. Stari neurokirurg mu je jednom objasnio da je podrijetlom Tamil, iako je rođen u Engleskoj, što nije isto što i Indijac. Njegova tamna koža davala je zgodan kontrast sijedoj kovrčavoj kosi.

			„Ne osjećam se nimalo sretno u ovom trenutku“, Tom samo otpuhne dok je Yadhavar sustavno prelazio ručnim magnetskim skenerom oko njegove glave.

			„Razmisli samo. Za 25 godina, kad se vratiš, imao bi gotovo 60. Bio bi star gotovo kao i ja. Ovako, tvoje tijelo će ostati hibernirano, ugradit ćemo neuronsko sučelje, kao kad liječimo paraplegičare, ponovno sve spojiti i bit ćeš ponovno mlad. Mlad i slavan.“

			„Svjestan sam nuspojava koje izazivaju ti biočipovi koji spajaju živce.“

			„Danas“, doktor isključi uređaj i nagne se prema monitoru sa strane.

			„Dok se vratiš usavršit ćemo postupak i tehnologiju. Mnogo je to godina. Ovo je jedini način, Tome. Vadimo sve –  veliki i mali mozak, pons, hipofizu, produženu moždinu i moždano stablo. Sve što čini tvoje ja. Tako te jedino možemo zaštiti na duži rok od radijacije. Na taj način možemo zamijeniti svako sučelje koje počne otkazivati, zamijeniti sve senzore koje će ti slati podatke kad se neki pokvari.“

			„Električne impulse“, otpuhne Tom.

			„Električni impulsi su sve što i trenutno primaš od svojih osjetila. Nema načina da budeš efikasan i da sačuvamo sve tvoje organe od posljedica svemira. Sve smo to već prošli nebrojeno puta. Tamo vani bit ćeš sam, bez prave medicinske pomoći. Tvoj mozak možemo savršeno zaštititi unutar transportnih jedinica kojima ćeš rukovati. Lakše ga je i opskrbljivati sa svime što mu je potrebno na taj način. Provest ćeš put u djelomičnoj hibernaciji, praktično ćeš odspavati dok ne stigneš na cilj. A tamo ćeš par godina provesti kao pravi, funkcionalni kiborg. Samo zamisli to iskustvo. To je to, momče, zadnja prilika. Pristaješ li ili odustaješ, u kojem slučaju dovodimo tvoju zamjenu?“

			Kao da je imao izbor. Mogao se bojati, mogao je dvojiti, ali na kraju se svodilo samo na jedno. Ne na snove koje imao i u djetinjstvu i mladosti. Snovi i želje blijede kako ljudi stare, smanjuju se, zaboravljaju, toliko je znao. Ono što uvijek ostane s nama su propuštene prilike. Samo one, gorke i bolne, lebde nad ljudima i u njihovim posljednjim satima.

			„Pristajem“, odvrati Tom, tiho, ali ipak dovoljno glasno i čvrsto da bude nedvosmisleno.

			Trebalo je više od tri mjeseca, u međuvremenu je brodom posjetio i Galateu, dok je prolazila u smjeru suprotnom od Tritona, i vratio se kad su se ponovno poravnali. Živci su mu, oni koje je imao, djelovali izuzetno tanki. Sve je provjerio toliko puta da je počeo sumnjati u vlastitu uravnoteženost, počeo je sumnjati da je ikad dobio poruku. Iako je znao, nedvosmisleno, da će potvrdu o tome je li lud ili ne dobiti čim je spomene komandi.

			Skejtbord, desna vrata, sve je laž.

			Nešto što nikad u svom životu nije nikome rekao. Nešto što je zakopao toliko duboko u sebi da je i sam mislio da se to nikad nije dogodilo. Kad je imao 12 godina izvodio je akrobacije na skejtbordu po dvorištu, ili, bolje rečeno, pokušavao je, nije se mogao pohvaliti s previše uspjeha. Očev automobil ostao je parkiran vani to jutro, očev novi automobil kojeg je rijetko uvozio u garažu jer je želio da ga susjed s kojim nije gajio prisne odnose dobro vidi. Skupa, brza igračka za sredovječne muškarce. Zapeo je o rubnik na koji se pokušao popeti, poletio, zaglavinjao i pao. Svom težinom, s daskom i kotačima u zraku ispred sebe, točno na desna vrata očevog novog automobila. Kompozitni materijal trebao je dobro podnositi udarce, ali je od sraza s Tomom i njegovim skejtbordom pukao. Vrata su napukla i ulubila se, boja se ogulila s njih, a skupa igračka djelovala je baš otužno nakon toga. Pobjegao je u svoju sobu i nije izlazio do ručka, uvjeren da će ga otac ubiti kad vidi štetu.

			Samo što je otac otkrio nevolju pa okrivio Tomovog starijeg brata. Čvrsto uvjeren da je prošle noći uzeo automobil bez dopuštenja i negdje ga putem razbio. Njegov brat je to oštro poricao, ali, na njegovu nesreću, stvarno je hakirao automobil i vozio ga prošlu noć. Što Tom nije niti znao. Brat je izbrisao podatke navigacije, ali otac je od osiguranja dobio kopiju iz oblaka i dokazao da ga je ipak vozio. Da stvar bude gora, njegov brat je već danima moljakao da mu posudi auto sljedeću večer, za spoj s nekom curom oko koje se već dugo trudio. A otac je praktično bio pristao, samo što to sad više nije dolazilo u obzir. Dobio je i zabranu izlaska. Tom od straha ništa nije priznao, htio je, ali ne dok se njegov otac pjenio od ljutnje. Strah je nadjačao sve drugo. Strah od oca, a onda i od starijeg brata. Možda za par dana, govorio je sebi.

			Njegov brat je, naravno, ipak izišao tu večer. Na svom električnom skuteru kojeg je preradio da vozi preko 150 kilometara na sat. Djevojka je na kraju odbila izići s njim kad je nije pokupio u skupoj jurilici kojom se hvalio. Zato se pošteno opio tu večer. Možda uopće nije niti vidio kamion kad je, brzinom od preko 100 kilometara na sat, skuterom prešao u njegovu traku.

			Tom se možda mogao tješiti da nije ništa osjetio, da je ostao na licu mjesta mrtav, ali je zapao u katatonično stanje iz kojeg su trebali mjeseci da se izvuče. Krivnja ga je toliko izjela da je jedini način da ponovno profunkcionira bio da jednostavno sve zaboravi. Da sve zakopa toliko duboko da se ni sam ne može toga sjetiti. Iako ga je to pratilo cijeli život negdje u pozadini.

			I napokon ga sustiglo, milijarde kilometara dalje.

			Stajao je neodlučno ispred komunikacijske konzole gotovo sat vremena, još jednom sve prolazeći u svojim mislima, prisjećajući se svakog detalja, a onda uključio prioritetni kanal i, uvjetno rečeno, progovorio.

			„Primio sam djelomičnu poruku s Despine. Poruku koju sam jedino ja sebi mogao poslati. Dio poruke je da je sve laž. Tražim dozvolu da odletim tamo i istražim o čemu se radi.“

			To je to, za nešto više od osam sati znat će je li ga svladala paranoja ili je sve što je napravio uradio s razlogom. Nije imao razloga stajati i dalje pred konzolom, ali par minuta kasnije, kad se komunikacijski uređaj uključio, još uvijek se nalazio pored nje.

			„Prioritetna poruka, Alfa 42“, začulo se iz zvučnika, a trenutak kasnije na ekranu se ukazalo Rognessovo lice.

			„Tome, ako ovo čuješ, mogu ti samo reći da mi je žao.“ Na licu nije ugledao nikakve emocije; to, skupa s brzim odgovorom, uvjerilo ga je da mu se obraća program s broda u orbiti. „Zaslužuješ odgovore, ako ništa drugo. Sve je laž, to je poruka koju si primio“, ponavljanje dijela njegove poruke uvjerilo je Toma da ne razgovara s Rognessom. Iako zapravo i nije želio razgovarati s umjetnom inteligencijom. Samo je šutio i čekao što će se dalje dogoditi.

			„Da, vjerojatno si je poslao sam sebi. I ne, ne možemo ti dozvoliti da odeš na Despinu i istražiš o čemu se radi. I ne, nije sve laž, ako se to pitaš. Nalaziš se na Tritonu i kružiš oko Neptuna. Odvojenost od tijela, da je poznato javnosti, izazvalo bi lavinu neutemeljenih glasina o lažiranju istraživanja vanjskog dijela Solarnog sustava. Takve optužbe su uvijek pratile svemirski program od njegovih samih početaka. Cijeli program trenutno ovisi o potpori javnosti koja uvjetuje potporu političara. Sve što si dosad doživio i napravio je stvarno. Ono što si pokušao reći samom sebi je da nisi jedini. Nisi jedini Tom kojeg smo poslali gore. Nisi čak niti prvi. Prvi ti je poslao poruku. Kad smo izvadili sve iz tvoje lubanje, odvojili smo četvrtinu, ubacili matične stanice za rast i pomoću zrcalnih neurona opet stvorili jedinstvenu cjelinu. Odvajali smo četvrtinu po četvrtinu, nadograđivali, kopirali i spajali, sve dok nismo dobili četiri praktično identična Toma. Tehnologija koja, zbog očitih razloga, nije poznata široj javnosti. Poslali smo na desetke brodova u svaki sustav da transportiraju potrebne uređaje i materijale, a među njima i brodove s hiberniranim pričuvama. A sad se pitaš i zašto?“

			Iako se Tom svakako pitao i zašto, zaokupljalo ga je promatranje vanjskih senzora i kamera koje je samo on kontrolirao. Zajedno s glavnim prekidačem za kojeg mu je trebala samo milisekunda da ga aktivira. Zaokupljanje nečije pažnje je najlakši način da nekog zaskočiš nespremnog.

			„Sjećaš li se Apolla 1, naravno da se sjećaš, ipak si astronaut. Povijest je mogla biti drukčija nakon što su u požaru kabine poginula sva trojica članova posade, Grissom, White i Chaffee. Svi znaju za Armstronga i Aldrina, ali moglo je završiti drukčije. Na Mjesec bi možda otišla potpuno druga generacija da tada nije postojala svemirska utrka sa suprotstavljenim blokom. Apollo program bi se prekinuo na neodređeno vrijeme s obzirom na žrtve i goleme troškove. Ovako je dio programa s ljudskom posadom zaustavljen na gotovo dvije godine. Tko zna kad bi ljudi sletjeli na Mjesec bez pritiska sovjetskog bloka. Da je pri slijetanju na Mars poginula prva posada umjesto druge, dogodile bi se dugotrajne odgode i u tom programu. Možda bi se i odustalo od slanja ljudi na Mars. Svemirski program je ponovno mogao utonuti u desetljeća stagnacije. I tako, dolazimo do vas petorice. Svi proračuni su pokazali da su šanse da se svi vratite gotovo ništavne. Mogli bismo očekivati možda jednog od vas živog i relativno zdravog. A s ovim što smo napravili imamo konačnu projekciju koja pokazuje osamdesetpostotnu šansu da se vratite svi. Po jedan od svakog od vas, naravno. Možemo živjeti s jednim izgubljenim astronautom, možda i dva. Sve iznad toga zaustavit će istraživanja na dugi rok jer se političari neće moći nositi s negativnim publicitetom. Prve ljudske misije na vanjske planete moraju završiti uspješno. I tako, Tome Dva, iako si tek drugi čovjek u ovom sustavu, zahvaljujemo ti na službi; sve što smo emitirali o tvom radu je ionako prerađeno, javnost želi vidjeti ljudske astronaute, ne transportne jedinice u kojima je možda dio čovjeka, tako da se Tomu koji se na kraju vrati neke anomalije mogu dodatno opravdati gubitkom dijela memorije zbog dugotrajne hibernacije. Tom Tri će uskoro preuzeti. Zbogom.“

			Još dok je program izgovarao posljednje rečenice, Tom je jurio. Pritisnuo je glavni prekidač i tako isključio sve što ga je moglo pratiti unutar habitata. Vidio je vanjskim senzorima projektil koji je dolazio s broda prema kompleksu. Dosad nije niti znao za to naoružanje. Prebacio se u robota kojeg je brižno sklapao posljednjih godinu dana i krenuo u bijeg. Transportnu jedinicu u kojoj se nalazio poslao je van iz skrivenog dijela, natrag u habitat. Ležeći na potisnom ležaju jurio je kroz uski tunel, ni trenutka prekasno. Osjetio je elektromagnetski udar koji je spržio sve uređaje u kompleksu, na trenutak je izgubio kontrolu nad nekim funkcijama i morao aktivirati reboot pomoćnih sustava. Primao je sliku s kamere skrivene kilometar dalje i promatrao kako udarni val idućeg projektila otkida dijelove kupola i izaziva dekompresiju cijelog kompleksa. Pametno, zaključio je, na taj način će se uvjeriti da su sve transportne jedinice prisutne i nefunkcionalne prije nego što pošalju nešto jače oružje.

			Jače oružje je predstavljao sam brod. Iznenadilo ga je to, ali samo na tren. Naravno da će izbrisati sve moguće tragove. Iako su izgubili bazu na Tritonu, još uvijek im ostaje sve što je u sustav stiglo prije i nakon njega. Udarni val je osjetio, a dobar dio tunela iza njega se zatrpao od njegove siline. Izbušio je tunel za bijeg prije nekoliko dana, u čvrstom dušiku i metanu, i odahnuo, dok je prolazio, što ga geološka aktivnost nigdje nije oštetila. Kompleks u kojem je proveo toliko vremena je nestao, zajedno s brodom s kojim se trebao vratiti. Ostao je samo krater, jedan od mnogih na površini Tritona. Crna kutija koju je tamo zakopao preživjet će udar. U njoj se nalazilo sve, uključujući posljednji razgovor. Prevari me jednom, možda, dvaput, teško. Tri puta, nikako. Sretno, Tome Tri, pomisli, možda se jednom i upoznamo. Javnost svakako zaslužuje istinu, koliko god da je ružna.

			Izletio je unutar kupole zakamuflirane da izgleda kao neaktivni gejzir. I bio je to, ali s nadogradnjom koja je skrivala i sadržavala sve što mu je trebalo. Brod i zalihe. Primitivno sredstvo s rudimentarnim pogonom, koje će ubrzanje dobiti zahvaljujući samom Neptunu, a mnogo kasnije i Jupiteru, i koje će do Zemlje putovati preko 50 godina. S nevelikim šansama za uspjeh. Sklepan tako da izgleda kao maleni asteroid, jer bolje s onim čime je raspolagao nije ni mogao. Računao je zapravo da će se moći dokopati unutarnjeg Solarnog sustava kroz otprilike 40 godina, a tada ga tamo možda neki od novijih svemirskih brodova i pokupi. Najviše se bojao da će zakazati sustav za hibernaciju ili da zaštite koje je ugradio neće biti dovoljne da spriječe radijaciju da od njega napravi samo skuhanu biološku masu. Ili da će mu svi vanjski senzori otkazati, ostavljajući ga slijepim i gluhim u svemiru zauvijek. Previše toga je moglo poći po zlu. Sve što je doživio i znao preživjet će na crnoj kutiji malenog broda, barem za to se pobrinuo.

			Osjećao se dobro, ponovno u tijelu koje je imalo torzo, ruke i noge. I glavu s licem koje nije nalikovalo njegovom starom, ali je izgledalo dovoljno dobro. Umjetno, ali ljudski. Fantomski svrab je napokon nestao. Aktivirao je napravu koja je izazvala provalu plina iz gejzira. Odbacio ga je uvis u savršenoj putanji. Moći će obaviti sitne korekcije putanje dok se bude približavao Neptunu, i možda poneku prilikom prolaska u blizini Jupitera, za što će se morati pobrinuti primitivno brodsko računalo dok on bude u hibernaciji. Najgori dio je prošao, lansiranje je oduvijek noćna mora svih astronauta. 

			Njegovo metalno lice nije imalo mogućnost da se nasmiješi, ali se Tom ipak smiješio dok su se električni impulsi, koje je primao kad je uključio program, pretvarali u glas Davida Bowieja... And the stars look very different today. For here. Am I sitting in a tin can. Far above the world...

		

	
		
			BROD BEZ VOZNOG REDA

			MILENA BENINI

			Svaki nesretan brod nesretan je na svoj način. Svi sretni brodovi su slični –  ne postoje. Ana Medvedova prvi put je čula taj stari vic niti sedam minuta nakon što je ušla u Centar za Preobrazbu, dok su joj izdavali opremu. Dojadio joj je u roku od pola sata, još i prije nego što je stigla do svoje sobe. Kao da su svi, od pomoćnika do instruktora, htjeli pokazati koliko su duhoviti, ili možda –  vjerojatno –  još važnije, koliko su spremni biti dobre volje i pristupačni pred njom. Na trenutak se zapitala je li to zato što je Medvedova, ili zato što je dobrovoljka, a onda je zaključila da zapravo i nije važno. 

			Jedino važno bilo je da izdrži koliko treba. Zato je uzvraćala sve osmijehe, kimala glavom i uljudno se smijala na svaki spomen sretnih i nesretnih brodova. Nakon što je ostavila stvari, nastavila je s programom kimanja i smijanja i za večerom, gdje joj je Maša Volkova, voditeljica naobrazbe, nazdravila pred cijelom ekipom. 

			“Lijepo je vidjeti kako neki ljudi ozbiljno shvaćaju svoje obveze”, rekla je na kraju. Dio ljudi za stolom odjednom se uozbiljio, bacajući zabrinute poglede prema Ani.

			Kimanje i smiješenje. Predosjećala je da će joj se vilica ukočiti davno prije nego što stigne do svog cilja. Ali za njega je vrijedilo sve poduzeti. Glasno je zahvalila Maši Volkovoj, a stolom je opet zavladao mir.

			Tuširanje traje točno 90 sekundi: 30 sekundi vode, 30 sekundi da naneseš gel za čišćenje, i 30 sekundi ispiranja. Više od toga na nas kažnjenike ne žele trošiti. A ni higijena im nije osobito bitna; slutim da i ovo malo pranja što dobijemo prvenstveno služi sprječavanju pobune čuvara. Konačno, nije kao da im je stanje naših tijela bitno. To se vidi i po komunalnoj kupaonici. Mrlje od plijesni po kutovima toliko su šarolike da se u njima može nazrijeti likove. 

			U jednoj od njih zamišljam da vidim obris podignute kose, otmjeno dugačak vrat, natruhu brade. Tu mrlja prestaje, ali moja mašta lako je popuni. Sreća je što je tuširanje tako kratko. Ne želim gledati u tu mrlju. Ne želim zamišljati. Ne želim misliti na Anu. 

			Tehnologija čitanja misli, naravno, ne postoji. Bar ne u nekom pouzdanom obliku. Programi koji su u stanju iscrtati mutne slike na temelju paljenja sinapsi, to da. Daleko od one kontrole misli o kojoj se priča na ulicama. No dobra propaganda zlata vrijedi, a kad ljude naučiš da se boje misliti, čitanje misli ti ni ne treba.

			Ali tu, u zatvoreničkom centru, svi stražari znaju prepoznati govor tijela, izraz lica koji označava nepoćudne misli. Zato pazim. Na sebe, i na Anu.

			Ana Medvedova prolazi obuku onako kako bi se od jedne Medvedove i očekivalo: izvrsno. Netko manje motiviran od nje već bi posumnjao da joj popuštaju. Ali Ana ne sumnja. Ona zna da joj popuštaju, i baš zato se dodatno trudi. Činila je to cijelog života. Ili joj se bar tako čini.

			Realno, dugo je bila okružena samim Medvedovima. Osnovnu i srednju školu prošla je u elitnom kvartu, i gotovo do punoljetnosti jedva da se i maknula s Prospekta solidarnosti. Tamo joj nitko nije popuštao, jer su sva druga djeca također bila Medvedovi. Njezine desetke bile su zaslužene, pohvale zarađene trudom, i nitko to nije dovodio u pitanje. Ana Medvedova Oblonskaja bila je nadareno dijete.

			Tek kad je krenula na sveučilište, otkrila je da postoje i drugi načini gledanja na stvari. Usprkos protivljenju majke, upisala se na gradsko sveučilište. Jednostavno, imalo je najbolje programe iz njoj zanimljivih predmeta. Tradicionalno medvedovska zanimanja, pravo i ekonomija, nisu je zanimala. Na kraju je očeva prevladala: ako već mora studirati, neka bar to bude nešto što je zanima. Kad dođe vrijeme da se uda i rodi djecu, ionako to neće biti važno. 

			Tada je prvi put otkrila što znači biti Medvedova; našla se okružena Volkovima, Sovinima i Voronskima, pa čak i pokojim Sabakinom. Čak i među profesorima. Neki su joj, tada, davali desetke bez pitanja, unaprijed uvjereni da bi svaki drugačiji postupak doveo do navale medvjeda na njihove domove i obitelji. Neki su, morala je to priznati, svejedno zahtijevali od nje da dokaže svoje znanje, bez obzira na kastinske razlike. Ali ovi drugi ostavili su joj gorak okus u ustima koji nije zaboravila. To što je jednom davno neki njen predak bio dovoljno bešćutan da iskoristi glad za vlastiti boljitak i pridruži se obitelji medvjeda nije trebalo imati nikakvog utjecaja na nju. A imalo je. Baš zato, za svaki se ispit spremala podjednako. Sve je htjela proći na vlastitu pamet i znanje. I uspijevala je u tome, uglavnom. Dok nije došla do četverodimenzionalne geometrije.

			Tu joj je zatrebala pomoć. Mogla je, da je htjela, samo doći na ispit i predati prazan papir –  znak da ni ne namjerava trošiti svoje vrijeme i trud na tako nešto. Profesor je bio Volkov, ali vrlo svjestan ogromnog jaza između vučje i medveđe djece. Dobila bi, u najmanju ruku, prolaznu ocjenu.

			I ne bi se znala snalaziti među zvijezdama. To si nije htjela dopustiti. Pa je potražila pomoć. Nije ni znala koliko će joj to promijeniti život. Nije znala da će joj donijeti Ljubov.

			Još jedno tuširanje od 90 sekundi. Moje zadnje, pa pitam stražaricu, više iz znatiželje nego iz stvarne potrebe, može li mi ga produžiti. Nataša je Sabakina, i ljubazna po prirodi, pa žalosno odmahuje glavom.

			“To je automatski regulirano, ljubice. Ja ti tu ništa ne mogu.”

			Dok se sapunam, imam vremena zapitati se je li ljubaznost stvarno priroda Sabakina, ima li nečega u onim bapskim pričama o tome kako je u vrijeme prve katastrofe istinska narav sve djece majčice Rusije izašla na vidjelo, pa je tako nastala podjela na obitelji. Ali ne. U sebi odmahujem glavom dok se oblačim, a onda to učinim i stvarno, jer je sad svejedno, i bar mogu iskoristiti ono malo vremena što mi je preostalo s glavom koja može mahati. Nisu Sabakini pseće podložni, ništa više nego što su Medvedovi medvjeđe nasilni. Kao što ni Voronski nisu po prirodi ljubopitljivi.

			Dobro, to je možda i istina. Smiješim se, i opet prvo u sebi, zatvorska automatika, a onda si dopuštam širok, opušten osmijeh koji mi se raširi cijelim licem.

			“Dobre si volje, ljubice?” kaže Nataša. “Tako treba. Neće biti strašno, vidjet ćeš.”

			Neću vidjeti, i obje to znamo, ali nema razloga da njenu ljubaznost odgovorim bilo kako osim kimanjem glave. Ako i bude strašno, vrijedit će. 

			Bar se nadam.

			I sad, nakon svega –  nakon što je prošla sve ispite, nakon što je i službeno stekla zvanje kozmonautice, nakon što je izazvala razdor u obitelji prijavivši se dobrovoljno za projekt Razvertivanje, Ana Medvedova morala je savladati samo još jednu prepreku. Kodovi koji su određivali koji će brod dobiti kojeg kapetana bili su strogo čuvana tajna; previše strogo čak i za jednu Medvedovu ako nema službene potvrde. Ali popis imena brodova nije se smatrao osobito važnim. Lako ga je pronašla, jednog popodneva kad joj je stigao paket od kuće i u njemu glinena boca domaće votke. To joj je postao Stiva, bez kojeg nikad ne bi ni stigla do Centra za preobrazbu. Dragi, dragi Stiva, koji se žrtvovao i oženio prije dvadeset i pete da bi mamu i tatu uvjerio kako neće ostati bez nasljednika, pa tako ni bez mjesta u klanu. (Dobro, žrtvovao je možda malo prejaka riječ; njegova žena bila mu je djevojka još od šesnaeste godine, i lijepa kao lutka.) I koji joj je sad poslao tatinu najbolju votku bez ikakvih pitanja.

			Brod se zvao Mir. To je možda bila i neka svemirska simbolika. Znak da će sve biti u redu. Ili možda znak da neće. U svakom slučaju, kraj tog je naziva vidjela bilješku: Lj. V. Kirilova. Kad je pročitala ime, srce joj je zakucalo tako snažno da se pobojala kako će ga i svi oko nje čuti. Nisu, naravno. Ana je mogla prijeći na drugi, najopasniji dio plana.

			O, Nataša, Nataša, kako si bila u krivu! 

			Ili možda u pravu; nije strašno, strašno je preslaba riječ. Fizički bolovi su ništa –  osjećaj da mi je cijelo tijelo razapeto na čeličnom kotaču nakon nekog vremena naprosto izgubi značenje, um ostane bez sposobnosti pratiti muke. Možda i zato što je preopterećen svime ostalime. 

			Nekada davno, kad je projekt Razvertivanje tek počinjao, brodovi su imali i svoje psihologe. To su preuzeli od Kineza, koji su prvi razvili potrebnu tehnologiju. Doduše, njihovi brodovi dobivali su mudrace, ali kineske sustave ionako nitko ne razumije. A onda je došla i druga katastrofa, kad je nastradalo pola Solarnog sustava, i potrebe za dalekoletnim brodovima su porasle. Nije više bilo vremena za postupne prilagodbe, polagane prijelaze iz ljudskog stanja u brodsko. Preobrazbe su ubrzane do fizički izdržljivog maksimuma, pa tko preživi –  preživi; tko ne ostane suvisao, naprosto se zamijeni nekim drugim. Zato su danas svi brodovi kažnjenički. Svi su kao ja.

			Slike i podaci koji mi stižu u um prebrojni su da ih savladam. Normalno ljudsko biće tu bi sklopilo oči, ali ja više nemam kapke, samo senzore koji me hrane informacijama o temperaturi, kozmičkom zračenju, vlažnosti, brzini kretanja, rasporedu čvrstih tijela oko mene. Informacije klize i klize i mučno mi je od njih, ali one ne staju. Jedini način da ih preživim jest da potražim centralnu točku mira u sebi.

			Ana.

			Možda je to ono što prenose kineski mudraci? Ili samo ljubav. 

			Samo ljubav.

			Maša Volkova ne želi čak ni raspravljati o tome. 

			“Draga Ana Medvedova, vi biste i bolje od mene trebali razumjeti kako stoje stvari. Ako bih za jednu osobu napravila iznimku – “

			“Ne za jednu osobu. Za mene.”

			Maša Volkova šuti. Ana Medvedova stoji pred njom bez riječi, i iznutra se mrzi. Sve ono što nikad prije nije činila –  što nije htjela činiti — sad djeluje prihvatljivo. Jer drugi izlaz ne vidi. Plan je bio, da bude poštena, prvenstveno njen. Način da spoji svoje dvije velike ljubavi, dvije najveće želje: svemir, i Ljubov Voronsku.

			Njihova je ljubav bila dvostruko nezamisliva kod kuće; i zato što su obje žene, a majčica Rusija i njena crkva znaju da svakoj ženi treba muškarac, no još i više zato što bi ideja da se medvjed i vrana ujedine narušila samu strukturu društva. A s obzirom na to koliki je utjecaj Rusija imala u svijetu nakon treće katastrofe, to je značilo da nigdje na Zemlji ni u bližoj okolici ne bi mogle biti zajedno.

			Preostale su im samo zvijezde.

			Maša Volkova duboko uzdiše i vraća Anu u stvarnost. “Koji brod?” pita.

			Ana Medvedova proguta. “Mir.”

			Maša Volkova podiže obrve. “Mir? Ima i puno većih – “

			“Znam da ima. Ali Mir ide najdalje.” To je bio pogodak kozmičke sreće, čista slučajnost, ali Ana ju je odlučila iskoristiti. Sve. Bilo što.

			“Mir ima otvorenu misiju... znate što to znači?”

			Ana Medvedova kimne. “Ne vraća se na Zemlju. Bar ne dok ne pronađe još novih planeta pogodnih za život.”

			“I vi stvarno...?”

			Sjetivši se zdravice prve večeri, Ana Medvedova odgovara: “Dužnost je Medvedova da pronalaze nove teritorije. Da otkrivaju nove prostore za vječni sjaj i slavu majčice Rusije.”

			Maša Volkova se, predvidljivo, smiješi. “Ana Medvedova, moram vam reći, nisam vjerovala da još imamo takvih ljudi među najvećim obiteljima.” I okreće se svojoj konzoli. 

			“Je li to sve?” pita Ana izronivši iz otvora prepunog kablova. To je moja utroba, otvorena njenim spretnim rukama. Ja si u um prizivam popis komunikacijskih sklopova, osiguranja i automatskih navođenja. Istovremeno pratim i vlastitu brzinu, mjerim količinu kozmičkog zračenja koja prolazi kroz moje štitove i prilagođavam ih tako da Ana ostane sigurna, provjeravam stanje u kokošinjcu na palubi tri. 

			A onda se, konačno, okrećem Ani i smiješim se. Moje androidsko tijelo, fizički avatar na čijoj smo izradi radile prva tri mjeseca putovanja, dok smo još bile u dohvatu komunikacijskih sustava federacije, prilazi joj i miče pramen plave kose s njenog obraza. Pod prstima osjećam svilenkasti dodir njene kože. Svi mi senzori rade, ali samo su mi ovi trenutačno važni. 

			“To je sve... što se tiče prekida veza s majčicom Rusijom”, kažem.

			Ana mi odgovara poljupcem, dok ekran iza njene glave prikazuje beskrajno zvjezdano prostranstvo u koje jurimo, brod bez voznog reda.

		

	
		
			SVEMIR JE MORE, A MORE JE SVEMIR

			ANTEA BENZON

			Već se duže vremena besciljno šetao po dvorištu iako je znao da je vjerojatno bilo vrijeme za polazak. Kako u blizini nije bilo sata, odlučio je samo zaboraviti na koncept vremena i ostati u dvorištu koliko god mu se prohtije. Nije kao da se nešto važno trebalo dogoditi; ako su baš željeli da se pojavi poslali bi nekoga po njega. Ono što ga je zadržavalo ondje bilo je lijepo vrijeme. Iako je bilo kasno jutro, imao je dojam kao da je predvečerje, a taj isti dojam pratio ga je već prethodnih nekoliko dana. Gledao je gore prema moru i zaključio da je bez sumnje bilo neobično manje svijetlo za to doba godine. Njemu to osobno nije predstavljalo problem, nije ga bilo briga kakvo je vrijeme, ali svi oko njega ne bi prestajali negodovati. Uz sve to žaljenje o stanju vremena uvijek bi i njega stali ispitivati zna li uzrok tome, kao da je bio kakav oceanograf. Nitko od njegovih poznanika nije imao pojma čime se on kao kozmonautičar bavi, ali su znali da radi u istraživačkim institucijama i automatski bi zaključili da je sveznajući genij sa svim odgovorima života, mora i svemira. Ponekad bi mu čak bilo i žao što zapravo nije krenuo u oceanografiju, najviše kada bi visoko iznad sebe ugledao siluetu neke divovske morske životinje. Sigurno ne bi bilo dosadno istraživati beskrajna prostranstva mora koje mu je bilo nad glavom cijeli život. Ali u tom bi slučaju zapravo imao razlog da ljudima objasni vremenske uvjete, tako da bi svaki put odustao od te ideje. 

			Nitko nije dolazio po njega, a pomalo mu je počelo dosađivati, te je sam odlučio krenuti. Trebao se prvo sastati s Dmitryem i Kirilom da bi mogli započeti s programom. Nije trebao previše nagađati gdje bi mogli biti. Ušao je u centar i krenuo pravac prema sobi za odmor. Ondje je po očekivanju zatekao Dmitrya u fotelji s novinama, ali ne i Kirila. 

			Dmitry mu se pri ulasku nasmiješio i spustio novine:

			„Onda, kolega, jesi li spreman?“

			„Apsolutno ne.“

			„Odlično, znači da možemo krenuti.“

			„Zašto si takav?“

			„Jer jesam.“

			„Gdje je Kiril?“

			„Jede sendvič u kantini.“

			„Ma predivno. Zna li on da smo već trebali biti dolje u postaji?“ rekao je svjestan licemjerja.

			„Zna. Sendvič je, koliko sam čuo, s Olivierovom.“

			„Oprošteno mu je.“ 

			„Mislim, naravno, na salatu, ne na onu inženjerku.“

			„Nije mu oprošteno.“

			„Komičan si ti lik, Sergei, baš jesi.“

			„Ja se ne bih složio.“

			„Srećom pa te nisam pitao slažeš li se. Nije bitno, hoćemo li mi samo krenuti bez njega?“

			„Hajdemo, pa nek’ se misli.“

			Dmitry se ustao iz svoje fotelje i obojica su izišla iz sobe za odmor. Hodnik je, za razliku od inače, bio prazan — svi su bili na svojim mjestima i spremali se za veliki događaj. Svi osim njih, što je bilo ironično s obzirom na to da su upravo oni bili glavni akteri.

			Uskoro su završili u atriju gdje su se trebali naći s asistentima, a koji je bio potpuno prazan. 

			„Ne mogu vjerovati, što je ovo, gdje su svi? Grdno kasnimo s rasporedom, a nikoga nema!“ 

			„Smiri se, valjda će uskoro doći.“

			I kao u  čaroliji, vrata na suprotnoj strani atrija su se otvorila i kroz njih je ušao nitko drugi nego Kiril, u pratnji četvoro uniformiranih ljudi.

			„Pa dobro, gdje si ti bio, čovječe?“ Sergei ga je pitao.

			„Jeo sam sendvič, zar ti Dmitry nije rekao? Imaju izvrsnu Olivierovu u novoj kantini.“

			„Nažalost, jest, i baš mi je drago da će program kasniti zbog tvog sendviča.“

			„I meni je drago.“

			„Kud su baš mene ubacili s vama...“

			„Trebamo krenuti“, informirao ih je jedan od asistenata.

			„Dobro, gospodo, idemo. Spremite se za novinare“, Dmitry je svečano objavio i cijela se skupina uputila van.

			Ulazna vrata nisu ni otvorili, a bljeskalice fotoaparata već su ih zaslijepile. Svi su izišli i brzim korakom krenuli prema parkiralištu gdje ih je čekao autobus, usput mahnuvši koji put nekom od novinara i fotografa. Nisu imali mnogo vremena za fotografiranje ispred autobusa, ili su im to barem asistenti rekli, pa su se ukrcali i krenuli prema postaji.

			Sergei je sjedio pokraj prozora i zamišljeno gledao vani prema novinarima koje su ostavljali iza sebe. More je bilo vedro i mirno toga dana, savršeno vrijeme za ekspediciju. Nadao se da će sve poći u redu, bez daljnjih komplikacija, za što je bio siguran da je bilo nemoguće. Sebi je zato u glavi sastavio popis svih zadataka koje će morati obaviti prije ukrcaja, kojih je bilo sedam i od kojih su obavili tek prvi, uz, naravno, neizbježne uvijek prisutne poteškoće, iako je tu točku sebi zamislio samo kao okupljanje i odlazak na vrijeme. Sljedeća točka na mentalnom popisu bila je dolazak u postaju, što je jedva čekao, jer je računao na to kao na jednu od točaka koja ne može poći po krivu. Srećom, postaja nije bila daleko od centra i već za nekoliko minuta autobus je prošao pokraj velikog znaka Središta za kontrolu misija Tiksi.

			Iskrcavanje iz autobusa također je bilo popraćeno brojnim novinarima, no to ih nije usporilo, te je Sergei s olakšanjem mogao prekrižiti i drugu točku.

			Odmah pri ulasku u susret im je došao jedan od voditelja programa koji ih je već duže vrijeme čekao i koji srećom nije izgledao nimalo ljut.

			„Evo ih! Naši veliki kozmonautičari! Napokon ste stigli!“ pozdravio ih je s otvorenim rukama.

			„Jesmo, jesmo...“ glavom je kimao Dmitry.

			„Gdje je bio zastoj?“

			„Morali smo pokupiti gospodina Glagolova iz kantine pa smo zakasnili s ukrcajem na autobus, gospodine“, odgovorio je jedan od asistenata.

			„Da pogodim: Olivierova?“

			„Upravo tako, gospodine!“ uskliknuo je Kiril.

			„Jednostavno je previše dobra...“ voditelj kao da se zamislio.

			Sergei je za to vrijeme stajao sa strane i duboko uzdisao. Voditelj nije bio ništa bolji od one dvojice. A usto je slijedio najgori dio — oblačenje odijela. Sama pomisao na to ga je živcirala.

			„Gospodine Dobronaravov, nešto ste neraspoloženi danas?“ upitao ga je voditelj primijetivši njegov namrgođen izraz lica.

			„Pustite ga, on je uvijek takav“, rekao je Dmitry i potapšao ga po ramenu. „Razveselit će se on kad krenemo.“

			Sergei se samo nervozno nasmiješio i nastavio mrgoditi.

			„Neka, neka... Hajdete se vi sada presvući u odijela, pa onda možete pred novinare.“

			Kiril i Dmitry su poslušno kimnuli, a Sergei je još jednom duboko uzdahnuo. Napustili su voditelja te su, nakon kratkog zdravstvenog pregleda, zajedno s asistentima krenuli u takozvanu svlačionicu gdje ih je čekalo još asistenata. Asistenti su se brže-bolje bacili na posao u nadi da će nadoknaditi izgubljeno vrijeme, iako je to bilo nemoguće jer su radili vrlo sporo i pažljivo. Proces odijevanja zaštitnog svemirskog odijela je trajao pola sata i Sergeiju je bio nepodnošljiv. Mnogo ga je puta prije morao odjenuti za razne testove i vježbe, ali sada je ipak u pitanju bila prava stvar i do pogrešaka nije smjelo doći.

			Kada su napokon bili u odijelima i kada su zadnje provjere bile obavljene, mogli su se zadnji put službeno prikazati javnosti i Sergei je mogao prekrižiti još jednu stvar s popisa.

			Dok su trojica hodala u tišini, Kiril nije mogao a da nešto ne komentira:

			„Onda, je li trta?“

			„Ma kakva trta, ja jedva čekam! Još malo i bit ćemo legende! Praktički već i jesmo“, odgovorio mu je Dmitry.

			„Mene nikad nije trta“, monotono je rekao Sergei.

			„Eheheh, još pet sati do polaska, ima još vremena za trtu“, Kiril se nasmijao.

			„Možda tebi.“

			„Čovječe, ovomu stvarno danas jest nešto.“

			„Nisu mu jutros dali da zapali, a ovdje je zabranjeno.“

			„Aha, sad sve ima smisla.“ 

			„Ma neka odu svi kvragu!“ rekao je Sergei i iznervirano mahnuo rukom.

			„Ne dramatiziraj, idemo sad pred novinare, vrijeme je za elegantne osmjehe“, rekao mu je Dmitry lupnuvši ga po leđima, što ovaj nije osjetio zbog aparature na tom dijelu odijela.

			Ispred ulaza u salu dočekao ih je jedan od predstavnika projekta, vidljivo nestrpljiv i uzbuđen.

			„Gospodo, nadam se da ste spremni za tiskovnu konferenciju, ovo je uistinu povijesni trenutak!“ pozdravio ih je i rukovao se s njima.

			„Svakako, nikad spremniji nismo bili“, odgovorio mu je Kiril.

			Čim su stupili na pozornicu sale ponovno su bili zabliješteni mnoštvom bljeskalica. Sala je bila prilično velika, no unatoč tomu potpuno pretrpana. Predstavnik je prišao mikrofonu dok su trojica kozmonautičara stala s njegove strane.

			„Dame i gospodo“, započeo je. „Spremite se prisustvovati jednom od najvažnijih događaja u povijesti čovječanstva! Upravo na ovaj današnji dan, 12. 4. 1960., dobit ćemo odgovor na pitanje koje nas je mučilo od samog početka: ‘Ima li svemir dno?’!“ 

			Bljeskanje fotoaparata i buka naglo su se povećali.

			„To je pitanje mučilo znanstvenike stoljećima i nikada nije bilo sa sigurnošću odgovoreno, naravno, sve do danas! Kao što već znate, mi smo prvi već poslali nekoliko satelita, čak pse i ljude koji su se uspješno vratili iz gornjih dijelova svemira, a sada je napokon vrijeme da dođemo do samog centra! Naša specijalno dizajnirana podsvemnica s ljudskom posadom zagarantirano je sposobna doseći mnogo veće dubine od bilo koje dosad! Predviđeno je da će doseći do nekad nezamislive dubine od čak šest tisuća kilometara, gdje smo procijenili položaj dna ako postoji! Uskoro ćemo saznati ima li naš planet Zemlja centar ili je potpuno šupalj! Ovo će biti najveći korak u znanosti dosad i za njega smo zaslužni upravo mi! Sve ćemo informacije, naravno, odmah objaviti javnosti, tako da se ne trebate brinuti. Sve možemo zahvaliti našem vrijednom i marljivom timu odanih znanstvenika, intelektualaca, inženjera i svih uključenih u svemirski program koji upravo sada provode posljednje testove, a najviše bismo trebali pozdraviti naše hrabre kozmonautičare! S moje desne strane su Glagolov Metodovič Kiril, jedan od naših najmlađih kozmonauta sa samo 25 godina, Dmitryjevski Dmitryevič Dmitry, naš poznati pilot i Dobronaravov Feofilaktovič Sergei, inženjer!“ 

			Gromoglasan pljesak i mnogi bljeskovi su ispunili prostoriju.

			„Oni će biti prvi ljudi koji će ići u centar svemira, kao i oni koji će upravljati podsvemnicom do samog dna i natrag! Prošli su tešku obuku i dugu pripremu da danas mogu stajati ovdje pred vama na ovaj povijesni dan! Sada bih volio njima dati riječ!

			Rekavši to, predstavnik je odstupio i dao svoje mjesto Kirilu. Kiril taj položaj nije olako shvatio te je održao govor dug deset minuta ispunjen patriotizmom, zahvalama i pozdravima. Nakon njega je slijedio Dmitry, koji je održao sličan govor, ali pet minuta kraći, a zadnji je bio Sergei koji je izgovorio jedva nekoliko rečenica:

			„Samo bih želio reći da sam vrlo uzbuđen i da ne mogu dočekati dolazak do dna. Pozdravljam vas sve, pogotovo svoju ženu koja je tamo negdje među vama. Slava državi i narodu. Vidimo se kad se vratim.“

			Sergei se odmakao te je nakon još jednog pljeska puštena kozmonautičarska himna, uz koju su Kiril i Dmitry ponosno pjevali dok je Sergei buljio u tlo namrgođen. Nakon toga je puštena himna države, gdje se Sergei još više iživcirao jer je sada morao pjevati.

			Na kraju svega, kozmonautičari su ostavljeni u posebnoj sobi dok ne dođe vrijeme za ukrcavanje podsvemnice. Sergeiu je ostala samo jedna točka na popisu i jedva je čekao riješiti se i nje, i skoro je poludio od sreće kad su ih obavijestili da je vrijeme za polazak.

			Odlazak do luke još jednom je bio popraćen hrpom novinara za koje se činilo da ih ima beskonačan broj. Kozmonautičari su se sada nalazili ispred glomazne podsvemnice, čuda tehnologije koje će promijeniti ljudsko poimanje svemira. Imala je masivan spremnik za gorivo, velike ispušne cijevi, kao i pokretna krila na stranama, a stajala je na lansirnoj traci s trima izvučenim kotačima. Izgledala je kao kakav fantastični napredni avion i više nego sposobna domoći se dna. Sergei je pogledao gore prema moru. Malo se zamreškalo, ali nije izgledalo kao da će kišiti. Pričinilo mu se tada da se negdje u visini naziru neobične tamne siluete nečeg vrlo uskog i dugačkog, vrlo moguće neke čudne životinje za koju nikada nije čuo niti je želio čuti. Nije znao je li to dobar ili loš znak, a nije bio ni praznovjeran pa ga nije bilo ni briga. Pogled je zato odvratio na svemir koji je iz luke izgledao neobično, i što je više buljio u njega, to ga je više boljela glava. Kako nije bilo nikakvih prepreka vidu, ispred sebe je mogao vidjeti čisti horizont, ili, bolje rečeno, manjak njega jer ispred njega nije bilo apsolutno ništa doli zraka koji je poprimao plavu boju u daljini. Teško je bilo gledati u beskonačno ništavilo; jedino što je mogao je zamisliti nevidljivu granicu gornje atmosfere kopna i one donje svemirske, ali to nije puno pomagalo. Odlučio je zato uopće ne gledati u tom smjeru i žaliti sve ljude koji žive na obali pored toga.

			S Kirilom i Dmitryem je par minuta pozirao ispred podsvemnice, a zatim je došlo vrijeme za ukrcavanje. Kako se penjao prema kokpitu, bacio je zadnji pogled prema Središtu za kontrolu. Nije znao zašto je odlučio biti toliko sentimentalan, vratit će se za dva dana.

			Kozmonautičari su skučeno sjedili unutar kokpita i čekali upute središta za kontrolu.

			Kokpit mu nije bio osobito drag, bio je zbilja malen i tijesan, s mnogobrojnom dugmadi i panelima sa svih strana. Nije mu smetao mali zatvoreni prostor, nije bio klaustrofobičan, nego to što nije mogao ispružiti noge i činjenica da je morao provesti dva dana posjednut tik do dvojice jedva podnošljivih ljudi. Ali u pitanju je ipak bilo cijelo ljudsko poimanje svijeta i svemira pa se nije žalio.

			Kada su sjeli na svoja mjesta i čvrsto se zavezali, ostali su u tišini sjediti nekoliko minuta što je definitivno bilo bolje od besmislenih razgovora.

			„60 sekundi do pokretanja“, čulo se zatim preko zvučnika.

			„Onda, kako stojimo s trtom sada?“ opet je pitao Kiril.

			„Ma odlično, ništa se ti ne brini“, sarkastično mu je odgovorio Sergei.

			„Ti kao da upravo ne sudjeluješ u važnom povijesnom trenutku, prije bih rekao da su te natjerali da vodiš punicu na godišnji“, komentirao je Dmitry.

			„Drago mi je da ostavljam takav dojam“, još jednom je sarkastično rekao Sergei.

			„Bit će gadno ovo sada kretanje, već mogu osjetiti“, rekao je Kiril odlučivši promijeniti temu.

			Sergei je odlučio da neće više sudjelovati u glupim razgovorima te nije ništa odgovorio, a na njegovu sreću, nije ni Dmitry.

			„30 sekundi do pokretanja.“

			„Jedva čekam!“ entuzijastično je rekao Kiril.

			„Takav sam i ja bio na prvoj misiji“, zamišljeno je rekao Dmitry, a Sergei je s očitim neslaganjem okrenuo pogled prema prozoru.

			„10. 9. 8.7. 6. 5. 4. 3. 2. 1. Pokretanje.“

			Podsvemnica se naglo uzdrmala i ogromnom brzinom jurnula po traci sve do same obale gdje se odvojila od kopna i  nosom se bacila u nepoznato. Uvukla je kotače i sada slobodno padala niz predslojeve svemira.

			„Započinje faza slobodnog pada. Faza traje do vakuuma, a to je otprilike za pola sata. Je li sve u redu?“ čulo se.

			„Sve je u redu, nema nikakvih problema.“

			„U redu. Pokretanje je uspješno. Kontrola prati sve aspekte puta, javite se ako bilo što primijetite“, prijenos je završio.

			Sergei je napokon mogao zaključiti popis.

			„Čovječe, kako je čudno kad pogledaš kroz prozor!“ rekao je Kiril. 

			„S ove strane nema doslovno ničega! A s druge, tamo je ogromni zid kopna!“

			„To nije nimalo zanimljivo“, rekao mu je Sergei.

			„Hej, ako ne ništa, spuštamo se 200 kilometara na sat u nedogled.“

			„Način na koji si to frazirao nalaže da padamo u propast. Na neki način i jesmo.“

			„Bilo bi lijepo kada bismo barem na ovoj misiji mogli voditi jedan lijep i normalan razgovor za promjenu“, uzdahnuo je Dmitry.

			„Da, bilo bi. Ali kako stvari stoje, vjerojatno nećemo.“

			„Možemo li onda samo šutjeti do vakuuma?“

			„Odlično, može.“

			Time je započeo period šutnje koji je uistinu održan sve do sljedećeg javljanja kontrole misije. Pola sata su padali kroz donje atmosferske slojeve koji su postajali sve mračniji sve više se udaljavajući od morskog svoda. Sergeiju je to bilo fascinantno jer je zbilja davalo osjećaj pada u beskonačnu tamu.

			„Ovo je kontrola misije. Pomalo izlazite iz područja gravitacije i prelazite u vakuum. Upalite motore.“

			„Sad ćemo tek juriti“, rekao je Kiril i pritisnuo dugme. „U redu, sve jasno.“

			Sva trojica su stala pritiskati dugmad na panelima oko sebe i motor se uskoro uz trešnju uključio i odjednom ih naglo ubrzao prema dolje.

			„Postižete brzinu od 250 kilometara na sat.“ 

			„Jasno.“

			Sada ništavilo više nije bilo one iste prvotne svijetloplave boje, već je bilo potpuno crno.

			„Nevjerojatno!“ Kiril je gledao kroz prozor. „Više nema kopnenog zida, svemir je sa svih strana! Službeno smo unutar Zemlje!“

			„Da, tako to funkcionira“, Sergei mu je nezainteresirano rekao.

			„Mislim da mi je draže bilo kad smo šutjeli.“

			„I meni.“

			Šutnja se tako nastavila, no nije dugo trajala jer se Kiril nije mogao suzdržati.

			„Onda, mislite li da ćemo na dnu naći ogromnu hrpu mrtvih tijela svih ljudi i životinja koji su ikad upali?“

			„Jesi li ti normalan?“ pitao ga je Sergei.

			„Pa mislim, negdje su morali završiti.“

			„Da, a to negdje nije na dnu jer u svemiru nema gravitacije. Tijela bi samo ostala plutati u gornjim slojevima vakuuma.“

			„Ja sam uvijek zamišljao da padaš zauvijek...“

			„Da. Samo što se ugušiš čim nestane kisika.“

			„Zar ne možemo pričati o nečem veselijem?“ ubacio se Dmitry.

			„Pa dobro. Kad sam bio dijete, ubacio sam drveni avion dolje. Mislio sam da će se vratiti, ali nikad nije. Bilo bi smiješno da sad naiđemo na njega“, rekao je Kiril.

			„S obzirom na to da senzori nisu detektirali nikakve predmete u našoj blizini otkako smo krenuli, čisto sumnjam da ćemo naići na išta, a kamoli na tvoju igračku od prije 20 godina.“

			„Nemoj biti takav pesimist.“

			„Ja sam samo realan. Cijelo vrijeme sam realan.“

			„Ne znam za vas, ali ja mislim da je krasno vrijeme za malo glazbe“, ponovno se ubacio Dmitry.

			„Može, da malo ugušimo svemirsku tišinu“, rekao je Kiril.

			Dmitry je posegnuo za panelom ispred sebe i pritisnuo par dugmadi nakon čega je glazba ispunila kokpit.

			„Ljubov Orlova? Ozbiljno puštaš tu starinsku dosadu?“

			„Što ne valja s njom?“

			„Sve.“

			„Ma, ti ništa ne voliš.“

			Nije bio daleko od istine. Sergeiju se definitivno nije dalo slušati to pa je odlučio pokušati zaspati i po mogućnosti se probuditi za 23 sata. To se pokazalo teškim s obzirom da glazba nije mogla biti jača, ali on je bio odlučan uspjeti. Nije bez razloga ostao budan cijelu noć, znao je da će do ovoga doći.

			Nije bio siguran kada je točno zaspao, ali se probudio tek za vrijeme sljedećeg javljanja kontrole misije.

			„Kontrola misije. U svemiru ste već devet sati. Je li sve u redu?“

			„Jest“, odgovorio je Dmitry.

			„U redu. Još je otprilike 14 sati do centra.“

			„Primljeno.“

			Sergei je duboko uzdahnuo. Nije bio siguran kako će izdržati još dan i pol. Ono što ga je mučilo nije bila dosada, već naporni i konstantni pokušaji razgovora ostale dvojice. 

			„Vidi, Sergei se probudio!“ rekao je Kiril. „Kako si spavao?“

			„Užasno.“

			Nastala je pauza u razgovoru.

			„Što kažete na to da razgovaramo o nečem zanimljivom?“ rekao je Kiril nakon pauze.

			Sergei je neprimjetno zakolutao očima. Zar nisu samo mogli šutjeti cijelo vrijeme kao on?

			„O čemu, na primjer?“ pitao je Dmitry.

			„Pa, na primjer, vjerujete li vi da se iznad mora nalazi nekakav prazan prostor?“

			„Stvarno sada želiš raspravljati o teorijama zavjere?“ Sergei nije mogao, a da ne komentira.

			„Nisu to teorije zavjere ako su skroz moguće! Pa zar stvarno mislite da je more beskonačno? Što ako se negdje kilometrima od Zemlje iza mora nalazi isti prazni prostor kao i ovaj u kojem se sada nalazimo?“

			„Ništa, jer to na nikakav način ne utječe na nas. A i da utječe, nikad ne bismo saznali jer bi bilo nemoguće udaljeno.“

			„Da, ali što ako more svijetli zbog nečega tamo u tom praznom prostoru?“

			„Kako si ti kvalificiran za ozbiljnog kozmonautičara? Prvo ne razumiješ gravitaciju, a sad ni kako svijetlo funkcionira.“

			„Ja sam pilot, a ne Isaac Newton.“

			Sergei je još jednom zakolutao očima.

			„Bah, idem ja spavati“, rekao je zatim Kiril i Sergei se po prvi put nasmiješio otkako su krenuli. Sad će napokon imati svoj mir, naravno, pod uvjetom da ne razgovara s Dmitryem, što nije namjeravao. 

			Gledao je zato sljedećih tko zna koliko sati kroz prozor u crno ništavilo. Pogled kroz mali prozor kokpita nije pokazivao ništa doli konstantnog i sveprisutnog crnila koje nije davalo dojam ikakvog kretanja, no on je satima uspio ostati koncentriran samo na to. Nije znao što ga je u tome toliko fasciniralo, ali pogled nije mogao odvratiti. Možda je to bila činjenica da se nalazi kilometrima ispod zemlje na putu prema centru, ili možda zamisao da pada kroz beskonačno ništavilo, no što god da je bilo, zabavljalo ga je.

			Dmitry ga za to vrijeme nije ni pokušao gnjaviti, on je čitao neke knjige koje je ponio sa sobom. Sergei je bio bacio oko na naslove i uvidio da su obje bile knjige Julesa Vernea. Jedna, koju je Dmitry već bio pročitao i odložio sa strane, je bila „Put u središte mora”, dok je ona koju je čitao bila „20 000 milja u svemiru”. Sergei je te knjige smatrao običnim fantastičnim budalaštinama, no onda opet, za knjige napisane prije skoro sto godina, nisu previše pogriješile. Na kraju se nije mogao ne nasmijati ironiji koju je Dmitry vrlo vjerojatno namjerno izvodio.

			Sveukupno gledajući, taj period tišine je najviše odgovarao Sergeiju i poželio je da je cijelo putovanje moglo ostati tako, no sljedeće javljanje kontrole misije srušilo mu je taj san.

			„Ovo je kontrola misije. Približavate se centru i pretpostavljenom dnu. Još sat i dvadeset tri minute. Je li sve u redu?“

			„Jest, nema ništa za prijaviti“, Dmitry je odgovorio.

			„U redu. Javite ako nešto primijetite“, prijenos se zaustavio.

			„Ja ne znam što oni misle da možemo primijetiti“, rekao je Sergei.

			„Još crnila?“

			„Budan sam!“ odjednom je rekao Kiril.

			„Bravo. Propustio si svemirce“, nonšalantno mu je rekao Sergei.

			„Ozbiljno ili se zezate?“

			Sergei nije htio odgovoriti na to pitanje te se vratio gledanju kroz prozor. Još malo do centra. Srećom po njega, Dmitry je Kirilu posudio knjigu tako da je mogao biti miran barem još malo vremena dok mu knjiga ne dosadi.

			Još 200 kilometara. Mogao je toliko izdržati.

			Kako se broj kilometara na dubinomjeru povećavao, Sergei nije mogao a da svako malo ne pogleda na senzore u nadi da će detektirati dno. Senzori su mogli detektirati sve u radijusu od 50 kilometara i nadao se da će uskoro naići na nešto. 

			150 kilometara i dna još nije bilo.

			100 kilometara i ništa.

			Iščekivanje i nervoza u kokpitu nisu bili neprimjetni. Stajali su na pragu najvećeg otkrića i to nije bila mala stvar.

			„Onda, jeste li spremni zapisati povijest?“ pitao je Dmitry.

			„I biti heroji? Naravno!“ odgovorio je Kiril.

			„Samo želim vidjeti to prokleto dno“, rekao je Sergei još uvijek gledajući kroz prozor.

			„Eh, i to je valjda motivacija.“

			„Ovo je kontrola misije. Za dvadeset minuta dostižete dubinu od 6371 kilometara, kao i centar planete te mjesto pretpostavljenog dna. Je li se išta pojavilo na senzorima?“

			„Ne za sada“, odgovorio je Dmitry.

			„Ako se ništa ne pojavi sljedećih 50 kilometara, javite.“

			„U redu.“

			75 kilometara ih je dijelilo od centra, te je napetost rasla.

			„Sve ili ništa“, rekao je Dmitry.

			„Sve mi se čini da od tog dna neće biti ništa“, rekao mu je Kiril

			„Ne isključuj još tu mogućnost.“

			50 kilometara je prijeđeno, a na senzorima se ništa nije pojavilo.

			Kiril je uključio reflektore podsvemnice i pogledao kroz prozor.

			„Ne vidim dno.“

			„Stvarno?“ pitao ga je Dmitry.

			„Sada smo 50 kilometara od dna. Trebalo bi se vidjeti, a senzori bi ga pokazali.“

			„U pravu si. Čini se da dna nema. Ili bar ne na ovoj dubini.“

			„Ali to je najveća dubina.“

			„Istina, ali možda su pogriješili u računu. Možda je ipak više do centra planete.“

			„Nemoguće. Čini se da svemir ipak nema kraj i da je planet šupalj“, rekao je Sergei.

			„To je još uvijek ogromno otkriće!“

			„15 minuta do pretpostavljenog dna.“

			Sergei je pritisnuo dugme: „Dna nema.“

			„Jeste li provjerili sve senzore?“

			„Da. Sve ispod nas je ništavilo.“

			„Priprem-sssšššš“

			„Kontrola misije? Ne čujete se.“

			„sšššss“

			„Kontrola misije, čujete li me?“

			Prijenos se prekinuo. 

			„Kontrola misije? Čujete li me? Ponavljam, čujete li me?“

			Odgovora nije bilo.

			„Kvragu, pokvario se prijenosnik!“ ljutito je rekao Sergei i udario zvučnik šakom.

			„Ništa onda. Dođimo do centra i započnimo s procesom povratka, vjerojatno su nam to i htjeli reći.“

			„Bah, kakvo razočaranje“, rekao je Kiril.

			„Ovo je veliko otkriće, a ne razočaranje. Mi smo u centru Zemlje!“ Dmitry mu je rekao.

			„Centru koji je doslovno ništa.“

			„I to je nešto.“

			„... Ne, to je ništa.“

			Sergei nije ništa rekao. Nije bio razočaran niti zadivljen. Nadao se dnu, ali saznanje da ga nema nije mu predstavljalo ništa. On je samo uživao u svom ništavilu.

			Kada je dubinomjer dosegao brojku od 6371, Dmitry je svečano objavio:

			„Eto nas, gospodo, mi smo prvi ljudi u centru svijeta! Nije baš da se centar razlikuje od ostatka svemira, ali svejedno fascinantno. Sada se moramo okrenuti i svima ispričati što smo vidjeli!“

			Dmitry je krenuo prema panelu, ali ga je Sergei zaustavio.

			„Stani, vidi ovo“, rekao je i pokazao na dubinomjer, „dubina se smanjuje. Idemo gore.“

			„Vidi, stvarno. To znači da idemo prema drugom kraju svijeta.“

			„Zanimljivo.“

			„Dobro, hoćemo li sada započeti povratak?“

			„Ne. Hajdemo na drugi kraj svijeta“, smireno je rekao Sergei.

			„Jesi li ti normalan!?“

			„Da, čovječe, ne smijemo to!“

			„Reći ćemo da je došlo do pogreške s motorima i da se nismo uspjeli okrenuti kad završimo na drugom kraju svijeta.“

			„Ti nisi normalan, okrećemo se odmah.“

			„Ne okrećemo se.“

			„Završit ćemo usred atlantskog ništavila! Gdje ćemo onda?“

			„Do najbliže obale. Imamo dovoljno goriva.“

			„Ma daj, okreći više!“

			„Došli smo ovako daleko, zar ćemo odustati sada? Otkrili smo nešto nevjerojatno i sada biste dali nekome drugome da dovrši našu misiju? Sam si rekao,“ ili sve ili ništa. Idemo do kraja. Zahvalit će nam kasnije.

			„Hmm...“ Dmitry se zapravo zamislio, „onda ne bismo samo dokazali da nema dna svemiru i da je planet šupalj, već bismo i prvi obišli Zemlju iznutra... To bi srušilo Amerikance...“

			„Daj, Dmitry“, nećeš se valjda složiti s njim?“ Kiril ga je pitao u nevjerici.

			„Mislim da je sad ionako prekasno, mnogo je kraće sada do drugog kraja nego natrag.“

			„Ajme meni.“

			„Ne paničari. Bit ćemo legende.“

			Tim je riječima započelo neočekivano i neplanirano putovanje na drugi kraj svijeta. 

			Svi su sjedili u tišini neko vrijeme, što je Sergeiu bilo po volji. On je za to vrijeme nastavio gledati kroz prozor, no nešto mu je konstantno upadalo u oči te je morao stalno odvraćati pozornost.

			„Hm“, zamišljeno je rekao i stao pritiskati dugmad kraj brojnih mjerača.

			„Što sada radiš?“ pitao ga je Dmitry.

			„Razina vlage se postupno povećava prema ovom higrometru. A barometar pokazuje blagi porast tlaka, što nema smisla.“

			„Na kojoj smo dubini?“

			„5500 kilometara.“ 

			„Čudno, nismo ni blizu kopna. Možda je samo tako na ovoj strani svemira?“

			„Prilično sam siguran da nijedan vakuum ne bi trebao imati ni tlak ni vlagu.“

			„Vjerojatno je onda greška, prijamnik se već pokvario pa me ne bi začudilo.“

			„Imaš pravo. Vjerojatno nije ništa“, Sergei je rekao i nastavio s buljenjem kroz prozor.

			Ostatak puta prošao je bez ikakvih novih problema i prepreka. Nitko nije međusobno razgovarao niti je pokušao. Kiril i Dmitry su čitali svoje knjige i nisu gnjavili Sergeija, no napetost među njima je bila očita. Kirilova nelagoda bila je uočljiva na prvi pogled i odmah se moglo iščitati s njegova lica da bi radije htio biti natrag kod kuće, ili bilo gdje drugdje. Dmitry je s druge strane izgledao smirenije od njega, no i njega je iznutra grizlo nešto čega se nije mogao riješiti.

			Sergei nije bio ni uspaničen ni nervozan, a nije bio ni uzbuđen. Sjedio je mirno i gledao. Ili je to barem htio, jer za vrijeme skoro cijelog puta nije mogao prestati svako malo gledati na mjerače koji su i dalje postupno pokazivali porast vlage i tlaka. Iako je sam to otpisao kao kvar s kojim se ne treba zamarati, nije prestajao stalno provjeravati jesu li se kazaljke imalo pomakle od prošlog puta kada je pogledao. Ipak, nije se zapravo zabrinjavao tom situacijom dok nije počeo primjećivati nešto čudno. Prozor kroz koji je stalno gledao se počeo pomalo magliti. Isprva je mislio da je to iznutra, ali nakon nekog vremena uvjerio se da su prozori ustvari zamagljeni s vanjske strane. 

			„Hej, pogledajte prozor, zamagljen je izvana.“

			Čim je to rekao, Kiril i Dmitry su odvratili poglede s knjiga, uputili ih prema prozoru i odmah se iznenadili.

			„Je li to nekakav oblak vodene pare u svemiru?“ Dmitry ga je pitao.

			„Možda, ali s obzirom na mjerače koji cijelo vrijeme prikazuju porast vlage i prema kojima je sada stupanj dovoljno velik za vidljivu paru, ne bih rekao da je samo oblak u pitanju. Mislim da je cijeli ovaj komad svemira ispunjen vodom.“

			„Ali to bi značilo da nismo više u vakuumu. Zanimljivo, čini se da u svemiru ipak ima nečega.“

			„Meni je to loš znak. Trebali smo se okrenuti. Zašto se nismo okrenuli?“ Kiril je pomalo počeo paničariti.

			„Smiri živce. Nije ništa ozbiljno“, uvjeravao ga je Dmitry.

			Nakon toga nitko nije ništa rekao. Vratili su se svojim okupacijama, no sada nešto više uzbunjeni nego prije. No, to je bio samo početak. Kako je vrijeme odmicalo, Sergei je i dalje nastavio primjećivati neobične stvari na svojem prozoru i kada ih je napokon odlučio priopćiti ostalima, iznenađenje nije bilo malo.

			„Mi smo sada praktički u vodi. Plivamo“, rekao je nezainteresirano.

			„Molim?“ Dmitry ga je upitao.

			„Vidite li mjehuriće? Mi smo definitivno u vodi. A ovaj higroskop je već davno prešao maksimum.“

			„Na kojoj smo dubini?“

			„2000 kilometara.“

			„Čovječe! Znači li to da u svemiru pluta ogromna masa vode?“

			„Moguće.“

			„Hoćemo li moći kroz nju s podsvemnicom?“

			„Ja mislim da hoćemo.“

			„Vi niste normalni. Trebao sam ostati u kantini i uzeti još jedan sendvič“, Kiril se ubacio.

			„Uskoro ćeš imati sve sendviče svijeta.“

			„Ako se izvučemo živi!“

			„Zašto se ne bismo izvukli živi? To je samo voda.“

			„Ne znam, čudno je. Koliko te vode ima, kad ćemo izići iz nje?“

			„Nemam pojma“, Sergei mu je odgovorio.

			Kiril nije ništa dalje komentirao, već je i on sada uz Sergeija počeo buljiti kroz prozor. Dmitry je također čekao trenutak kad će ga Sergei obavijestiti da izlaze iz vode, no zaspao je u iščekivanju dojave.

			Kad se probudio, prvi instinkt bio je pogledati kroz prozor. Na njegovo razočaranje, mjehurići su još uvijek bili vidljivi.

			„Na kojoj smo dubini?“

			„120 kilometara. Brzo ulazimo u atmosferu“, rekao je Sergei.

			„Atmosferu? Mračno je kao u rogu, a s obzirom na mjehuriće rekao bih da smo još uvijek u vodi.“

			„Baš čudno. Nigdje u svemiru nije zabilježena masa vode. Trebali smo skoro biti kraj donje razine kopna.“

			„Što je sad ovo?“

			„Koje?“

			Sergei je pokazao prema prozoru koji je bio potpuno mutan.

			„Je li to... Pijesak?“ pitao je Kiril.

			„Uistinu, izgleda kao pijesak. Baš neobično.“

			„Ovo je previše za mene, ovo nije normalno.“

			„Možda je riječ o međusvemirskom oblaku? Kao velika hrpa zemlje i ostalih tvari koje su otpale s donjih dijelova kopna“, rekao je Dmitry.

			„Zanimljivo objašnjenje, skroz je moguće“, Sergei je odgovorio i opet dopustio tišini da nastupi.

			Sergei i Dmitry nisu izgledali uznemireni, no Kiril se već počeo tresti. Cijelo je vrijeme gledao svuda oko sebe; prvo kroz prozor koji se čas mutio, čas razbistravao, zatim prema mjerilima na panelu, a onda prema Dmitryu i Sergeiju. Nije mu bilo jasno kako su mogli biti tako mirni. Dmitry je još pokušavao doći do logičnih objašnjenja, ali Sergei, on mu se činio potpuno ludim. Kiril je sebi obećao da više nikad neće nigdje s njima kad (i ako ) se vrati.

			Neko se vrijeme uspijevao suzdržavati od paničarenja naglas, ali mu nije dugo polazilo za rukom.

			„Na kojoj smo dubini!?“

			„8 kilometara.“

			„Zašto je onda ovoliko mračno? Zašto smo još uvijek u vodi?“

			„Nemoj paničariti sve dok ne dođemo do 0 metara“, nonšalantno mu je rekao Sergei.

			Dubina se nastavila smanjivati, ali je vanjski okoliš ostajao isti. Kirilov je pogled ostao zalijepljen za prozor. Samo je želio vidjeti svjetlo, bilo kakvo svjetlo. No, umjesto toga je vidio nešto potpuno neočekivano.

			„Ono su ribe!“

			Sva trojica sada su poglede upiljila prema prozoru, i, stvarno, stvorenja koja su zasigurno bila ribe su plivala oko podsvemnice.

			„Mi smo u moru!“ viknuo je Kiril.

			„Stvarno jesmo! U moru smo!“ i Dmitry je dodao.

			„Zanimljivo. Piše da smo 568 metara ispod kopna. Nemoguće da smo u moru. Nismo sigurno preletjeli preko atmosfere u more.“

			„Jesi li siguran da je dubinomjer ispravan? Što ako se i on pokvario?“ Dmitry ga je pitao.

			„Mora biti. Vrijeme i brzina putovanja odgovaraju udaljenosti.“

			Dmitrya i Kirila je sad već vidno hvatala panika, dok je Sergei ostao u istom onom smirenom stanju kao i uvijek.

			„Onda, Dmitry, je li ti drago što si ga poslušao!?“

			„Pusti me.“

			„Što ako se nikad ne vratimo kući? Tko zna gdje smo!“

			„Kontrola misije stalno prati našu lokaciju. U redu je“, rekao mu je Sergei.

			„Ma koja Kontrola misije!? Prijenosnik ne radi! Ovo više nije... Je li ono svijetlo?“ Kiril je začuđeno gledao kroz prozor.

			Dmitry i Sergei su bacili pogled prema prozoru.

			„Stvarno je svjetlije! Ali još uvijek smo u moru...“ rekao je Dmitry.

			„Zanimljivo.“

			„Sergei, ti nisi normalan. Što nije u redu s tobom?“

			„130 metara je.“

			„Kad će više ta 0 da te urazumi!?“

			„Ja sam već sad vrlo razuman.“ 

			„Ma vidim.“

			„Vidite koliko je riba ovdje!“ Kiril nije odvajao pogled od prozora. „I sve je svjetlije!“

			Napetost je rasla, a dubina se smanjivala.

			„Ah, vidi ovo, kako to nisam primijetio? Detektirano je kopno“, smireno je rekao Sergei.

			„Kopno!?“ skoro su jednoglasno rekli Dmitry i Kiril.

			„Da, još čini se još od prije 500 metara. Obala je za 50 metara gore i 120 metara desno, upalimo sada najjače motore i izbacimo se na kopno.“

			„Kako si tek sad... Nije važno, brzo, pojačajte motore!“

			Za par sekundi motori su se pojačali i podsvemnica je naglo izletjela iz mora i obrušila se na obalu otvarajući ogromne zračne jastuke pri padu.

			„Sletjeli smo na kopno! Izlazite brzo!“ viknuo je Dmitry i otvorio vrata i sva trojica su brže-bolje napustila podsvemnicu.

			Izišavši, Sergei nije mogao biti zbunjeniji. Bez sumnje, bili su u istoj luci iz koje su krenuli. 

			„Gdje je Središte kontrole misije?“ pitao je i pogledao gore.

			Na svijetloplavom nebu je bila sjajna žuta kugla.

			„U redu, znači, ako se mislimo izvući iz ovoga, moramo biti mrtvi pijani prije nego tri sata isteknu?“ upita vođa misije Lloyd Cummings, grčevito stežući u desnici bijeli cilindar. 

			„Dva sata i pedeset sedam minuta, gospodine. Bit ćemo ras- rastr- rastrgani...“ reče znanstvenica Felisa Gutierrez, boreći se za dah; obgrlivši se rukama, trljala je nadlaktice kao da joj je hladno, pokušavajući odagnati napad panike. Inženjerka Rhonda Parson to primijeti i prijateljski joj stavi dlan na rame.

			„Duboki, polagani udasi, draga. Vanja“, reče grubim glasom namrštivši okruglo lice, „nemamo vremena za tvoje preseravanje s računanjem svake kaplje alkohola. Razvalimo se, a dalje će Bog odlučiti što će biti s nama!“

			Doktor Vanja Popov, vidno iznerviran, člancima šake obriše znoj s čela; promatrao je izlist s jednog od brojnih monitora glomaznog stroja.

			„Ako precizno ne izračunam koliko pića možemo popiti, velike su šanse da netko upadne u alkoholnu komu i napravi Bogu višak posla. Mnogo je varijabli koje su u igri: tjelesna težina, koncentracija i količina alkohola, brzina kojom će prijeći u krvotok...“

			„Tako je, samo diši, bravo, srce. Odmah ću ti reći nešto o tim tvojim varijablama”, reče karikirajući posljednju riječ. “S obzirom na to da me ima poprilično“, kaže pljusnuvši se po pretilom bedru, „popit ću kroz sljedeća tri sata u zavidnim i zastrašujućim količinama koliko god votke stane u mene. Stat će mnogo, doktore.“ 

			U komori je uz tri ležaljke, okrugli stol okružen sjedalicama na preklapanje, veliki smeđi modularni kauč te ormarić pun grickalica upakiranih u bijele vrećice s vakuumskim zatvaračima, bilo tucet sanduka s oznakama Europske Svemirske Agencije. Sanduci su bili puni bijelih valjkastih spremnika na kojima je pisalo Votka —  Ne rukovati bez nadzora stručnog osoblja. Vlasništvo ESA.

			„Poručnica Parson je u pravu. Svaka sekunda je dragocjena. Ne znamo ni funkcionira li B-BTOR, a kamoli što nas čeka kada prijeđemo prag,“ zaključi zapovjednik Cummings. Središte komore zauzimao je Brauer-Bezrukovljev Telepatski Omniplanarni Rekonektor. Mnoštvo ekrana izlistavalo je operativne podatke i bacalo mutne sjene po prigušeno osvijetljenoj sobi; niskofrekventno brujanje stroja osjećalo se u slabinama i preponama.

			„Zastavnice Gutierrez, kalibrirajte spravu tako da prati naše moždane valove. Znam da vam je teško“, reče zapovjednik primijetivši bespomoćan pogled svoje znanstvene časnice, „ali sada vas trebamo. Najviše ste upoznati s ovim projektom...“

			„A- ali samo znam š- što sam pročitala u podatkovnom paketu kojeg smo dobili tijekom tranzita prema...“ prekine ga Felisa; očaj joj je počeo navirati iz očiju.

			„Hajde, draga, nisi sama u ovome, idemo to srediti, trenirala si za ovo“, Rhonda na brzinu ispali nekoliko stereotipnih ohrabrenja. Zagrlila ju je lijevom rukom i otpratila do terminala. Dok je Felisa tipkala po raznim izbornicima i drhtavo ispuhivala zrak iz pluća kako bi se smirila, Rhonda je zabrinuto okrenula glavu prema zapovjedniku Cummingsu.

			„U redu, dame i gospodo, neka svatko uzme bocu votke“, reče zapovjednik; lice mu je bilo krajnje ozbiljno. 

			„Gospodine, službeno prosvjedujem!“ uzvikne doktor Popov. Boja mu se povukla iz obraza. „Igrate se sa životima! Bez potrebnih proračuna ovo nije znanost nego obična opijačina.“

			„Primio na znanje, doktore. Uzmite bocu.“

			„Ne možete od mene očekivati...“

			„Doktore, shvaćam vašu...“

			„... da ću samo gledati dok...“

			„Nećeš samo gledati, Vanja, ne brini.“

			„... šuti, Rhonda, nitko te ništa ne pita. Lloyd, odbijam nastaviti...“

			„Zapovijedam vam da istog trenutka...“

			Dok su se svi prepirali, pilot Yasu Takahashi, koji je cijelo vrijeme šutke sjedio postrance, usta s poda i iskorači između doktora i vođe misije. Galama je utihnula. Bez riječi je pogledao Felisu. Nakon nekoliko pritisaka tipki, povukla je ruke s tipkovnice i kimnula mu glavom. Natporučnik Takahashi se zagleda u daljinu koju je samo on vidio, jer je zid komore bio udaljen dva metra od njega.

			„Pijmo“, reče.

			T minus 2 sata 32 minute

			Posada spasilačke misije poslane na istraživački brod Bakho stajala je bez riječi u polukrugu. Svatko je držao bocu votke u rukama.

			Felisa se malko staložila i napokon rekla: „B-BTOR bi trebao otvoriti most između naše razine postojanja i proto-plana kada nam koncentracija alkohola u krvi prijeđe dva promila. Tu su bili najkonzistentniji prelasci, prema podacima s brifinga.“

			Doktor u nevjerici zavrti glavom, ali ne reče ništa; na usnama mu je zaigrao napaćeni osmijeh, kojega brzo prekrije rukom. 

			„Znate što vam je činiti“, reče Cummings. Odvrne jednim pokretom ruke poklopac na bijelom spremniku. Boca zašišti dok se izjednačavao tlak s okolinom.

			„Oo, zgodno!“ primijeti inženjerka Rhonda. Otvori svoju bocu i dugo potegne iz nje. „Uff, nije loše! Istina, više volim tekilu od votke, ali i ovo će poslužiti.“

			Ostali su slijedili Rhondin primjer. Svi osim doktora. Doktor je neodlučno prebacivao težinu tijela s noge na nogu i gledao kako se ostalima skupljaju lica dok vuku prve gutljaje.

			„Ljudi, ja ovo... Ja ovo ne mogu... Mislim, ja... ja ne pijem...“

			„Nemoj srat’, Vanja! Koji to jebeni Rus ne pije?“

			Doktor se trenutno smrknuo. „Vidiš Rotunda, nismo svi hodajući stereotipi. Bolje rečeno, kotrljajući u tvom slučaju“, reče teatralno rukama oblikujući kuglu oko sebe.

			„Jel’ to najbolje što znaš, doktore? Ako popiješ koju, možda uspiješ prijeći na srednjoškolsku razinu uvreda.“

			„Dosta, oboje!“, uzvikne zapovjednik Cummings. „Doktore Popov, zar ne mislite da biste u ovakvoj situaciji mogli učiniti iznimku?“ Obrve su mu bile visoko uzdignute, a čelo naborano od laganog mrštenja; izraz lica je ostavljao dojam da ovo nije bilo pitanje, već zapovijed.

			„Je li možda do... do religioznih uvjerenja?“ upita Felisa, vidno zabrinuta.

			„Ma kakva rel... ne, nije do toga. Vidite, zapov... Lloyd, zašto ne pokušamo odvojiti Bernarda još jednom? Imamo dovoljno reaktivnog materijala pomoću kojeg možemo pokušati improvizirati eksploziv i raznijeti spone...“

			„Prošli smo već kroz sve ovo. Nemamo vremena za odvajanje našeg broda. Čak i da se uspijemo odvojiti, Bernardovi motori nisu dovoljno snažni da se izvučemo iz gravitacijskog bunara.“ Zapovjednik Cummings je uhvatio doktora za ramena. „Doktore... Vanja, jedini izlaz iz ove situacije je kroz tu bocu votke. Uostalom, zar vas bar malo ne zanima što je s druge strane?

			Vanja se zagledao u bijeli spremnik. „Zašto baš votka? Zašto je onaj stereotipni kreten Bezrukov odlučio raditi testove baš s votkom?“ Prošao je rukom preko proćelave glave. „Ne mogu ni pomirisati ovaj bućkuriš, odmah mi se želudac prevrće. Zašto nije mogao biti viski? Džin bih isto pretrpio.“

			„Ovako ćemo“, rekla je Felisa dok je ulijevala piće u poklopac spremnika. Podignula je poklopac prema ostalima; oni napraviše isto, uključujući doktora nakon što mu je zapovjednik uputio oštar pogled. 

			„Nazdravimo za nas; za posadu spasilačkog broda Bernard.“ Navukla je slabašan osmijeh.

			„Sad pijmo votku tako da bude iduće zdravice na kojoj ćemo piti sok!“ reče Rhonda i nasmije se. Svi su nagnuli čaše. Doktor se zagrcnuo.

			T minus 1 sat 36 minuta

			“I tako je usred presice otvorio aktovku s donjim rubljem!” kroz smijeh reče Vanja. Felisa se toliko smijala da joj je ispadao čips iz usta; sve vrijeme se ljuljala na stražnjim nogama sjedalice. Yasu je sa smiješkom odobravajuće kimao glavom i polagano se gladio rukama po prsima. Rhonda privuče svoju stolicu bliže doktoru i pljesne ga rukom po leđima.

			“Tip je stvarno idiot!” reče kroz smijeh. “Iako, znaš da se meni skoro nešto slično dogodilo kad sam se prijjaj- prjaj- prjavljivala za ovaj uhh, posao, da.” Iskapila je bocu do dna i nespretno ju stavila na rub stola; boca se prevrnula preko ruba čim ju je Rhonda ispustila iz ruke. Šuplje je odzvonila lupivši o pod i otkotrljala se u smjeru B-BTOR-a.

			“Došla sam na zadnji krug testiranja bez potrebnih dokumenata. Zaparavvo, ponijela sam…”, reče zapličući jezikom, ali je doktor prekine.

			“Sjećam se, Rhonnie, bio je to, hmm, ah da, fascikl s nekakvim pjesmama, zar ne?”

			“Daaa, pjesme onog očajnog benda mog nesposobnog Josha, onda mi je još bio momak. Ostavio ih je na stolu odmah kraj dokumenata, isto u plavoj fasscikli, nisam ni gledala što uzimam.”

			“Neee, kako si se izvukla iz toga? Čeekaj, tebi je Lloyd bio u komisiji, zar ne?” upita Felisa, prosipajući čips oko sebe. Vidjevši da je izgubila dosta motoričke kontrole, uspravila se u sjedalici i pokušala složiti ozbiljan izraz lica, ali su hihoti gotovo istovremeno počeli izlaziti iz nje. “On je izbacivao ljude zbog najveće sitnice. Jel’ tako, gospodine zapovjedniče, gospodine?” Zapovjednik Cummings je sjedio zavaljen u kauč, dalje od ostatka tima. Držao je objema rukama bocu votke i bio povučen u vlastite misli. 

			“Ništa od njega, čini se. Da, Lloyd je bio prava guz’ca, ali ja sam imala svog junaka”, reče Rhonda, zagrlivši doktoru ruku. “Vanja je onda osobno vodio sis- sist’matski pregled.”

			“Upala mi je u ured i zahtijevala…”

			“Zamolila.”

			“... zahtijevala da joj isprintam dokumente.”

			Yasu je nešto odobravajuće promrmljao. Nastavio se trljati po prsima.

			“I, jesi li?” Felisa se nalaktila na stol iščekujući odgovor.

			“Naravno da nisam”, reče doktor; otpio je gutljaj votke, namrštio se i prošaptao sebi u bradu ogavno. Nespretno je od alkohola napola obamrlom nadlanicom obrisao kaplje s brade i nastavio: “Rekao sam joj da se nosi iz ureda, jasno. Međutim, izvadila je pjesmu iz fascikle i počela čitati. Kako se zvala pjesma, Tvoja ljubav je flaster?”

			“Vrlo romantično!” kroz smijeh zaključi Felisa. 

			“Mislim da je vrijeme”, sa smiješkom zaključi Yasu. Nitko nije obraćao pozornost.

			“Mor’la sam mu dokazat’ kakav mi je muž kreten. Momak, što li je bio. Kada sam pročitala prv…”

			“Koji je vama kuras?!” Lloyd je stajao u nečemu što je izgledalo kao hrvački polučučanj, raširenih ruku, lagano se klateći; krvavim pogledom je zvjerao od jednog člana posade do drugog. “O kakvim to pizdar’jama pričate? Desnt’grirat će nas srna rupa za nekoliko minuta! Ustaj, bando! Radite svoj šugavi posao!”

			Svi su oprezno ustali sa sjedalica. Felisa pokuša nešto zaustiti, ali je Lloyd grubo prekine: “Š’a je? Gon’ se do kompjutr’a i ošitavaj stanje. Ovo smeše je trebalo već otvorit’ most, kol’ko nam mozak mora bit sm- smušen prije nego š’a proradi?”

			“Gospodine, B-BTOR će s- samostalno uspostaviti most, a- ali samo kada se stvori d- d- delikatna ravnoteža…”

			“Došta!!” zakrešti Lloyd.

			“Hmm, vrijeme je”, reče Yasu i počne raskopčavati kombinezon.

			“‘Oću da moja snans’vena šasnica radi svoj snans’veni posao! Kreši!”

			Felisa je brzim korakom krenula prema B-BTOR-u; pod velikim količinama alkohola osjećaj za ravnotežu joj je bio znatno oslabljen, a vidno polje se suzilo u tunel na kraju kojeg je vidjela samo treperavi ekran. Sve ovo je dovelo do toga da nije primijetila otvoreni spremnik na podu koji se ranije otkotrljao sa stola. Kako je stala punom težinom na njega, noga joj je poletjela unazad, a glava prema naprijed, silovito se sastavši s rubom ekrana. I ona i ekran su završili uz tresak na podu. Ostali su u šoku promatrali što se događa; Yasu je svlačio kombinezon. Lloyd je prvi reagirao.

			“Kog žavla gledate? Nek’ joj ne’ko pomogne, znate svi prvu pomoć, kakvi ste to truli spasiosi? Doktore, š’a čekate?”

			Skupili su se oko zastavnice Gutierrez koja je nepomično ležala na podu. Rhonda i Lloyd je oprezno prevališe na bok.

			“Dobro je, diše”, reče doktor nakon što je provjerio ispuhuje li zrak prislonivši ušku na njene nosnice.

			“Š’a sad s- s ovom”, reče zapovjednik mašući rukama prema mašineriji u sredini komore, “hrpom krame? Kako šemo znat jesmo li došli u proto-plan? O Boše, svi ćemo umr’jeti!”

			“Vrijeme je”, reče Yasu i samo u boksericama otrči niz ulicu. Teturajući s jednog kraja ulice na drugi, svako toliko bi se oslonio na automobil parkiran uz rub ceste i nastavio trčati; nije pao nijednom, unatoč tomu što je na cesti bio sloj bljuzge nastao od solju otopljenog snijega.

			“Budi se! Budi se!” Lloyd je ponavljao dok je brzim uzastopnim pljuskama pokušao dozvati Felisu svijesti. Doktor Popov se odmaknuo i nesvjesno pio votku; slobodnom rukom je trljao obraz između gutljaja.

			“Mič’ se, Lloyd, pusti je na miru, ozlijedit ćeš je!” suprotstavi mu se Rhonda.

			“Budi se!” nastavi Lloyd, počevši je tresti.

			“Idiote, makni se, dosta da sjednem na tebe, pukne ti kičma!”

			“Šlušaj ti nju! Da sam znao da nepr’premljena dolasiš na MOJ test, jedino bi svemir vidjela na Svjesdanim Stažama!”

			“Hej, hej, stišajte se, ššš!” doktor ih upozori; u strahu se ogledavao. “Netko nas može čuti! Čut će nas!” ponavljao je. “Policija… policija će doći! Preglasni ste!”

			“Pol… Jesi li ti sdrav?”

			“Tiho, vidi tamo, auto, policija! Brzo, sakrijmo se tu u grm. Pomozite mi odvuć’ Felisu!”

			“Ček’, zašto bježimo od policije?” upita Rhonda dok je vukla zastavnicu u grm.

			“Muši i nosi je, koliko to mošeš prišati?”

			U zadnji trenutak su se sklonili. Policijski automobil je polako prošao ulicom i skrenuo iza ugla.

			“Uhh, dobro si ga vidio! Znao sam da si ti pravi šovjek za ovaj posao!” pohvali Lloyd doktora.

			“Ljudi, zar vam se ne čini da nešto nije u redu? Nešt’ je… nije baš ok…” reče Rhonda.

			“Meni nije baš... želudac ok”, reče Vanja.

			“Grm, pogledajte grm!” kaže Rhonda i zagleda se u grm ispred sebe; u grmu je vidjela grm koji se nalazi u grmu ispred nje dok je još jedan grm izranjao iz grma koji je upravo poprimio mjesto prethodnog grma.

			“Meni izgleda... skroz normalno”, javi se Felisa.

			“Felisa, jesi li dobro? V- Vrti li ti se, boli li te glava, kako se zoveš, prati očima ovo.” Doktor je počeo prstom mahati ispred Felisinih očiju, ali je brzo izgubio ravnotežu i prevalio se na bok.

			“Nego, koji se vrag d- desio? Gdje smo ovo?” upita Felisa uspravljajući se u sjedeći položaj.

			“Kako misliš gdje smo? Isgleda da si jaše ud’rila glavom nego š’a se šini. Na drugoj smo palubi… Šekaj malo, koji je ovo kuras?” Lloyd se počeo razrogačenih očiju okretati u krug, jedva ostajući uspravan. “To je to? To je to?! Pa ovo je neka istošno europska rupetina”, reče zapovjednik.

			“Da, sad kad kažeš, ovo mi sve izgleda nekako poznato.” Doktor je zaškiljio i osvrtao se. “Nemoguće! Pa ovo je Krasnojarsk! Predgrađe, tu sam odrastao. Ovo je park u kojem sam pio s društvom kad sam imao jedanaest —  dvanaest godina!” Vanja je čučnuo i ozarenog lica otpio gutljaj.

			“O Vanja, odrastao si usred Sb- Seb- Sbira! Sad si još tol’ko više seksi”, kaže Rhonda.

			“Što?”

			“Š’a?”

			“Š- što?”

			“Htjel’ sam reći, u Rus’ji inače poludovršeni dijelovi zgrada lebde i nebo je puno obrnutih p’ramida?”

			“Ne, nisi to rekla, rekla si da sam…”

			“Gle, sad su kugle!”

			“Moram reši da nisam baš ošekivao da šemo ovo naši”, prizna Lloyd. “Pogledajte, i dalje kao da se nasire komora na Bakhu. Sad je opet nema!”

			“Gospodine, r- rekla bih da još nismo na sigurnom. Izgleda da nismo u potpunosti prešli most između proto-plana i naše razine postojanja. Ako smo još…” Felisa se iznenada nasmije i zavrti glavom. “Oprostite, sjetila sam se da Rhonda misli da je doktor seksi.”

			“Konšentriraj se Gutije- Gujer- Felisa, š’a si htjela reši?”

			“D- da, ovaj, ako poginemo na Bakhu, vjerojatno smo i ovdje mrtvi.” Ispustila je nazalni cerek koji je više sličio na šmrkanje.

			Zapovjednik se namrštio pokušavši se koncentirati; odteturao je do obližnjeg rasvjetnog stupa i uhvatio se za njega kako ne bi pao. Okrenuo je glavu prema timu; Felisa je sjedila i dirala čvorugu na glavi, Vanja je pokušavao pročitati ime ulice dok su se slova na znaku neprestance preslagivala, a Rhonda je gledala Vanju i grizla donju usnicu. Lloyd je ispružio kažiprst prema njima i rekao: “Slušajte ‘vamo Bernardinsi, ovo je plan: istrašimo ovo mjesto, pokušajmo naši posadu, glavni silj je profesor Besrukov. Pitamo ga za koji kuras je mislio da je ovo dobra ideja i pokušamo otkrit’ mošemo li isaš odavde na nekom drugom mjestu prije nego nas singularnost rasvuše u špagete. I da, moramo naš Yasua, kreten alk’holisirani. Felisa, koliko nam je vremena ostalo?”

			T minus 47 minuta

			Rhonda se strovalila na klupu. Grašci znoja su joj se slijevali niz lice.

			“Ne mogu... više. M’slim da stalno... id’mo u krug.  Nešt’ s ov’m mjestom... nije u redu. I zašt’ nije hladno? Sve je... puno sn’jega, a ovd’ ima, ne zn’m, tisuću stupnjeva”, reče dahčući.

			“Uštani Parsonice, moramo dalje. Naredit šu Vanji da te nosi”, kaže Lloyd.

			“U redu je… u redu je, zapovjedniče, u redu je. U redu je. Probajte s Felisom vidjeti što dalje, ja ću se pobrinuti za Rhondu, u redu je.”

			Lloyd podigne obrvu. “Kako šeliš. Budite brsi.” Prionuo se uz zid zgrade kako ne bi pao. “Iškoristit’ šu ovu priliku da ispuštim povešu kolišinu tekušine što mi se akumulirala u tijelu tijekom ove mišije,” rekao je i počeo se udaljavati; lijevom rukom je istodobno pokušavao pronaći šlic kojeg nije imao na kombinezonu.

			Vanja ponudi Rhondi spremnik s votkom. “Zanimljivo kako svuda pronalazimo votku, da, svuda je, posvuda. Pitam se skupljamo li je zapravo i dalje s broda. Možda je i posada Bakha svuda za sobom ostavljala boce.”

			Rhonda otpije gutljaj. “A možd’ smo upali u dimenz’ju gdje se rađa votka, ‘ko će ga znat’.” Vratila je bocu doktoru; iskapio je ostatak pića i bacio spremnik preko ramena.

			Rhonda ga pogleda s polusmiješkom i reče: “Zar nisi ran’je bio c’jeli prije mrtav nego pijan, a vid’ ga sad! Koja je prriča s tim?”

			Doktor je malo oklijevao prije nego je odgovorio. “Ma, u mladosti sam upao u loše, loše društvo… Ne, nije bilo loše društvo, bila je loša društvena situacija, da, loša situacija, loša. Znaš i sama kako je bilo za vrijeme gospodarskog sloma, svuda je bilo sranje, da. Dobro, osim na Balkanu, tamo je bilo super.”

			“Dok ih nije prekr’la ljiga s Tau Cetija”, dobaci Rhonda.

			“Da, gadna stvar. U svakom slučaju, jedini izlaz smo vidjeli u opijanju, da, jedini je to bio izlaz, a što ćeš ovdje piti nego votku?”

			Vanja je uzdahnuo. “Svake večeri bih se kući vraćao pijan k’o smuk. Iskreno, ne sjećam se pola tog razdoblja života, ne sjećam se ničega, ne… ne sjećam se.” Zavalio se dublje u klupu i uzdahnuo još jednom. “Problem je što se… problem je... ne sjećam dana kad mi je majka umrla. Opijao sam se u onom parku čiju si lošu aproksimaciju ranije vidjela. Otac mi nikad nije rekao je li išta na samrti rekla.” 

			“Vanja, nis’m znala… Nikad ne bih ono rekla…” Oči su joj se orosile.

			“Ne brini, Rhonnie, ne brini, nemoj brinut’, Rhonda. Na kraju je i nešto dobro izašlo iz svega. Obećao sam sebi da više neću okusiti prokletu votku, dobro je nešto iz svega bilo. Dozvao sam se pameti i završio medicinu, bez kapi votke sam je… završio sam medicinu. Nisam kapi alkohola odonda popio. Evo me sad… sad sam ovdje. Zapravo… zapravo ne znam koliko se isplatilo”, reče i nasmije se sam sebi gledajući kako se zgrada ispred njega presložila kao kaleidoskop. 

			Rhonda ga je zagrlila i poljubila u usta; iznenađen, pokušao se opirati, ali isprva nije mogao jer je Rhonda bila otprilike četrdeset kilograma teža od njega, a onda zato što više nije želio. Kad su napokon došli do daha, rekao je: “Što će Josh reći?”

			“Nije m’ briga, on ionak’ nije prav’ muškarac k’o ti, Vanj’ce.”

			“Ne, ne, ne, Josh će ovo otkriti, mora, logično je.” Doktor Popov je ustao pridržavajući se za naslon klupe. Udaljio se nekoliko nesigurnih koraka unazad. “Logično je, logično. Pravi muškarac ne bi nikada poželio tuđu ženu”, kazao je, zgađen sam sobom.

			“Vanja, ja…” započe Rhonda, ali je on odmah prekine.

			“Čudno da nikoga nismo sreli do sada”, Vanja promijeni temu. “Osim onog policijskog auta, nismo vidjeli žive duše. Kad razmislim, u autu isto nikoga nisam vidio.”

			“Zar ne bismo tre’bli raspr…”

			“Žive duše… da li je moguće? Često me uhvati paranoja kad pijem, da, nekad me obuhvate… misli.”

			Rhonda je raširila oči i zagledala se iza doktora.

			“Sve što se pojavilo je na neki način bilo povezano sa mnom ili sa stvarima na koje sam pomislio.” Gromko je podrignuo. “Uh, nije mi baš najbolje.”

			“Vanja…”

			“Rhonda, molim te, na tragu sam, na tragu sam nečega. Možda ovo mjesto…”

			“Vanja, slušaj me!”

			“... stvara projekcije na temelju mojih…”

			Rhonda je uhvatila doktora za nadlakticu, povukla ga i pokazala prstom prema drugom kraju grada. Doktor je ostao bez riječi. Nebo je progutao gigantski crni vrtlog, koji je svu materiju uvlačio u sebe; ulicama je odjekivala ritmička potmula grmljavina.

			“O ne, ostajemo bez vremena.”

			“Da, ostajete bez vremena. Mogao sam i misliti da ćete se vi UN-ovci pojaviti prije ili kasnije. Još ste uspjeli i dovući ovu grdosiju meni ispred vrata”, rekao je profesor Bezrukov. 

			Svi četvero su se našli kako sjede u udobnim foteljama s jedne strane čvrstog hrastovog stola fino izrezbarenih nogu; kroz visoke prozore mogli su vidjeti kako crna rupa usisava rijeku Jenisej. Nasuprot njima sjedio je profesor.

			“Hej, š’a ti daje pravo da prišaš tako o mojoj inšenjerki?” uskoči Lloyd spreman za svađu; nagnuvši se prema naprijed, zamalo je ispao iz fotelje.

			“Kretenu pijani, govori o crnoj rupi!” prekori ga doktor.

			Lloyd je namršteno pogledao doktora odmjeravajući isplati li se sad svađati s njim zbog nepoštivanja nadređenog časnika. Odustao je od toga i okrenuo pogled prema pridošlici: “Šekajte malo, snam ‘ko ste vi. Vi šte…” zaustavio se na trenutak kada je vidio da drži porculansku šalicu punu čaja. Tresnuo je njom o stol i nastavio: “Vi šte lužak koji je osmislio ovaj pakleni stroj! Pa dobro, gdje šte vi dosad?”

			“Kakvvvo je ov’ mjesto uopć’?” upita Rhonda.

			“Gdje je...?” upita Felisa i počne se smijati.

			“Želudac mi baš ne podnosi dobro ove skokove”, reče Vanja držeći se za trbuh.

			“... posada…” Felisi su suze krenule od smijeha.

			Bezrukov ispruži dlan da ih zaustavi: “Probat ću vam objasniti. Živim u proto-planu zadnjih… hmm, zapravo nisam siguran koliko je vremena prošlo?”

			“Prestali ste komunicirati s kontrolom na Zemlji prije više od 2 mjeseca, da, prije toga, da”, reče doktor, podrigne i nastavi, “pa su poslali nas da vidimo što se događa i pružimo pomoć… pomoć ako je potrebno.”

			“Kad smo prišli vašem brodu”, uključi se Felisa, “ustanovili smo da… čekaj, Vanja, jesi li maloprije rekao zapovjedniku da je... kreten?” Felisa se opet počela hihotati; mlitavo je mlatarala rukama po naslonu fotelje.

			“Molim te, dovrši što si počela pričati”, blago iznerviran reče Vanja, koji se počeo držati za glavu.

			“J- jasno, da, otkrili smo da brod... upada u gravitacijski bunar crne rupe i prelazi... točku bez povratka.”

			“Ono š’a nismo ošekivali je da še nam prokleti Bakho sakljušati spone kod pristajanja! Pristupni kodovi su nas pustili u brod, ali ga nišmo više mogli napustiti. Koliko bolešni morate biti da tako nešto napravite?” pjenio se Lloyd.

			“Morate shvatiti”, reče Bezrukov, “kod ovakvih operacija koriste se postrožene mjere sigurnosti. Svi dolasci i odlasci morali su biti odobreni, a šifre su se stalno mijenjale. Nakon što je sva posada prešla u ovu višu, ili, ako baš želite, nižu razinu postojanja, bojim se da nikoga više nije bilo da vas dočeka i, očito, održava brod na stabilnoj udaljenosti.”

			“Zašt’ se uopć’ nalaz’mo u Krs- ksnojarsku, profesore?”, ponovo upita Rhonda.

			“S tim nemam ništa. Nisam još sasvim siguran kako funkcionira ova dimenzija, ali dosadašnja zapažanja većinom odgovaraju mojim prijašnjim pretpostavkama. Specifični uvjeti krivljenja prostor-vremena, samog tkanja našeg univerzuma, ako hoćete, koji nastaju u blizini crnih rupa omogućavaju prelazak između različitih razina svijesti i samoga postojanja ako je um, da se izrazim tako, dovoljno podatan. Željeno stanje uma postižemo dovođenjem subjekta u stanje povišene alkoholiziranosti. Omniplanarni rekonektor izvršava precizne izračune i, zapravo, omogućava prelazak između dimenzija. Proto-plan je, izgleda, razina u kojoj um caruje nad materijom, ili su možda um i materija ista stvar. Krasnojarsk je izvučen iz nečije, ili čak iz grupne podsvijesti. Ja osobno ne provodim vrijeme ovdje, svoju sobu sam samo privremeno prebacio u vašu kreaciju.”

			“Ja bih bio kriv za trenutnu scenografiju”, uključi se Vanja u razgovor, pokazujući palcem prema prozoru.

			“Ah, da, pretpostavljam da ste vi kolega zemljak! To bi objasnilo zašto se okoliš formira prema vašim potrebama. Vi ste zasigurno više očvrsnuli od vaših kolega što se tiče unosa ove određene vrste alkohola.”

			Čim je Bezrukov završio, Vanja povrati po podu isprskavši sadržajem želuca čizme. “Nisam baš siguran u tu pretpostavku, profesore.” Obrisao je usta rukavom. “I ispričavam se, mislim da sam vam uprljao tepih”, reče dok je čistio čizmu salvetom koju je skupio sa stola.

			“Recite mi... zapravo, pogledajte nas prvo, pogledajte. Jedva sjedimo uspravno u ovim, u ovim, ovim, foteljama, da, koliko smo se nalili alkohola, a vi tu izgledate kao da, pa, kao da pijete samo čaj.”

			Bezrukov se nasmije; u crtama lica kao da mu se očitavao ponos. “Dozvolite da imam dosta više iskustva s ovim stvarima od vas. Moglo bi se reći da sam do sada postao jedno s votkom...”

			“Skroz norm’lna stvar za reć’”, primijeti Rhonda.

			“... a i ovo je uistinu čaj što vidite.” Zagonetno se nasmiješio pokazavši rukom na šalice čaja.

			“Zašto baš votka od svega, od svega baš votka? Od svog pića, objasnite mi zašto baš votka.” Vanja je nakon postavljenog pitanja odmaknuo stolicu u stranu, dalje od novonastale lokve na podu.

			“Pa, s obzirom na to da je najveći dio projekta nastao u Rusiji, nekako je bilo logično da koristimo i oštro piće koje se ovdje najviše pije. Karl je želio… profesor Brauer, prepoznat ćete ga iz naziva Brauer-Bezrukovljev Telepatski Omniplanarni Rekonektor, stroj koji vam je omogućio dolazak ovamo”, brzo izgovori profesor i počeše se po bradi. “Što sam govorio, ah, da, Karl je želio da se tijekom testiranja koristi šnaps!” Bezrukov se nasmijao i nastavio: “Ah, odličan suradnik, ali nekad se javljao sa stvarno glupim idejama. Možda je i bolje da je ostao u kontroli misije.”

			“Sve je ovo vrlo sanimljivo, profesore”, javi se Lloyd, “al’ ako ne primješujete, srna rupa trga sgrade samo jednu šetvrt dalje od nas. Takošer, prilišno sam siguran da sam previše popio, jer mi se šini da ova grmljavina š’a dolasi od tamo sapravo nešto govori. Uglavnom, objasnite nam, mošemo li se vratit’ u našu stvarnost na nekom mjestu koje nije Bakho?”

			“Jasno da možete, trebat će vam neki oblik prijevoza, al’ to mogu ja riješiti.” Bezrukov dobaci zapovjedniku Cummingsu ključ nekog vozila; podignuo je ruku da ga uhvati nakon što mu se odbio od čela. “Istina, primijetili smo, u nedostatku boljeg izraza, određenu razinu inteligencije kod crne rupe. Uvijek nas na kraju uspije pronaći, koliko god se dobro prikrili, ali i mi smo se izvještili u izbjegavanju.”

			“U tom slušaju, okupite posadu i krenite š nama, nemamo vremena sa gubje- gubljenje.”

			“O ne, neću ja ići s vama, a ni ostatak posade.”

			“Molim, profesore?” Tim s Bernarda je već bio na nogama; u nevjerici su promatrali profesora Bezrukova.

			“Zašto napuštati mjesto gdje snagom uma i votke možete dočarati što god želite?”

			“Realno, snagom uma i votke isto mož’te radit’ u bilo kojem jarku na Zemlji, bez straha da ć’te upast’ u crnu rupu”, reče Rhonda. “Dobro, možd’ u nek’ otvorenu šahtu.”

			Bezrukov zavrti glavom kao da je upravo nešto neuspješno pokušao objasniti djeci. “Dame i gospodo”, reče, “vrijeme je da se rastavimo. Molim vas, kad se vratite, pozdravite mi Karla.”

			“Čekajte, profesore, ako nam…”

			Cijeli tim se našao pred oronulom garažom; lokot je bio otključan.

			“... možete pomoći pronaći pilota… ah, sranje”, reče Vanja naslonivši se rukom na metalna vrata.

			Ponovo se ispovraćao.

			T minus 20 minuta

			“Znaši, definitvno smo mrtvi”, zaključi Lloyd gledajući u prastari automobil koji se nalazio u garaži. “Nisam siguran je li ovo srvena boja ili prokleta rusina!”

			“Nee, što to govor’š, pa ov’ je stara Lada, i- il’ti Kopejka!” reče Rhonda ozarena lica. “Ovaj auto je neun- neuninštiv. Sig’rna sam da će upal’t isprve!”

			“Veš mi je lakše, Rhonda, jer, vidiš, mislio sam da nam treba vosilo s kojim šemo pobješ’ masivnoj prirodnoj sili koja krivi sakone fisike. No dobro, sva sreša ima votke ovdje.” Zapovjednik je otvorio bocu i počeo piti.

			“Lloyd, Lloyd, slušaj me, slušaj me, Lloyd, slušaj, nemamo vremena za očajavanje, slušaj me. Ulazi u auto, molim te me slušaj”, molio je Vanja.

			Zapovjednik Cummings se doklatio do suvozačevih vrata. “Dobro je, moše. Da se rasumijemo, inaše bih ja vosio, al’ našalos’, malo sam popio pa ne bi bilo u redu da vosim.” Srušivši se na sjedalo, nastavi: “Takošer, ušio sam vositi automobil, a ne zaprešna kola.”

			“Ljudi... ne možemo…” reče Felisa, borivši se za kontrolu nad preostalim moždanim stanicama, “ostaviti... Yasua ovdje.” Suze su joj se počele skupljati u očima.

			“Nemamo više ni trenutka za izgubiti. Yasuo sigurno ne bi želio, ne bi želio gubiti trenutak, ne, ne bi želio da ostanemo ovdje, da svi ovdje zaglavimo”, reče Vanja uguravši je na stražnje sjedalo.

			“Ok, dušo”, obrati se Rhonda automobilu nakon što je sjela za volan, “odved’ nas iz ov’ rupe. Kuž’te, rupe, kao…”

			“Zašepi i okreši kljuš!”

			Rhonda je zavrtila glavom i okrenula ključ. Automobil je nemoćno zakašljao. Nakon što je pokušala drugi put, nije proizveo nikakav zvuk.

			“I to vam je to. Volio bih reši da mi je šast što sam slušio s vama, al uglavnom ste svi bili nesposobni”, reče Lloyd i nastavi piti.

			“Ne, ne, ni’e još sve izgublj’no!” uzvikne Rhonda. “Kopejka je imala… ‘mala je pogulu- polugu koj’m b’ se pokrenuo motor kad bi ak’mulator riknuo.”

			“Zašto… zašto znaš toliko o Ladi?” upita je Vanja.

			“Od’vijek s’ mi bile nap’te ruske stvari”, reče uz smješak. “Neg’, pust’ sad to. Brzo, pretraž’te garažu!” kazala je ispavši iz automobila na pod.

			“To neće biti potrebno”, rekao je Yasu. Slavodobitno je stajao ispred auta držeći visoko u zraku zavinutu metalnu polugu. Postavio se u raskorak i slobodnu ruku naslonio na bok, jedva ostajući uspravan; bio je potpuno gol.

			“Yasu!”

			“Kako ši nas ušpio…”

			“Odakle ti poluga u…”

			“Zašto ne nosiš…”

			“Dosta, ljudi!” uzvikne Rhonda. “Yasu, nem- nemomo vrem’na. Poluga bi treb’la imati lež’šte po sred’ni branika. Pričvrsti je i okren’ nek’liko puta.”

			Yasu je posluša; pade na sve četiri i dovuče se do automobila. Nakon četiri pokušaja uspio je pogoditi otvor na braniku.

			“Trenutak istine”, reče i okrene polugu. Okrene je još jednom. Zatim još jednom. Auto se zatresao i počeo brujati. Garaža se ispunila ushićenim krikovima.

			“Ako dozvoliš, Rhonda, ja ću voziti”, reče Yasu.

			PROKLETI BILI, GDJE STE? 

			Cijeli svijet je odzvanjao. Yasu se popeo u automobil. Rhonda je ušla na stražnja vrata prevalivši se preko Felise kako bi sjela kraj Vanje; Felisa je ciknula i nastavila se smijati.

			MOGU VAS NAMIRISATI PO TOM ODVRATNOM PIĆU. 

			Yasu je nagazio na papučicu gasa i uz škripu guma izletio iz garaže.

			MRZIM VOTKU! KAKO SE USUĐUJETE TAJ BUĆKURIŠ DONOSITI U MOJ DOM? VISKI BIH TOLERIRAO. ČAK I DŽIN!

			Yasu je pokušavao izbjegavati komade tla što su se kataklizmički odvajali i letjeli prema vrtlogu. Crna rupa je iščupala dio ceste po kojem su vozili.

			VIDIM VAS!

			“Pogledaj ovo”, rekao je natporučnik Takahashi i, ispruživši ruku kroz prozor, pokazao crnoj rupi srednji prst. Kopejka je preletjela kraj ceste i nastavila voziti kroz svemir.

			“Š’a radiš, proklet bio, satvaraj taj prosor, u svemiru smo!” povika Lloyd.

			“Yasu... crna rupa... za petama! Izgubi je... plinoviti div...” protisne Felisa.

			“Točno sam o tome razmišljao”, reče Yasu i naceri se. Zaletio se u prsten prašine koji je orbitirao oko obližnjeg plinovitog diva. Jureći kroz prsten i izbjegavajući veće stijene, podignuo je golemu dimnu zavjesu iza Kopejke. Crna rupa je uletjela ravno u oblak.

			PROKLET BIO ‘KO TI JE DAO DOZVOLU!

			Odmičući se od progonitelja, sunovratio se ravno u atmosferu. Prošao je tako blizu plinovitog diva da je kotačima dotaknuo oblake. Gume su glasno škripale dok je automobil proklizavao u zavoju oko planeta. Yasu je stisnuo zube. Rhonda se stisnula uz Vanju; nakon što su razmijenili prestrašene poglede, počeli su se ljubiti. Lloyd je stisnuo oči.

			“Ljudi, uspjeli smo! Mislim da smo je izgubili!” klikne Yasu odmičući od planeta.

			Crna rupa ih je tražila oko diva i glasno psovala.

			“Gospodo, imamo drugi problem”, reče oborivši pogled na upravljačku ploču. “Nemamo dovoljno goriva za put do Zemlje.”

			“Pa, budimo iškreni, bolje se smrsnuti u svemiru nego poštati tal’jansko predjelo”, reče Lloyd i nastavi piti.

			“Yasu... desno... gledaj!” poviče Felisa. “Međuzvjezdani... kruzer?”

			“Gibson Galactic! Skrećem”, reče Yasu okrećući volan.

			Masivni brod je postajao sve veći u vjetrobranskom staklu.

			“Kako šemo se ukrsati?”

			“Tamo! Zaletim se u ovaj prozor na trećoj, ne, četvrtoj palubi.”

			“Saletiš še u… To, to uopše nije štaklo, lužaše! Ta štakla su vjerojatno švrša od oplate Bernarda.  Rade ih u gotovo beštešinskom štanju na lunarnoj basi… ma žapravo, vosi, koji mi je kuras”, slegne ramenima Lloyd, zavali se u sjedalo i nastavi piti. 

			Yasu je ubacio u višu brzinu. Felisa se smijala poluzatvorenih očiju naslonivši glavu na prozor. Rhonda i Vanja su bili isprepleteni, lupajući nogama Felisu dok su svlačili posljednje ostatke svojih uniformi. 

			Trenutak prije udara u masivni stakleni zid, Yasu je otpustio stisak na volanu i raširio ruke.

			* * *

			Kapetan Gibson Galactica je ušao u medicinsko krilo. Zatražio je od medicinskog brata da dovede glavnog liječnika. Za nekoliko trenutaka pojavila se starija liječnica obučena u standardnu plavu medicinsku uniformu korporacije Galactic.

			“Je li se situacija išta promijenila?” upita kapetan.

			“Svih petero se nalaze u alkoholnoj komi.” Počešala se po lijevoj obrvi. “Vidite, još se nitko nije vratio svijesti. Onom proćelavom tipu smo izmjerili preko šest promila u krvi. Čudo da su živi!”

			“Šest promila? Mislite li da će se uopće probuditi?”

			“Ne bih previše brinula oko toga, s obzirom na to da često imamo posla s pijanim putnicima, dobro smo opremljeni za ove situacije. Sve u svemu, trenutno su u stabilnom stanju i cijelo vrijeme su pod nadzorom. Imali su sreće da smo baš mi naletjeli na njih.”

			Kapetan je prekrižio ruke na prsima. “To mi je drago čuti. Dobro je što smo imali večer koktela pa nikog nije bilo na boćalištu. Uspjeli su probiti četrdeset centimetara zeroplexa. Polomili su pola palube. Nevjerojatno je kako ih sigurnosne pregrade nisu prepolovile, one se trenutno spuštaju kad dođe do dekompresije.”

			Doktorica bespomoćno raširi ruke i ne reče ništa.

			“U redu, javite mi kad se prvi od njih probudi”, kaže kapetan i okrene se kako bi izašao iz bolnice. Zaustavio se na vratima i dobacio doktorici: “Netko će mi morati objasniti kako je dvjesto - tristo godina stara Lada uspjela napraviti rupu u mom brodu.”

		

	
		
			JEDNADŽBA ŽIVOTA

			MISLAV GABRIJEL MIKŠA GOLUB

			Oleg je, zavaljen u svom naslonjaču u dnevnom boravku, toplim očima brižnog oca gledao igru psa i djeteta. Dječji smijeh nudio je osjećaj blizak rajskom blaženstvu i spokoju. Rijetki su bili ovakvi trenuci u Olegovom životu, ali takav je bio život časnog doktora s Federativnog veterinarskog instituta. Još manje je bilo ovakvih trenutaka otkad je prije tri godine ušao u projekt Oziris. Sav ushit i entuzijazam dobivenom prilikom odavno su izblijedili pred žrtvovanjem obiteljskog života. Pa opet, zar biti dijelom povijesti nije vrijedilo osjećaja postati strancem u vlastitom domu? Takve dileme su sve više kopkale um dobrog doktora, čas naginjući na jednu stranu kada je provodio vrijeme na institutu, čas na drugu kada je provodio rijetke trenutke doma. Kako je zadnjih mjesec dana više provodio vrijeme doma, sve više je počeo sumnjati u vrijednost svog rada. Zar išta može nadomjestiti prisustvovanju djetetovih prvih koraka, prvih riječi, zagrljaja voljene žene, obitelji na okupu za ručkom? Ali posao je ono što donosi hranu na taj isti stol.

			“Ne, završit ću ono što sam započeo, a onda ću se povući uza sve počasti i raditi taman koliko će trebati da imam više vremena za obitelj.“

			S takvim mislima je Oleg, zadovoljan izvučenim zaključkom, izvadio lulu iz džepa i spremao ju se potpaliti, prije nego što mu se pogled susreo s prijekornim ženinim pogledom koji je govorio: “Ne pred djetetom“, nagnavši ga da ju kapitulirano vrati u džep.

			“Izići ću na trenutak“, obznanio je svima u prostoriji, mada ga je jedino žena mogla razumjeti.

			Pomrsio je sina po kosi na izlazu iz kuće, no dječak od potpune usredotočenosti na svojeg četveronožnog prijatelja nije ni doživio gestu.

			Oleg se nasmiješio obukavši jaknu i bacivši preko ramena pogled ženi koja mu je uzvratila iskrenim osmijehom. Kimnuo je glavom zatvorivši vrata dnevnog boravka za sobom.

			Zima je za studeni već pošteno stisla sa svojih -24 °C, no Olegu, odraslom na životu na sjeveru, to nikada nije ni najmanje smetalo. Uvijek su mu draže bile hladne zime od vrućih ljeta. Lula se ponovno našla u rukama kad je stupio na trijem kuće, ili bolje rečeno, ladanjske vile. Ne može se reći da mu je loše išlo u životu. Pa, gotovo sve. Psihofizički razvoj malenog Alekseya je bilo daleko od normale uobičajene za njegove vršnjake. Netko bi mogao reći kako postoji neusporedivo gorih obiteljskih nedaća, ali taj netko očito nije roditelj. Svaki roditelj želi svojem djetetu sve samo najbolje. Koja ironija. Svakim danom otkrivamo sve više o svemiru, a nismo u stanju otkriti niti sve tajne o vlastitom ljudskom tijelu. Niti sve bogatstvo niti moć mu neće uspjeti pomoći da mu sin ne bude idiot. Oleg se stresao svim svojim bićem na ovu zadnju ružnu misao.

			Umetnuo je duhan u otvor lule, zapalio i dvaput glasno zapućkao usmjerivši pogled u daljinu. Čista neoskvrnjena bjelina dokle god je pogled sezao. Bjelina na tlu, bjelina na krošnjama drveća, bjelina na uzvišenjima okolnih brjegova. Sliku je jedino narušavala crna zmijolika linija koja je vrludala na tlu sve do samog imanja.

			Osjetio je nečiju nježnu ruku na ramenu.

			“Hladno ti je?“ začuo je Natašin glas na uhu iza sebe.

			Prinio je svoju ruku na njezinu lagano se okrenuvši.

			“Nije. Samo… ružne misli.“

			Obje ruke su ga obgrlile prekriživši mu se na prsima.

			“Jesu li još uvijek tu?“

			“Zahvaljujući tebi, više nisu“, podignuo je ženinu desnu ruku nježno ju poljubivši.

			Stajali su u tišini priljubljeni jedno uz drugo uživajući u trenutku. 
S Natashinom vanjskom ljepotom jedino se mogla mjeriti njezina intelektualna. Uvijek su se znali savršeno uskladiti trenutku i osjećajima.

			“Nisam već dugo bila ovoliko sretna kao u proteklih mjesec dana.“

			“Niti ja!“

			Okrenuo se prema Natashi susrevši nježne zacakljene oči.

			“Nije bio ni Aleksey. Naročito ne otkad si doveo Mishu doma sa sobom.“

			Oleg je potvrdno kimnuo.

			“Da! Taj pas ga je baš promijenio. Promijenio nabolje…“ zastao je na trenutak kada su misli počele ponovno bježati.

			“Što radi uopće mali nevaljalac?“

			“Što misliš? I dalje se igraju“, Natasha je krenula brisati oči maramicom. “Svetlana pazi na njih.“

			“Sam Bog nam je poslao tu dobru staricu.“

			“I Tanyina preporuka“, s osmijehom ga je ispravila.

			“Naravno, naravno. I Tanyina preporuka. Hvala Bogu na dobrim prijateljima.“

			Natasha se glasno zahihotala. “Prestani Boga miješati u sve.“

			Oleg joj se pridružio u zajedničkom smijehu. Kad su se primirili, ponovno je nastupio kratak trenutak tišine, ovog puta prekinut s muškarčeve strane.

			“Nije nam loše u životu.“

			“Nimalo!“

			Ponovno su se zagrlili, ovoga puta okrenuti jedno prema drugome. Mirisao je intenzivan miris breskve na svježem hladnom zraku držeći lice priljubljeno uz njezinu kosu. Obožavao je breskve, to je bila jedna od rijetkih stvari zbog kojih nije u potpunosti imao nešto protiv ljeta.

			Kroz kosu je mogao vidjeti iza cijeli bijeli obzor i onu crnu lelujavu zmiju. Tri crne točkice su lelujale po njoj u jednakim razmacima. Primio je lagano s objema rukama Natashu i blago ju odmaknuo od sebe zabuljivši se u daljinu.

			“Što je bilo?“

			Nije bilo odgovora.

			“Oleg! Oleg što je? Što je bilo?“

			Umjesto odgovora uletio je u kuću i izletio jednako brzo s dalekozorom u rukama. Koju minutu su samo stajali u tišini i Natasha se bojala i po treći put postaviti isto pitanje. Svejedno je sve veća uznemirenost rasla u njoj i riječi su se počele formirati u glavi, ali jezik nije imao dovoljno vremena da ih izgovori jer se Oleg iznenada okrenuo.

			“Uđi u kuću! Budi uz Alekseya i Svetlanu.“

			“Oleg… ja…“

			“Poslušaj me što sam rekao!!!“

			Bilo je nečega jako uznemirujućeg u tonu i visini Olegova glasa, a ni iskolačene mrke oči nisu pomagale. Nikada se nije bio ovako osorno izderao na nju. Nikada. Oči su joj se ponovno počele cakliti, ovog puta ne zbog sreće.

			“Natasha… molim te“, bio je ovoga puta nježniji i lice mu se ublažilo.

			Svejedno si nije mogla pomoći, a da se ne primi jednom rukom za usta prije nego što se okrenula i izgubila iza vrata.

			Oleg je gledao prema vratima s gorkim osjećajem krivnje koja ga je stezala u prsima. Zažmirio je, duboko udahnuo, te se okrenuo natrag prema obzoru.

			Više mu nije bio potreban dalekozor da razaznaje što su bile one tri crne točkice. Sad su već sasvim jasno imale pravilne obrise kombija. Kako nikog drugog nije bilo u krugu od četiri kilometra, bilo je jasno da su kombiji tu zbog njih. Ponovno se našao kako mota travu i nagurava u lulu nastojeći nepozvane goste dočekati što je više moguće smireniji.

			Nije dugo potrajalo i prvi kombi se našao kako ulazi na imanje i prilazi trijemu kuće, dramatično naglo kočeći i šaljući snijeg u zrak. Drugi se zaustavio jednako naglo odmah iza prvoga, i treći odmah iza drugoga. Istog trenutka kad su zastali gotovo istodobno su se otvorila sva vrata i ljudi odjeveni u crna odijela su izašli na snijeg. Zatamnjene naočale svakog od njih sjajile su se na zubatom Suncu.

			“Dobar dan“, veselo je pozdravio Oleg podigavši desnu ruku i nastojeći ne djelovati nimalo uznemireno.

			Nitko nije uzvratio pozdrav. Jedan među njima se izdvojio, uspeo stepenicama i prišao Olegu na trijemu.

			“Doktore Boykov“, vojnički je salutirao u stavu pozor. “Morate poći s nama.“

			Ostali agenti su produžili mimo njih u kuću. Jedan je uza se nosio štap s omčom, drugi mali prijenosnik. Oleg se okrenuo od sugovornika i spremao poći za njima, kad ga je snažna ruka povukla za nadlakticu.

			“Moramo krenuti, gospodin Rykov Vas želi vidjeti.“

			“Slušajte. Ako je to zbog Mishe, mogu objasniti. Dajte mi samo da nazovem Rykova i…“

			Agent je s drugom slobodnom rukom skinuo naočale otkrivši tamne prodorne oči.

			„Niste me dobro razumjeli, doktore. Gospodin Rykov Vas želi vidjeti uživo i SAMO uživo.“

			Izobličeno iskolačene oči odavale su dojam čovjeka s kojim se nije samo tako za zafrkavati ako ga se ne posluša. Opiranje bi bilo uzaludno pored nekoga tko zna vjerojatno sve žive borilačke poteze koji u trenutku mogu imobilizirati protivnika. Gorila poput ove bila bi u stanju prijeći granicu i bez problema i ubiti. Kako li su, zaboga, ovakvi tipovi radili u osiguranju ovako važnog projekta?

			Prepustio se da bude odveden do kombija pod rukom snažnog agenta. Prije nego je ušao na stražnje sjedište, bacio je zadnji zabrinuti pogled prema kući, a onda se okrenuo i sjeo, nastojeći ne razmišljati o tome što se sada odvija u kući. 

			* * *

			Klupica ispred ureda direktora Rykova djelovala je poput klupe za osuđenike, a Oleg Boykov i Vitaly Lytkin su bili glavni osumnjičenici. Rykov je tu bio sudac, a gorila od onog agenta krvnik koji ih je trebao izvesti na stratište. Inženjer se činio da se puno bolje drži, imao je neki prkosan i iziritiran izraz lica. Olegu se pak činilo da će mu svakog trenutka srce izletjeti iz prsa i nije si mogao pomoći ne razmišljati o zbivanjima u kući koje nije mogao spriječiti. Mirno sjedenje u sveopćoj tišini s takvim mislima dovodilo ga je do ludila. Nije pomagalo niti prisustvo agenta u stavu mirno, koji se nadvijao nad njima poput navjestitelja smrti.

			Konačno, vrata su se otvorila i na njima se pojavio anđeo spasenja. Po idealnoj ljepoti slika je bila jako blizu opisu, no ipak se radilo o Rykovoj osobnoj tajnici. Duboki dekolte je davao do znanja da je bila po odabiru direktorovog osobnog ukusa, poput onog gorile iz osiguranja, bez sumnje.

			“Uđite, molim, gospodo. Gospodin Rykov Vas je spreman primiti.“

			“Već je bilo prokleto vrijeme“, bio je Vitalyjev odgovor popraćen protestnim dizanjem i stupanjem prema prostoriji.

			Agent je nešto zagunđao, a Oleg naglo ustao i produžio za inženjerom, nastojeći slijediti njegov korak.

			Maleni čovječuljak u odijelu već ih je očekivao, ali ne za radnim stolom gdje su ga navikli pronaći, već na nogama uz veliki prozor.

			“Pa, dobro, kakav je ovo način? Biti doveden ovako bez ikakvog objašnjenja i protiv svoje volje.“

			Ohrabren Vitalyjevim nastupom, počeo je i u Olegu rasti sve veći gnjev koji se spremao sručiti na čovjeka odgovornog za sve ono što je i on doživio. Kao i ono u kući što se tek trebalo doznati kako se odvilo. Spremao se izbaciti bujicu riječi kada se Rykov iznenada okrenuo ostavivši ih obojicu zatečenima.

			Pred njima više nije stajao dobro poznati bahati egocentrik, već krotka i plaha sjena čovjeka kojeg su znali. Vitaly je odjednom izgledao kao da je ugledao duha, Oleg je progutao riječi koje se spremao izgovoriti u obliku knedle.

			“Molim vas, sjednite, gospodo!“

			Obojica su se nelagodno pogledali i zaputili prema dvjema stolicama ispred stola. Direktor se obješeno, tromim korakom dogegao do svog mjesta sa suprotne strane.

			“Kao prvo, htio bih se ispričati za postupke ljudi iz osiguranja, ali kao što ćete uskoro doznati, nije bilo drugog načina. Nisam mogao samo tako podići slušalicu i nazvati vas“, na trenutak je zastao, „nikad se ne zna tko može prisluškivati“, duboki uzdah. “Da ne duljim, prijeći ću odmah na suštinu stvari. Imali smo incident u centru za obuku. Svi psi su otrovani.“

			Vrijeme kao da je zastalo u prostoriji u jednu beskonačnu petlju općeg muka i tišine. Oleg je osjetio neku hladnu jezu kako mu se provlači duž kralježnice. Vitaly se značajno spustio na stolici do razine gdje je izgledalo kao da visi s nje.

			“Kkk… Kako je to moguće?“ nesigurnim glasom je započeo Oleg, ne vjerujući da je ovo što čuje stvarnost.

			“Sasha Aminev. Ispada da je osim vrsnog tehničara bio ujedno i član organizacije Nova Zora.“

			“Mali nadareni veterinarski tehničar“, šokirano je izjavio Vitaly prekrivši si rukom lice, “Kriste Isuse, pa ja ne vjerujem.“

			“Ali kako? Kako se tako nešto dogodilo? Ovo je jedna od najčuvanijih institucija, svi zaposlenici su provedeni kroz desetine testova i provjera. Kako…“

			“Oleg“, prekinuo ga je direktor, “sad nije vrijeme za bezbrojna pitanja i analize. Šteta je učinjena, i sve analize svijeta neće moći vratiti vrijeme.“

			“Znao sam da su oni tipovi u crnini totalni idioti“, komentirao je Vitaly sam za sebe u svojem bunilu.

			“Ono što je u ovom trenutku bitno“, nastavio je čovjek s druge strane stola, “jest da sagledamo situaciju i analiziramo mogućnosti.“

			“Nema se tu što sagledati. Izgubili smo mjesece i mjesece treninga životinja. Morat ćemo u svakom slučaju krenuti ispočetka i…“

			“Bojim se da to nije opcija. Nismo jedina strana koja je uključena u ovo, i dobio sam od samog početka striktnu direktivu od predsjedništva da moramo biti prvi, što god trebalo da to postignemo.“

			“Oh, moj Bože“, inženjer kao da se povratio iz zemlje mrtvih, “Haha, pa oni ne znaju. Zar ne? Zato je i bila priređena cijela ona predstava. Oni nemaju blage veze što se događa. Vi… vi tajite to od njih jer ste prestrašeni za vlastitu guzicu.“

			“DOSTA!“ zaderao se direktor udarivši šakom o stol i prevrnuvši pritom mali mjedeni kipić psa. “Gospodine Lytkin, neću dopustiti i tolerirati takav govor, ne zaboravite da sam ja vaš nadređeni i…“

			Inženjer se brzo ubacio ponovno se našavši na sigurnim nogama i s povraćenim gnjevom.

			“Okružili ste se nekompetentnim ljudima koji su pod sumnjivim okolnostima došli do svojih pozicija i sada vam se sve ovo vraća natrag u facu.“

			Direktor je bio sljedeći na nogama, spreman prihvatiti dvoboj, u što je, kako se činilo, ova žustra rasprava lako mogla prijeći da se nije i Oleg ustao, i s ispruženim rukama počeo smirivati zaraćene strane.

			“Hajdemo svi samo ušutjeti na sekundu i duboko udahnuti.“

			Vitaly je frknuo nosom i bezvoljno se sručio natrag na stolicu, Rykov je sjeo u svoju nešto sporije i opreznije.

			“Imamo kakve informacije u kojem stadiju su Amerikanci, Kinezi, Indijci?“

			“Dosta šturo, nažalost. Osiguranje je dosta čvrsto, naši ljudi se ne mogu ni približiti njihovom odjelu testiranja. Ne znamo ni što će slati, a kamoli kada.“

			“Zar nikome nije palo na pamet da je onaj mali podlac Aminev radio za neku stranu?“ uključio se i Vitaly ponovno u raspravu sa svojim dobro poznatim cinizmom.

			“Palo mi je na pamet, zapravo u prvom trenutku to mi se činilo i najizglednijim“, složio se Rykov, “međutim, osobno se ušetao u moj ured nakon onoga što je napravio i sve priznao. Da se radilo o nekom profesionalnom špijunu, u najgorem slučaju bi si oduzeo život ampulom cijanida prije nego što ga itko dohvati. Ako izuzmete i sve to, pet minuta s njim u ćeliji i odmah bi vam bilo jasno s kakvim fanatikom imamo posla.“

			“Nova Zora, fanatična organizacija koja je zapravo najobičniji kult luđaka koji vjeruju da ćemo tamo gdje idemo otkriti Boga“, inženjer je ponovno vodio svoje osobne razgovore.

			“Bilo kako bilo, gospodo, ne možemo se ravnati prema drugima i ići u nešto nespremni. Podsjećam vas da u ovom trenutku raspolažemo samo jednim psom, koji je trebao biti zamjena od zamjene od zamjene.“

			“Pa zato si ti tu, Oleg. Želim da sve bude perfektno spremno, za mjesec dana URZ Kamčatka polazi iz orbite prema Plutonu. I vi ćete, gospodo, biti na brodu.“

			“Mjesec dana“, u nevjerici je uskliknuo doktor, “Gospodine, niste me razumjeli. Ne možemo ići sa samo jednim testnim primjerkom, postoji milijun nepredvidljivih stvari koje mogu poći po krivu.“

			“Kako ja to vidim, i jedan primjerak je bolji nego nijedan. A Vi ćete se pobrinuti da sve prođe u najboljem redu i da izbjegnemo milijun i pol nepredvidljivih situacija.“

			“Gospodine, ja…“

			“To je bila zapovijed, doktore. Moja odluka je da u to idemo, i tako će i biti“, izvadio je iz ladice cigaru i nervozno ju pripalio, “I ne pokušavajte mi išta raditi iza leđa, jer, tako mi Boga, kada sranja krenu, povući ću vas u najdublji ponor skupa sa mnom. Pa makar mi to bilo i zadnje.“

			“A što točno to ti imaš inkriminirajuće o nama?“ Vitaly se zainteresirano podbočio na desni rub stolice.

			“Za početak, tu je neovlašteno izvođenje vrijednog testnog primjerka iz okruženja postrojenja. Nešto za što si i ti morao znati, Vitaly Lytkin, kao njegov tehnički partner u testiranju životinje.“

			“Ne melji gluposti, Nikolay. Čovjek je spasio stvar povevši psa kod sebe doma. Inače bi i on sad ležao preokrenut na leđa dolje u mrtvačnici.“

			“Istina. Samo ne znam kako će na to gledati odbor. Prijestup je prijestup. Ne, gospodo draga, ako jedan od nas tone, svi tonemo.“

			“Hajdemo odavde, Oleg, ne trebamo slušati ova sranja“, inženjer se ustao i zaputio prema izlazu.

			Doktor je i dalje stajao buljeći u prazno i s osjećajem okretanja prostorije oko vlastite osi. Ovo nije moguće da se događa, ovo je košmar, noćna mora.

			“Dobro razmisli o svemu, Oleg, dobro“, čuo se direktorov glas negdje u daljini.

			Podignuo je onaj prevrnuti kipić mjedenog psa i preokrenuo ga u rukama na obrnutu stranu. Na trbuhu je bilo ugravirano Lajka, 3. studenog 1957. Prevrtao je kipić po rukama u taktu prevrtanja misli. Natasha… Aleksey... Spustio je kipić uspravno na stol i išetao iz prostorije. Odluka je bila donesena.

			Vitaly je već pošteno odmaknuo, no uspio ga je sustići na širokim kamenim stubama između 4. i 3. kata.

			“Vitaly! Vitaly, čekaj! Moramo razgovarati.“

			Zastao je poluiznenađeno se okrenuvši prema Olegu, koji mu je prišao duboko dišući i sagibajući se u predjelu trbuha. Prošla je cijela vječnost otkad se zadnji puta bavio ikakvom fizičkom aktivnošću. Inženjer je bio dovoljno pristojan da mu dopusti da dođe do daha.

			“Vitaly… Slušaj me. Iako nerado to prihvaćam, ipak se moram složiti s onim gadom da to moramo učiniti.“

			Sugovornikove zjenice su se naglo proširile, jednako kao i nozdrve koje su počele duboko gutati zrak. Cijelo preneraženo lice zapravo nije bila nimalo lijepa slika.

			“Ti to mene zajebavaš? TI? Od svih ljudi, TI da se složiš s onom gnjidom.“

			“Znam, znam. Ali, razmisli malo razborito. Kada brod krene tonuti, uistinu ćemo se svi naći u nevoljama.“

			“Ma blefira i hvata se za zadnje slamke spasa.“

			“Očajni ljudi rade očajne stvari. A ja ne mogu riskirati, Vitaly…“, treperav glas, “Jer tu se ne radi samo o meni i tebi. Nešto što čovjek koji nema obitelj ne može razumjeti.“

			* * *

			Put natrag je bio gotovo jednako težak kao i nasilni odlazak. Što ga čeka i koliko je bila velika šteta nenadanog grubog posjeta Rykovih ljudi? Zadnjih par sto metara, kada je kuća već bila u vidokrugu, bilo je ujedno i najtežih. Ostavili su ga ispred trijema i odvezli se jednako brzo kao što su se i dovezli. Svaki korak na stubama je trajao poput cijele vječnosti, dok se polagano premještao s noge na nogu. Umor je uza stres također počeo činiti svoje. Bilo je to previše uzbuđenja za čovjeka naviklog na miran poslovni i obiteljski život.

			Kuća je bila utihnuta i u mraku. Vjerojatno su spavali, nije ni čudo s obzirom na to da je bilo četiri u noći. Sve je bilo tako neprirodno spokojno, jesu li ovdje uopće. Možda ih je Natasha sve povela k svojima na jug bojeći se povratka vladinih ljudi. Ili su otišli njemu za kaznu što je dopustio sve ovo, i što nije učinio ništa kako bi to spriječio.

			Detaljnija inspekcija kuće otkrila je slabašno svijetlo na prvom katu, dopiralo je iz Alekseyeve sobe. Vrata su bila pritvorena, taman da malo blage svjetlosti može sramežljivo proviriti u hodnik. Ruka je polako odškrinula prolaz otkrivši bogati nebeski svod na stropu sobe, prošaran zvijezdama, planetima i raketama. Maleno tjelešce dječaka se naziralo na krevetiću ispod debelog popluna i deka. Natasha je spavala na podu na improviziranoj prostirci. Razne siluete igračaka u obliku raketa, svemiraca, raznih letjelica i dinosaura, kao i brojne slikovnice, nazirali su se na slaboj svjetlosti. Promatrao je raznježeno sliku s dovratka sobe.

			Malo se nezgodno oslonio na vrata u jednom trenutku, što je proizvelo kratku, ali intenzivnu škripu. Sekunda je protekla u ponovnoj tišini, a onda se začuo prigušeni jedva čujni glasić: “Misha! Misha!“

			Majka se momentalno trgla iz sna uspravivši se u sjedeći položaj pokraj krevetića, obgrlivši dijete i jednom rukom nježno prolazeći po kosi. Radnja je potrajala koju minutu dok se polusneno maleno biće nije ponovno umirilo. Onda su pogled i pozornost pali na uljeza na vratima. Glava se pognula i uljez je ustuknuo i napustio prolaz. Zaputio se prema kuhinji, preciznije prema vitrini gdje su se držala žestoka pića.

			Viski ili vodka bila je dilema pred otvorenom vitrinom. Patriotizam je govorio vodka, ali srce je čeznulo za viskijem.Viski je završio u čašici, a onda još brže u želucu.

			Ponovno se čula blaga škripa, ovoga puta od drvenih stuba koje su povezivale katove kuće. Vratio je bocu natrag na mjesto, a čašu gurnuo u ladicu.

			Natasha se ukazala na slabom svijetlu kuhinjske lampe iznad sudopera. Pogledi su barem donekle bili izravno uspostavljeni, neoskvrnjeni općom tamom.

			“Ovo se nije trebalo dogoditi danas“, započeo je Oleg.

			Žena ga je bez riječi i dalje gledala s mješavinom tuge i razočaranja u očima.

			“Ti ljudi su pogriješili… gadno pogriješili…“, sručio se na visoku stolicu pokraj barskog stola koji je dijelio kuhinju od dnevnog boravka, “Ja sam pogriješio!“ ruke potraže glavu.

			“Nisam nikada trebao dovesti tog psa doma. Ali… ali u radu s njim… s njom… sam se toliko zbližio. Da sam se zapitao kako bi Aleksey reagirao na nju. Aleksey koji ne reagira ni na što, ni na nas, njegove vlastite roditelje“, podrhtavanje donje čeljusti.

			Žena mu je prišla o obgrlila nježno mu šapćući.

			“Oboje smo pogriješili. Trebali smo… trebali smo odavno dati priliku nekoj životinji. A ne živjeti u strahu što ćemo ako Aleksey negativno reagira na ovu promjenu. Sada kada su se toliko povezali u ovom kratkom vremenu, bojim se da mu niti jedna druga zamjena ne bi bila poput Mishe. To je bio jedini put da sam ga vidjela da pokazuje interes i emocije prema drugom živom biću. Počela sam pomišljati da je zaista nepopravljiv, da će uvijek biti onakav…“, tihi jecaj, “znam, grozna sam… kakva to majka pomišlja to za svoje dijete?“

			“Oboje smo počeli gubiti nadu“, tješio ju je Oleg milujući po licu istodobno brišući suze s obraza.

			“Osjećaj da će sada ponovno biti kao prije je neizdrživ. Jako mu je teško palo ovo odvajanje… pogotovo na način na koji je izvedeno.“

			Oleg se prisjetio svega, kao i onoga što je morao reći ženi.

			“Natasha. Dogodilo se nešto užasno na istraživačkom centru za letove i razvoj Svetlost.“

			Zadobio je ženinu potpunu pozornost.

			“Jedan od kolega je u svojem fanatičnom ludilu otrovao sve testne pse. Tako da je Misha ostala jedini raspoloživi kandidat.“

			Dao joj je vremena da joj ta spoznaja malo sjedne.

			“Naši su odlučili ne odgađati stvari zbog straha od ‘drugih’ uključenih strana. Za najkasnije mjesec dana putujemo za Pluton.“

			Ponovno stanka.

			“Natasha. Vjeruj mi, nisam niti u najluđim snovima sanjao da će se stvari ovako odviti. Misha je trebala biti tek šesta po redu za lansiranje.“

			“Nažalost, Oleg, kada ćeš shvatiti da ništa u svijetu ne ide prema točnim proračunima? Život nije jednadžba pomoću koje možeš dobiti egzaktno rješenje. Život je nepredvidljivi uzorak koji uvijek daje drukčije rezultate.“

			Sada je Oleg bio taj koji je šutio.

			“Slušaj me“, nježno ga je primila za ruke, “Znam da si mislio samo najbolje, i da je ovo nevjerojatan splet okolnosti. Isto tako sam svjesna da si učinio sve što je u tvojoj moći da opravdaš pred nadređenima što si doveo psa doma. Da je bilo koja druga situacija, znam da bi se nakon povratka zalagao da psa umirove pa da ga zadržimo. Međutim, kako si i sam rekao, to je za bilo koju životinju vjerojatno put bez povratka. Onda ne vidim što se tu više može. Aleksey će patiti, jako patiti. Na nama će biti da tu patnju ublažimo.“

			Oleg je kimao glavom, Natasha ga je poljubila u čelo i ustala.

			“Znaš li da će se za dva dana navršiti 112 godina od lansiranja Lajke u Sputniku 2?“

			Gledala ga je.

			“Carstva se rađaju i umiru, nove tehnologije otkrivaju, novi izazovi zadaju. Ali neke stvari uvijek ostaju iste.“

			Neobično leteće tijelo jurilo je vakuumom na svojoj destinaciji prema Plutonu. Čak i uz najveću brzinu, približavalo se uskoro 5 mjeseci i 9 dana od polaska iz Zemljine orbite. Masivne ionske rakete na fuzijski pogon gurale su objekt naprijed, dok se valjkasti cilindar središnjeg trupa rotirao oko osi. Pedesetak osvijetljenih prozorskih okna ispunjavalo je metalnu masu. U unutrašnjosti jednog okna nešto većih dimenzija bilo je posebno živahno.

			“Hahahaha, pa ja ne vjerujem“, zahihotao se gorostas za jednim od stolova na samom uglu prostorije.

			Po jačini glasa, imao je punu radoznalu pozornost cijele blagovaonice. Njegov sugovornik je po izrazu lica bio manje sretan zadobivenom pozornošću.

			“Ti to ozbiljno tako misliš, ha?“ pokušavajući doći do daha, visoki čovjek i dalje nije vjerovao svojem puno nižem i mlađem kolegi.

			Umjesto odgovora dobio je oboreni pogled i crvenilo na obrazima.

			“Doktore! Hej doktore, trebamo Vas ovdje!“

			Jedan od rijetkih ljudi u prostoriji koji nije obratio pozornost na njih sada je odjednom uznemireno srljao pogledom po prostoriji.

			“Ovdje, doktore. Brzo!“ gorostasova ruka je mahala po zraku signalizirajući gdje se točno nalaze.

			Stariji čovjek nije tratio vrijeme već je odmah pohitao u njihovom smjeru niti ne ispričavši se Olegu što je naprasno završio njihov razgovor.

			“Što se dogodilo?“ propitkujuće oči kolale su čas s jednog, čas na drugog čovjeka.

			“Ah, doktore. Dajte, molim vas, objasnite mojem mladom prijatelju što je crna rupa.“

			Doktor je i dalje zbunjeno, razjapljenih usta, gledao obojicu ljudi za stolom. Čelo se polako počelo sve više nabirati, usta se polako skupljati i oči dobivati jasni bistri pogled. I onda se dovršila i posljednja jednadžba u glavi i sve je bilo jasno.

			“Yolkin! Ti prokleti kurvin sine! Trebao bih te prijaviti da te smjeste u ćeliju do kraja putovanja.“

			Visoki čovjek je složio lice najnevinijeg janjeta.

			“Ma dajte, doktore. Pa nemojte tako. Vi biste najbolje od svih trebali znati da je neznanje zarazno i opasno.“

			Oleg se u tom trenutku bio već ležerno došetao do kolege.

			“Pa drago mi je vidjeti da nam je moral našeg omiljenog strojarskog tehničara i dalje na visokoj razini.“

			“Uvijek, gospodine Boykov“, veselo je odvratio dobrodušni div oponašajući vojni pozdrav.

			“Nitkov!“ prosiktao je stariji doktor napustivši njihovo društvo.

			Yolkin je tužna pogleda gledao za njim.

			“Ah, oprostit će mi već.“

			“Siguran sam da hoće“, Oleg im se pridružio za stolom, “ako ništa drugo, onda zbog pamćenja.“

			Sva trojica su prasnuli u smijeh.

			“Opasna ste vi mustra, Boykov. Ovako naoko nevinog držanja, a ono pravi mungos. Tko vas ne zna, skupo bi vas platio.“

			“Ne sudi ljude prema izgledu“, skromno je slegnuo ramenima, “Nego, Borise, kakva je to priča, što maltretiraš jadnog dečka?“ pokaže prstom na najmlađeg člana društva za stolom.

			Yolkin je podignuo obje ruke s ispruženim dlanovima u znak predaje.

			“Nije moje da sudim. Ali nemreš mi ne znati što je crna rupa.“

			Oleg se okrenuo prema momku, po izgledu ne starijem od 19 godina.

			“Je li to istina, Leone?“

			Momak pokunjeno kimne glavom.

			“Nema ništa loše u neznanju, dok god čovjek ima volje za učenjem“, Oleg značajno pogleda Yolkina nastavivši. “Dakle, da bi razumio što crna rupa jest, prvo bi trebao znati kako ona nastaje.“

			“To je umiruća zvijezda!“ usklikne momak ostavivši učitelja zatečenog.

			“Tako je. Zvijezda nakon što potroši svoje gorivo na nuklearnu fuziju, u nekim slučajevima može ostati materija tako nepojmljive ogromne gustoće da se pod vlastitom masom nastavlja urušavati u samu sebe. Gravitacijsko polje takvog ostatka zvijezde postaje toliko snažno da nakon što prijeđe granicu crne rupe, tzv. horizont događaja, čak joj ni fotoni, to jest svjetlost više ne uspijevaju pobjeći. Stoga područje oko zvijezde ostaje savršeno mračno, odakle i naziv takvog astronomskog tijela –  crna rupa.“

			“Ali ono prema čemu mi idemo, to nije crna rupa?“

			“Nije. To je crvotočina. U teoriji, trebala bi predstavljati podsvemirski tunel koji spaja dvije udaljene točke u prostoru ili vremenu. Ili oboje. Ako je dovoljno velika i stabilna, cijeli svemirski brod bi mogao proći kroz jedan ulaz i izaći na drugom, koji se može nalaziti na sasvim drugom kraju svemira. Zato smo mi ovdje da to ispitamo.“

			“Proći ćemo kroz crvotočinu!“ uzbuđeno je uzviknuo mladi strojarski tehničar.

			“Huh?“ zbunio se Oleg brzo se pribravši. “Hjoooj, ma ne, ne brini se. Krivo sam se izrazio“, potapšao ga je po ramenu. “Htio sam reći da smo zato mi ovdje da to ispitamo. A kapsule sa životinjama su tu da nam u tome pomognu.“

			„Malene nevine životinjice su tu da obavljaju prljavi posao za nas“, mogao je čuti vlastitu jezivu misao stresavši se na nju.

			“Sva sreća. Uh, baš ste me prestrašili, gospon.“

			“A mene iznenadio“, nadovezao se Yolkin. “Tko bi rekao da je naš doktor Živago tako vrstan poznavatelj fizike i astronomije?“

			Sada je Oleg bio taj kojem je bilo neugodno od komplimenata.

			“Ah, to je sve iz stručnih knjiga koje sam svojedobno čitao. Ipak mi je interes za zvijezde i svemirska prostranstva bila druga velika ljubav.“

			“Svejedno skidam kapu. Nego, da vas pitam kao čovjeka od znanosti. Mnogi dečki u strojarnici pričaju zanimljive priče kako je misija osuđena na propast, i kako nas ništa dobro ne čeka tamo gdje idemo.“

			“Kako to misliš?“

			“Ma dajte, gospon Boykov. Mora da je i vama u jednom trenutku pala na pamet paralela kako se pojava ukazala upravo kod Plutona. Baš kod planeta koji je predstavljao boga podzemlja u grčkoj mitologiji. A ova crvotočina je nekakav svemirski prolaz za neku drugu dimenziju. Možda pakao?“

			Leon je poput kameleona brzo promijenio boju lica iz žarko crvenkaste u mrtvački bijelu.

			“OK. Kao prvo, nije u grčkoj, već u rimskoj mitologiji. Kao drugo, ja pak tebe, Yolkin, nisam držao za praznovjernu babu.“

			“Znači, nije vam nikad ni najmanje prošlo kroz glavu?“

			“Pa je, al’ znaš što ću ti reći? To je najobičnija slučajnost pomiješana s glupim praznovjerjem. Da se pojavilo kod bilo kojeg drugog planeta nikad ne bi…“

			U tom trenutku prolomio se ujednačen tutnjav zvuk za pozornost. Zamijenio ga je ubrzo ozbiljni, gotovo robotski ženski glas.

			“Pozor posadi! Za oko dva sata stižemo na odredište. Molim da se sve raspoloživo osoblje javi na svoja radna mjesta.“

			Istog trenutka je nastao žamor dok su se svi ustajali prema izlazu iz blagovaonice, međusobno razmjenjujući mišljenja o onome što je pred njima.

			“Ništa, mali. Zabava počinje“, Yolkin je potapšao svojom ručetinom mladog strojara dok je ustajao, izbivši mu pritom zrak iz pluća.

			Oleg je išao za njima sve dok nisu došli do jednog od račvanja gdje se nalazio otvor s ljestvama. Dvojica strojara su se krenuli spuštati dublje u utrobu broda, dok je Oleg krenuo prema vrhu.

			Na idućem račvanju između 4. i 5. palube naišao je na Lytkina koji mu je hodnikom dolazio ususret. Po izrazu još uvijek polusnenog lica. Činilo se da je dolazio ravno iz spavaonica.

			“Moramo razgovarati.“

			“Kasnije!“ odbrusio je inženjer provukavši se mimo njega i produživši ljestvama na iduću palubu.

			Nije bilo druge nego poći za njim, imali su još dvije palube do odredišta.

			Komandni most je bila velika otvorena osmerokutna prostorija s uzvišenim podijem u sredini, gdje su bili smješteni najviši časnici. Ostali su bili ukrug porazmješteni po određenim sektorima –  održavanje života, inženjering, navigacija, komunikacija, znanstveni odjel. Kada su ušli, zapovjednica Kochenkova stajala je za komandnim stolom, prvi časnik Morozov stajao joj je zdesna, a glavni znanstveni časnik Ostrovsky s lijeva. Morozov je upirao prstom po displeju, dok je starija žena odlučno kimala glavom. Ostrovsky se u svojoj klasičnoj pozi mislioca nadvijao nad stolom.

			Svi ostali prisutni u prostoriji su također bili na svojim predviđenim mjestima, nadvijeni nad svoje monitore. Na glavnom prozorskom oknu mogla se sada već vidjeti točkica koja je predstavljala Pluton. Putovanju se bližio kraj.

			“Doktore Boykov. Kako su naše životinje? Jesu li i one uzbuđene poput nas?“

			Oleg se okrenuo u smjeru glasa našavši se oči u oči s profesorom Ostrovskyjem.

			“Dobro su. Nažalost, ne predosjećaju završetak putovanja.“

			Profesor se razočarano namrštio.

			“Šteta. Mislio sam da životinje predosjete takve stvari. A kako su naše kapsule?“

			Vitaly je istupio naprijed.

			“Sve kapsule su u izvrsnom operativnom stanju i spremne.“

			“Odlično! Zaista odlično“, zadovoljno se ponovno okrenuo radnjama na stolu gdje je Mozorov upravo dovršavao prezentaciju posljednjih izračuna trajektorija prilaska.

			Oleg je iskoristio priliku da se ponovno približi inženjeru.

			“Čuj, stvarno moram popričati s tobom.“

			“Oleg, pa dobro, koji ti je vrag? Sad stvarno nije vrijeme i mjesto.“

			“Mora biti. Ovo je od iznimne važnosti.“

			Inženjer je duboko udahnuo, zakolutao očima i udaljio se malo u stranu iza jednog panelnog zida. Oleg mu se pridružio.

			“Što?“

			“Slušaj. Nemoj samo odmah eksplodirati… Ali… Pa, nisam bio sasvim iskren s Ostrovskyjem oko stanja životinja.“

			“Molim?!?“ Vitaly je izgledao kao da mu se gubi metalno tlo pod nogama, jednom rukom se primio za jedan od stolova.

			“Nažalost je tako. Životinje su iznimno uznemirene još od prije dva mjeseca kad smo krenuli usporavati. Moraš shvatiti da niti jedna od njih nije imala dovoljne pripreme za ovako nešto. Konstantno ubrzavanje broda pola puta, a zatim postepeno usporavanje ostatak polovice. Što misliš, kako organizam djeluje nakon dugog perioda prilagodne na jedan osjećaj, pa kada nastupi drugi?“

			“Zaboga, Oleg. Za Boga miloga.“

			“Miješao sam im u hranu sredstvo za smirenje u kombinaciji sa sredstvom protiv mučnina. Mislio sam da će proći, to jest trebalo je proći. Pola stvari koje ovdje prolazimo ionako nisu ni izbliza vježbama na Zemlji u kontroliranim uvjetima.“

			“A Misha?“

			“Drži se nešto bolje nego ostali. Ali opet niti izbliza normalnih parametara. Pod svim ovim šokovima, uginut će već pri lansiranju kapsule od silnog stresa.“

			Vitaly je šutio, Oleg nije znao što bi više dodao.

			“O čemu razmišljaš?“

			“Ne znam što ćemo, Oleg. Ali imamo još cirka sat i pol vremena da to smislimo.“

			* * *

			Spuštanje ljestvama do treće razine uspjelo je proći u dotad nezamislivoj brzini. Uspjeli su zvučati čak uvjerljivo da moraju obaviti još neke dodatne brzinske provjere na kapsuli i njezinoj telemetriji. Oleg je uspio samog sebe šokirati svojim novootkrivenim darom uvjerljivog laganja. Ništa manje šokiran od Vitalyja koji ga je sad gledao jednim potpuno drugim očima. Nije bio siguran sviđa li mu se imalo ovaj novi kolega.

			Umjesto lansirne platforme, završili su u znanstvenom odjelu u prostoriji gdje su držali životinje u zatvorenim nastambama. Nije bilo nikoga da ih dočeka, a ni životinje nisu djelovale raspoloženo za ustajanje i pozdravljanje pridošlica.

			“Kriste!“ Vitaly je u nevjerici obilazio od jedne nastambe do druge, svugdje s potpuno identičnom slikom. Životinja bi ležala na boku ili sklupčana poput loptice s potpuno jadnim pogledom u očima, ili s potpuno zatvorenim očima.

			“Kako im se moglo tako pogoršati? Pa djelovale su koliko toliko dobro zadnji put kad sam bio ovdje prije tjedan dana.“

			“Kažem ti. Za neke simptome je potrebno nešto vremena dok ne postanu očigledni.“

			Završio je s obilaskom kod Mishine nastambe, niti ona nije djelovala nimalo dobro.

			“Krasno! Uistinu prekrasno. I što ćemo sad? Isuse, toliki put nizašto.“ Oslonio se dlanom na jedan od nastambi i umuknuo.

			“Možda ima načina“, progovorio je Oleg brzo vrativši inženjera u život. “Možda bismo mogli dobiti nekoga od posade da volontira.“

			Vitaly ga je gledao pogledom opće šokiranosti i nevjerice.

			“Jel’ ti to ozbiljno?“

			“A što nam drugo preostaje?“

			“Kako nas točno izvlači iz problema predlaganje lansiranja nekog od posade… ljudskog bića… u onu stvar vani?“ pokaže rukom prema prozorskom oknu.

			“Zato što ima još jedna stvar koju ti nisam rekao.“

			Inženjer je sada poprimio znatiželjni izraz lica, a takav je i stav tijela zauzeo prebacivši se s depresivnog oslonca o dlan na rame, te blago prekriživši ruke na prsima.

			“Poznaješ li Grigoryja Polyakova? Radi u održavanju hidroponskih vrtova.“

			“Nismo se upoznali, ali znam za čovjeka.“

			“Eh, pa, ja ga jesam upoznao. Uz koju čašicu više uspije se doznati zaista svašta o čovjeku. Ne pitaj kako je uspio prokrijumčariti žestice na brod. Naime, Grigoryja je neke dvije godine prije misije ostavila žena, ali ne prije nego što ga je prevarila s najboljim prijateljem. Ako se uopće može tako nazvati itko tko ti to napravi. Uglavnom, klasična priča. Ne trebam ti ni pričati kakve to posljedice ostavi na čovjeka.“

			“Ako ciljaš na ono na što mislim da ciljaš, onda te moram odmah zaustaviti s daljnjom pričom.“

			“Suptilno sam mu već predložio ideju i nije mu bila nimalo odbojna. Dapače.“

			“Oleg, takve ideje su naprosto monstruozne“, inženjer je poskočio sa svojeg mjesta. “Da smo u ne znam kakvom škripcu nikada ne bih pristao na takvu ideju. Da ne govorim pomagao u njezinoj sprovedbi.“

			“Čovjek više nema nikakvog razloga za život. Praktički bismo mu učinili uslugu. Tko zna što ga čeka s druge strane crvotočine? Možda osobna Valhalla.“

			“Zabranjujem ti da pričaš više o tome. Ako na bilo koji način nastaviš s time, osobno ću te prijaviti Ostrovskyju.“

			Oleg nezadovoljno slegne ramenima, Vitaly je bio na izlazu.

			“I mislio sam da ti se neće svidjeti ideja, no valjalo je pokušati.“

			“Dat ćeš neki od podizača energije Mishi i nju ćemo lansirati. Kao što je bilo i predviđeno. Ne kažem da sam ikada bio favorit i takve ideje, ali tvoja alternativa mi je neusporedivo gora.“

			* * *

			U 21:03 po zemaljskom vremenu, URZ Kamčatka je ušla u orbitu oko Plutona. Na 14 562 kilometra od njih nalazilo se sferično tijelo promjera ravno 100 kilometara. Analize sondi su zaista bile impresivne i do najsitnijih detalja po pitanju striktnih informativnih činjenica. No niti jedna nije bila u stanju dati odgovor što će se dogoditi sa živim bićem pri prolasku kroz crvotočinu. Usprkos tome jedna se zaputila ravno na putanji prema crvotočini.

			“Gospodine Markin. Kakve podatke dobivamo?“

			Operaterovi prsti su brzo prolazili po ekranu.

			“Isto kao i sa zadnjom, gospođo. Čim sonda prijeđe obod sfere, povratni podaci se sve sporije i sporije vraćaju prema nama. Sve dok na koncu ne primamo više ikakve podatke od sonde.“

			Zapovjednica se sada okrenula prema glavnom znanstvenom časniku.

			“To je sve bilo za očekivati i prema dosadašnjim teorijskim predviđanjima. Čim sonda prijeđe granicu jednog svemira i ulazi kroz tunel k drugom, tu dolazi do promjene ne samo prostora, već i vremena.“

			“Drugim riječima, što god prođe kroz crvotočinu ne samo da može završiti u sasvim drugom dijelu svemiru, već i u različitom vremenskom razdoblju“, ponovila je Kochenkova pojednostavivši profesorovu izjavu.

			“Tako je. Mada trenutno nemamo blage veze kako točno se ponaša ova crvotočina, kao niti to hoće li se u svakom primjeru ponašati identično.“

			“Zato smo ovdje, gospodo“, samodopadno se osmjehne starija žena uputivši značajan pogled prema Morozovu.

			Prvi časnik podigne interfon uspostavivši vezu s lansirnom platformom i uzbuđenim Vitalyjem koji se nalazio tamo sa svojim osobljem.

			Trčao je poput luđaka od jednog panela do drugog, provjeravao po treći, četvrti i peti put sve izvršene provjere sa svojim ljudima. Neke je usprkos tome i osobno ponovno provjeravao dok se nije uvjerio da zaista sve ne radi u najboljem redu.

			“Sada je sve na tebi, Oleg, kučkin sine, nemoj me iznevjerit’“, prošla mu je misao dok je brisao znoj s čela.

			Oleg je za to vrijeme u znanstvenom odjelu vršio identične provjere, ali na živom biću, a ne na stroju. Misha je bila i više nego susretljiva, kao što obično i jesu psi. Pogotovo kada se vežu za nekoga koga smatraju svojim vlasnikom. Vjerne tople oči budno su ga promatrale, a jezik se veselo kesio dok je Oleg po posljednji put mjerio tlak životinji. Na koncu nakon svih provjera i on je došao do jednakog zaključka kao i kolega inženjer, sve je bilo u najboljem redu i spremno. Nažalost.

			“Misha!“ naslonio je svoju glavu na njezinu dok je klečao.

			Nakon toliko vremena napokon je došlo do ovog trenutka. Labradorka ga je počela lizati po licu, a njemu su se oči počele puniti suzama.

			Uto je banuo Vitaly, pretjerano uzbuđen oko svega kao i uvijek.

			“Je li sve spremno? Mi smo spremni!“

			“I mi!“ potvrdi Oleg okrenuvši glavu na stranu i obrisavši oči.

			“Hajde onda, nemamo što čekati“, bio je nestrpljiv inženjer izletjevši iz prostorije jednako brzo kako je i uletio.

			Njegov suosjećajniji kolega je uzeo povodac, koji se više činio kao uže za vješanje, te poveo psa na posljednju šetnju koja se činila poput stazom smrti kojom svaki osuđenik na smrt kroči.

			U prostoriji s lansirnim platformama, osim Vitalyja, ostala su još svega dva tehničara. Šetnja se privela kraju pokraj okruglaste kapsule gdje su životinji skinuli povodac, a zatim ju i smjestili u unutrašnjost metalnog stroja u posebno dizajnirano postolje. Oleg je bio posebno nježan i obazriv prilikom zatezanja sigurnosnih remenja. Nije bilo ni trunčice otpora od četveronožnog bića, samo ujednačeno veselo dahtanje.

			Provjerili su još jednom automat za hranu i piće, sustav za održavanje života, razinu kisika i ostalih plinova, toplomjer, postavljeni kurs na komandnom displeju. Sve je bilo u savršenom redu i spremno.

			“Htio bih se nasamo oprostiti od nje. Barem mi to duguješ.“

			Olegov glas je zvučao tupo i promuklo. Dvojica tehničara su se zbunjeno pogledala, a zatim i u Vitalyja koji je potvrdno kimnuo i zaputio se zajedno s njima prema izlazu.

			“Vidimo se na mostu“, rekao je i nestao iza automatskih vratiju.

			Ponovno sami, po posljednji put. Ispružio je ruku pomilovavši životinju po njušci.

			“Oprosti mi“, govorile su oči ispunjene suzama.

			Prilikom povlačenja ruke Mishina šapa se spustila na njegov dlan, kao da je govorila ‘sve je u redu’. Ili je to možda bilo uobičajeno pseće ‘mazi još’? Nikad neće biti u potpunosti siguran, volio je vjerovati da je ono prvo.

			Spustio je poklopac kapsule.

			* * *

			“Imamo zeleno svjetlo. Kapsula X701 je spremna za lansiranje“, oglasio se ozbiljan ženski glas jedne od operaterki.

			Zapovjednica je odobravajuće kimnula glavom okrenuvši se prema Ostrovskyjem.

			“Podij je vaš, profesore.“

			Prije nego što je Ostrovksy uspio prozboriti i jednu riječ, ponovno se oglasio jedan od operatera, ovoga puta navigacijski časnik.

			“Senzori su uhvatili da nam se približava CNSA Yangtze Narodne Republike Kine.“

			Svi su šutke promatrali zapovjednicu Kochenkovu.

			“Gospodine Belikov. Biste li bili toliko dobri i uputili im pozdrave u ime vlade Ujedinjenih Zemalja Rusije? Također ih obavijestite kako smo upravo u procesu lansiranja testnog subjekta u crvotočinu, te kako ćemo vrlo rado podijeliti rezultate čim ih obradimo.“

			“Na zapovijed“, bio je odlučan komunikacijski časnik odmah se bacivši na posao.

			U pozadini prostorije Vitaly je nervozno tapkao na mjestu. Primijetivši da ljudi u njegovoj neposrednoj blizini počinju bacati iziritirane poglede, prestao je.

			“Oleg, gdje si, kvragu?“ šapnuo je u svoj komunikator koji je nosio oko zapešća. “Oleg… Oleg, čuješ li me, dovraga?“

			Par sekundi nije bilo nikakve reakcije, onda se začuo šumovit krckajući zvuk, a onda napokon i poznati glas.

			“Evo me, stižem. Sada sam na razini 4.“

			Na velikom prednjem prozorskom oknu pojavila se mala okruglasta kapsula koja je lebdjela prema crvotočini. Dašak olakšanja se počeo vraćati u Vitalyjevo tijelo i dušu.

			“Trajektorij 1-0-5-7-1. Kurs stabilan. Vrijeme kontakta 12 minuta i 47 sekundi“, začuo je glas časnika pored sebe koji je informirao sve prisutne.

			“Kakvo je stanje životinje?“

			Inženjer se brzo povratio iz stanja blaženstva umalo zaboravivši da mu kolega još nije stigao. Brzo je zauzeo njegovo mjesto za panelom s prikazima životnih funkcija. Nije bio neki znalac u očitanjima, ali za laika se brzo snašao analiziravši da ikonica s prikazom srca pokazuje regularna skokovita očitanja otkucaja srca. Ikona s prikazima plućnih krila je također davala do znanja da je i disanje normalno i neprekidano.

			“Sve je u najboljem redu. Sve životne funkcije su u zelenom.“

			Ostrovsky se iznenađeno okrenuo u njegovom smjeru i uputio mu zbunjen pogled, Vitaly je uzvratio nervoznim smiješkom.

			“Doktor Boykov nije s nama?“

			“Bit će uskoro. Svratio je do laboratorija po zadnje nalaze s testiranja, da ih ima uza sebe.“

			Vitaly je iznenadio samog sebe lakoćom kojom su riječi automatski izlazile iz usta, bez zastajkivanja, bez imalo nervoze zbog neistinitosti toga što je govorio. Mora da je pokupio tu lošu naviku od kolege doktora veterine, samo tko je mogao pomisliti da je zarazno?

			Ostrovsky se ni ne trepnuvši okrenuo natrag prema glavnom prozorskom oknu i kapsuli koja se sve više udaljavala od broda. Još malo pa će inženjer napokon moći odahnuti. Jednom kada prođe kroz tu prostor-vremensku strukturu, sav posao će biti na brojnim analitičarima i znanstvenicima koji su na brodu.

			Međutim, sudbina nikako neće dopustiti nesretnom inženjeru niti trenutak predaha. Nešto se odjedanput uskomešalo na komandnom modulu gdje su se nalazili svi viši časnici. Morozov je bio blijed kao krpa kada je završio s razgovorom preko komunikatora i sada nešto pričao sa zapovjednicom i glavnim znanstvenim časnikom. Jedan trenutak su se mrštili pozorno ga slušajući, drugi trenutak su i sami problijedili kao krpe. Štogod je Morozova snašlo, čini se da je bilo zarazno. Ostrovsky se objesio o metalnu ogradu i činilo se kao da će se onesvijestiti, zapovjednici Kochenkovoj se brzo povratila boja u lice i sada je sva crvena mahala rukama po zraku. Usprkos svom bijesu koji je izlazio iz sitne žene, niti jedna jasna riječ nije uspjela doprijeti do Vitalyja. Što god se govorilo, govorilo se prigušeno i šaptom. Neko vrijeme su još pričali, a onda su oboje okrenuli pogled u njegovom smjeru. Već idući trenutak Morozov se u tri koraka stvorio pokraj njega.

			“Gospodine Lytkin, molim vas da nam se pridružite za komandnim modulom.“

			* * *

			“URZ Kamčatka zove kapsulu X701.“

			Statika.

			“URZ Kamčatka kapsuli X701. Molimo, javi se.“

			Ponovno ništa.

			“Doktore Boykov, molim vas, odgovorite. Obraća vam se zapovjednica.“

			Nekoliko trenutaka je prošlo u grobnoj tišini, netko je pritisnuo tipku za uspostavljanje linije.

			“Boykov ovdje! Moram priznati da nisam očekivao da ćete tako brzo otkriti moju malu diverziju.“

			“Tehničari su dosta brzo otkrili životinju. Zavijala je k’o luda zatvorena u susjednoj kapsuli. Što ste točno naumili, doktore?“

			“Mislim da je prilično očito.“

			“Smjesta se zaustavite. Ovo je naredba!“

			“Bojim se da ne mogu to učiniti, zapovjednice.“

			“Blokirao nam je komande. Ne možemo preuzeti nadzor nad letjelicom“, čuo se neki glas u pozadini.

			“Možemo li ga stići presresti prije nego što uđe u crvotočinu?“

			“Nažalost, ne. Predaleko je odmaknuo, ne bismo stigli na vrijeme.“

			Bilo je nešto nejasnog komešanja prije nego što se u interfonu ponovno uspio čuti oštri zapovjedni ženski glas.

			“Boykov, jeste li skroz poludjeli? Smjesta zaustavite kapsulu!“

			Nije bilo odgovora.

			“Oleg… Za Boga miloga, zaustavi se… Što to radiš?“

			Bio je to drugi glas, Oleg je prepoznao da je pripadao Vitalyju.

			“Molim te… Zaustavi se… Molim te.“

			“Ne mogu to učiniti, Vitaly. Oprosti što sam ti lagao prilikom zadnja dva naša susreta. Sa životinjama će sve biti u redu. Dao sam im osobni koktel sredstva za smirenje, trebalo bi uskoro proći djelovanje. Plan je bio prikazati da su sve životinje u takvom stanju da nisu sposobne za let. Zatim prijedlog nekog očajnika koji bi bio spreman na žrtvu. U ovom slučaju iskoristio sam ružnu priču s Polyakovim, koji mada je prošao kroz sve i svašta, drago mi je zbog njega da je to sve sada iza njega. Čovjek nije suicidalan. No da si se složio s mojom sprovedbom plana, predložio bih ti samog sebe. Želio bih iskoristiti ovu priliku da ostane i službeno zabilježeno od moje strane da Vitaly Lytkin nije bio uključen u moj plan, te nije imao blage veze o mojim namjerama.“

			“A koje su točno vaše namjere, gospodine Boykov? Za koga Vi to točno radite?“, bila je to ponovno zapovjednica.

			Duboki uzdah i izdah.

			“Ne radim ni za koga“, zvučao je uvrijeđeno. “Ovo je moj osobni čin kako bi sve bilo ispravno.“

			“Što da bude ispravno? Boykov, o čemu vi to? Ovo je sve samo NE ispravno.“

			“Imate li djecu, gospođo?“

			“Imam kćer i dvoje unuka… Ne razumijem kakve ovo ima relevantnosti s ičime.“

			“Ima li išta na svijetu što ne biste napravili za njih?“

			Čovjekov glas je treperio.

			“Nemojte ga uzrujavati, zaboga. Obećajte mu brda i doline, samo neka okrene i vrati tu kapsulu“, mogao se čuti Ostrovskyjev prigušen glas u pozadini.

			Oleg se ironično glasno nasmijao, što je s obzirom na to da je bio na rubu plača vjerojatno moralo zaista jezivo zvučati ljudima koji su slušali preko interkoma sa suprotne strane.

			“Nema smisla objašnjavati. Ionako ne biste razumjeli. Bilo kako bilo, u svakom slučaju dobit ćete ono zbog čega ste došli. Ne bojte se zbog toga.“

			“Boykov, slušaj…“

			“Nema više vremena za razgovor. Želim samo da se ispoštuje oporuka koju sam ostavio na disku u svojoj kabini. Identična se nalazi i kod mojeg odvjetnika na Zemlji, a koji će se pobrinuti da bude i sprovedena. S obzirom na to da vas već imam na liniji, mogu je i usmeno prenijeti.“

			Sada je potpuni muk dolazio od strane URZ Kamčatke.

			“Pod broj jedan. Mojoj obitelji ni pod razno nećete prenijeti pravu istinu kako se sve ovo odvilo. Pod broj dva, ja ću biti prvo i zadnje biće koje će se na ovaj način lansirati u crvotočinu dok god nema potrebnog saznanja kako se isti mogu i vratiti. Nadalje, nakon misije Misha ide mojoj obitelji na trajno čuvanje i više ju se neće dirati.“

			“Samo jedan trenutak…“

			“Nisam završio još, zapovjednice“, osorno je prekinuo sve slabiji glas. “Ako se ijedna od mojih posljednjih želja ne ispuni, moj čovjek od povjerenja će se pobrinuti da u javnost dospije sva inkriminirajuća dokumentacija oko šlampavosti vođenja cijelog projekta, kao i zataškavanja propusta od strane direktora Rykova. A, poznavajući njega, ako se njemu išta loše dogodi, možete se kladiti da ćete svi nadrljati.“

			Nije više bilo odgovora od istraživačkog broda, samo statika i nejasno krčkanje. Ostao je sam, sasvim sam. Ionako uske stijenke kapsule počele su se još više sužavati oko njega. Postalo je odjedanput nepodnošljivo vruće i sve se teže dolazilo do daha. “Čista psiha, ništa više, sve je samo u tvojoj glavi, tvojoj glavi“, ponavljao je uzastopno sam sebi. Podigao je ruke s kontrolnih palica i stresao ih. Podesio je kurs i prepustio sav posao autopilotu. Sklopio je oči. Plitki udah, pa izdah, udah, pa izdah, udah, pa izdah. Aleksey… Natasha…

			Otvorio je oči, više nije bilo zvijezda u vidokrugu, samo crna želatinasta tvar, tamnija od najtamnijeg mraka na Zemlji. Najsličnija usporedba koje se mogao sjetiti u tom trenutku je bila ona morske površine na noćnoj mjesečini. Bilo je prelijepo i zastrašujuće u isto vrijeme. Nije se mogao oteti dojmu usporedbe svoje situacije s davnim moreplovcima na jedrenjacima, prije nego što je istražen i mapiran najmanji kutak Zemlje.

			Kada je letjelica bila na svega nekoliko metara od dodira s opnom, želatinasta tekućina se počela razmicati i povlačiti unutar sebe. Otvor se pravilno formirao prema dimenzijama kapsule. Ne zna zašto, ali osjetio je poriv da duboko udahne prilikom ulaska u otvor. Letjelica se odjedanput iznenada zatresla, kao da ju je pogodio neki nevidljivi val. Motori su se ugasili i drmuckanje se sve više intenziviralo. Oglasio se poznati zvuk za uzbunu kakvi se znaju čuti i u avionima na Zemlji prilikom kvarova motora. Instrumenti su sasvim podivljali pokazujući svakakva suluda očitanja. Jedan trenutak su vanjski senzori mjerili 120 °C, drugi trenutak -376 °C, pa 1082 °C, pa –  731 °C. Jednako je bilo s očitavanjima tlaka i atmosferskih uvjeta, vrijednosti i podaci su se mijenjali iz sekunde u sekundu.

			Niti vlastite oči nisu davale vrjednije informacije. Sve što su uspijevale bilježiti je bila nagla izmjena raznih spektara boja unutar crnog tunela. Zvučni podražaji nisu bili od ništa veće pomoći, monotoni nepromjenjivi jedan te isti fijukavi zvuk.

			Cijela predstava je potrajala još nekih 5 minuta, barem se tako činilo. A onda je izgledalo kao da se cijeli proces sve više ubrzava. Počeo se prikazivati kraj tunela u obliku malog kruga čiste blještave bjeline. Ovaj krug se postepeno povećavao, sve dok u potpunosti nije obujmio i progutao posljednji ostatak tunela.

			Posada URZ Kamčatke mogla je bespomoćno posvjedočiti nestanku male kapsule i ponovnim zatvaranjem crne želatinaste tvari na mjestu gdje je ušla.

			U čast svih koji su dali svoje živote za znanost.

		

	
		
			TUNGUSKA

			TIHOMIR JOVANOVIĆ

			Sedeo je za stolom proveravajući proračune o kretanju raketa u skladu s gorivom koje bi bilo potrebno da se dosegne potisna sila za postizanje prve i druge kosmičke brzine. Kao mladić čitao je knjige Žila Verna o putovanju na Mesec uz pomoć đuleta ispaljenog iz ogromnog topa. Delovalo je lepo kao fikcija, ali daleko od ostvarivog. Storija je bila potpomognuta nekim proračunima o promeru topa, đuleta i potrebnoj količini baruta da se dosegne Mesec. Ne, to nikako ne bi bilo moguće na taj način! 

			Noći su u Moskvi rano padale i bile duge. Restrikcije struje bile su česte pa je ukraj stola stajala petrolejka lampa koja je bacala lelujavu svetlost. Konstantin Ciolokovski skide naočare i protrlja oči ne bi li time uklonio koprenu umora koja se navukla na njih. Nije bio siguran da li je to zaista čuo kucanje na vratima, pošto je sluh izgubio još kao desetogodišnjak kada je preležao šarlah, sve dok se to kucanje ne ponovi znatno glasnije. Ustao je od stola i došao do vrata. Kad neko kuca u ovaj pozni sat u ovoj zemlji, to ne sluti ni na šta dobro.

			A posebno ne ako je na vratima pripadnik NKVD-a.

			„Drug Konstantin Eduardovič Ciolkovski?“

			Ovo je istovremeno bilo i pitanje i konstatacija od strane čoveka na vratima. Visok, spojenih obrva i brkova nalik onima koje je imao vrhovni vođa, drug Staljin.

			„Da... ja sam“, šapnu Ciolkovski.

			„Morate poći sa mnom“, reče NKVD-ovac.

			„Zašto? Nisam ništa učinio...?“ u glasu Ciolkovskog bilo je malo straha i sumnje. Istina, bio je član Akademije nauka, ali to ne mora da znači ništa...

			„Niste“, uzvrati čovek u kožnom mantilu, „tek trebate da učinite. Uzmite najpotrebnije stvari i pođite sa mnom“.

			Ciolkovski zausti da pita još nešto, ali ga ledeni pogled posetioca natera da odustane. I dok je prikupljao stvari, shvatio je da nije učinio ništa loše, ali možda će tek morati. Možda da kaže nešto nepodobno o nekom članu akademije?

			„Hajdemo!“ reče on pošto nagura stvari u kofer.

			Napolju ih je čekao neki predrevolucionarni automobil izgrađen dok je još radio Russko Baltiskago Vagonnago Zavod. Gotovo pustim ulicama stigli su do Kremlja. Pokazivanje specijalnih propusnica i kratak razgovor šapatom učine dalje putovanje mogućim. Sve do velikih vrata od punog drveta. Ispred njih još jedna provera od strane stražara čije lice nije izražavalo nikakve emocije. Osim tikova levog oka, ništa se ne pomeri na tom licu dok je proveravao papire.

			„Uđite, drug Staljin vas čeka“, reče konačno.

			Ciolkovski je bio nemalo iznenađen videvši osmeh na licu vođe i zbog reči dobrodošlice.

			„Pa zdravo, Druže Eduardoviču, sedite“, reče Josif Visarionovič i pokaza k stolici s naslonom presvučenim crnom kožom. „Sigurno Vas zanima zašto ste ovde?“

			„Da, naravno...“ šapnu Ciolovski ne usuđujući se da glasno priča pred drugom Staljinom.

			„Vidite“, Staljin usta od stola i poče se šetati po kancelariji, „sigurno znate o slučaju koji se desio u Sibiru 1908. godine... tamo je nešto eksplodiralo...“

			„Da, verovatno je pao meteorit“, primeti Ciolkovski.

			„Možda, ali imamo priče ljudi...“, tu malo zastade u priči i šetnji po prostoriji kao da pokušava da nađe prave reči, „da nije baš tako, možda je nešto drugo u pitanju.“

			„Šta?“ zainteresova se Ciolkovski.

			„To je ono što vi treba da utvrdite. Sutra ujutru ćete poći s još nekoliko ljudi, kao pratnjom i zaštitom, i proveriti šta se to tamo tačno desilo.“

			„Da!“ Ciolkovski je znao da može dati samo potvrdan odgovor na ovu ponudu. Osim toga, i njega lično je zanimalo šta je to tamo zaista eksplodiralo.

			* * *

			Proveo je skoro besanu noć u hotelskoj sobi, iščekujući jutro i polazak na put. Pred hotelom opet onaj isti automobil i onaj isti NKVD-ovac, koji se konačno predstavi i reče da se zove Aljoša. I još dvojica koji rekoše da se zovu Pjotr i Kostja.

			Automobilom su došli do Kazanjske železničke stanice, polazno mesto za Transibirsku železnicu. Putovanje vozom, bar dokle je to moguće, će uštedeti dosta vremena. Jedan odeljak u vozu je bio rezervisan za njih trojicu.

			Na vagonima su još bile vidljive oznake iz carskog perioda, unutra još sve očuvano, s ponekim tragom nemara. Lokomotiva ogromna, crna, nalik nekoj nemani od čelika, para je kuljala iz kotla i povremeno bi iz dimnjaka suknuo gusti crni dim s miriskom spaljenog uglja. Ciolkovski i trojica pripadnika NKVD-a uđoše u vagon i zavališe se u meka sedišta. Ćutke su posmatrali jedni druge, ne nalazeći za sada neku temu zajedničkog razgovora.

			Čuo se zvidik pištaljke otpravnika vozova i vagoni se trgoše, točkovi zaškripaše po tračnicama...

			Tokom dugog puta počeli su da razmenjuju po neku reč, vešto izbegavajući političke teme i stanje u novoj državi, tek poneka reč o krajoliku koji je promicao kraj prozora i o tome šta ih očekuje na kraju puta, kako dalje kada napuste voz. Aljoša bi ponekad odšetao do prozora, otvorio ga napola i stajao kraj njega s cigaretom u usnama. Dim cigarete se izvijao i odlazio naviše spajajući se s dimom lokomotive...

			Promicali su gradovi, sela, pašnjaci, tuneli i mostovi. Ciolkovski je većinu vremena provodio čitajući neke od knjiga ili hvatajući beleške u polupohabanu sveščicu. Kad bi ga uhvatio dremež, kroz polusklopljene oči video je kako bi neko od NKVD-vaca uzeo njegovu beležnicu i proverio šta on to piše. Teško da su mogli dokučiti nešto o principu sagorevanja i potisnim silama višestepenih raketa.

			Omsk. To je bila poslednja stanica Transibirske železnice za njih. Odatle su dalje opet nastavili automobilom dokle su to dopuštali putevi. Isprva popločani kockom, zatim makadam, dok se sve ne pretvori u samo utabanu zemlju, prašnjavu ili blatnjavu, zavisno od terena ili vremenskih uslova. Prvu noć su proveli u jednoj dači, gde im se pridružio još jedan čovek s opremom potrebnom za logorovanje i toplom odećom. Kada bi zanoćili u kući nekog nepoznatog hozjajina uvek bi neko od NKVD-ovaca ostao na straži jer seljaci su nešto drugo u odnosu na proletarijat, njima se nije moglo verovati previše jer su u mislima još uvek bili više privrženi svrgnutom caru nego novoj, narodnoj vlasti. 

			Kod jednog od njih rekvirirali su konje kojima su nastavili put, jer automobil nije mogao dalje. Najveće probleme na putu pravile su reke, s mostovima koji su bili predaleko, ponegde skela, a u najviše slučajeva morao se pretražiti plićak da se pregazi reka.

			I konačno, sibirska tajga. Dalje nije moglo drugačije nego pešice. Drug iz Omska je ostao s konjima da sačeka njihov povratak. Vlaga i hladnoća uprkos letnjim mesecima. Ciolkovski je često zastajao da se nadiše, hvatajući hladan vazduh punim plućima; bio je prestar za ovako naporan put, ali ga je gonila naučnička radoznalost.

			„Blizu smo“, reče Aljoša jedne večeri, „ovde ćemo zanoćiti i postaviti logor. Sutra ujutru nas čeka samo još nekoliko kilometra do cilja.“ 

			Podigli su šatore i zapalili vatru; plamen prvo zahvati suvo lišće i sitne grane, a zatim i komade suvih debala. Aljoša razvi kartu s ucrtanim mestom eksplozije i proveri kompas, klimnu glavom, sklopi kartu i vrati kompas u torbu, a onda se preda duvanskom dimu.

			Dok su sedeli i ispijali čaj, nebo se osvetli nečim nalik zvezi padalici, samo znatno krupnijom i postojanije svetlosti koja pade nekoliko kilometara dalje.

			„Rekao bih da je to približno mesto na kojem je 1908. pao i onaj predmet“, primeti Kostja, „ne bih rekao da je to sasvim slučajno.“

			„Nikako“, potvrdi Aljoša, ispuštajući dim cigarete dok je drugom opipavao dršku revolvera. „Sutra ćemo saznati o čemu se radi...“

			* * *

			Nailazilli su na stabla nalik pokošenoj travi, polegla i usmerena vrhovima dalje od centra eksplozije, koračali su između ili preko njih, provlačili se kroz šiblje u potrazi za kraterom koji je morao nastati usled pada meteorita ili šta god da je to bilo.

			„Dođavola, zar nije čudno to što još uvek nema nikakve jame“, gunđao je Aljoša zagledan u daljinu.

			„Ne mora biti nikakvog kratera,“ mirno uzvrati Ciolkovski.

			„Kako?“

			„Ako je to eksplodiralo u vazduhu, na nekoliko kilometara, onda nema kratera...“ reče Ciolkovski.

			„Ahaaa...“ shvati Aljoša, posle nekoliko sekundi razmišljanja i prisećajući se obuke o eksplozivnim napravama. A onda se naglo trgnu, oživi i ruka mu krenu k revolveru.

			„Šta se dešava?“ Pjotr i Kosta ga pogledaše, a onda napred k mestu koje je on posmatrao.

			„Tamo napred, nešto je bljesnulo, odsjaj sunca od nečega. Nešto metalno ili stakleno.“

			Retko šiblje i rastinje skrivalo je pogled sve dok se ne probiše malo dalje.

			„Čoveče, šta li je ovo?“ šapnu Kostja. „Ljudi ili nešto...“

			Na stotinu metara ispred njih kretala se grupa humanoidnih stvorenja. Visoko, vitki, Glave nesrazmerno velike u odnosu na telo, prema ljudskim merilima, u odelu od nečeg nalik koži i s kacigama na glavi. 
U rukama nešto nalik revolverima. Zrak koji je izlazio iz njih rastvarao je metalne delove rasute po tlu. Nešto su pak unosili u neku vrstu letelice, sasvim drugačiju od onih iz nacrta Ciolkovskog. Najviše je ličilo na dva diska spojena širim obodom.

			„Stvorenja s druge planete...“ šapnu on.

			„Sigurni ste u to, druže Eduardoviču?“ upita Kostja.

			„Sasvim, pogledajte konstrukciju njihovih tela, odeću, čudne revolere. A ono tamo“, pokaza k metalnoj spravi, „to je verovatno letelica kojom su došli...“

			„I šta sada?“

			„Pokušaću da stupim u kontakt s njima...“

			I rekavši to, Ciolkovski se diže iz zaklona i na zaprepašnjenje NKVD-ovaca krete k vanzemaljcima. Kostja pođe rukom k revolveru, ali ga Aljoša dohvati za šaku i spreči da učini nešto što bi dovelo do neočekivanih dešavanja. 

			„Pusti, Kostja!“ reče Aljoša tiho.

			Videli su kako Ciolkovski prilazi neobičnim stvorenjima, kako oni usmeravaju k njemu svoje oružje, a onda ga spuštaju. Gestakulraju rukama i osvrću se, dok konačno naučnik ne pokaza rukom k mestu gde se ostali nalaze.

			Oni se zagledaše, Aljoša klimnu glavom i ustadoše i nesigurnim korakom kretoše k Ciolkovskom i neobičnoj skupini, ne znajući šta mogu da očekuju tamo...

			Vanzemaljci su stajali, prekinuvši konverzaciju s Ciolkovskim.

			„Šta se to dešava?“ upita Aljoša.

			„Došli smo u miru, da uklonimo ostatke našeg broda koji se ovde srušio pre nekoliko vaših godina...“

			Tri NKVD-ovca su zurila zapanjeno. Ova stvorenja su tečno govorila ruski jezik, a glas nije dopirao iz usta već iz neke sprave na grudima. Ciolkovski shvati zbunjene poglede pa im objasni.

			„Ova stvorenja poseduju neku vrstu prevodioca, pretvaraju njihov jezik u naš i obrnuto... zato ih razumemo i oni nas“.

			„Ahaa...“, Pjotr klimnu glavom, „i kakve su im namere?“

			„Kao što reče njihov zapovednik, uništavaju ostatke broda koji je ovde eksplodirao 1908. godine.“

			„Ne shvatam zašto?“ začudi se Aljoša.

			„Ta njihova tehnologija je isuviše napredna u poređenju s našom. Osim toga, ako bi neko dokučio tajne, mogao bi to da zloputrebi u neželjene svrhe, kao što je stvaranje razornog oružja, šta bi...“, objašnjavao je Ciolkovski, a Aljoša pođe rukom k revolveru.

			„To neće moći tako, te stvari su na našoj teritoriji i pripadaju otadžbini. Imamo puno pravo da to ispitamo...“

			Ciolkovski primeti pokret i njegova staračka, slaba ruka zaustavi mladu i jaku.

			„Stanite, Aljoša, urazumite se... Pogledajte koliko ih ima, a njihovo oružje je puno delotvornije...“

			Aljoša obori glavu. Znao je da je naučnik u pravu. Ali kako i s kojom pričom da izađe pred druga Staljina? Ovo mu se sigurno ne bi dopalo. Postojala je mogućnost da SSSR dođe do moćnog oružja u cilju odbrane mlade države i moćnih mašina za pogon letelica.

			„Reći ćemo...“, poče Ciolkovski, „ono što će biti istina, ono što će naći i ekspedicije koje dođu posle nas, da nismo našli ništa. Da je sve uništeno u eksploziji.“

			Aljoša pogleda k Pjotru i Kostji. Bili su mladi i još neiskusni. Klimnuli su glavom. Postignuta je prećutna saglasnost, zavera ćutanja i samo delimično laži, koja će postati istina.

			„Onda idemo nazad“, konačno reče Aljoša.

			Konstantin Eduardovič Ciolkovski se uputi k vanzemaljcima i s njima razmeni još nekoliko rečenica, a onda krete nazad sa svojim saputnicima.

			Kada su sledeće večeri podigli bivak, jedna zvezda je poletela od zemlje k nebu i stopila se s njima. Lice starog naučnika se razvuče u osmeh, a onda diže ruku i mahnu k nestajajućoj svetlosti...

		

	
		
			MOSKOVLJANIN

			MILOŠ MIHAILOVIĆ

			AMICO LECTORI

			Svesrdno se nadam da si ispoštovao sve mere predostrožnosti navedene u mojoj oporuci, jer nijedna od njih, ma koliko ti besmisleno delovala, ne može biti zaobiđena u svetlu saznanja do kojih sam došao. Molim te da ne nastavljaš s čitanjem ukoliko nisi spreman da se pridržavaš i ostalih sedam tačaka; poštovanje ovoga nužno je zarad bezbednosti –  kako tvoje, tako i svih koji bi mogli biti izloženi uticaju onoga što sam otkrio.

			Više od deset godina nakon bekstva, najzad sam u stanju da razumem prizore koje sam video, kao i svoju nesrećnu sudbinu. Sovjetskim vlastima nikada i nije bio neophodan stvarni razlog da bi nekoga osudile, pomislili biste. Tu se slažem s vama. U tom varvarskom režimu, mnogi su nestajali bez traga; dovoljno je bilo da vas kakav ljubomorni sused prijavi, ili da zadremate tokom politinformationa, i jednosmerna karta za Sibir našla bi vam se u džepu –  ako ste imali sreće. Moj zločin –  da upotrebim tu grubu reč –  nije imao nikakve veze sa sitnim, zavidnim spletkama unutar partije, niti s ideologijom: jedini razlog zašto ću postradati jeste žeđ za znanjem. Ironično, zar ne?

			Kao ugledni arheolog i član Državne akademije za istoriju materijalne kulture, zajedno sa svojim kolegama bavio sam se istraživanjima na prostoru Azije; tadašnja vlast posvećivala je veliku pažnju nauci, i mi nismo bili izuzetak. Marksističko tumačenje, koje je obeležilo prethodne dekade, već je gubilo na zamahu, tako da smo imali iznenađujuću slobodu –  makar za uslove tog društva. Svi smo bili mladi i entuzijastični; terenski rad je za nas predstavljao veliko zadovoljstvo. Tog puta, ono je bilo još veće. Činilo nam se da smo na pragu otkrića nove, razvijene paleolitske kulture. Bilo je prerano da iznosimo pretpostavke –  s obzirom na to da smo našli samo par artefakata –  ali prva iskopavanja ipak su obećavala.

			Smestili smo se u selu par kilometara udaljenom od nalazišta. Domaće stanovništvo –  mongoloidnih crta, kakve se često sreću u stepi –  prihvatilo nas je, i njihovo sirovo gostoprimstvo učinilo je našu ekspediciju mnogo prijatnijom. Provodili smo sate sedeći ispred blatnih udžerica i razvrstavajući nalaze; naročito brojne bile su neobične figurine od gline, koje sam sa zadovoljstvom crtao i proučavao. Gledali su nas sa znatiželjom; kada su shvatili za čim tragamo, i sami su počeli da nam donose nešto od onoga što bi nalazili u lutanju divljinom. Premda je većina toga bila bezvredna, uvek bi uzimali ponuđeno. Nije bilo razloga da im se zameramo, a moglo se desiti da dođe do vrednog otkrića.

			Uskoro smo bili prinuđeni da jednu kuću pretvorimo u skladište; nalazi, popisani i sortirani u obeležene kutije, spremani su za slanje na institut. Prve reakcije bile su izuzetno pozitivne, i ubrzo smo dobili pomoć. Pridružilo nam se još nekoliko kolega, tako da smo se mnogo lakše nosili s obimom posla. Uskrs smo dočekali u selu, slaveći ga s meštanima; na toj proslavi prvi put sam spavao s mladom udovicom spečenog lica, koja me je odmeravala prethodnih nedelja. Ti ljudi, njihova hrana, način života, više mi nisu bili čudni; uživao sam u tome što sam daleko od Moskve i svega što ona sa sobom nosi.

			Tada još nisam uviđao pravu prirodu gradova, niti su mi bili odbojni; međutim, boravak u njima nije mi bio ni prijatan. Uspavane ruske varošice bile su sasvim u redu, ali velika naselja bi me uznemiravala; iz nekog razloga činili bi da moja psiha dospe u stanje pritajene nelagode. Pretpostavljao sam da je to zbog velikog broja ljudi –  domaćih i došljaka –  koji su se mešali na ograničenom prostoru, grozno se stapajući; ili je, pak, bilo do skučenih ulica, sveopšte buke, nedostatka privatnosti? Lica ljudi –  prazna, utučena –  govorila su mi da i oni osećaju isto što i ja. Shvatao sam da nešto nije bilo u redu, ali svako s kim bih pokušao da zapodenem tu temu, smatrao bi me čudakom.

			Većini mojih kolega jednostavan život i stalni rad polako su počeli da dodijavaju. Nakon dva meseca, odlučili su da naprave kratku pauzu i vrate se u grad; jedini sam odlučio da ostanem. Sam nisam mogao previše toga uraditi na terenu, a popis je bio skoro gotov, ali za to nisam mario. Možda po prvi put za duže vreme dozvolio sam sebi da se opustim i zaista uživam. Knjige koje sam doneo stajale su nepročitane, poslednjih desetak figurina bilo je neobrađeno; provodio sam vreme napolju. Počeo sam da učim da jašem, pratio ih dok su vodili stada na ispašu, pomagao u seoskim poslovima –  i, naravno, uživao s mladom udovicom.

			To je bila prosta žena, koja gotovo da nije znala moj jezik; sporazumevali smo se gestovima i malobrojnim rečima njenog grlenog govora koje sam usvojio. Mislim da mi je to najviše i prijalo. Nikada nisam bio naklonjen romansi, i jednostavna, prolazna, ali duboka strast savršeno je odgovarala mojim potrebama. Mogao sam se potpuno posvetiti mislima, ne mareći za njeno trtljanje; ubrzo sam počeo da razvijam neke svoje slutnje u obrise onoga što će postati koherentna teorija. Tada sam za De geniīs loci znao samo po čuvenju (a Labris nisam ni slutio), tako da su moji zaključci bili izuzetno neprecizni –  jedva nešto više od racionalizacije osećaja koji su me oduvek pratili. Od tih razmišljanja verovatno ne bi bilo ništa, i utopila bi se u maglu seoskog života –  da nije bilo onoga što će uslediti.

			 Izjahali smo jednog julskog jutra, sa zamišlju da provedemo narednih nekoliko dana u bespuću stepe. Imao sam mapu i kompas, ali oni u tom travnatom moru nisu bili od velike koristi. S druge strane, činilo se da žena zna kuda treba ići; nisam mogao uočiti nikakve orijentire koji bi joj pomagali u orijentaciji, što me je zbunilo. Do podneva sam prestao misliti o tome i sa zadovoljstvom joj prepustio vođstvo. Napredovali smo k istoku bez smetnji. Divno je beše gledati! Nije u njoj bilo mnogo toga misaonog, već samo delatno –  sušta suprotnost meni i mojoj kontemplativnoj prirodi. Valjda mi se zbog toga još više dopala. Za razliku od gradskih kaćiperki, nije me zamarala ispraznostima; butine su joj bile čvrste, ruke vešte, a usta spremna na poljupce.

			Konji su poigravali pod nama, željni beskrajnog, otvorenog prostora; smejali smo se, obesno ih podbadajući. Divlji trk kroz visoke, mirisne trave koje nas grebu po golim rukama; zaustavićemo se tek predveče, kraj potoka, da napunimo mešine. Tada sam već bio dobar jahač, i sećanja na moje početke bila su mi smešna. Kako nikada nisam bio naročito dobar u nekoj fizičkoj aktivnosti, osećao sam neki čudan ponos zbog toga što se uspevam održati u sedlu; činilo se da i ona misli da mi dobro ide.

			Sedeti na konju i gledati šumno njihanje trava, nošenih blagim vetrom; kakvo blaženstvo! U daljini, žutozeleno, valovito more klasova stapa se s plavetnilom svoda –  bezmernog, čistog, prozirnog –  i ceo svet postaje jedna celovita slika, blistava u svojoj žarkoj čulnosti. Mišići životinje grče se pod vama, silni, ustreptali od života; vazduh je svež, pun, miriše na pelud. Dok prelazite trome potoke, gotovo da zaboravite na nabujalo, abiotsko telo od opeke, čelika i stakla, koje guta Zemlju; zateklo me je kada smo, pred kraj sedmog dana, naišli na mrlju u idiličnoj slici, groznu ranu sred predela –  grad izliven u betonu i ostavljen zaboravu.

			Isprva se ukazao kao tamna mrlja na horizontu, i tek kada smo počeli da se približavamo, mogli smo da nazremo obrise groteskne gradnje. Čudne, iskrivljene linije oblikovale su konglomerat nespretnih, gotovo nadrealnih građevina; prazna, zjapeća okna i ulice obrasle travom svedočile su da je napušten –  ili oduvek nenastanjen. Nešto u tom tamnosivom beznađu bilo mi je neodređeno poznato –  gotovo kao da se susrećem s davno zaboravljenim snom –  ali nisam mogao da odredim šta. Arhitektura, koja je eklektički mešala stilove i razdoblja? Teskoba, koju bih uvek iskusio, suočen sa zidovima koji me zatvaraju u vijugave obrasce ulica? Ophrvala me je veličina onoga što je preda mnom, i senke su pale po mojoj duši.

			Sibir je pun takvih gradova; za vreme komunizma –  po naredbi vlasti –  nastajali bi iz kalupa i betona dovezenih iz naših postrojenja. Usred ničega, najednom bi se uzdigli moćni vrhovi socijalističkih zgrada; na kraju, većina bi završila nenastanjena, predata vremenu i zaboravu. Neki od njih bili su tajni –  izgrađeni po kakvoj nejasnoj naredbi partijske vrhuške, i ubrzo ostavljeni; u drugima se život jednostavno nije primao. Nije ni čudo; takvim abominoznim strukturama ne bi trebalo dopustiti da postoje. Projektovane rukom najboljih arhitekata, sklopom svojih elemenata uspešno su gušile život; ko može tu živeti i sačuvati razum?

			Činilo se da na ženu neobična pojava nema takav utisak kao na mene; gledala je u grad s radoznalošću, ali neuznemirena. Na kraju –  uporno ponavljajući pitanja, pokušavajući da ih drugačije sročim –  počeo sam da naslućujem odgovor; ovo joj nije bio prvi put da vidi mesto, i namerno me je tu dovela. Nisam imao snage da se ljutim, hipnotisan rasporedom sivih blokova, koji mi je delovao poznat. Da ga nisam video na nekoj karti? Kao da sanjam rodno mesto –  mislio sam –  izvitopereno, preobličeno logikom košmara. Pogledom sam lutao po ulicama, prateći gotovo poznate putanje. To što nisam mogao da se setim odakle ih znam izluđivalo me je. Na trenutak mi je došla nova ideja: gledam skelet –  i u golim kostima vidim obrise osobe koju sam poznavao, njene građe, oblika lica –  ali je ne mogu prepoznati, jer je lišena mesa, svedena na osnovni oblik.

			Sklopio sam oči, udahnuo; čemu ta suluda, gnusna odbojnost koja mi se razliva dušom? Kakav se to splet crta –  samih po sebi sasvim normalnih –  sklopio u onome što vidim da bi izazvao ovakvu reakciju? Nikada nisam osetio toliko snažan nalet groze pred samom idejom grada; to što je jedan od njih, nepozvan, iskrcao pred mene, samo mi je potvrdilo da ne mogu pobeći. Mladost sam proveo na nalazištima –  kako u Sovjetskom Savezu, tako i van njega –  da bih izbegao skučeni gradski život; ali opet, nije se moglo reći da izaziva u meni toliko gnušanje. Ne, ono što sam osećao bilo je do same prirode tog –  baš tog –  mesta! Shvatio sam to –  ošamućen, ne slušajući iznenadnu provalu ženinog ćeretanja.

			Smrkavalo se; tamni, olovni oblaci nagoveštavali su kišu, i zato smo se zaputili k predgrađu, nadajući se da ćemo tamo naći skrovište. Zazirao sam od te ideje, ali činilo se da ženu i konje narastajuća blizina grada ne uznemirava. Verujući njihovim životinjskim čulima, pokorio sam se, i ubrzo smo se našli pred prvim građevinama. Ni traga životu; bilo bi za očekivati da će zveri zauzeti napuštenu naseobinu –  ali, to se nije desilo. Pitao sam se zašto, i razni odgovori dolazili su mi na um. Možda stepskim stvorenjima jednostavno nije odgovarao betonski kavez, sterilan i hladan. Ili je, s druge strane, mesto bilo zagađeno –  radijacijom, hemikalijama? Nisam mogao proveriti.

			Izvan granica grada naišli smo na niz montažnih zdanja koja su nekada očito bila namenjena radnicima; pokazao sam na njih. Sjahali smo, i žena je svezala konje za stub. Počeli smo da obilazimo unutrašnjost baraka. Bile su krajnje svedene; limeni zidovi, grubi, hladni podovi i uski kreveti poređani u duge redove. Metalni ormarići bili su ispražnjeni, a dušeci sklonjeni; činilo se da su se iselili odatle u žurbi, ne zamarajući se time da rasklope svoja boravišta. Tek u trećoj smo počeli da nalazimo neke tragove stanovnika –  par planova zgužvanih u lopte, piratsko izdanje Sirina, zaboravljenu zalihu konzervi. Zastali smo da pojedemo govedinu s povrćem; žena je uživala mnogo više nego ja. Nikada nije probala takvu hranu.

			Poslednja baraka, izdvojena od ostalih i nešto manja, očito je bila namenjena rukovodiocima projekta. Trebalo mi je nekoliko minuta da, uz ženinu pomoć, obijem katanac. Kada smo ušli, zatekao nas je haos –  papiri pobacani na sve strane, prevrnuta pisaća mašina, limenke pune sasušene farbe. Ono što je najviše iznenađivalo bile su linije –  bezbrojne, uvijene u složene fraktalne obrasce –  što su su prekrivale sve površi; kada je ponestalo prostora na listovima, crtanje je nastavljeno na zidovima, mahnitim potezima četkice. Isprva fin rad pretvorio se u grubu mazariju –  ne gubeći numinoznu snagu kojom je ta džinovska, nedovršena shema odisala.

			Zatekao sam sebe kako zurim u nju, zadubljen u vijuge i preplete; snaga monumentalnog dela potpuno me je obuzela, i pred očima počele su da poigravaju živi, stroboskopski fleševi. Tek me je ženin poziv trgao; držeći me za ruku, izvela me je napolje, a zatim –  svojim milovanjima –  i iz čudnog raspoloženja koje me je obuzelo. Shvatio sam da nisam bio sam, i da je tvorac onoga što sam video takođe bio žrtva snažnog, dubokog osećaja koji je grad u njemu izazvao; to me je na neki čudan način i utešilo. Radoznalost i žeđ za znanjem nadjačali su strah, i shvatio sam da se neizbežno moram spustiti dublje, u samo srce lavirinta, i u tami pronaći novo svetlo. Iznenada mi se arheologija –   iskopavanje prašnjavih ostataka! –  učinila beznačajnom u poređenju s mnogom temeljnijim misterijama sveta.

			Kako je padala noć, uvukli smo se u jednu od baraka i, nakon rutinskog snošaja, sklupčali se pod ćebadi. Brzo je zaspala –  privijena uz mene –  i njeno isprekidano disanje mešalo se s grubom tučom kiše o limene zidove. San mi nije dolazio. Nepomično sam ležao, razmišljajući o onome što je preda mnom. Mogao sam jasno osetiti duh mesta; u gradovima je uvek bio mnogo naglašeniji nego u prirodi, ali ovde –  veštačkim intervencijama u razmerama, rasporedu i obliku građevina –  nabujao je do najveće moguće punoće, zastirući predeo. Snažna uobrazilja, mogli biste pomisli. Tada sam i sam gotovo bio ubeđen u to, sumnjajući u čula i um. Iz ove perspektive, sve deluje dosta jasno, i ono što mi se dešavalo mogu da racionalizujem, ali onomad sam bio samo –  zbunjen.

			Privlačnost je sve više rasla; noge su postajale nemirne, ženina težina sve je više smetala. Obuhvatio sam šakom njenu dojku, ali to mi nimalo nije skrenulo misli. Naprotiv; naspram krute čvrstine betona i čelika, meko i podatno meso činilo mi se gnjilim i bezvrednim –  kao da dodirujem blato. Toplota puti bivala je sve neprijatnija i ubrzo sam se zatekao kako razmišljam o kostima, o svem tom groznom tkivu koje me izgrađuje. Postao sam svestan otkucaja srca –  pumpe što nemirno poskakuje u grudima –  i zvukova tela, mesnatih, odbojnih. U bunilu sam se pridigao  –  bos, obučen za spavanje –  i zaputio se ka gradu.

			Rapava, vlažna hladnoća pod nogama; asfalt je smenio blato, tako da sam lakše koračao. Nestalo je iz mene misli; poput kakve igračke na navijanje, zamicao sam k srcu. Nada mnom su se nadvijali obrisi crnih monolita, mokrih od kiše; bijah vođen čudnom manijom. Shvatio sam da mi je put kojim idem poznat –  da sam ga mnogo puta prešao u drugom gradu –  i opet sam bio u Moskvi –  ali Moskvi lišenoj boja, grozno dodirnutoj rukom večnosti, Moskvi gde su se oblici rastakali. Izvitoperene zgrade topile su se pred mojim očima kao vosak, gubeći formu; meso je spadalo s istinskog lika mesta, otkrivajući složenu, višedimenzionu strukturu u kojoj se sve produžavalo u beskonačni lavirint. Grad je bio prag večnosti i k njoj se otvarao; nepregledni okean istine poče da nadire –  lice boga!

			Padoh; nogom sam zakačio nešto i preturio se, teško udarivši o tle. Raskrvario sam glavu; crvena tekućina, pomešana s kišom, slivala mi se u oči. Shvatio da sam na potpuno nepoznatom mestu, ne svojom voljom –  i da ležim nad lešom, od koga su ostale samo kosti. To je najzad razbudilo moj uspavani um. Prestrašeno sam zavrištao u gluvu noć; ono što me je obuzelo najzad je popustilo stisak. Kada sam se smirio, pažnju mi je privukla plastična vrećica u grudnom košu. (Očito je nekada bila smeštena u džep iznad srca, ali se platno raspalo.) Pružio sam ruku među zjapeća rebra i uzeo je; slučajno dotakoh kost. Ljigava hladnoća me je prepala –  potrčao sam k barakama –  padajući usput, preturajući se, bauljajući. Mislim da nikada ne bih stigao do njih da nije bilo žene, koja je pošla da me traži; podigla me je, zagrlila, njihala se sa mnom, plačući, a zatim me odvela odatle.

			Čim sam dovoljno došao sebi da bih mogao govoriti, zatražio sam od nje kutiju s lekovima –  i, za divno čudo, shvatila me je. Nakljukao sam se tabletama za spavanje, rešen da utonem u svet bez snova, da bar na trenutak pobegnem; uspelo mi je. Probudiću se skoro dvadeset sati kasnije –  iscrpljen, ali bistrog uma. Ne otvarajući oči, shvatio sam da sam zbrinut; spavala je pored mene, grejući me svojim telom. Opet sam zaspao, ali ovog puta spokojno, okrepljujuće.

			Par dana kasnije, napustićemo to mesto, jašući nazad k selu. Dok sam okretao leđa gradu, nadao sam se da sam mu pobegao, da se tu susret završava –  ali, duboko u sebi, znao sam da je njegov pečat trajno utisnut u meni, da ću ostatak svojih dana potrošiti tražeći odgovor.

			Kada sam stigao nazad, radovi na nalazištu su već bili ponovo počeli. Kolege su me ispitivale o mom nenadano dugom odsustvu, ali sam odbijao da im dam odgovor. Umesto da im se pridružim na večeri, povukao sam se u udovičinu kolibu, i pod svetlom petrolejke pažljivo gledao ono što sam pronašao. Plastika je skrivala oproštajno pismo –  ako bi se ta kratka beleška mogla tako nazvati –  zajedno s nerazvijenim fotografskim filmom i iscepanim parčetom papira. U pitanju je bio deo plana grada –  to jest, njegov gornji levi ugao; na beloj margini, masna slova su ispisivala „MOSKOVLJANIN III“. Ponovo sam se vratio čitanju pisma, nadajući se da ću u njemu naći više smisla.

			Nažalost, u međuvremenu sam ga –  sticajem nesrećnih okolnosti –  izgubio, ali ga se veoma jasno sećam, te ću ga preneti u celosti:

			„Devet meseci nakon završetka gradnje, vratio sam se. Sumnjam da će moj nestanak izazvati veću pažnju. Isto se desilo i projektantima prva dva Moskovljanina –  i bez sumnje će taj proces nastaviti da se odvijati sve dok prava polisomantijska konstanta ne bude pronađena; drevna uputstva teško je prilagoditi savremenoj gradnji. Znaju da od nas, kada nas genius dotakne, a Knjiga preuzme, nema više koristi; niz ogleda je to i dokazao. Od početka sam pretpostavljao da ću ovako završiti, i nimalo ne žalim zbog toga; našao sam nešto čemu se vredi posvetiti, nešto veće od mene. Ovaj duh moje je dete, ja sam ga začeo i porodio; stoga, rado mu se vraćam u naručje i prepuštam mu se, spreman da budem preinačen po liku Labrisa, i postanem deo Svegrada.“

			U potpisu je stajalo V. SELIMANOV; ime mi je zvučalo poznato, i shvatio sam da sam za njega čuo u Moskvi. Morao sam da odem iz sela i pokušam da pronađem odgovor. Bio je to jedini način da izbegnem ludilo; moj analitički, racionalni mozak počeo je da ubacuje podatke u svoje sjajne zupčanike i remenove, i samo me je neumorni rad čuvao od potonuća. U jednom krajnje antropocentričnom, prometejskom naporu, pokušavao sam da ono što sam video uklopim u svet kakav sam znao; sada shvatam da sam unapred bio osuđen na propast. Osnovna premisa kojom sam se vodio –  da je o onome neljudskom moguće saznati išta koristeći ljudske aršine –  smešna je i jalova, ali duboko svojstvena našem razmišljanju.

			Naredne dve nedelje jedva sam izdržao; preko volje sam radio na nalazištu i upropastio jedan neprocenjivi artefakt. Posvađao sam se s kolegama i bio premešten u skladište, gde su me zadužili da pakujem i popisujem ono što bi iskopali. Bio sam nezainteresovan i nemaran, ali sam uspeo da završim posao i kompletiram inventar; kada je kamion iz instituta došao po kutije, pokupio je i mene. Nisam se oprostio s njima, niti sa ženom; potplatio sam vozača i ubrzo sam daleko od sela. Nedostajaće mi tamošnji život –  mislio sam –  ali nakon onoga što sam video, nipošto nisam mogao da se zadovoljim prostim životom i zaboravim nezemaljske vidike koji su mi se ukazali.

			Do instituta sam navratio samo da bih preuzeo isplatu; visoki, usukani direktor D. Bronštajn čestitao mi je na postignutom uspehu. Bio sam toliko smeten da ne bih znao na šta misli da mi nije sam objasnio: „Nova paleolitska kultura –  fascinantno, dragi moj, zaista i odveć zapanjuće –  neverovatno dostignuće naše sovjetske arheologije i države!“ Pravio sam se da sam ponosan zbog postignuća. Zapravo, nije me moglo manje biti briga. Bavljenje predistorijskim dobom najednom mi je delovalo potpuno apsurdno; rili smo po okamenjenim otpacima i izmetu, dok se oko nas pružala hladna vaseljena, čije su tajne, veće od života, korišćene kao oruđe u rukama moćnih.

			Prenoćište sam našao u kući u kojoj sam već i pre odsedao; cena noćenja bila je niska, a hrana odlična. Nemirno sam spavao, pritisnut navirućim mislima; na kraju, ustao sam pre osvita i skuvao čaj. Izgužvan, žedan i bunovan, sedeo sam, slušajući vrenje samovara, i iznova čitao Selimanovljevo pismo; potom je naišla gazdarica, mučena nesanicom, i pridružila mi se. Postarija, dobrodušna gospođa razvedrila me je; pričao sam joj o kratkoj romansi s udovicom. „Pa svakako je i došlo vreme da se oženiš, mladiću“, posavetovala me je majčinski, „ali nekom pristojnom curom, ne divljakušom“. Nisam joj mogao objasniti da me ženidba ne zanima; životni saputnik samo bi mi smetao, a prokreacije sam se gnušao.

			Upitao sam je da li negde mogu izraditi film –  ta informacija mi je stvarno bila potrebna, a i želeo sam da promenim temu. Uputila me je na podstanara –  ekcentričnog gospodina Nimcoviča –  koji je živeo na spratu i retko izlazio. Dotični je, po njenim rečima, bio jedinstven čovek, koji sve zna i sve može nabaviti. Problem je bio u tome što se budio tek u podne; škrgućući zubima, ispio sam čaj do kraja, poljubio je u meki, napuderisani obraz, i vratio se u krevet. Nažalost, na kraju se ispostavilo da je A. Nimcovič negde otputovao ne javivši se nikome; odlučio sam da ne čekam, pozdravio se s gazdaricom i seo na voz za Moskvu, prekasno shvativši da sam zaboravio cedulju s pismom.

			Povratak u prestonicu pao mi je lakše nego što sam mislio; sumorna teskoba Moskovljanina toliko je nadmašivala sve što sam do tada osetio da su gradske ulice bile tek nešto više od blede senke užasa koji me je vukao sebi. Smestio sam se u kući svoje rođake –  dobre Tanječke –  i posvetio istraživanju koje traje do danas. Prvi korak bilo je nabavljanje velike karte Moskve, koju sam dobio od poznanika iz katastra; raširio sam je preko stola i pričvrstio čiodama. Sličnost mesta u stepi s jednim moskovskim kvartom me je uznemiravala; poredeći fragment karte koju je Selimanov ostavio za sobom, shvatio sam da, bez ikakve sumnje, Moskovljanin preslikava takozvanu Volandovu četvrt.

			Nisam želeo da nekome dam film na razvijanje; umesto toga sâm sam kupio hemikalije i napravio mračnu komoru. Na kraju sam uspeo da razvijem tek nekoliko fotografija. (Ne znam da li je to bilo do mog neiskustva ili lošeg stanja trake.) Tri prizora posebno vredi opisati:

			– Prva strana rukom pisane knjige. Raskošno je ukrašena –  geometrizovanim, složenim iluminacijama, usred kojih se gnezdi natpis na ruskoj redakciji staroslovenskog. Tumačeći ga, shvatio sam da je to stari psaltir –  takozvani Aleksandrijski fragment –  i nije mi jasno kakve veze ima sa Moskovljaninom.

			– Gradilište, slikano u širokom, panoramskom kadru. Desetine kamiona dovoze šljunak i pesak; vojnici Crvene armije obezbeđuju prilaz. Radnici postavljaju skele i montiraju kalupe. Konstrukcije od drveta i metala prekrivaju široki potez ogoljenog krajolika; nekoliko inženjera, u civilnim odelima, stara se da sve bude postavljeno na pravo mesto.

			– Čovek –  za koga sam pretpostavio da je Selimanov –  stoji pored skoro završene građevine. Ona predstavlja neznatno izmenjenu verziju palate pokraj koje sam često prolazio kao dete, ali drugačijih razmera. Skoro da je tri puta niža od nje –  pod uslovom da je Selimanov prosečne visine. Znači –  zaključio sam –  grad predstavlja umanjenu i pojednostavljenu verziju Volandove četvrti, ili možda čak i cele Moskve.

			Shvatio sam da postoje dva pravca kojima se treba zaputiti, i na crnoj tabli kredom sam ispisao SELIMANOV i ALEKSANDRIJSKI FRAGMENT. Ispostavilo se da je o njima bilo teže saznati nešto nego što sam mislio; raspitivao sam se o projektantu, ali podataka je bilo malo. Ustanovio sam da je bio stariji od mene desetak godina, imao diplomu arhitekte, ali ga je više zanimao okultizam i da je pre šest godina nestao. Znači, tolika je starost Moskovljanina III; morala su postojati bar dva pre njega, a verovatno je imao naslednike, s obzirom na to da –  kako Selimanov kaže –  prava polisomantijska konstanta nije nađena.

			Godina je prošla i ja sam polako počinjao da gradim njegovu biografiju. Potkraj proleća, najzad sam došao i do prvih podataka o fragmentima; jedan radnik arhiva otkrio mi je da su, proveravajući listove psaltira, primetili da je u pitanju palimpsest. Nekada se na tom pergamentu nalazio potpuno drugi spis koji je obrisan, ali se, upotrebom odgovarajućih tehničkih sredstava, mogao čitati. Naslov teksta bio je Liber imāginum, vel:De geniīs loci; smesta je zaplenjen i zauvek izbrisan iz svih spiskova knjiga.

			Nedeljama nakon tog saznanja, započeta je rekonstrukcija Volandove četvrti; o tome su izvestile i novine. Ubrzo sam se našao na licu mesta gledajući kako temeljno menjaju taj kraj. Bilo je planirano da radovi budu završeni do Dana Oktobarske revolucije. Gradom su počele da se šire glasine: Volandova četvrt bila je jedna od najočuvanijih i svakako nije zahtevala takve intervencije. Što je još čudnije, mnoge od njih delovale su besmisleno čak i iskusnim radnicima. Dobijali bi duge spiskove onoga što moraju da urade –  prepune sumanutih zahteva. Jedan sam od retkih koji su slutili šta se tu dešava; biće da je projekat Moskovljanin uspeo, i da naučeno primenjuju.

			Pre Dana revolucije biću prinuđen da pobegnem. Izgleda da su glasine o mojim aktivnostima doprle do tajne službe; zahvaljujući N. Davidoviču, mom rođaku u partiji, saznao sam da sam ugrožen. Kako sam tada bio na međunarodnoj konferenciji, zajedno sa svojim štićenikom A. Andrejevim, nije mi bilo preteško da umaknem. Bekstvo je značilo da ću preseći sve veze koje sam imao, ali nisam imao izbora. Ukrcao sam se na brod i pod zaštitom britanskog konzula prebegao u Evropu. Za sobom sam ostavio svoju Rusiju, sve podatke koje sam skupio o Moskovljaninu i polisomantiji, kao i Andrejeva –  i nastanio se u ovom čudnom delu sveta.

			S raspadom Sovjetskog Saveza najzad sam se vratio poslu i sa štićenikom ostvario niz zapaženih nalaza. Te ekspedicije finansirali su samozvani ruski filantropi; jedan od njih –  shvatio sam boraveći u njegovom domu –  nekada je bio visoki zvaničnik projekta Moskovljanin. Dugo sam se dvoumio da li da to uradim, ali na kraju sam shvatio da moram; svu projektnu dokumentaciju koju je posedovao ukrao sam, i tako još jednom spalio mostove –  samo što ovaj put nije bilo povratka. Nakon tog takozvanog „incidenta s Moskovljaninom“ čak me je i Andrejev napustio; da stvar bude još gora, od nađenog nisam imao prevelike koristi.

			Dani –  nedelje –  meseci. Gotovo da sam upao u bunilo; iznova i iznova sam prolazio kroz ukradene spise, želeći da nađem nešto što će mi biti od koristi. Tu su bili spiskovi učesnika projekta, lokacije različitih gradova izlivenih u divljinama stepe i sibirske tundre –  skoro pedeset njih –  kao i rezultati polisomantijskih merenja različitih moskovskih četvrti. Bili su izraženi u dugim serijama brojeva i koordinata čije značenje nisam mogao da rastumačim; frustracija je narastala. Bezbroj podataka –  ali ključa za razumevanje nigde!

			Ubrzo ću i njih izgubiti; dok sam spavao, požar je podmetnut u mojoj kući i jedva sam uspeo da umaknem, čudom izbegavši smrt. Nakon uništenja svega što sam posedovao, progoni su prestali. Neko vreme sam lutao, prevodeći za sitne pare, predajući u školama –  da bih se na kraju skrasio u jednom austrijskom gradiću, blizu granice s Italijom. Mesto je bilo preplavljeno obojenima, koji su počeli da se doseljavaju u sve većem broju; siromašne četvrti odzvanjale su njihovim tuđinskim jezicima. Za najbližeg komšiju sam imao nekog Indijca; preko puta, pak, živela je prekobrojna porodica Arapa.

			Verovatno mi je neko od njih ostavio rukom ižvrljan papirić sa adresom. Odlučio sam da odem na navedeno mesto. Prešavši most, došao sam u stari grad i u jednoj zabačenoj uličici naišao na lepo izmalanu firmu, koja je govorila „ANTIKVAR“. Biće da je čuo za moj rad, mislio sam, ulazeći kroz vrata u mali prostor. Dočekao me je čudan čovek –  kepec glatkog lica i neboplavih očiju, koji je stajao na stolu od mahagonija. Pozdravi me teatralnom kretnjom; nisam mogao a da se ne divim gospodstvu kojim je odisao od glave do pete. Nosio je elegantno odelo od crvenog pliša, belu košulju i lakovane cipele; za rever je zatakao zvončić.

			„Dobar dan“, rekao je na ruskom, i ja ga iznenađeno pogledah. Nisam mogao dublje da zakoračim; pod antikvarnice bio je prekriven naslaganim tomovima knjiga.

			„Čak i da Vas ne znam od ranije, video bih po Vama da ste Rus“, nasmeja se, otkrivajući blistave zube. „Jednom ste hteli da se sastanemo, ali tada još nije bilo vreme.“

			Nisam odgovorio. Pogled su mi privukle police koje su u gustim redovima prekrivale zidove; na njima su se nalazili brojni istočnjački antikviteti. Mnoge od njih sam prepoznao –  a činilo mi se da sam par i lično iskopao. Pokušao sam da se probijem kroz knjige, ne bih li pogledao pečat od crnog kamena, ali me je presekao.

			„Hajde, recite odmah šta Vas zanima“, požurivao me je, proveravajući pažljivo zalizanu kosu u ogledalu. „Mada, mislim da već slutim. Znate, ostavili ste tragove za sobom. Cedulju, na primer. A ja bih –  igrom slučaja –  mogao da pomognem. Uz odgovarajuću isplatu, naravno.“

			„ De geniīs loci“, posle nekog oklevanja sam izustio.

			„Ah, ah“, uzbudio se. „Knjiga odraza! Pa to je zahtev i po! Ali ne bih ja bio Aron Nimcovič da ne mogu nabaviti...“

			„Nabaviti? Znači da...“

			„Naravno da je nemam ovde. Ali imaću je za nedelju dana. Da možda ne želiš još neki grimoar?“, zacerekao se. „Kimon-Dorijanovu Liber Solis Nigri? Ili možda...“

			Izašao sam bez reči, odmahujući rukom. Taj vilenjački smeh će me još dugo pratiti.

			I tako,  De geniīs loci najzad mi se našla u rukama. Problem je bio u tome što nisam imao latinski prepis, već arapski –  a taj jezik nisam govorio. Neko vreme sam razmišljao šta da uradim. Na sreću, poznavao sam jednog govornika –  mog Andrejeva. Našao sam njegovu imejl adresu i napisao mu pismo. Oklevao sam sa slanjem, iznova i iznova se pitajući hoće li mi odgovoriti; na kraju sam prelomio i poslao. Na moje veliko iznenađenje, pristao je da vidi rukopis; poslao sam mu skeniranu prvu stranicu teksta i ubrzo dobio prevod. Ono što sam otkrio u uvodu potvrdilo je moje najdublje misli i, a probuđenim elanom, pozvao sam Andrejeva da mi se pridruži u mom domu, ne bismo li zajedno radili na knjizi. Pristao je.

			Neću vas zamarati detaljnom hronologijom našeg rada; dovoljno je reći da odlično napredujemo. Umesto toga, daću kratak pregled dela, i ukratko objasniti njegovu istoriju. Da počnem od samog rukopisa; po mojoj najboljoj proceni, predstavlja kasni prepis originalnog arapskog prevoda, koji je –  a Andrejev to potvrđuje –  najverovatnije nastao u osmom veku, za vreme islamskog zlatnog doba i vladavine Haruna al-Rašida. Kao što svi znamo, dobri kalif je želeo da sve znanje sveta prevede na božji jezik; to je zadesilo i Knjigu odraza. Predložak je bio latinski –  sudeći po određenim rečeničnim konstrukcijama.

			Koliko shvatam, sastoji se od tri celine različite starosti:

			I. πόλιςομαντεία (Polisomantija –  ovde je prevodilac samo prepisao grčku reč, dok je u ostatku teksta ona transkribovana), najstariji deo, verovatno nastao u helenskom svetu. U njemu se govori o postojanju duhova mesta, oblikovanih fizičkim telom gradova; po autoru, ti entiteti se spajaju u jedan nadentitet (koji on naziva Vladar ili Labris), abiotsku, ahumanu svest koja u sebi ujedinjuje sve lokuse –  i zapravo ih nadilazi, postajući princip kosmosa. (Svegrad?)

			II. De architectura, sasvim sigurno nastao u Rimu, naslovljen isto kao čuveno Vitruvijevo delo. Tu se pretpostavke prethodne filozofsko-mističke rasprave razrađuju u jedan krajnje rimski, temeljni priručnik, u kome se objašnjava kako upotrebom različitih elemenata, rasporedom građevina, njihovim odnosima u prostoru, dimenzijama i materijalom možemo stvoriti odgovarajući genius loci –  ili pak izmeniti neki već postojeći. Preko promena u duhu mesta –  kaže autor ovog dela –  mi možemo uticati na ljude i potčiniti ih; kao primer navodi rimsko širenje svetom, iza koga leži duh koga su, u svojim bezbrojnim gradovima zidanim po istom obrascu, iznova i iznova reprodukovali, tek neznatno ga menjajući –  i amplifikujući njegovo delovanje do neslućenih mera.

			III. Zapis prevodioca, koji staje na svega jedan list i ja ga ovde prenosim u celosti: „O istini o kojoj pisah mogu vam svedočiti, jer videh svojim očima odbleske Labrisa. Ova knjiga uništavana je nekoliko puta –  zbog nje je spaljena Aleksandrijska biblioteka, zbog nje su izbijali ratovi –  ali prepisi uporno preživljavaju: ona se sama obnavlja. Ko jednom pročita njene reči, nikada ih ne zaboravlja; ko vidi nacrte Labrisa, nikada neće pobeći od njegovog lika. Iz sećanja, knjiga će se sama obnavljati i umnožavati; Labris nam daje plan i oruđa da bi ga izgradili –  sanjajući dan kada će površinu sveta progutati beskrajan Grad.“

			Razmere projekta u kojem čovečanstvo učestvuje postepeno su se ukazivale, užasavajući me. Moskovljanin mi sada deluje smešan spram realnosti –  puko preuređenje jedne četvrti, duha koji je iver beskonačnosti Vladara –  mi gradimo svoj zatvor!  Šta ako je istorija naše rase, sav napredak kojim se toliko ponosimo –  rezultat toga što nas jedan strani, nepojmljivi entitet koristi u složenoj igri, rađajući se iz kostiju zemlje da baci senku preko vaseljene? Eto, toliko o čovečjim gromopucateljnim odisejama, smislu, svrsi; nešto nepojmljivo, gigantsko, smešteno van dimenzija i pojmova kojima baratamo –  nalazi se na kraju svega. Kada sam počeo sa radom na rukopisu, s elanom sam razmišljao o tome da ću dostići večnost –  a sada –  sada nazirem istinu, želim da sam zauvek ostao slep. A tu –  tu su i boje, obrasci –  i ne mogu pobeći!

			Iluminacije. Nisam vam još govorio o njima. Ima ih stotinu devedeset i sedam, i svaka je urezana u moj um –  upržena duboko u sinapse, preoblikujući vijuge moždane kore –  ne mogu ih se rešiti. Složeni šare, obrasci, sheme koje reprodukuju svoje elemente u fraktalnim spiralama; moj svet biva preoblikovan po crtama Labrisa, i počinjem da doživljavam osete kao praskave sledove višedimenzionalnih simetrija; Labris je u celom svetu, oblikuje strukturu svega –  a ponajviše onoga načinjenog ljudskom rukom. Snažan poriv me vuče da i sam crtam njegov lik; jedne večeri, dok je Andrejev spavao, sedeo sam, i telo mi se pokretalo protiv moje volje. Sto devedeset i osma iluminacija je nastala –  složeni, numinozni plan Moskovljanina, koji nikada nije ni napustio moju psihu. Video sam samo deo njega, ali sada sam u stanju da reprodukujem celinu; to sam i uradio, boreći se da pomerim olovku s papira, da ustanem; vidim ga, vidim!

			Našao sam se opet u Moskovljaninu –  i iznova hodao razlivenim ulicama, gledajući kako se iz trodimenzionalnog prostora obrisi grada racvetavaju u više ravni –  džinovsku, geometrizovanu cvetnu ložu, koja se rastvarala i skupljala u beskrajne eone; a zatim, zatekao sam se kako gledam u beskraj Labrisa –  u lokus lokusa, spoj duhova svih gradova, svih struktura, rukotvorenih i nerukotvorenih –  onih nastalih u stvarnosti, i onih koji zbog svoje izopačenosti u našem univerzumu ne mogu postojati; video sam lice boga, i ono me je opržilo: prasak! Eksplozija! Padao sam kroz niz bljeskova –  trenutno promenjivih vijuga, geometrijskih tela, samoproždirućih teserakta –  kroz razarajuće svetlo! Shvatao sam da sam se vratio u svet, ali da ga ne mogu videti kao čovek; i tada, najzad sam umakao, sručivši se na pod.

			Ne razumem njegovo biće. Ne znam šta je. Ima li misli. Ciljeve. Ili samo postoji, izobličavajući svojim prisustvom svet; mislim da će entitet koji nam je toliko stran to zauvek i ostati –  jer, kako da spoznamo svest što leži van prostora i vremena, otelovljujući se u džinovskom telu koje se razliva planetom –  kako, pitam vas? Ostajemo nemoćni, i svi naši napori razotkrivaju se kao jedna velika farsa. Čitaoče, znaj da sam video Moskovljanina, i ono što leži iza njega –  odsjaj u oku boga, a zatim i okean njegovog bića –  i da nestajem. Nije mi još mnogo ostalo. Već sada, misli su mi okužene tuđinskim, razgrađuju se u onome što se otvara k meni –  i za razliku od Selimanova, ne hrlim mu sa zadovoljstvom. Nemam više snage, prijatelju, i opraštam se sa tobom; drži se svoje reči.

			Prof. V. N. Davidovič s.r.

		

	
		
			TELE

			ELIŠA PAPIĆ

			„Dovršio sam ga! Danas je dan“, pričao je uz pivu Yusuf, tamnoputi, bradati muškarac jakih, intenzivnih, smeđih očiju svom prijatelju Keenaru preko stola. Ovaj ga primi čvrsto za ruku.

			„Pretjerao si“, Keenar mu reče, na što Yusuf iziritirano povuče svoju ruku, “Moraš prestati s ovom nezdravom fantazijom.“

			„Nisam je izmislio!“ Yusuf se podigne sa stola. “Naći ću je!“

			Dok je izlazio iz pivnice, Keenar ga je razočarano pozdravio svojim pogledom konačnog odustajanja. Njegov prijatelj u potpunosti se priklonio svom ludilu. Prije dva mjeseca ponosno ga je nazvao i ispričao mu priču o neobičnoj djevojci koja mu se stvorila pred vratima, pokisla i uplašena. Smijali su se tako preko telefona njenoj zbunjenosti, kao i nejasnom strahu koji je imala od bilo kakvog oblika umjetnog svjetla. Bez identifikacije i s minimalno krnje izgovorenih riječi, Yusuf je zaključio da se radi o opljačkanoj turistkinji te ju je odlučio udomiti dok mu ne otkrije kojoj ambasadi se točno mora obratiti. Na momente je zvučala ruski, na momente arapski, a ponekad bi izgovarala riječi koje bi zvučale kao da pripadaju nekom drevnom komadu kamena skrivenom u grobnici cara s velikim šeširom. Keenar je upozorio Yusufa već u početku da se ne veže za djevojku, s obzirom na to da je imao povijest padanja na jako „zanimljive“ magnete od djevojki. Magnete za probleme, magnete za loše odluke. Magnete za velike filmske priče koje većinom vremena završe gdje su i počele, negdje u nekom bunilu, na nekoj kiši, s pokislim gaćama i upalom mjehura. Yusuf ga je uvjeravao da se nema zbog čega brinuti, čak i nakon dva tjedna što je već bila dobrano s njim u stanu. Keenar se samo brinuo za svog prijatelja znanstvenika, čiji mozak nije puštao emocionalnom dijelu da se potpuno razvije, već samo naprednim teorijama kvantne fizike. Bio je profesor na fakultetu, imao dva propala braka i osim Keenara još nekoliko poznanika s kojima bi otišao na funkcionalnu pivu, samo kako ne bi stalno visio pred svojim whiteboardom i izumima.

			Nakon mjesec dana, Yusuf je banuo Keenaru na vrata u tri ujutro. 

			„Nije sa Zemlje“, izbacio je u jednom dahu i ušao u Keenarov stan.

			„Tko?“ Keenar je mislio da se radi ponovno o nekoj teoriji o liku iz davno završene televizijske serije.

			„Ari!“ Yusuf se sjedne za stol i zapali smrdljivu cigaretu koju je valjda držao u džepu zadnjih tjedan dana. Pokušavao je prestati pušiti.

			„Ari?“ Keenar je protrljao oči, posegnuo u frižider prema dvije ledene pive, otvorio ih upaljačem, budući da je slomio otvarač neki dan, i sjeo napokon preko Yusufa, iskoristivši sve ove korake kako bi pokušao u glavi povezati tko ili što je Ari.

			„Arabella Ria Inge. A.R.I“ Yusuf izgovori shizofrenim tonom.

			„Turistkinja?“ Keenar se nije još smeo.

			„Da. I to kakva. Naučila je napokon naš jezik“, Yusuf reče te ispije gut piva, nakon kojeg obriše usta smeđim rukavom. “Danas mi je rekla...da će se morati vratiti.“

			„A otkud je na kraju? Italija, Mađarska? Rumunjsko neko ime možda?“ Keenar u potpunosti zaboravi na Yusufov uvod. Ovaj je već dovršio svoje pivo suznih očiju.

			„Zajebao si se, zar ne?“ Keenar shvati da se Yusuf zaljubio preko ušiju iako ga je upozorio. Nakon što Yusuf kimne glavom, Keenar pljesne rukama u besciljnoj pobjedi i krene mahati prstom.

			„Sam ti rekao da se ne vežeš! Brate, svako pokislo štene bi pokupio s ulice, čak i da ima bjesnoću“, Keenar ga je grdio u svom kućnom ogrtaču, ispod kojeg su se vidjele samo plave kockaste bokserice. I nije neki autoritet. Začuju se vrata spavaće sobe.

			„Kakva je to buka, Keeny?“ prozbori pospana, nadrkana supruga, šljapkajući u svojim zečjim papučama.

			„Zaljubio se u neku ludu turistkinju! Nikako da nauči“, Keenar je pokazivao Aidi na depresivnog prijatelja.

			„Zar opet? Yuske moj, pa šta će ti to?“ Aida pristavi kavu. “Otkud?“

			„Planet Isla“ , Yusuf napokon otkrije.

			„Šta je to? Neka trgovina cipelama?“ Aida je zijevnuvši krenula prati prljave šalice iz koje su pili kavu prekjučer.

			„Ma sigurno Rumunjska, kaže...“

			„‘oćete li oboje prestati biti tako gluhi? Ona nije sa Zemlje! Pobjegla je sa svog planeta i srušila se ovdje prije mjesec dana“, Yusuf je čikao treću cigaretu pored pepeljare. “Bilo mi je sumnjivo. Imala je neke čudne obojane nabore po leđima, ali sam ih pripisao deformaciji pri rođenju. A onog trenutka kad sam napokon upalio jedno od svojih svjetla, vidio sam da joj oči bliješte neprirodnim ljubičastim sjajem. Da ni ne pričam o tome da se žena grozi stiropora.“

			Keenar i Aida dugo se pogledaju pogledom para kojem ne treba ništa osim godina da ostvare telepatsku komunikaciju. Udare se smijati.

			„Smijte se slobodno. Znam da zvučim ludo skroz. Ali, oni dolaze po nju sutra. I ja je više nikad neću vidjeti...“ Yusuf se podigne. “Moram ići razmisliti.“

			Napusti ih, pustivši ih da piju kavu bez cilja u tri ujutro.

			Keenar je sljedeća dva tjedna uporno pokušao dobiti Yusufa na telefon. Kad je načuo da nije bio na fakultetu već danima, počeo mu je kucati i zvoniti i lupati po vratima.

			Nazvao ga je jednu večer i samo rekao da je počeo graditi teleporter te da se nema što brinuti. 

			Keenar i Aida razmišljali su koliko vremena da daju Yusufu prije nego dovedu psihijatra na njegova vrata. Bojali su se za njegovo mentalno stanje. S druge strane, Keenar se zabavljao mogućnošću da Yusuf zapravo govori istinu. Sjetio se jednog njihovog razgovora, još od prije nekoliko godina, kada mu je prijatelj naširoko i naveliko objašnjavao nešto o prirodi vremena i prostora, beskonačnoj protežnosti, promatranju čestica i njihovoj promjenjivoj prirodi. Puno stvari koje nije razumio, ali je uspio uhvatiti neke aluzije na intergalaktičko putovanje. „Možeš li to  iskoristiti za teleportirati se negdje na kraj svemira?“ čak se sjetio da ga je pitao prilično tupavo, na što se Yusuf samo nasmijao i slegnuo ramenima, tvrdeći da još nitko nije uspio. Još.

			Nazove prijatelja. Javi mu se odmah. Moraju se naći.

			Keenar je sjedio u pivnici i razmišljao treba li poći za njim. Nije ga mogao pustiti samog. Ovakve situacije znaju biti prijelomne. Gurne novčanicu pod punu pepeljaru i otrči vani.

			Kako je kašljao u svojoj zadihanosti, tako je u glavi istovremeno prevrtao najbizarnije scenarije. Što ako je Yusuf zapravo samo kupio avionsku kartu za Rumunjsku i cijelo vrijeme ih sprda? Što ako je napravio neku neobičnu letjelicu kojom će se raznijeti? Možda je cijelo vrijeme ON izvanzemaljac i promatrao ih je, analizirajući njihove primitivne obrasce socijalizacije, dok je kod kuće na ogromnom skrivenom video ekranu pričao sa Zorgimedom i rugao im se iza leđa. 

			Utrči u Yusufovu ulicu samo da bi ga zaslijepilo snažno ljubičasto svjetlo nošeno krikom mehaničke zvijeri iz druge dimenzije. Puzao je na koljenima i grčio zube koliko su ga pekle oči, dok se napokon nije našao na pragu Yusufove vile. Samo je i prag ostao od nje.

			Keenar nakon koju minutu uspije otvoriti oči našavši se u ruševnoj radnoj sobi ludog fizičara, krvave oči u ljubičaste oči s elipsoidnim prolazom visine dva metra i širine kojih sedamdesetak centimetara. 

			„Stvarno nije srao“, znatiželjom malog djeteta pruži ruku prema vrtlogu izmiješalih fluorescentnih boja, pokušavajući dodirnuti svoj nestalni odraz. Povuče ruku natrag sebi.

			Razmišljao je kako ne može znati ako je Yusuf preživio. Portal je, čak i da ga nije samljeo iste sekunde kad ga je pipnuo, mogao voditi na krivu lokaciju. Možda je i bila prava lokacija u pitanju, ali tko garantira da bi čovjek preživio tamo.

			S druge strane, stajao je pred teleportom koji je izumio njegov najbolji prijatelj kojem nije vjerovao. Kako bi se mogao mirne duše vratiti Aidi doma i reći joj da je Yusuf ostavio otvoren teleport i da on nije ni škicnuo unutra vidjeti što je s druge strane? Ovako bi uz njega čak bio i pionir. Mogao bi im osigurati život, kao i svakom od njihove buduće, glupe djece. Ipak je stajao pred teleportom koji je izumio njegov najbolji prijatelj jer se zaljubio u svemirku s Planeta Isla.

			Keenar zatvorenih očiju i glupe grimase, kao da će ga grimasa spasiti, zakorači i razočarano se nađe na drugoj strani. Nikakav woosh. Kao da je prošao kroz najobičnija vrata. 

			Izvanzemaljski svijet također je bio razočaravajuć. Što je mogao očekivati od bića koja liče toliko na ljude?

			Pred njim su stajali šokirani bucmasti ljudi u zlatno-crvenim narodnim nošnjama, sakrivajući svoje ljubičaste oči iza sunčanih naočala za tri mala sunca koja su tinjala na nebu. Imali su neke okruglaste uređaje kojima su valjda snimali stranca koji je upravo ušetao kroz distorziju vremensko-prostornog kontinuuma. Jedan je dotrčao do njega i okinuo selfie, pažljivo pokušavajući u kadar ubaciti i stranca i portal. 

			„Isti kurac svugdje, da ne povjeruje čovjek“, Keenar ga odgurne i pokuša se udaljiti, ne bi li našao povišeno mjesto s kojeg bi uočio svog prijatelja. Da se radilo o malim zelenima, ili mršavim sivonjama, sigurno bi lako bilo ubrati Yusufa. Ovako? Kao da ga traži u centru New Yorka. S letjelicama mjesto autima. A smoga jednako. 

			Popevši se uz jedan set okruglastih stepenica, nađe se na vrhu malog izvanzemaljskog kažuna.

			Pred njim sine metropola, bučna i puna reklama za cipele, fast foodove i filmove. Taman se spremio proparati od smijeha na ironiju cijele situacije kada osjeti ženski dlan na svom ramenu.

			„Keenar, tako?“ osvrne se i ugleda tamnoputu, crnokosu djevojku ljubičastih očiju, prekrivenih ustiju maramom u prozračnoj zlatnoj haljini, širokih, otkrivenih bokova. Kimne hipnotizirano glavom te ga ona odvuče u jednu sporednu ulicu.

			„Yusuf mi je puno rekavao o tebi. Dobar prijatelj“ skine se bez razmišljanja pred njim i krene hitro presvlačiti. Keenar je stigao dovoljno škicnuti prije nego se pristojno okrenuo, te zaključio da razumije zašto je Yusuf izumio teleporter. Na Zemlji nema takvih žena.

			„Brzo. Vrijeme“ potapše ga u znak da se može okrenuti, obučena u proljetnu haljinu, sa slamnatim šeširom i naočalama za sunce, kao neka hollywoodska zvijezda na odmoru “Yusuf nas čeka blizu brod“.

			Keenar shvati da će Ari morati poraditi na svojim padežima ako ne želi da je podrugljivo zovu svemirskom cigankom. Izlete iz uličice te se zapute prema obližnjoj shuttle stanici. Tamo ih zaskoči nekoliko alienskih bogalja i prosaca, koji su čak izgledali pristojnije od Zemljana. 

			Uskoče u najjadniji, najzahrđaliji shuttle s četiri sjedala, čiji bi ekvivalent na Zemlji zasigurno bio Yugo. Vozač se okrene, nakesivši svoje zube, intenzivno se zapiljivši u Keenara, čije se lice u sekundi ozarilo.

			„Govno jedno, a mi smo se brinuli“, Keenar gotovo preskoči sjedalo ne bi li istukao Yusufa, kad se sjeti svoje supruge. “Jebote, Aida! Nećemo pustiti Aidu!“

			Yusuf kimne glavom i upali radio na kojem se vrtjela neka iritantna turbo-alien-folk glazba.

			„Pokupimo je usput“, upali sve gumbe koje je vidio na ploči pred sobom, lažnim samopouzdanjem. Ari ga lupi po glavi.

			„Budala. Ja vozim“, krenu nezgrapno mijenjati mjesta, dovoljno da Keenar namiriše Yusufovo dupe znojno od tri ljetna izvanzemaljska sunca. Turistkinja nagazi na papučicu gasa te uzlete.

			„Ovaj, kad pokupimo Aidu“, Keenar se komešao na stražnjem sjedalu, trudeći se da mu noge ne padnu iza glave, “gdje idemo?“

			„Na more“, izgovore Yusuf i Ari istovremeno, najiritantnijom unisonošću, koja očito ne poznaje granice galaksija. Yusuf izvadi iz džepa svoj tele-upravljač i upali ga. Pred njima se na stranom nebu otvori ljubičasti teleport, te prolete kroz njega, razočaravajuće, kao da su prošli kroz najobičnija, najdosadnija vrata.

		

	
		
			JA

			VLADIMIR PAPIĆ

			Bljesak!

			Pucanje leda!

			Žubor!

			Na stropu se rađa i umire svjetlost rotirajućih svjetala!

			Poput zvijezda su koje se gase na tamnom nebu.

			Zaglušujući zvuk smetlarskih kamiona kako čiste ulice!

			Ba- ba- ba- bam - bam,

			neću ništa da znam!

			Bajaginu pjesmu namjestio sam kao alarm na mobitelu. Upozorava me da je došlo vrijeme. Kapljice znoja izbijaju mi kroz sve pore na tijelu. Prevruće je za studeni. Trljam slijepljene kapke. Ustajem tromo i spremam se otići na posao. Prije nego iziđem kroz ulazna vrata, stanem. Oči su mi još uvijek slijepljene. U kutu, negdje na periferiji vidnog polja, nešto ugledam. Osjećam da je nešto prisutno sa mnom u stanu. Protresem glavom i odem ne okrećući se.

			Nisi dovoljno brz!

			Bam –  bam - bam! –  odjekne još jednom Bajaga s mobitela prije nego ga ugasim.

			Vriska!

			Mnoštvo nogu radosno lupa o pod!

			Žamor!

			Profesooore!

			U školi sam. Djeca me pozdravljaju.

			Zašto daga –  daga - daga

			daga –  daga – da –  gan!

			Vadim opet mobitel iz džepa i gledam ga zbunjeno. Siguran sam da sam već isključio alarm. U zadnje vrijeme mi se događa da ne vidim sliku u cjelini. Stvarnost se razlaže na manje podatke i oni mi jedan po jedan ulaze u glavu. Svaki od njih kao serija krošea je, bez obzira na to je li zaista alarmantan ili ne. Postane mi mutno pred očima, a onda se stvarnost nekako vrati u smislenu cjelinu. Cijela slika odjednom mi je previše. 

			Nisi dovoljno brz.

			Bam –  bam –  bam!

			Smeteno stišćem mobitel u džepu. Dolazim u zbornicu. Pričam s kolegicom po tko zna koji put kako sam umoran. Dohvatili smo se opet glavnog uzroka tomu. „Ubit će nas ovo vrijeme“, govorim joj, a ona, puna razumijevanja, klima glavom i priča mi kako je, od vrućine, jedva oka sklopila u protekloj noći. Zaključujem mudro kako smo poput pokusnih kunića koje netko drži u pećnici i malo diže temperaturu pa je malo spušta, a onda nas vadi iz nje i bocka vilicom. Provjera jesmo li zreli i kad bi mogli pući. Iako sam to rekao, onako, usput, dok sam izlazio iz zbornice, ta misao zadržala mi se u glavi i nije mi dala mira. Izgubio sam ono malo sna što sam imao.

			Odlučio sam iskoristiti nesanicu za vrijeme vikenda u pozitivne svrhe i početi istraživati na internetu točnost svoje teorije. Nažalost, zbog svoje skeptične naravi, nisam naišao ni na što što ne bih svrstao u domenu teorija zavjere, tipa da nam u hranu stavljaju svakakve dodatke da bismo bili zapuhani, znojni i na koncu premoreni  ili da nas namjerno zatrpavaju podacima kako bismo se izgubili u moru informacija i prestali kritički rasuđivati. Postoje i one da nas prisluškuju preko mobitela pa imaju o nama podeblji dosje koji će iskoristiti ako budemo postali opasni po sustav. 

			Sve vas vidi!

			Svemirska policija!

			„Jebem ti mobitel!“ psujem i napipavam ga u džepu kako bih zaustavio alarm. 

			Ako u svojim vjerovanjima odemo na periferiju znanosti, stvarnost će postati ekvivalent SF filmu pa onda možemo vjerovati u scenarij i da je Zemlja ravna ili da čovjek nikada nije stupio nogom na Mjesec. 

			Bam –  bam –  bam!

			Mobitel se očito pokvario. Gasim ga i pospremam u džep. Tražim tu na internetu odgovore, umjesto da prakticiram bijeg u prirodu, negdje u blizini nekog jezera gdje bih mogao sjesti gol do pojasa, prekrižiti noge i meditirati dok mi ptice slijeću na ramena i samilosno cvrkuću na uho...

			Svemirska policija!

			„Ma, mrš u pičku materinu!“ vičem i vadim mobitel iz džepa. Ugašen je. Ne razumijem što se događa. Odlažem ga pored laptopa. Sve sam umorniji i izgubljeniji. U borbi sa sobom i sa svijetom, od kojeg nema bijega. Čak ni pored jezera uz cvrkut ptica koje pjevaju alarmantne stihove Bajagine pjesme. Opsesivno se držim toga da odgovor leži u kolutovima dima koji plutaju nad mojim laptopom u kasne noćne sate. 

			Zašto daga –  daga - daga

			daga – daga –  da –  gan!

			Zaključio sam na kraju kako se nigdje ne spominje jasno tko su to „oni“ koji nam to rade. Na internetu se naširoko piše o Amerikancima, a onda nadalje o iluminatima, masonima ili nekom drugom obliku tajne organizacije svjetskih moćnika koji nam kroji sudbinu zbog nekih ciljeva koje mi prosti ljudi ne možemo ili jednostavno ne želimo razumjeti. Ja baš ne vjerujem u to. Iz jednostavnog razloga što su i oni ljudi i bili bi jednako podložni svakom globalnom eksperimentu s vremenom ili manipulacijama istinom kao i svatko drugi. Ne bi ni oni izdržali. Barem ne bez pomoći.

			„Sigurno su vanzemaljci u pitanju“, pomislio sam nakon točno pedeset i šest sati nespavanja i onda se srušio na pod. Malo prije nego sam se onesvijestio, u kutu prostorije vidio sam nešto sivo. Neki nejasan oblik. 

			Parket!

			Pulsirajuća bol u desnom ramenu!

			Znoj na čelu!

			Bam –  bam –  bam!

			Probudio me alarm. Dobrano sam natukao rame prilikom pada. Tih nekoliko sati sna nije me učinilo odmornijim, već naprotiv. Bio sam umoran, dezorijentiran i depresivan do granice suicida. Čuo sam nešto nalik žuboru vode. Taj zvuk ispunio mi je glavu. Zbog prekomjerne temperature izgledao sam, a i osjećao se, poput mokre krpe koju netko razvlači po parketu Bio sam spreman uzeti bolovanje u nekoj psihijatrijskoj ustanovi.

			Nisi dovoljno lud!

			Ali nisam jer sam ponovo ugledao tu sivu... prisutnost. Ne znam kako bih je drugačije nazvao. Osjećao sam se naduto. Bojao sam se da će sam se da će mi voda početi izbijati iz svih tjelesnih šupljina. Skupio sam zadnje atome snage i istrčao iz kuće.

			Nisi dovoljno brz!

			Bam –  bam - bam!

			Ubrzani dah!

			Otkucaji srca! 

			Prolaznici koji me promatraju pomalo uplašeno!

			Kupam se u znoju usred gradske vreve. Jedna na drugu, informacije se slažu u mojoj glavi i stvaraju fizičku bol. Ma koliko bježao, mala siva točka postepeno, svakom novom informacijom, širi se. 

			Autobus! 

			Graktanje galebova! 

			Policajac koji usmjerava promet pomoću zviždaljke!

			Bam –  bam - bam!

			Migrena se pojačala. Osjećam se naduto. Zurim bespomoćno u trbuh kako mi se puni vodom. 

			Bljesak!

			Pucanje leda!

			Žubor!

			Tišina...

			Našao sam se kako lebdim zrakom. Misli su mi kristalno jasne. Znao sam što slijedi. Gledam ispod sebe u svoj zemaljski oblik. Raspuknuo se poput balona i zarazio toksičnim kapljicama ljude u okolici. Kako kapljice padaju na njih, oni se napuhavaju. Sunce zrači na te balone od krvi i mesa, a oni jedan za drugim pucaju. Prije nego se rasprsnu, iz njih izlaze mali sivi oblici i okružuju me. Vidim ih sada jasno. I ja sam jedan od njih. Kružimo zrakom i polako se stapamo jedan s drugim. Svakim novim stapanjem sve mi je jasnije što se događa. 

			Mi polako plutamo. I Bajaga je s nama. Izašli smo iz atmosfere. Spokojno gledamo kako glečeri pucaju pod sunčevom toplinom, a veliki plimni val prekriva ono što smo nekad zvali domom. 

			Sada samo jedan veliki sivi entitet. Znam da je ovo kraj procesa koji je započeo prije milijune godina. Bili smo skladište podataka. Sve informacije prikupljene o Zemlji sada smo mi ili bolje da kažem - Ja. Ostat ću ovdje. Na periferiji vidnog polja šireći malo po malo njenu granicu.  Nadgledat ću ciklus koji sam pokrenuo. Ovoga puta uz nove informacije. Samo to je bitno. Dobiti nove informacije kako bih se širio dalje. Tko zna koji će se oblik života ovoga puta razviti na Zemlji i kako će me percipirati. Ljudi su bili najbliži do sad. Neki su me zvali Bogom, neki vanzemaljcem, a neki „oni“. 

			Bog ne postoji, ne postoje vanzemaljci, ne postoje „oni“. Postojim samo JA. Beskonačni svemir.

			Bam –  bam - bam!

		

	
		
			FEATHER, BONE AND TEARS

			SREBRENKA PEREGRIN

			In the mountains where the rocks are purple, in a valley where the grass is green all year round, in a village by the lake that reflects the blue of the sky, there lived Baba Vrach of deft hands. The only thing she was famous for more than her medicine was her daughter Yaga, who was as beautiful as the white moon above.

			Everybody admired the young woman, and even the rich families’ sons came from far away, hoping to be her friends and lovers. Their hopes, however, were in vain, as Baba Vrach would not give her daughter away for any prize or riches and wished to keep her by her side for as long as she lived.

			“Her golden hair is more precious to me than any gold in the world,” she said, “and her lovely voice delights me beyond compare.”

			Little did Baba Vrach know that every night, while the young woman slept, there came a winged one to her window, and he watched over her until the sun rose pink in the morning. And although Yaga could feel his gaze, she was unable to wake up, but her heart grew fond of him, with his wings of silver and his skin of clouds.

			One day, her father prepared to leave to collect the herbs for his wife’s potions. When he asked his daughter what gift she wished for, Yaga replied, “Dear father, please bring me a feather of the Sirin,” for it is said that these have powers to bring whatever one desires most.

			Her father easily found the herbs with the Lesnik but spent many days in search of the feather that Yaga had asked for. Finally, he returned home and told her, “Dear daughter, on the top of a rocky hill there is a blackwood house and inside it lives Ded Gorky. He is the only one who knows how the get the feather you desire. However, to catch it he needs the net of your hair.”

			“Is that all?” Yaga replied. She took the scissors and cut her golden hair to make the net that was requested. Her mother cried bitterly the entire time.

			Soon enough, her father came back with the feather, but he did not return the net. What else Ded Gorky might have caught with it, neither the father said nor Yaga asked, so thrilled she was with her gift.

			That night she closed herself in her room, and waved the feather three times to the right, so that the winged one she named appeared before her. Because he had looked over her for such a long time, he had also come to love her, and they spent many happy hours together, that night and plenty thereafter.

			When the sun rose pink, Yaga would wave her feather three times to the left, so that not a trace was left of the winged one when her mother came to wake her up. Nevertheless, by the shine in her daughter’s eyes, Baba Vrach suspected there was something awry.

			As Yaga’s father prepared to go away again, to find salts for his wife’s healing baths, he again asked his daughter what it was she wished for. This time she replied, “Dear father, please bring to me a bone of the Sirin,” for it is said that the one who puts it in their mouth may understand the languages of all creatures.

			The salts were easily brought back from the Indrik, but the father told Yafa, “Ded Gorky from the blackwood house is the one person who has such a bone as you named. However, my dear child, he says you will only be able to use it if you take your own tongue from out of your mouth and send it to him as the payment for the bone.”

			“That is but a little thing,” Yaga said and took a knife with which she cut her own tongue from out of her mouth. She gave it to her father to bargain with Ded Gorky, and stopped her hearing so she would not hear her mother scream and curse.

			When her father brought back the bone, Yaga happily put it in her mouth, and could understand what any man, beast or bird said. She was finally able to enjoy the sweet words of her lover, which he whispered into her ear for as long as the night lasted. By her smile in the morning, her mother knew the young woman’s heart had been stolen. Baba Vrach could not guess by whom, and she was consumed with wrath.

			Finally, one day, Yaga’s father needed to travel again, to bring for his wife the water from clear mountain springs, and again he asked his daughter what she wished for. This time, since she could not speak, Yaga wrote, “Dear father, please bring me the tears of the Sirin,” for with these one could remove oneself to wherever they wanted, be it near or far.

			Returning with the spring waters that he had bargained for with the Rusalka, the devoted father wept tears of his own. “Now Ded Gorky asks,” he told his daughter, “that you should buy the tears with your own blood, a thousand drops for each tear.”

			Yaga simply took a long needle to collect her blood into a bottle for Ded Gorky. Finally, she was as white as the moon they used to compare her to.

			This time, however, her mother did not voice her indignation. Baba Vrach knew her daughter was planning to leave, and was rendered mute and uncaring by this knowledge. In the night, she went to the window of her daughter’s room and framed it with knives and needles, all the while thinking that, if she could not have Yaga by her side, then nobody would.

			So it was that, when Yaga waved her feather that night, her lover was unable to come to her, for he stabbed himself on the knives and needles left by her mother. Seeing what she had done, the young woman called in the language of the dumb for justice to be dealt upon Baba Vrach that had used her hands against her calling. Her mother fell down in an instant, struck by the curse she had incurred upon herself.

			Then Yaga took the three tears she had bought from Ded Gorky, and, sprinkling one on herself and the other on her lover, she was transported to the rocky hill upon which stood the blackwood house.

			The young woman knocked on the door, and when Ded Gorky opened them, in the dirt before his doorstep she wrote a plea to help the winged one that had been hurt. He smiled and took them in. To Yaga he offered a warm bath, warm food and a warm bed, but when she was washed, fed and rested, she saw that the winged one was nowhere to be seen.

			Then she wrote on the ashes of Ded Gorky’s fireplace, asking where the winged one was. To that, he smiled again and took her by the cold hand into the cold night. In the sky, he showed her a beautiful silver moon that had never before shone its light upon the earth. Yaga knew it was her lover, who was now sundered from her in this world, but was well and hale in the one above.

			She cried and cried, and finally wrote in the sand, asking Ded Gorky how she may be reunited with the one she loved the most. And he told her, “You must die three times, like he did,” and then shut his door and left Yaga on her own.

			The young woman used the last drop of the Sirin tears to return home, and was just in time for her mother’s funeral. Seeing the procession, she was overcome with such emotions that she began to laugh and dance. When people saw her, they said she had gone mad, and sent her away from their midst, and Yaga was glad of it, for she managed to die the first time.

			Not knowing where else to go, she found shelter on a riverbank. While she slept, there came two nightingales into the branches of a willow and they whistled so sweetly that Yaga put the bone into her mouth to learn what they sang about. It was a dirge for their beloved ones who had strayed into a field of red poppies. Inebriated by their sweet smell and the dreams they incurred, the birds had been loath to leave, so they had remained sleeping and never woke up.

			Yaga was inspired then and took from her breast the feather. She waved it to the right and was showered by red poppies. She made herself a bed of them and lay down to rest, and so she died for the second time.

			But when Ded Gorky passed by the next day and saw how beautiful the young woman was, with her white face, golden hair, and her bed of red flowers, he took pity upon her. By his powers, he brought her back to his black house. There he laid her on the roof and encircled her with spells, so she would not be spoiled.

			When the night fell, and the silver moon started upon his course, he was struck by the vision of his beloved, resting peacefully upon the roof of black wood.

			Then the winged one, who was now the moon, dropped the silvery ladder from the sky and came down to touch the one he had loved so dearly. And at his caresses, Yaga’s hair grew long and golden again, and by his kisses, her tongue grew back in her mouth, and his breath dispersed the smell of the poppy flowers. She woke up and climbed the silver ladder into the sky with him, leaving behind the body she no longer needed.

			Just before the sun rose next day, Ded Gorky woke up to watch over the dawn. He saw, low on the horizon, the silver moon and a new white star shining lovingly to his right. Then Ded Gorky smiled and climbed to the roof of his house. There he took off his old and withered body and took up the new and lovely one, with hair of gold and skin as white as the old moon above.

			Then Baba Yaga greeted the silver moon and his darling bride in the sky and, when the sun rose pink and bright, she walked out of the blackwood house. She went down the rocky hill, made her way along the side of the blue lake, passed through the green valley and turned to the mountains of purple.

			But where she went and what she did afterwards is another story and shall be told another time.

		

	
		
			ČEKAJ ME

			TATJANA LUNA VAL

			Жди меня, и я вернусь.
Только очень жди... 

			(Čekaj me, i ja ću sigurno doći
Samo me čekaj dugo…

			Konstantin Simonov ١٩١٥.-١٩٧٩.)

			„Ni najluđe špijunske teorije nikad nisu dale odgovor na par ključnih povijesnih trenutaka koji su naš svijet učinili ovakvim kakav je danas. Sad je 2369. godina, a povjesničari se još uvijek svađaju oko događaja koji su prethodili otkriću pogona bržeg od svjetlosti.

			Izvjesno je jedino da ga je otkrio Lav Ivanovič Kotov negdje u tajnim postrojenjima na području Rusije, a sve drugo je i dalje ostalo obavijeno velom tajne. Naravno, to otkriće je tada zamalo dovelo do trećeg svjetskog rata i uništilo planet jer primat Rusije nikom nije odgovarao...“ razvezao se profesor povijesti na holopredavanju koje je bilo obavezno odslušati prije formalnog završetka obrazovanja. Povijest na koju smo svi bili toliko ponosni morala se znati i prenositi sljedećim generacijama. I to je zapravo bio i jedini razlog što je ovu priču pripovijedao živi čovjek, a ne snimka. Tradicija pripovijedanja u Rusiji nikad nije bila zaboravljena unatoč tehnologiji koja je mogla nadomjestiti gotovo sve.

			Nataša se gotovo isključila. Svi su to sve znali napamet, a sad opet moraju slušati iznova i iznova jednu te istu priču. Jednim uhom slušala je predavanje, a sva ostala pažnja bila joj je na crtežu kojeg je olovkom stvarala na papiru. Već je to samo po sebi bilo neobično u vrijeme digitalnih i holo umjetnosti.

			Ali papir... Papir je za nju imao neko magično svojstvo. Kao da je doslovno mogla dodirnuti ono što je prizivala iz svojih sjećanja. Crtanje je bio užitak gotovo jednak vođenju ljubavi. A dodirivati nju, Tanju, bila je najsvetija dragocjenost njezinog malog, privatnog univerzuma. 

			„Umjetnost više nikome ne treba, to je tako arhaično. Zaboga, što ćeš s time u životu?“ govorila joj je majka. „Čitava galaksija s nebrojenim mogućnostima je ispred tebe, a što ćeš ti? Ti bi crtala?! Jesi li ti normalna?“ nastavljala se majčina tirada unutar Natašine glave. „Toliki artefakti, umjetnine, nalazišta gotovo svuda po poznatom svemiru, a ti si umislila da će nekog zanimati tvoje črčkarije! Možda si mislila završiti u Ermitažu? Ionako je već stoljećima zapečaćen“, podrugljivo se nasmijala. „Daj se okani gluposti!“ unutarnji glas nije se dao smesti iako se profesorski ipak tu i tamo uspio probiti. 

			„Nepoznato je kako je uopće u to vrijeme, s toliko razvijenom špijunskom tehnologijom, pogon ostao u tajnosti punih 20 godina. Da! Dvadeset godina majčica Rusija uspjela je sakriti svoje otkriće od ostatka svijeta. I u tih dvadeset godina, ekspanzija nam je dala nedostižnu prednost u osvajanju najprije Sol sustava, a kasnije i galaksije“, ponosno je profesor nastavljao dalje. 

			„Nitko nije ostavio toliki utjecaj na čovječanstvo u cjelini kao Rusi ovim otkrićem. 2040. godine ostatak svijeta saznao je za pogon i tu više nitko nije mogao ništa, ali više nitko i nije htio ništa. Sve što smo otkrili i donijeli podijelili smo svima i po prvi put na Zemlji je uistinu zavladalo blagostanje. Ruski narod je već bio prisutan na gotovo svakom iole vrednijem kamičku u sustavu, a i šire. Gdje god bi netko naknadno sletio, već nas je tu bilo k’o Rusa“, profesor se nasmijao sam svojoj vlastitoj dosjetki i nastavio...

			Kako je predavanje odmicalo, tako se Natašina skica polako pretvarala u čvrste linije Tanjinog golog tijela. Nesvjesno je smiješeći se nacrtala i onih par madeža na leđima koji su svojim rasporedom činili sazviježđe Plejada. Pravi svemirski ȏmenna leđima. Koliko su samo puta sanjale o tome da je to karta na Tanjinim leđima koja vodi na neko njihovo tajno mjesto na kojem će jedan dan zajedno dočekati kraj svemira. Natašin svemir bila je Tanja i njoj ništa više nije trebalo, ali Tanja je čeznula za svemirom. Pravim. Beskrajnim.

			Sudar svjetova nazirao se polako na njihovom horizontu.

			„Na jednom od prvih međuzvjezdanih putovanja sreli smo poprilično introvertiranu humanoidnu rasu izvanzemaljaca u konstelaciji Strijelca“, nastavljao je profesor. „I taj prvi kontakt je bio isto naša zasluga i u to vrijeme vrlo hrabro postignuće. Dali smo im ime Šaptači jer im je govor zvučao poput vrlo tihog šaptanja. No, osim što su povremeno šaptali, uglavnom su šutjeli, vrlo ozbiljnih lica. Nikad ih nitko nije vidio da se smiju. O svojoj civilizaciji nisu rekli gotovo ništa, osim da ih je preostalo jako malo. Za nas bučne Ruse to su bili čudaci, ali bilo je lako uspostaviti diplomatske odnose s njima. Njihova zvijezda na sigurnoj udaljenosti orbitira crnu rupu Sgr-A i to je sve što su željeli reći o sebi. Na svoj planet nisu nas pozvali, a mi smo to ispoštovali. Jasno su nam dali do znanja da ne žele biti ometani i da žele da ih se ostavi na miru, ali bez ikakvog problema podijelili su svoju zapanjujuću tehnologiju „spavanja“. 

			Bile su to potpuno prozirne komore piramidalnog oblika u koje bi se spavač udobno smjestio. Sa sobom bi imao tzv. vremenski kristal u kojeg je bilo ukodirano vrijeme buđenja. Po ulasku, piramidu bi ispunila tekućina koju bi svatko udahnuo i progutao i nakon toga trebalo je samo još laganim dodirom svinuti kristal. Došlo bi do neke vrste reakcije koja je potpuno zaustavila sva kretanja unutar piramide na apsolutnu nulu.

			Apsolutna nula kretanja podrazumijevala je da su bila zaustavljena kretanja i na atomskoj razini, ali ina svim ostalim suptilnim razinama postojanja. Najjednostavnije objašnjenje za laike bilo je: tamo gdje nema kretanja, nema ni vremena. A sve ostalo bila je prekompleksna fuzija raznih znanosti koju je malo tko razumio. Jedino što je bilo bitno je da stvar radi i da su stare i nefunkcionalne krio komore mogle biti zamijenjene piramidama.  Jedini problem s tim piramidama bio je da osoba nije mogla izići ranije ni na koji način. Tek kad bi ukodirano vrijeme isteklo tada bi se piramida sama otvorila, ni sekundu prije, ni sekundu kasnije. Predomišljanja nije bilo. 

			To za zemaljske spavače nije previše ni bilo presudno, no na međuzvjezdanim putovanjima gdje se štošta izvanredno moglo dogoditi nemogućnost buđenja posade bila je više nego opasna. To su rješavali tako da su intervale buđenja namještali kraće i raspoređivali ih između ključnih članova posade, a interventne jedinice za slučaj opasnosti ostavljali su u kriokomorama iz kojih su ih mogli probuditi. Tko je jednom odradio krio, više nikad nije morao. I to je sve funkcioniralo besprijekorno.

			Piramide su imale još jednu sjajnu karakteristiku: jednom kad su bile aktivirane, tvorile su neku vrstu polja u koje nije moglo prodrijeti ništa izvana. Bile su otporne na sve: zračenja, udarce, ubrzanja, eksplozije. Doslovno kao da su bile izuzete iz ovog Svemira. Šaptači su rekli da su do otkrića došli zahvaljujući tome što je njihova matična planeta u blizini masivne crne rupe. Više od toga nisu odšaptali.

			Za to vrijeme Tanja se pakirala na svoje prvo međuzvjezdano putovanje. Dosad je kao psiholog bila na brodovima u matičnom sustavu i bilo je vrijeme da raširi svoja krila. Vuklo ju je, zvalo. Za nju je mogućnost odlaska u svemir bio poput pjesme sirena. Neodoljivo. 

			„Tko je ikako mogao, otišao je“, tješila je samu sebe i tražeći izgovor. „Prave stvari se događaju svuda, samo ne ovdje. Ovdje se samo spava. Nikakvih izazova, ničega. Samo, što ću s Natašom, što ću s Natašom? Umjetnike posve sigurno nitko ne treba niti na jednom brodu, a kako da nju povede sa sobom nije uspijevala smisliti. Ljubav ili Svemir?“ to je pitanje. „A zašto ne bih oboje?“

			Oboje nije prošlo. Nije bilo načina da obje odlete zajedno. Agonija je trajala danima. Jedna od njih dvije se morala odreći svog sna. 

			Samo koja? 

			Bilo je suza, scena i na kraju razbijeni porculanski servis za čaj, naslijeđen od Tanjine babuške. Kompromis je uspostavljen: Tanja leti, a Nataša će na spavanje u piramidu. Susret je dogovoren za 70 godina, a tada će zajedno odlučiti što i kako dalje. Plejade ili neki drugi svemirski kutak.

			* * *

			Nataša je otvorila oči i iskoračila iz nepostojanja u postojanje. U jednom trenutku te nema, a u drugom si tu. Onih 70 godina između kao da nije postojalo. Dočekao ju je drastično izmijenjen svijet, ali ne i Tanja. 

			U međuvremenu, tehnologija je još više napredovala tako da je bilo moguće napraviti update direktno u svijest putem frekvencijskog prijenosa podataka. Jezik i način komunikacije su se drastično promijenili, no sve ostalo je bilo manje više isto. I ljubav je ostala ista. I sva strast, želja i čežnja. Za to još uvijek nije bilo lijeka, a čini se da neće ni do kraja svemira. Saznala je da je Tanja s jedne misije nastavila ravno na drugu bez povratka na Zemlju. I to zbog nekog rata, nevažnog više ikome. Dočekala ju je samo poruka: Zlato, odspavaj još 20 i vidimo se. Imat ću ti svašta za ispričati. Ljubim te. Ionako je to sve samo trȅn. 

			T.

			* * *

			Kad je Nataša po drugi put iskoračila iz piramide, dočekali su je neugodni ekstremi. Podivljala klima je na sjevernoj hemisferi izazvala mećave i malo ledeno doba, dok je južna zbog užasnih vrućina bila praktički nenastanjiva. Spavača i njihovih piramida bilo je gotovo svuda. Izgleda da je bio trend zaspati sa zanimljivim porukama koje su držali u ruci. Moglo se satima šetati i zabavljati se čitajući ih, očito nova vrsta umjetničkog izražaja novog svijeta. Reklo bi se daje spavača bilo više nego budnih ljudi. 

			Tanje ni ovaj puta nije bilo. Nije bilo ni poruke. Update je i ovaj puta prošao u redu, no sad se već znalo da svaki sljedeći povećava rizik od oštećenja sinapsi. 

			Zapravo, moglo se spavati i buditi se nebrojeno puta i doslovno tako postići besmrtnost. Ali! Uvijek se pojavio neki „ali“. Umjetno ubacivanje podataka u mozak da bi se bilo u toku s razvojem svijeta nije moglo ići u beskraj. Kapacitet mozga je imao svoj određeni limit. Doći će taj jedan trenutak kad  mozak više neće moći primati informacije na ovakav način. Trenutak u kojem će se sav memorijski kapacitet popuniti, a osoba će doživjeti doslovno kratki spoj. Dio podataka će se izbrisati, a dio pomiješati. Nešto će, naravno, ostati i neoštećeno. Što će zaboraviti, a čega će se sjećati isto tako se nije moglo predvidjeti. A opet, ipak su svi bez iznimke tražili update jer bi bilo iznimno teško živjeti u svijetu u kojem se gotovo sve promijenilo. To bi značilo ne razumijevati jezike, ne znati služiti se s najnovijom tehnologijom, ne razumjeti običaje, pa sve do banalnih sitnica gdje naručiti hranu i sl. Svatko se nadao da će update proći u redu, nije bilo nikakvog simptoma koji bi ukazivao da bi išta moglo poći po zlu. A ipak se događalo. 

			Nataša je odlučila biti malo budna. Prvo je istrusila u sebe svu votku do koje je mogla doći jer su došla vremena gdje su alkohol zamijenile mnoge druge stvari. Tko bi rekao da će votka u Rusiji postati arhaični artikl. Nakon što se otrijeznila, krenula je crtati. Više nije postojalo ništa što bi moglo ograničiti inspiraciju. Tehnički je sve bilo izvedivo. Medij joj je bio snježna sibirska planina koju je izrezbarila u Tanjinu siluetu. Od šume je dočarala njezinu kosu, a dva smrznuta zelena jezera pretvorila je u njezin pogled uperen prema gore. Prema zvijezdama. Jata ptica bila su suze koje su joj klizile niz obraze. Dodala je i holo osjećaje tako da je svaki posjetitelj mogao osjetiti hladnoću svemira, čežnju srca za svilenkastom kosom koja poput svile klizi po golom tijelu. Vjetar je strastveno ljubio usne na Tanjin način i donosio miris cedra i jasmina.Svaki posjetitelj je doslovno mogao voditi ljubav s planinom i osjetiti istovremeno i ekstazu i tugu.

			Ponovno je ušla u piramidu i prije nego što je saznala da je postala međuplanetarno poznata. O ovom umjetničkom spomeniku svojoj ljubavi koji je bio vidljiv i iz orbite pričalo se i van Sol sustava. 

			* * *

			Sljedeći put izišla je iz piramide nakon 50 godina. Dočekala ju je Tanjuškina poruka:

			Stigla sam, zlato. A ti mi spavaš. Stigla sam samo 14 dana nakon što si zaspala. Imali smo nezgodu u sustavu Antares i nije bilo druge nego započeti još jedan ciklus spavanja. Razmišljam da odem na još jednu misiju. Ti si ne možeš ni zamisliti kako je to kad te prostranstvo obuzme, počne ti kolati venama. Tu sam tek 3 mjeseca i počinjem se osjećati klaustrofobično. Na vlastitom planetu, zamisli. Čeznem za prostranstvima jednako tako kao što čeznem i za tobom. Srećo moja, dodirujem rukom hladnu plohu piramide i gledam te kako lebdiš unutra. Daleka si svega 5 cm, ali 50 godina. Vratit ću se na tvoje buđenje, obećavam. Volim te.

			P.S. vidjeh „Tanjinu planinu ljubavi“, još uvijek je održavaju. Sve sam saznala na updateu. Hvala ti, ljubavi.

			Nataša je prošla kroz update s glavoboljom. Ponovno je odlučila biti malo budna. Svijet joj je ovaj put bio posve nepoznat. Klima se nekako ujednačila, gotovo svugdje je bilo ugodno, no gradovi kakvi su nekoć bili nisu više postojali. Ostali su samo neki koje su konzervirali za uspomenu budućim generacijama. Čitava Zemlja bila je sada jedan prekrasan zeleni planet prepun raznih biljaka i životinja. Ljudi je bilo ekstremno malo, mogla je satima šetati, a da ne bi srela nikoga. Posvuda su bile hibernacijske piramide.  Kad bi ipak nekog susrela, prvo pitanje je uvijek bilo: koja si generacija? Pitanje „Koliko imaš godina?“ potpuno je izgubilo svoj smisao. Godine su, kao i vrijeme, postali previše rastezljivi pojmovi. Najtraženija osoba bio je „suvremenik“. Netko s kim si odrastao, dijelio jedan segment vremena neke epohe. Ako bi bar jednom u životu sreo nekog svog suvremenika bio je to razlog za slavlja i udaranja po votki koji bi trajali danima. 

			Koliko god je sreće bilo u ekspanziji koja je doslovno raširila čovječanstvo posvuda, toliko je ogromna tuga bila što su se obitelji, prijatelji, ljubavnici rasuli ne samo prostorno, već i vremenski. 

			Nataša je to najbolnije osjetila na svojoj vlastitoj koži. Ništa sve to nije vrijedilo, ama baš ništa. Zalud sva znanja svijeta, tehnologije, mogućnosti, otvoren svemir, produžavanja života sve do razine besmrtnosti, sve što je čovjek ikad sanjao ako živiš bez ljubavi. Bez one jedine koja ti je sve. Bez Tanjuške.

			Raspitala se kad se vraća međuzvjezdani brod Čekov. Pretpostavka je bila za zastrašujućih 85 godina. Da je u tom trenutku mogla ući u piramidu bez vremenskog kodiranja, ušla bi. No, bez koda piramida ne bi radila. Sasvim hladno ukodirala je ravno 100 godina. 

			I zakoračila u nepostojanje.

			* * *

			Sljedeće buđenje započelo je migrenom. Ni update nije prošao bolje. Tek je nakon par dana malo došla k sebi. Tanjuške, naravno, nije bilo. Ali ovaj put nije bilo ni ljudi. Nigdje. Dočekala ju je pokretna jedinica umjetne inteligencije, mala lebdeća kockica. Bila joj je na raspolaganju za sve što joj je moglo ustrebati. Svijet je postao samoodrživ. Ljudi više nisu bili potrebni.

			Gdje god da je krenula, svuda su bile hibernacijske piramide. Tisuće i tisuće njih. Izgleda da je čovječanstvo postalo spavajuća rasa. Ljudi su se vraćali na Zemlju provesti svoje posljednje dane i umjesto smrti ulazili bi u piramide iznova i iznova. Spajali su trenutke na trenutke, dane, sate i tako živjeli u segmentima. Ali živjeli. Sve je bilo bolje od smrti. Kult života i vječne mladosti nikad se nije ugasio u ljudima.

			Neki su, kao i Nataša, spavanjem čekali nekog svog tko je trebao stići iz daleka, iz nekog drugog vremena, a bilo je i onih koji su se spavanjem samo odmarali od života. Neki su tako samo željeli putovati kroz vrijeme, a ovo je bio idealan način. Postojalo je i mnoštvo onih kod kojih update više nije radio. Jedan dio njih je pokušavao shvatiti svijet oko sebe, dok su drugi samo nastavljali spavanje na spavanje bez novih updateova. 

			Sad je bilo posve jasno zašto su Šaptači bili onako ozbiljni. I njihova je sudbina bila jednaka ovoj kojom je čovječanstvo krenulo. A znali su da nema smisla uvjeravati ili ratovati oko te tehnologije. Ionako svatko odlučuje za sebe. Tako si je i čovjek presudio. Ili možda nije? Možda je to evolucijski korak k nečemu što se još uvijek ne može spoznati?

			Natašu je strastveno ponovno obuzeo umjetnički zanos, želja za stvaranjem nečeg. Za životom. Kreacijom.

			Uz pomoć dronova poslagala je piramide u nevjerojatno kompleksne oblike mandala koje su svakim otvaranjem određene piramide mijenjale oblik.

			Zadovoljna učinjenim, slegnula je ramenima i vratila se u piramidu na još 100.

			* * *

			Update je završio i Nataša je otvorila oči. Ispred nje stajala je žena duge plave kose, pružajući joj ruku, grleći je. 

			„Vidiš da je vrijedilo ovo dočekati, uspavana moja ljepotice“, nježno je govorila Tanja ljubeći joj obraze, trepavice, usne... 

			„Sve preostalo vrijeme svemira je ovdje samo za nas dvije. Sve ostale želje su ispunjene, svi sni odsanjani, a ti si moj šećer na kraju dugog putovanja.“ 

			   „Не понимаю!“ odgovori Nataša unezvijereno gledajući oko sebe. Lebdeća kockica umjetne inteligencije iznad Natašine glave ispisala je na ekranu prijevod: „Ne razumijem“.

			„Ne zezaj me, maljenjkaja –  odakle si samo iskopala taj arhaični ruski –  hajde, lakše ćemo razgovarati na unijeziku, pa upravo si prošla update.“

			Nataša se zagledala u njezine zelene oči, pokušavajući i ne uspijevajući shvatiti. Jeka nečeg davno poznatog samo se odbijala o zidove labirinta njezinog razuma. Konačno, odgovorila je, jedinim riječima koje je mogla pronaći u sebi:

			„Я забыла.“

			Na ekranu ispisao se prijevod: „Zaboravila sam.“

		

	
		
			SNOVI BUDNIH

			TAJANA VUJNOVIĆ

			„Slava, požuri!“

			Visoki, dječji glas je odjeknuo šumom. Njegovi glasni tonovi su bili protkani panikom, a opetovano dozivanje je bilo preozbiljno za dječju igru. Slava je mahnito trčala, rukama je krčila put u gustom raslinju i davala sve od sebe da umakne progoniteljima. Pluća su je pakleno pekla, a srce luđački udaralo. Ali nije smjela stati. 

			Ne sad, kad su stigli dalje nego ikada do sada. 

			Brže. Trči, samo trči. Brže! Nemoj misliti. 

			Osjetila je kamen pod bosim nogama i imala je samo trenutak da se pribere prije nego je pala na suho lišće. Ali tek što je dotakla podlogu, već se odigla rukama i krenula dalje. 

			Slava nije ni zamijetila potočić krvi što joj se slijevao niz lijevo koljeno. Bol je bila sasvim nevažna. Sve o čemu je mogla razmišljati je bilo dalje, dalje i opet dalje! Naslonila se na deblo i hvatala dah. Naćulila je uši. Sudeći po pokojem poviku iz smjera u kojem je trčala, Pavel je povećao razdaljinu između njih. 

			Dobro. Možda barem jedno od njih dvoje uspije.

			Što bi mama rekla da ju je mogla vidjeti? Suha grančica je pukla pod njenim tabanom, a paučina i lišće se ugnijezdilo u Slavinoj dugoj, raskuštranoj kosi. Haljinica koja joj je jedva prekrivala koljena je bila na više mjesta rastrgana, nimalo nalik svom nekadašnjem izgledu. Uzorak raznobojnog cvijeća je izblijedio pod suncem, a čipka koja je krasila obrub je odavno nestala u nekom davnom pokušaju bijega.

			Bila je to najljepša haljina koju je posjedovala. Odnosno, bila je to haljina od njene starije sestrične. Prije ju je nosila samo na blagdane i proslave, uvijek je govorila kako bi teta haljinu uvijek pažljivo oprala i spremila u ormar nakon svakog izlaska. Potom je sestrična Katya prerasla haljinu, jer vrijeme nikome nije bilo naklono. 

			Slava ju je prisvojila jer je mogla. Više nije bila najljepša, čak niti samo lijepa. Naprotiv, bila je ružna. Nije bilo ni bitno. Donosila je sjećanje na neke ljepše dane.

			Svijet je izblijedio kao i njena haljina. A botovi su bili krivi za sve. Da nije bilo njih, svijet bi i dalje bio budan.

			Osvrnula se iza sebe dok je zaokretala iza mlade breze i odmah zažalila. Iza nje, na samo sto koraka, je lebdio bot, i sustizao je sa svakim dahom. Stisnula je oči, smjesta ugledavši njegov serijski broj, i ako je to ikako moglo biti moguće, ubrzala još više. Gonio ju je graničarski bot, ako je točno prebrojala žute pruge. 

			Čovjek protiv stroja. Pitala se tko će pobijediti. 

			„Slava!!!!“

			„Evo me, dolazim!“ zavrištala je, ali možda je bilo bolje da je čuvala dah. Već u sljedećem trenutku je masivni bot u obliku nepravilne kugle proletio pokraj nje i nestao u sveopćem zelenilu. Ne, pomislila je bijesno, barem je jedan od njih morao danas prijeći granice!

			„Pavel, pazi se!“

			Ali, Pavel joj nije odgovorio. Blijedim je rukama odgurnula zadnji zid lišća i probila se na čistinu. Stala je na mjestu, jer je ugledala Pavela kako zaleđen stoji s uvis ispruženim rukama. Ispred njega, dijeleći ih od slobode, je prijeteći lebdio bot. 

			„Neovlašten prelazak“, nekoliko je crvenih svjetala zasvijetlilo na metalnoj oplati bota, a mehanizirani glas je odjekivao iz skrivenih zvučnika. Kamere su ih zumirale.

			„Neovlašten prelazak.“

			Otvorili su se kružni otvori na njegovoj površini i uz klizeću škripu bot je uperio po dvije puščane cijevi u svakog od njih. Dlake su joj se nakostriješile na vratu. Slava je znala kakvu je štetu bot mogao napraviti sa svojim mecima. I iako botovi nikad nisu otvorili paljbu na njih, uvijek je postojao onaj možda… Drhtaj joj je prostrujio niz kralježnicu. 

			Nisu mogli dalje, tu je bio kraj.

			Pavel je zakoračio unazad do Slave i sigurnosti šume. Vlati trave su meko šuštale pod njegovim prstima dok se polako odmicao od prijetnje. 

			„Nismo mislili ništa loše“, prošaptao je: „Samo smo htjeli istražiti…“

			„Neovlašten prelazak.“

			Bot im se primicao sa svakim Pavelovim korakom. Držao je stalnu udaljenost, jasno dajući do znanja što će se dogoditi ako Pavel i Slava ne idu u smjeru u kojem je bot htio. Pavel ju je primio za ruku, odlučno okrenuo leđa botu i poveo je istim putem kojim su došli. 

			Povratak je prošao u posramljenoj tišini. Oboje su hodali pognutih glava. Slava je bila za malo viša od Pavela, ali nije znala je li uzrok tome bila njena neukrotiva griva ili pak Pavelova obrijana glava s koje se presijavalo sunce. Metalna kugla je lebdjela za njima, srećom, uvučenog oružja. Zacijelo je stroj prosudio kako njihov bijeg više nije bio vjerojatan. 

			Tu i tamo bi bot, kao da je tišina čak i njemu bila mrska, zaječao sa škripom: „Neovlašten prelazak.“ Ali uglavnom je šutio, ispunio je svoju svrhu. Slava je promotrila bota iskosa. Da, dobro je vidjela. Ispod donjeg desnog otvora za oružje su bile iscrtane tri vodoravne žute pruge, ispod kojih je bilo nekoliko brojčanih oznaka. Jedna pruga za opskrbnike, dvije za održavatelje i tri za graničare. Starija djeca su je naučila tome prije nego što su zaspala. Djecu su pak naučili njihovi roditelji, koji u Slavinim sjećanjima nikad nisu bili budni. 

			Slava je bila potištena. Znala je da im bot, sad kad su slijedili pravila, nije mogao nauditi. Stisnula je Pavelov dlan, a on joj je odvratio jednakom mjerom nakon postraničnog pogleda. Bio je topao i znojan, ali ljudski. 

			Odjednom su izašli ispod okrilja breza i smreka. Podigla je slobodnu ruku do očiju i zaškiljila kroz prste. Suze su joj navrle kroz kapke zbog jarke sunčeve svjetlosti što se odbijala od rose na vlatima trave.

			Trenutak, dva prilagodbe. I onda ga je ugledala. 

			Zyuzelski. 

			Njen dom. Mjesto rođenja i djetinjstva. I zapadanja u san, sve joj se činilo. 

			Drvene, raznobojne prizemnice su činile malo selo u neposrednoj blizine planine Azov. Naselje je bilo razgranato, u neku ruku šarmantno razbacano, ali mreža cesta i kućica je sve više gubilo svoju nekadašnji sjaj. Breze na krovovima, rupe u asfaltu i truljenje potpornja su bile samo neki od nedostataka koje je uzrokovao tok vremena. Slava i Pavel su često znali viđati botove kako popravljaju kuće, ali botova je bilo premalo, a Zyuzelski je bilo samo jedno od naselja o kojima su se brinuli. Ili je barem tako Slava pretpostavljala, jer nikad nisu odmicali previše daleko. Zacijelo nisu uspjeli pokoriti cijeli svijet?

			Unatoč svim kućama, nigdje na vidiku nije bilo ljudi. Slava je i zaboravila kako zvuči grad sa životom, prošlo je predugo vremena otkako su Pavel i ona ostali sami. Pa, ne u potpunosti sami. Nebo je vrvjelo botovima, koji su se komešali u visinama kao kakav roj ljutih osa. Jurili su između kuća u svojim vječnim zadaćama opsluživanja uspavanih kućanstava. 

			Dolazili su svakog jutra iz smjera planine Azov, nejasnog obrisa prekrivenog šumom u daljini, iz kojeg su se ispoljavale gole, kamenite stijene. S noći bi se vraćali u svoje gnijezdo. Nažalost, jedan je uvijek motrio na njih dvoje, kao što i su sada, po tko zna koji put iskusili.

			„Neovlašten prelazak“, bot se opet oglasio iza njih dvoje. Bila je to jedina rečenica koju je mogao izgovoriti, ali značenje je bilo očito. 

			Požurite se, nemam cijeli dan da čuvam malu djecu.

			Pavel joj je namignuo okom boje karamele i povukao je prema uspavanom gradu. Da, opet su ih uhvatili. Ali Pavel i ona su imali vječnost. 

			„Što činimo krivo?“, Pavel je promrmljao čim su se našli u sigurnosti Slavine kuće. Koračao je u krug po debelom, vunenom sagu njene sobe, češući bradu i pričajući sam sa sobom. Slava se opružila na krevetu, napola prekrivena plišanim igračkama raznih životinja. 

			Osim Pavelovih koraka i uzdaha, kuća je bila tiha. Roditelji su joj spavali na katu, a djed u sobi na kraju hodnika. Malo joj je to značilo, jer ih nikad nije ni upoznala. Braće i sestara nije imala. Pavelov je stan pak bio manji, u njemu nije bilo prostorije bez kreveta ili kauča na razvlačenje. Imao je petero starije braće i sestara koji su bili Slavi veća obitelj od njene vlastite. I Pavel je bio sam, sve otkako je Natasha, za dvije godine starija sestra, zaspala prije nepunih mjesec dana.

			Upravo su zato običavali kovati planove u Slavinoj kući. Osjećali su se manje usamljenima u praznoj sobi. 

			„Probali smo preko jezera, ulice, išli kroz polja, sakrili se u školu… Noću, danju, zora, sumrak“, sa svakim pokušajem bijega je dodirivao po jedan prst na svojoj lijevoj ruci: „Što misliš, da opet pokušamo s vozilom, ili imamo više šansi pješice?“

			„Ne, ni jedno ni drugo ne uspijeva. Vozilo nas oda zvukom, pješice smo previše spori.“

			„Krađa bota?“

			Slava se podigla u sjedeći položaj, a medvjedići i zečevi su popadali po podu: „Pokušali smo i to!“

			„I dobro nam je išlo. Bot nije ni znao što ga je snašlo!“ Pavel je ustvrdio s krezubim smiješkom. Prije par dana mu je ispao mliječni zub. Sa svakim danom je bio sve stariji, i svakim danom je strepnja u Slavinom srcu sve više rasla. S koliko godina će i njih zateći njihova sudbina?

			„Da, sve dok nismo povukli krivu žicu i upalili alarm! I ne, ne želim pokušati ponovno. Ni ti ni ja se ne razumijemo u mehaniku! Kakve imamo sreće, botovi bi nas i zbilja mogli upucati!“

			Pavel je otvorio usta, ali ga je Slava preduhitrila: „Sve smo pokušali, na sve moguće načine i u sva moguća doba dana! Pomiri se Pavel, ne možemo izaći iz Zyuzelskoga.“

			S tim se riječima ponovno bacila na mekani madrac. Strop boje breskve joj je ispunio vidokrug, s lusterom u sredini koji je imao naslikane jednoroge. 

			„Mi smo samo djeca Pavel. Zašto misliš da možemo uspjeti tamo gdje su svi odrasli zakazali?“

			Sklopila je oči i izdahnula. Kako bi bilo lako kad bi se mogla prepustiti. Da, to bi riješilo sve njihove probleme. Zašto pokušavati, kad je borba bila uzaludna?

			„Možda bi bilo najbolje da zaspimo.“

			Njene su riječi zazvečale u sobi, kao kakva smrtna presuda. Pavel je prestao koračati, čuo se samo zvuk njihova disanja. Slavine su se obrve nabrale. Zbilja, što su drugo mogli? Kad se njihove obitelji nisu htjele pridružiti njima, barem su se oni mogli obiteljima. 

			Proklet bio projekt Novy Start.. prokleti svi bili….

			Madrac se utisnuo kad je Pavel legao do nje. Uhvatio ju je za ruku kao i uvijek kad ju je htio umiriti i tiho rekao: „Slava, nemoj odustati. Botovi žele da zaspimo. Njihov je cilj potpuna kontrola.“

			Ukrstila je pogled je s njegovim svjetlo smeđim očima i obrijanom glavom, ali unatoč svim naporima, suze su joj i dalje potekle niz obraze. Zagrlio ju je i stao joj nježno slobodnom rukom raditi kružne pokrete po leđima, dok je mrmljao utješne riječi. 

			„Sjećaš se kako je bilo prije? Prije nego što su svi zaspali? Mi to možemo vratiti Slava. Ti i ja.“

			S vremenom su suze presahle, kao što bi se i uvijek dogodilo. Tek nakon što je zalutali bot projurio pokraj prozora, Slava je smogla hrabrosti da kaže. 

			„Postoji još jedna mogućnost“, tiho je rekla. „Ne bijega. Ali možda, napada…“

			„Da…?“

			Duboko je udahnula i pogledala ga u oči: „Rudnici planine Azov.“

			Već je nekoliko mjeseci skupljala hrabrosti za iznošenje tog prijedloga. Rudnici, odnosno bolje rečeno jame i prolazi, su već nekoliko stoljeća bili napušteni. Ovo je područje vrvjelo rudom i bilo je jedno od glavnih razloga zašto su se njihovi preci doseljavali. Pavel je raširio oči i odmaknuo se od nje. Oslonio se jednom rukom o madrac i podignuo u sjedeći položaj: „Ne“, bilo je sve što je rekao.

			Naravno, prateći vrijedne metale, legende o nadnaravnom su uvijek bile samo šapat udaljene.

			„Ali samo nam je to preostalo!“

			„Sjećaš se što su nam pričali, prije nego što su zaspali?“ grubo ju je prekinuo: „Azovka je skrivena u dubinama planine i vreba na svu djecu koja zalutaju! Botove su stvorili naši roditelji, ali Azovka je mnogo starija od toga!“

			Slava se poželjela nasmijati. Da, bojala se, ali više se bojala botova nego Azovke. Njih je na kraju krajeva vidjela, dok Azovku nije. Odnosno, prema priči, Azovka nije bilo njeno pravo ime, već nadjenuto od strane ljudi koji su tražili način oslovljavanja. Djevojka s planine Azov, Azovka, utvara i čuvarica legendarnog blaga. Bilo je nečeg melankolično poznatog u Azovkinoj sudbini. Kao i njih dvoje, i Azovka je bila osuđena na vječno čekanje. Frknula je: „Zar vjeruješ u te bablje priče?“

			„Trnoružica se obistinila. Zašto ne bi i Azovka?“

			„Aha, a koja točno verzija Azovke nas očekuje? Odbjegla nevjesta koja se sakrila od svog mladoženje u špilji? Ljuti duh koji vabi ljude u ralje planine? Ili možda pak čuvarica blaga, koja čeka da se vrati Stari narod i da je oslobodi njene sudbine?“

			Pavel je prekrižio žgoljave ruke na prsima i napućio usne.

			„Idemo u njihovo gnijezdo Pavel. Napravi plan.“

			Pokušaj broj 257. 

			Slava se namrštila, dok je stajala na dovratku u spavaću sobu svojih roditelja. Slava je tokom godina budnosti razvila sitne rituale. Isprva su to bile jedva primjetljive stvari. Izađi iz kuće lijevom nogom, pri pogledu na bota počeši se po desnoj nadlaktici ili pak trepni dvaput kad se digneš iz noćnog drijemeža. 

			Ali jedan je zauzeo najbitnije mjesto u ovih par godina samoće. Pri svakom pokušaju bijega, Slava bi pozdravila svoju obitelj. Za svaki slučaj. Nikad nije pričala s Pavelom o tome, oboje su se uvijek pravili kao da spavači nisu bili bitni. Pitala se je li i on pričao sa svojim roditeljima i braćom prije svakog pokušaja? Ili je pak mogao razmišljati samo o bijegu?

			Pokucala je na bijela vrata, ni sama ne znajući zašto je to uvijek radila, i ne čekajući ušla u prostoriju. Dočekala ju je ugodna soba okupana svjetlošću što je navirala kroz otvorene prozore njoj slijeva. Bijele zavjese su se mreškale na blagom povjetarcu, a miris smreka je dopirao iz dvorišta. Jednom je pokušala zatvoriti prozore, ali su se botovi naljutili i ponovno ih otvorili. Bio je to prvi i zadnji pokušaj. 

			Desni zid su ispunili ormari i police od trešnjina drveta. Ili možda od hrasta? Sestrična joj je rekla, sjećala se kad ih je njen tata ugrađivao. Sada Slava više nije bila sigurna, ali se i dalje sjećala izraza zadovoljstva kad je Katya pričala o njihovoj obitelji. A Slava nijednu priču nije zapamtila onoliko dobro koliko ju je Katya znala ispričati. Na policama su bili poredani okviri u kojima su bile fotografije obitelji i prijatelja, njihovi obrisi su bili skriveni ispod sloja prašine. Prije ih je čistila. Kada je prestala? 

			Slavin pogled je skliznuo sa slika na središte sobe koje je zauzimao bračni krevet. Njeni su roditelji tiho disali, njihova lica su bila poput mrtvačkih maski. 

			Ležali su na leđima sa sklopljenim rukama, odjeveni u meke, bijele pidžame. Pokrivač je bio povučen do njihovih prsa, a glave su im utonule u meke jastuke. Sličnost između nje i tate je bila sve očitija kako je vrijeme prolazilo, njegova je divlja kosa bila u potpunosti nalik na njenu, osim tamne boje koju je naslijedila od mame.

			Slava je stisnula usnice, zašto su uvijek izgledali tako spokojno?

			Spokojni prizor je kvario splet cijevi što su izlazile iz velike metalne kutije i završavale u priključcima koji su bili spojeni na vratove spavača. Pomoću njih su ih botovi nadzirali i uvijek znali kad je bilo vrijeme za hranjenje i čišćenje. 

			„Mama, tata…“ zaustila je, ali se prekinula usred rečenice.

			Pogledala je u svoje prljave, bose noge i uništenu haljinu. Zar je bilo bitno? Je li njen oproštaj imao značenja? Oni je nisu mogli čuti. 

			S djedom se već pozdravila, čisto iz navike. Nije joj odgovorio, a neće niti roditelji.

			„Žao mi je.“

			„Pazi kako staješ. Sklisko je.“

			Njihovi su tabani prelazili preko oblog, velikog kamenja obraslih mahovinom, između kojeg je tiho protjecala voda. Pavel joj je ponudio ruku, ali Slava je bezglasno odmahnula glavom. Nije trebala njegovu pomoć. 

			Namjestila je naramenicu naprtnjače i spustila se u čučanj. On je već bio u podnožju stijene i gacao kroz vodu, visoko dižući noge kao roda. Bolno polako je prešla preko posljednje prepreke do Pavela koji je provirivao iza oborenog debla prema ulazu u napuštene rudnike. 

			„Misliš da je sada najbolje vrijeme?“ Slava je prošaptala. 

			Sunce je bilo visoko nad njihovim glavama i pakleno peklo, barem dok se nisu spustili u vlažno korito potoka u podnožju Azova. U ovo doba dana je većina botova bila vani i brinula se za spavače, ali ipak, možda bi bilo pametnije da su pričekali mrak. 

			Ipak su bili na solarni pogon. 

			„Da“, dahnuo je Pavel. „Sad su zaposleni. Nemaju vremena da se brinu o nas dvoje.“

			Netremice je gledao prema otvoru jame, pokušavajući u crnilu njenog otvora spaziti moguću opasnost. Ovo je bio najveći rudnik za koji su znali, a vrlo vjerojatno i gnijezdo koje su tražili. Unatoč strahu kojeg je osjećala, Slavi je osmijeh zatitrao na srcolikom licu. 

			Možda će se danas napokon maknuti s uspavane točke. 

			Ali, ako je bilo stražara na ulazu u jamu, Pavel, a ni Slava, ih nisu mogli vidjeti. Pavel je podignuo dlan prema njoj, a ona je oprezno kimnula. Njene su se neobuzdane kovrče zatresle. Od sada samo tišina. 

			Držali su se rubova potoka, na sastajalištu vode i obronka ponora. Stara debla prekrivena lišajevima i gromade kamenja su pružali zaklon njihovom tihom prikradanju. Slava je podigla pogled i iznad sebe vidjela uski trak neba sa svih strana zakriljen crnim krošnjama smreka. Sve je bilo tiho. Čak i vjetar.

			Možemo mi to, pomislila je.

			Došli su nadomak ulaza u jamu i čekali. Prošlo je par minuta a da se oboje nisu podigli iz čučnja, ne zato što su se bojali, već zato što su mislili da će već odavno biti zaustavljeni. Bio je to čudan osjećaj, išli su naprijed znajući da će biti uhvaćeni. I čudili se što još uvijek nisu.

			„Hajde“, Slava je prva prekinula tišinu i zakoračila izvan zaklona. 

			Otvor je bio velik, nekoliko spavača bi po dužini stalo u njega. Popeli su se na izboj u stijeni, na pola metra iznad potoka koji je šumio prema jami. Kada je potok skrenuo u napušteni rudnik? Je li bio potreban potres da ga skrene s nekadašnje putanje, ili je bujica kiše potpomogla kršenju novog puta?

			S isprepletenim prstima i pognuti, ušli su u tamu na vršcima prstiju. 

			Prvih par koraka je bilo lako, dok ih je još pratila prigušena dnevna svjetlost. Slava je očima prelazila po stropu podzemnog prolaza. Još uvijek nije bilo traga botovima. Sitni stalaktiti, tek par centimetara dugački su se natjecali za svoje mjesto na stropu, a stalagmiti su im odozdola jurili ususret. Možda se spoje za par tisućljeća.

			Odjednom je spazila pokret.

			Pavel se zabio u njena leđa i oboje su završili na vlažnoj stijeni u klupku udova. 

			„Zašto si stala?!“ prosiktao je. 

			„Ššš“, bilo je sve što je mogla reći prije nego što je iz dubine jame došao tihi zvuk.

			Nešto teško je strugalo o stijenu. 

			Ukipili su se na mjestu i okretali glave, kao šišmiši pokušavajući odrediti izvor. Ali jeka struganja  i pokreta nije nimalo pomagala, od čega se Slavi vrtjelo u glavi. Odjednom je osjetila Pavelovu ruku kako kopa po njenoj naprtnjači. 

			„Što…?“

			Ovog puta je on nju ušutkao, prije nego što je izvadio svjetleći štap, prelomio ga i bacio što je dalje mogao od njih. Slaba zelenkasta svjetlost je osvijetlila nepregledno podzemlje u kojem su se našli. 

			Njene su se oči raširile. Osjećala se kao kakav kukac naspram veličine u kojoj se našla. 

			Ali u tom trenutku je struganje utihnulo, a Pavel ju je povukao na noge. Skutreni između stijene i žubora potoka, mogli su ići naprijed ili nazad. Prešutno su se dogovorili i nastavili dalje, u dubinu.

			Isprva su napredovali bolno sporo, kao kakve plahe srne. Ali sa svakim bačenim svjetlećim štapom više, djeca su postajala sve hrabrija. Tu i tamo bi nabasali na kakav dio mehanike, kablova ili cijevi, koji su postajali sve učestaliji kako su napredovali prema dubini. Zamalo joj je srce stalo kad su naišli na prvu olupinu bota. Ležao je oslanjajući se o kameni stup, ugašenih svjetala i napola uništene oplate, sa žicama koje su virile iz njegove unutrašnjosti. 

			Morala je upotrijebiti sve svoje argumente da odvuče Pavela od blaga koje je našao. Obećala mu je da će se vratiti da ga bolje pogledaju. Što će se po svoj prilici uskoro dogoditi. Jer iako nije bilo kraja podzemlju, spuštali su se sve dublje a prolazi su postajali sve uži. 

			Trznula je ušima, prenuvši se iz misli. 

			„Pavel, opet ga čujem“, prošaptala je. 

			Pavel je stajao pred gomilom kamenja što je prepriječilo hodnik. Razina vode se digla zbog prirodne brane, ali ne dovoljno da je iskoriste za prelazak. Protjecala je kroz sitne pukotine i nestajala iza prepreke. 

			Struganje se nastavilo, dovoljno tiho da nije izazivalo jeku. Dlake na Slavinoj šiji su se nakostriješile. Je li joj se to činilo, ili je zvuk dolazio njima s leđa?

			Pavel joj je uzvratio s letimičnim pogledom i ponovno se usredotočio na prirodnu branu. 

			„Moramo se popeti“, promrmljao je i ne čekajući je, prišao najbližem kamenu.

			Ona je stisnula usnice i krenula za njim. Što je drugo mogla? Penjali su se polako, napola zavijeni mrakom, napola strahom. Njeni su se nokti već odavno raskrvarili dok je sopćući išla u visine, prema malom prolazu nadomak stropu. I baš kad je pomislila da će uspjeti, čula je zvuk koji je uvijek čula na kraju svakog pokušaja bijega.

			Zvuk klizanja puščanih cijevi iz svojih ležišta i ciljanja mete.

			„Neovlašten prelazak.“

			Metalni glas je odjeknuo u skučenom prostoru. Ispod nje, u podnožju nagomilanog kamenja, je lebdio bot. Crvena svjetla su treperila na njegovoj površini, a cijevi jasno davale do znanja da je ovo bila zadnja granica do koje će doći. 

			Uzdahnula je. 

			„Neovlašten prelazak.“

			Igri je došao kraj. Vrijeme je za spavanje, djeco. 

			Podigla je pogled prema Pavelu koji je bio na par dužina iznad nje. Njegovo je lice okupano zelenom svjetlosti izgledalo ispijeno, a tamne oči poprimile manični sjaj.

			Osjetila je nemir: „Pavel, izvadio je oružje…“

			„Ne“, prosoptao je i nastavio se penjati.

			„Pavel…?“

			„Neovlašten prelazak!“

			Stajala je na mjestu, priljubljena za grubu kamenu površinu i ne znajući što da napravi. Da nastavi, ili da se pokori čuvaru? Stisak ruke joj je popuštao, nije se mogla još dugo…

			Pucanj je odlomio komadić stijene pokraj njenog desnog dlana. Kriknula je, a njen povik se pronio kroz cijelu jamu. Primakla se još bliže stijeni dok su joj zubi divlje cvokotali. Jer ako se pokuša pomaknuti, sigurno će pasti. 

			„Pavel!“

			Ali on joj nije odgovorio, zacijelo je prešao preko ruba. Ne, nije je mogao ovdje ostaviti!

			„Neovlašten prelazak!“

			Bot se digao u zrak i sada je bio skoro na njenoj visini. Ponovno je začula kako se cijevi pomiču dok ju je nanovo ciljao. Ovoga je puta neće promašiti. Prijašnji je pucanj bio upozorenje. Opustila je šaku i na jedvite jade je ispružila u vis. 

			Ako je tu bio njen kraj, barem neće odustati.

			Bot je bio sve bliže i bliže. Zaklopila je oči, naprežući se da se popne još samo malo više. Možda ju je Pavel napustio, ali neće se predati bez borbe. 

			Okrenula je glavu, i našla se kako zuri u otvor cijevi. Činilo se kao da će je tmina u njoj progutati.

			„Neovlašten…“, zvuk zupčanika je dolazio iz tmine. 

			To je to, zaklopila je oči. Tko bi rekao da će naići na svoj kraj budna, u dubini planine Azov, kad ga je sve ovo vrijeme pokušavala napustiti. Ako ništa drugo, barem neće zaspati.

			„…pre-la…“

			Zvuk udarca je prekinuo bota usred rečenice. Bot je pao u visini, a očito udubljenje na njegovoj oplati je moglo biti samo djelo kamenog projektila.

			„Slava, pokreni se!“ Pavelov glas se začuo iz visina. Kiša kamenja je obasula bota koji se opasno ljuljao i polako zaokretao prema novoj meti. 

			Njeni ukočeni prsti su se pomaknuli, a lice joj je bilo mokro od suza za koje nije ni znala da je isplakala. Nije je napustio! 

			Paljba se nastavila, ali, nažalost, bila je više iritantna nego učinkovita u sprječavanju bota. Slava je bila zanemarena, bot je imao zanimljiviji ulov od nje. Bot je upravo lebdio u zrak, nadohvat Slavi koja se pridizala u vis. 

			Sad ili nikad, pomislila je i zamahnula nogom. 

			Udarac je odjeknuo od metalne oplate. Bot je na trenutak ostao lebdjeti u zraku, a onda se survao u dubinu. Tresak se pronio kroz cijelu špilju. A za njim je ostala samo tišina isprekidana Slavinim ustreptalim disanjem. 

			„Ne-ovla-šten pre-pre-pre-lazak“, čuo se slabašni vapaj. 

			Obrisala je suze prljavim rukavom i napela svoje izmorene mišiće. Nije znala što će kad ih bot stigne, ali znala je da je neće stići ovako izloženu. 

			„Slava…“

			Pavel ju je tiho dozivao, a sekunde su se vukle dok je tražila oslonac, povukla tijelo i ponovno potražila oslonac. 

			„-ovla-šteni.“

			Brže Slava, prekorila se, brže. Ali mišići su joj vrištali od bola, a srce prijetilo da će puknuti na dva dijela. I kada je mislila da ne može dalje, par ruku ju je povukao i ponovno se našla zajedno s Pavelom. Njegove mršave ruke su se tresle, dok je prelazio njima po njenom licu i ramenima. Kao da se htio uvjeriti da je živa.

			„Ajmo prije nego što se osposobi“, prošaptao je. „Trebali bi…“

			Prije nego što je stigao završiti rečenicu, bot se uspravio. Tren poslije, motori su tiho zujali i počeo se uzdizati u zrak. 

			„Odi spat!“ Pavel je prošištao kroz zube, i počeo prebirati po njenoj torbi dok se ona još uvijek tresla. 

			„Aha!“

			Bacio je štap s druge strane prepreke, osvjetljavajući nastavak puta kojim su trebali ići. Slava ga je slijedila, ali bili su prespori naspram bota. Nisu došli ni do polovice odrona a crvena svjetla su se pomolila preko vrha. 

			 „o-ovlašteni.“, glas je zaječao. Zurili su u bota otvorenih ustiju. 

			„…ovlašteni prelazak.“, ponovio je. 

			„Pavel?“

			„Nemoj stati!“

			Primicao im se polako, uvučenog oružja. Slava je zgrabila kamen i zavitlala ga prema botu, ali se bezopasno odbio od njegove oplate. Njene su ruke i noge letjele pod pritiskom, ali bot je unatoč blizini ostao prijateljski nastrojen. 

			Njene su noge dotakle ravnu stijenu. Bot je lebdio na samo par dužina od nje.

			„…ovlašteni.“

			Pavel ju je uhvatio za ruku i povukao za sobom niz prolaz, napola gacajući kroz blato, napola kroz vodu. A bot čija je stijenka bila udubljena na par mjesta ih je slijedio, cijelo vrijeme ponavljajući svoju tužaljku. Bio je sporiji od njih, ali nije davao znaka da će ih prestati slijediti. 

			„Pavel, zašto nas ne pokušava upucati?“

			„Ne znam“, Pavel joj je odgovorio kroz mrak. „Možda čeka.“

			Zamaknuli su za ugao i opet se našli u tami. Pavel je pucnuo zadnji svjetleći štapić. Stali su na mjestu, raširenih očiju i u potpunosti zaboravivši na bota koji je dolebdio za njima.

			Voda je protjecala pokraj njih i bezglasno se ulijevala na svoje odredište. Pred njima se prostiralo podzemno jezero, čija je tamna površina ispunjavala gotovo cijelu kružnu dvoranu. Zelena svjetlost se odbijala od kristala i kremena, koji su samo pojačavali osvjetljenje. 

			Ali, iako je prizor ostavljao bez daha, Slava je zaječala. Ne zbog ljepote ili veličine, već zato što nije vidjela nastavak podzemlja. 

			Tu je bio kraj.

			Slava se oslonila o stijenu i napola kliznula, napola sjela na pod. Prekrila je lice dlanovima. Neće opet plakati. Dvaput dnevno je bilo dovoljno. 

			Za razliku od nje, Pavel je prštao energijom. Počeo je hodati obodom dvorane, jednom rukom držeći štap visoko u zraku. Bot se pak naginjao s jedne na drugu stranu, kao da je pokušavao odlučiti koga će slijediti. 

			Činilo se da je došao do zaključka jer se zaputio na sredinu jezera i ostao lebdjeti malo iznad površine.

			„…prelazak“, zvučnik je prošištao i umuknuo.

			Slava je odustala od motrenja prijetnje i sklopila oči. Još uvijek je hvatala dah, i činilo joj se kao da je potrošila nekoliko godina budnosti u ovih zadnjih minuta. Umor ju je hvatao, ali bio je drukčiji od uobičajenog. Kao da drijemanje nije bilo dovoljno da je odmori. Trebala je nešto više.

			Umor se ukotvio u kosti i povlačio je prema dolje, slatko je prizivajući k sebi. Izdahnula je. Kapci su joj bili tako teški. Možda bi bilo najbolje kad bi se sklupčala i samo zaspala…

			Da, to je bila dobra zamisao. Samo na trenutak, Pavel je bio na suprotnoj strani jezera, a bot je i dalje lebdio na mjestu. Samo jedan mali treptaj. Samo trenutak…

			„Slava!“ par ruku ju je drmao za ramena.

			„Molim, što..?“

			„Trebam tvoju pomoć“, Pavel ju je povlačio na noge, ne rekavši, ili jednostavno ni ne primijetivši da je zamalo zaspala.

			Posrnula je prema naprijed, bunovna i tako prokleto umorna. Srećom, prije nego što je poljubila tlo, Pavelove snažne ruke su je uhvatile na vrijeme.

			„Ne shvaćam“, nastavio je, nimalo ne mareći za njenu zbunjenost, dok ju je napola vukao, napola vodio prema naprijed. 

			„Ovo je slijepa cesta. Sve sam pretražio, nema nijednog hodnika, prolaza, pa ni otvora koji vodi dalje!“

			Koračali su po tvrdoj stijeni prema utočištu rječice u jezero. Sklopila je oči i kad ih je otvorila već su bili na obali. Hm, zanimljivo, pomislila je sneno.

			Trepnula je i udah poslije je klečala pokraj tamne vode. Namrštila se i zijevnula, a Pavel nije prestajao sa svojim monologom. Uronila je ruke u hladnu vodu. Svježina joj je prokolala krv u žile i na trenutak odagnala svaku pomisao na san. Zadrhtala je.  

			„Ovo ne može biti kraj!“ Pavel je žagorio pokraj nje. „Gnijezdo nam nije moglo promaći!“

			Skupila je vodu u dlanove i polako se umila, uživajući u čistoći svoje kože. Pogledom je obuhvatila cijelu dvoranu, mirno jezero i bota koji je lebdio u njegovom središtu. 

			„…pre- prela-…“

			„Gdje im je oprema za održavanje?!“ Pavel je sada već bjesnio, na sebe ili na skriveno botovsko gnijezdo. „Gdje su sakrili sustav za energetsko napajanje? Proizvodnju?“

			Njen je pogled bio prikovan za pokvarenog bota. 

			„Gdje proizvode hranu za nas?!“

			Ustala je i zakoračila u jezero. 

			„Postoje li neki skriveni prolazi? Mislim da smo u potpuno krivom mjestu Slava! Čak je i bot izgubio zanimanje za nas.“

			„… prelazak.“

			Njene su se noge pomicale kao u transu, sve dublje i dublje gacajući prema središtu. Bila je do struka u vodi, još malo i zaplivat će.

			„Ili smo ipak na pravom… Hej! Slava!“ Pavel je uzviknuo, napokon shvativši da njegova sugovornica više nije bila pokraj njega. 

			Čula je pljuskanje vode sebi iza leđa: „Slava, što radiš?!“

			„Rijeka ponire. Bot nam pokazuje put“, osvrnula se prema dječaku koji ju je brzo sustizao kroz vodu. „Ponavlja riječ ‘prelazak’. Želi nam pomoći.“

			„Maloprije nas je pokušao ubiti“, nepovjerljivo joj je odvratio: „Tko kaže da nas neće utopiti?“

			Stala je i potražila njegovo lice u mraku. 

			„Imamo li drugog izbora? Sve smo pokušali. Umorna sam, Pavel.“

			Na trenutak su se promatrali, a onda je Pavel uzdahnuo: „Pretpostavljam da je sve bolje od sna.“

			I s tim su riječima doplivali do bota, koji je zacvrkutao jedan tihi ‘prelazak’ i spustio se među njih u vodu. Samo jedan objektiv mu je ostao viriti izvan vode, kao periskop na slikama podmornica što je Slava vidjela u knjigama.

			„Dobro… i što sad?“ Pavel se prvi oglasio.

			Održavali su se na površini vode lijenim zamasima udova i kružili oko prijateljski nastrojenog bota. Voda je bila ledena, Slavi su zacvokotali zubi.

			„Prelazak.“

			„Što mu to znači?!“

			„Ovlašteni.“

			Slava je podigla ruku iznad vode i ušutkala sljedeću sarkastičnu primjedbu: „Mislim da se moramo primiti za njega?“

			„Zašto je to ispalo kao pitanje, a ne tvrdnja?“, Pavel ju je podbo, nepovjerljivo promatrajući ulubljenu površinu bota.

			„O, šuti!“ udarila ga je u rame i posegnula prema botu. Trenutak, dva, je prstima prelazila po metalnoj oplati, a onda naišla na uporište. Osmjehnula se, nikad nije mislila da će svojevoljno dotaknuti taj dio bota. Bili su to utori za oružje. 

			„Hajde, primi se, Pavel. Nemamo cijeli dan.“

			Pavel ju je mrzovoljno oponašao i uskoro su se oboje držali za bota. 

			„Ovlašteni?“

			„Što sad pak hoće?!“

			„Mislim da hoće da zadržimo dah…“, nesigurno je rekla, a pod prstima je osjetila vibracije motora koji su se palili. „Udahni duboko!“

			Zaronili su pod površinu. 

			Struja im se suprotstavljala dok su se zadnjim snagama pokušavali držati za jurećeg bota. Nije znala kako se Pavel nosio, ali Slava je imala osjećala kao da će svaki čas udahnuti ledenu vodu.

			Još samo malo, pokušala se ohrabriti, prije nego što je crnilo zavladalo. 

			Tješila se mišlju da nije pala u san.

			„257! Koga si mi to doveo?!“

			Ženski glas ju je trgnuo iz obamrlosti. Tromo je zatreptala očima, ali sve što je Slava mogla vidjeti je bila plava svjetlost. Uspravila se, ne mareći za moguću opasnost. Zglobovi su joj pucketali, ali bila je čitava. Više-manje. 

			Primakla je prste čelu i slijepo pipala po lubanji. Iako je imala najjaču glavobolju koju je ikada iskusila, njena glava nije bila ulubljena kao onaj bot.

			Trgnula se, napokon se sjetivši današnjeg dana. 

			Osvrnula se oko sebe i shvatila da se nalazi na žalu jezera, ali ne istog s kojeg su krenuli. Plava svjetlost je prožimala sve oko sebe, prolazeći kroz bezbroj kristala i pojačavajući se do neprepoznatljivosti. Do nje je u plićaku ležao Pavel, oslanjajući se na laktove i otvorenih usta zureći prema središtu dvorane. 

			Špiljsko proširenje je bilo manje od prošloga i osim bota i žene iz čijih je leđa virilo bezbroj kablova, u potpunosti prazna. 

			Znači još uvijek nisu došli do gnijezda. Kvragu.

			Njen je mozak zaštucnuo i ponovno se pokrenuo tek nakon trenutka obrade podataka. Budna. Žena. Odrasla. Budna.

			„Budna…“ prošaptala je.

			Usmjerila je svu svoju pažnju na nju. Srećom trenutno je žena bila zaposlena milovanjem oplate bota i ispuštanjem razno raznih zvukova čuđenja. Bot je cijelo vrijeme proizvodio škripeće zvukove. 

			Činilo se kao da su pričali. 

			Ali to nije bilo najčudnije. Žena, ako je Slava i dalje imala moć rasuđivanja, i nije bila u potpunosti ljudsko biće. 

			Pavel se pomaknuo do nje, a površina jezera se zamreškala.

			„Azovka… Slava, rekao sam ti…!“

			Uočila je srebrnu površinu ženinih očiju na kojima nije bilo traga ni zjenice ni bjeloočnice. Uzduž njene kože su se raširile pukotine. A najočitije pak, iz njenih leđa su virile cijevi svih veličina i povezivale je s crnim obeliskom koji je uspravno stajao uz suprotni zid. Na njemu su treperila svijetla i bezbrojni prekidači, jedan među njima najuočljiviji.

			Ona je bila ljudsko biće koliko je Slava bila bot. Nimalo. 

			„Ma nemoj? I onda si ih odlučio dovesti ovdje?“ žena je zapjevušila i napokon usmjerila pogled prema njih dvoje. Razgovor s botom je došao kraju. Sad je na njima bio red.

			Ali ni Pavel ni Slava nisu bili sposobni za ijednu radnju osim zurenja. Žena im se osmjehivala nizom biserno bijelih zubiju, ali, kad je shvatila da i nisu bili najdruštvenije osobe, odlučila je sama preuzeti razgovor.

			„Nisam znala da ima još uvijek budnih“, ljupko je rekla i raširila srebrnkaste ruke s dugim prstima. „Dobrodošli! Dobrodošli u moj skromni dom!“

			Žena se još jednom osmjehnula i nastavila kao da nije bilo neugodne tišine s njihove strane. 

			„Nisam znala da je još uvijek ostalo budnih“, ponovila je, a njena kosa duga do gležnjeva se elegantno zanjihala kao slap. „Dobrodošli.“

			Promotrila ih je i dodala: „Ovaj bot mi je ispričao mnogo lijepih stvari o vašim avanturama. Zbilja zanimljivo! Nisam znala da je netko još uvijek budan.“

			Slava se osovila na noge i zakoračila iz jezera. Nešto nije bilo u redu sa ženom.

			„Botovi… ti kontroliraš botove?“ njen je glas zadrhtao, ali ne od hladnoće. Previše je uzbuđenja kolalo njenim žilama da išta takvo osjeti. Jesu li napokon došli do rješenja svih njihovih problema? Pavel se napokon trgnuo i ponukan istim smjerom misli, stao rame uz rame s njom.

			„O da, ja sam regionalni kontrolni android projekta Novy Start“, žena, odnosno android, je nagnula glavu i zatreptala dugim trepavicama. Kao da je time sve bilo razjašnjeno: „Nisam znala je netko ostao budan.“

			Zašto se ponavljala?! Slava je počela masirati sljepoočnicu, glavobolja se pojačavala.

			„Ti si kriva za sve?!“ Pavel je planuo do nje, kao i uvijek ponesen osjećajima. 

			„Ja… molim?“

			„Ne-ne-ne-…“, bot je tiho zaječao dolebdjevši između njih i androida. 

			„Da, ti! Vi… vi svi!“ Pavel je rukom zaokružio u plavo okupanu prostoriju. „Zbog tvojih prokletih botova svi stariji od deset godina spavaju! Kakav je osjećaj igrati se s toliko života?! Je li ti zabavno… nakazo?“

			Žena, Slavi je bilo lakše kad ju je tako oslovljavala u mislima, je zatresla glavom i koraknula unazad. Skoro se je spotakla o žuti kabel koji joj se ovijao oko nogu, ali bot je na vrijeme doletio do nje i pružio joj oslonac. 

			„Postojimo da služimo. Žao mi je… Nisam znala da ste budni. Veza je slaba, oštećenja sve veća“, rekla je.

			„Sluge…?“ Slava je prošaptala.

			„Da, sluge. Smisao našeg postojanja je briga o spavačima“, njene su oči nalik zrcalima čas zurile u Pavela, čas u Slavu, „i budućim spavačima.“

			Bot je ispustio neodređen zvuk, napola tugaljiv, napola ponosan.

			„Hranimo vas, čistimo, odijevamo… Što više snova odsanjate do svoje smrti, to smo mi sretniji“, nagnula je glavu i kao da ih je prvi puta vidjela, dodala: „Nisam znala da ste budni!“

			Njene su oči zadirale u samu Slavinu dušu, otvarajući svaku 
moguću ranu.

			„To nije moguće“, Pavel je prošaptao. „Starija djeca su nam rekla da ste vi ti…“

			„Botovi nisu krivi za san. Sve što mi radimo je da ga produžujemo, kad ga ne možemo prekinuti. Novy start, kao što ime kaže… je čekanje novog početka. Samo Stari narod može odagnati epidemiju“, ženino do tada ljupko lice ih je sažaljivo gledalo, kao da su bili niži oblici života. Pukotine koje su se prostirale uzduž kože kao kakva paučina su se širile i skupljale, kao da su bile žive. 

			Slavine misli su štucnule. Stari narod…? Zar je zbilja bila Azovka?

			„Nisam znala da je netko još uvijek budan… Vrijeme je za san, djeco.“

			Adrenalin je popuštao, Slava je osjetila strah kako joj se gnijezdi u kostima. Možda ovo i nije bila tako dobra ideja…

			„Ako je tvoja jedina svrha da se brineš za našu dobrobit, zašto su nas tvoji boti pokušali ubiti?“, Pavel se ponovno oglasio. 

			Žena je pogledala prema botu, i u prešutnom pitanju, on joj je tiho odgovorio: „Neovlašteni prelazak.“

			Kao da je time sve bilo rečeno, žena je ponovno usmjerila pažnju na njih: „Nisam znala da ste budni.“

			„Da, svjesni smo da nisi znala!“

			„Pavel…“, Slava je prošaptala i povukla ga za ruku. Ali on je nije primjećivao. Imala je plan, sad je bila jedina prilika koju su imali. Možda je i bilo bolje da je Pavel nije primjećivao. To je značilo da je ni Azovka, žena, android… štogod da je bila, nije primjećivala.

			„Ti si stvorena da služiš spavačima?“

			Žena se ovog puta osmjehnula: „Da, gospodaru. Nisam znala da si budan.“

			„Slušat ćeš svaki moj prohtjev?“

			Žena je pljesnula rukama, a njene srebrne oči su se presijavale na svjetlosti: „Nisam znala da ima još uvijek budnih“, ljupko je rekla. „Dobrodošli! Dobrodošli u moj skromni dom!“

			Slava se zanjihala na mjestu i pridržavajući se za zidove, krenula slijediti obod dvorane, udaljavajući se od jezera i Pavela. Glavobolja je počela pulsirati. Kad bi samo zaklopila oči i prepustila se snu…

			„Ti…“, Pavel je pokušavao shvatiti nit razgovora, ali android je već predugo bio sam: „Naređujem ti da nas pustiš!“

			Žena je nakrivila glavu, a osmijeh je iščeznuo. Njena je elegantna ruka skliznula s bota. 

			„Ne smijem, gospodaru. Što će biti s vama kada zaspite?“

			Slava je šutjela, trudeći se ostati neprimjetnom. Napredovala je korak po korak prema obelisku. 

			„To nije tvoja briga!“ Pavel je bio neumoran, pokušavajući naći razum u razgovoru. Ali razum je odavno napustio ovu umjetnu inteligenciju. Previše je dugo bila prepuštena sama sebi.

			Žena je nakrivila glavu i raširila usnice, otkrivajući niz biserno bijelih zubi: „Dobrodošao! Dobrodošao u moj skromni dom! Nisam znala da si ostao budan!“

			Pavel je šutio, otvorenih ustiju i raširenih očiju. Slava je klizila prostorijom, skrivajući se iza svakog kristala koji joj se našao na putu. 

			„Ova je skroz luda“ Pavel je promrmljao. „Slava, možda bismo trebali…“

			Ali uto je Slava došla do cilja i spustila dlan na splet žica koje su izlazile iz obeliska. 

			„Ovo je odašiljač, zar ne?“ Slava je tiho rekla. 

			Žena se okrenula oko sebe i razrogačivši oči, uskliknula s veseljem: „O, sretnog li dana. Dobrodošla, dobrodošla u moj skromni dom! Nisam znala…“

			„Ovo je odašiljač?!“ grubo ju je prekinula.

			Žena je zurila u nju, a bot je smanjio visinu na kojoj je lebdio: „…da si ostala...“

			„Odašiljač, da ili ne?!“

			„…budna.“

			Slava je teško disala, napeta u polučučnju i divljih očiju. Pavel je poprimio slično raspoloženje nasuprot ženi i botu. Ali prije nego što je Slava mogla nastaviti, Pavel se upleo.

			„Tvoja svrha je da služiš spavače?“

			Žena se ovog puta nije okrenula, njen je pogled bio prikovan za Slavinu ruku.

			„Da“, rekla je tiho, „nisam zna…“

			„I ne smiješ nam nauditi, jer smo i mi budući spavači?“

			Trenutak tišine, u kojoj se čulo samo kapanje vode sa stropa.

			„Da.“

			„Ako Slava izvuče žice, botovi će se ugasiti. Jer ti si zapravo ta koja upravlja njima. Oni imaju samo osnovni set djelovanja“, Pavel je nastavio, a Slava stegnula prste oko žica. „A ako se botovi ugase… Nitko se neće brinuti o spavačima. Nitko neće dočekati Stari narod.“

			Ženina usnica je zadrhtala, a šake se stisnule uz njeno vitko tijelo.

			„Pusti nas“, Slava je prošaptala.

			„Ubili biste svoju obitelj?“ žena je prošištala, čuđenje očito u njenim zrcalnim očima.

			„Oni su već mrtvi. Nema im spasa“, Pavel se upleo i Slava je mogla čuti u njegovom glasu koliko ga je boljelo to priznanje. „Mi smo još uvijek budni. Pusti nas.“

			Azovka je trznula vratom i promotrila čas dječaka, čas djevojčicu. Bot se promeškoljio do nje. 

			„Ne mogu vas pustiti. Što kada zaspite? Moj domet je samo pedeset kilometara. Moram čekati Stari narod…“

			Pavel je uperio prst u bota: „Neka on pođe s nama, daj mu komandu da nas mora slijediti sve dok jedan od nas ne zaspi. Kad padnemo u san, ima se s koordinatama istog časa vratiti tebi.“

			„Ovlašteni.“

			Voda se namreškala, a plavo svjetlo zaplesalo po prostoriji. Iz dubina je izronilo još tucet botova, svaki zujeći s oružjem u pripravnosti. Samo je njihov bot šutke lebdio.

			„Azovka, nemoj ovo činiti.“

			Ona se trznula: „To nije moje pravo ime. Pristupna šifra odbijena“, zamahnula je rukama. „Moji botovi će vas ispratiti doma. Hvala vam na posjetu. Nisam znala da još ima budnih…“

			„PUSTI NAS ISTOG ČASA ILI ĆU UNIŠTITI TVOJU SVRHU POSTOJANJA!“

			Slava je dahtala, njeni živci su bili na samom rubu, a glava je prijetila da će se rascijepiti. Botovi su se njihali iznad jezera, Pavel je bio u poluuspravnom stavu, ne znajući da li da bježi ili da ostane na mjestu, a Azovka je samo gledala u nju, kao da je Slava bila početak i kraj univerzuma.

			Kap vode je pala nedaleko od Slave i odjeknula u tihoj podzemnoj pećini. I, nakon činilo joj se vječnosti, Azovka se napokon oglasila.

			„U redu. Imate pogodbu.“

			Raširila je ruke i botovi su se povukli jedan za drugim, svi osim njihovog bota. Njih četvero je bilo samo u kristalnoj dvorani. Slava je polako ispustila žice i pridigla se. Cijelo vrijeme gledajući u Azovku, koja je zauzvrat promatrala Slavu, vratila se do Pavela istim putem kojim je i došla. 

			On ju je zgrabio za ruku i povukao prema jezeru. Bot im se šutke približio i uronio u vodu. 

			Zadnji prizor koji je vidjela prije nego što su zaronili u dubinu je bio android okupan plavom svjetlošću. 

			„Nisam znala da je netko još uvijek budan“, tugaljivo ih je ispratila.

			Suze su joj se slijevale iz zrcalnih očiju.

			Držali su se za ruke. Iznad dviju glava, jedne obrijane a druge prekrivene grivom divlje kose, je bio šumski svod koji ih je štitio od sunca. Bili su odjeveni u prljavu, rastrganu odjeću. Ona u haljinicu s blijedim cvijećem, on u kratke sive hlače i košulju kratkih rukava. 

			Tabani su im bili bosi, a noge prekrivene modricama, ogrebotinama i prljavštinom. Ali njih dvoje nije osjećalo ozljede.

			Kroz šumu koja je prštala životom ih je pratio bot. Bot je vidio boljih dana, nekoć besprijekorna oplata je bila udubljena i lebdeća kugla više nije bila savršena. Tu i tamo bi ispustio tugaljiv zvižduk, ali ni Slava ni Pavel nisu obraćali pažnju na njega.

			Nakon, Slavi se činilo, beskrajno dugo vremena, izbili su na istu čistinu na kojoj ih je samo jučer preduhitrio čuvar.

			Bio je to isti bot, Slava je odlučila nakon što je u miru promotrila oznake njihovog pratitelja. Tri vodoravne pruge i brojke 257. Njihov bot.

			Stali su na granici šume i livade i uperili pogled u daljinu. Kud god je pogled pao, nisu vidjeli ni traga ljudima. Brežuljci prekriveni šumama, riječno korito okruženo travnatom ravnicom, ptice na nebu i životinje na zemlji.

			„To je to“, Pavel je promrmljao sebi u bradu, ili je te riječi možda uputio njoj?

			Ona je kimnula i udahnula topli zrak. Glavobolja je popustila, ali joj se i dalje spavalo. Ali mogla se je oduprijeti slatkom zovu sna. Bila je snažna. Barem zasada.

			Pogledala je Pavela, a on je pogledao nju. Neko vrijeme su se šutke promatrali, a onda su kao jedan zakoračili naprijed, isprepletenih prstiju.

			Još malo i bit će dalje nego što su ikad bili.

			„I što sad? Koji nam je plan?“

			„Idemo naprijed.“

			Sunce im je milovalo kožu, a ptičji pjev ispunio njihove uši. Bio je prekrasan dan.

			„Koliko dugo? Dok ne zaspimo?“

			„Azovka je spominjala Stare ljude“, dodala je zamišljeno.

			„Azovka je mnogo toga spominjala. Ako je to bila Azovka…“

			Ona je frknula i stisnula Pavelov topli, vlažni i tako ljudski dlan. Glava ju je ubijala. Udahnula je svježi zrak i tiho rekla.

			„Ostat ću budna ako ćeš i ti, Pavel.“

			Stisak ruke i osmijeh.

			„Dogovoreno.“

		

	
		
			OBOROTENJ

			ALMA ZORNIĆ

			„Godina je 1985. i sve je započelo jednim sasvim običnim telefonskim pozivom. Sergej Dimitrijevič, s druge strane linije, pričao mi je o Sverdlovsk regiji. Na jezeru Utka pronašao je lobanju za koju je tvrdio da je izgubljena karika u evoluciji čovjeka. Trebala mu je pomoć i moje stručno mišljenje. Nije me morao dugo nagovarati; iduće sedmice potrpao sam osnovne stvari u naprtnjaču i krenuo vozom za Rusiju. Moj stari prijatelj čekao me u Moskvi. Natovarili smo njegov stari kombi do vrha i već sljedećeg dana se uputili prema sjeveru zemlje. 

			Ural. Onako veličanstvene šume kao na Uralskome gorju nigdje nisam vidio. Na smjenu, mijenjali su se kilometri nepreglednog bijelog prostranstva, zelenih tundri i oštrih planinskih vrhova. Potpuna divljina i netaknuta priroda budile su u meni određenu dozu straha. Divljenje pomiješano s jezom pojačavalo se kako smo ulazili dublje u kostur staroga svijeta. Putovali smo i danju, i noću. Tama predvečerja imala je neku draž u sebi; uživao sam u igrama mraka i mjesečine. Na mahove bih iza debelih stabala ugledao duge i izvitoperene sjene nalik mršavim ljudskim stvorenjima. Mislio sam da umišljam, da mi se pričinjava od umora i nespavanja, ali i Sergej ih je isto vidio.

			Od njega sam saznao da fabrike i brane nisu bile jedino što je izgrađeno u unutrašnjosti planinskog masiva. Nekoliko psihijatrijskih ustanova, odmarališta za dušu, kako su ih nazivali, krilo se u okolnim šumama. U prvi mah, odmarališta su bila namijenjena za bogatu klijentelu, ali kako se situacija u zemlji mijenjala, pacijenti su bili svi oni kojih su se njihove porodice iz nekog razloga željele riješiti. S vremenom, doktori, medicinske sestre i radnici napustili su svoja radna mjesta ostavljajući pacijente da brinu sami o sebi. Šta su jeli, kako su opstali sve te godine, nisam znao. Rijetke trenutke odmora koristili smo u njihovom fotografisanju. Sergej bi zaustavljao kombi i kroz spušten prozor objektivom pokušavao uhvatiti udaljene ljudske prilike. Žive utvare zamijenile su oronule zidine nekadašnjih fabrika, porušenih brana i napuštenih rudnika. Ostaci prošlosti izranjali su iz trave poput starih putokaza i što ih je bivalo više, znali smo da smo sve bliže svome cilju.“

			Andal se zagleda u Sibove oči. Imale su isti sjaj i boju kao njegove. Svijetlosive, skoro bezbojne. Starac iznenadno ustade s fotelje, spusti kesu s lobanjom na sto. Dvije upale rupe ispod istaknutih čeonih kostiju zjapile su prazne. Gornja vilica bila je puna zuba, oštrih i špicastih poput igala, poredanih u jednom nizu. Očnjaci su se izdvajali dužinom od ostalih. Nasmijao bi se da nije mislio da će time uvrijediti unuka. Napokon su skupa, nakon toliko godina. Morao mu je priču ispričati do kraja i tako zatvoriti posljednje poglavlje knjige koju je još prije trideset godina počeo pisati. Nastavio je sjetnim glasom:

			„Naš ulazak u selo bio je popraćen glasnim lavežom čopora pasa lutalica i nesnosnim kriještanjem galebova. Prestrašena bukom kombija, ogromna jata patki podigla su se na nebo. Iz jedne rupčage u zemlji vrane su izvlačile životinjske ostatke i riblje iznutrice. Zrak je vonjao po perju i truleži. Staraja Utka, stara patka, pisalo je na zgradi pošte. To nekada jako industrijsko mjesto sada je ličilo na scenu iz jeftinog horor filma. Otužne kućice nadvijene nad krtu obalu jezera Utka škripale su pod naletima vjetra. Očekivao sam da će se svakoga časa urušiti u crnu vodu. Usidreni čamci i hrđom prekrivene brodice umirale su od želje za novim slojem farbe. Na polomljenim ogradama neuglednih dvorišta visile su izderane ribarske mreže. Malo dalje, na glavnome trgu, sušile su se gomile životinjskog krzna. Blato, nepodnošljiv smrad i mrzovoljni starci koji sjede ispred zatvorenih radnjica priredili su nam nimalo prijatan doček. Utku sam nazvao „selo ogorčenih“ i u tom imenu nisam puno pogriješio.

			Smjestili su nas u kolibu, tik uz otvor napuštenog rudnika odakle je moj prijatelj iskopao prokletu lobanju, sličnu toj koju ti držiš u rukama. Sergejevo oduševljenje splasnulo je čim sam mu rekao da je to jedna sasvim obična lobanja sa izraženim deformitetima kostiju čela i vilice. Bez obzira na nju, odlučili smo ostati u selu izvjesno vrijeme. Bila je to jedinstvena prilika da se ispričamo, uživamo u prirodi i potrošimo pare dobijene za naš put.

			Sergeja su mještani Staraje već znali od ranije, a trebalo im je vremena da se naviknu i na mene. Moj ruski je bio solidan, a za šest mjeseci pričao sam skoro poput njih. Uskoro, izgledali smo kao oni. Dugih brada, zarasle kose i preplanulih lica, obučeni u kožu i krzna, nismo se razlikovali ni po čemu od lokalaca. Dane smo provodili u obilasku okoline. Zamijetili smo da selo nema staro groblje i, začudo, niti jedne jedine mačke. Malo neobično, ali ne i neshvatljivo. Različita mjesta, drugačiji ljudi, tuđi običaji. Kako je vrijeme prolazilo, tako su se naši domaćini otvarali prema nama. Često smo sjedili u kući Vasilija Kotova, najstarijeg mještanina u selu, i slušali njegove duge besjede. Alkohol grije tijelo, ali razvezuje i jezik. Naš domaćin najčešće je pričao o lovu, mladosti i svojim odavno mrtvim prijateljima. Kada bi ga kapljica ponijela, iskazivao bi  žal za izgubljenim vremenima i običajima iz daleke prošlosti. S bijesom je govorio o fabrikama i rudnicima, strancima i njihovom novcu koji su uništili čitav uralski kraj. Zaluđeni samo onim materijalnim, mnogi mještani okolnih sela okrenuli su glavu od prirode i prihvatili novi, moderniji način života. Srećom, bilo je porodica poput njegove, koje su ostale dosljedne ribarskoj mreži i lovu. Da nije toga, tko zna što bi bilo od svih njih? Prvo što sam ga upitao bilo je: „Zašto u selu nema mačaka i gdje su nestala stara groblja?“

			Starina se malo omišljao, dvoumio prije nego li je ispričao jednu zaista nevjerovatnu priču. U junu 1863., dok je selo još bilo na industrijskom vrhuncu, vjetrovi s Teljposa donijeli su u Utku prve pahulje snijega. I ranije se dešavalo da u pola ljeta padne snijeg, ništa neobično za te krajeve, ali ovaj danima nije prestajao da pada. Komunikacija s drugim mjestima bila je prekinuta, a svi prilazi selu zatrpani. Mećava je u kratkom vremenskom periodu u Staraju nanijela metre i metre snijega. Sedmice su prolazile, odlasci u lov postali nemogući. Jezero okovano ledom ni najtvrđi harpuni nisu mogli probiti. Seljani su ubrzo ostali bez ribe, a potom bez pasa i mačaka. Pojedeno je sve što se moglo skuhati i sažvakati.

			 Gripa je harala po kućama i ruku pod ruku s glađu odnijela i prve žrtve. Nemoćni starci i sitna djeca otišli su prvi. Mjeseci patnje i borbe za opstanak prepolovili su broj stanovnika Staraje Utke. Vrijeme i priroda Urala mogu biti čovjekov najveći prijatelj, ali također i okrutni dušmanin. I kao što biva u ovakvim pričama, u svom tom beznađu čovjek se na kraju okrene onom gore, Bogu. U ovom slučaju božanstvima. Vasilijev narod od pamtivijeka je vjerovao u stare običaje; djecu su učili historiji iz drevnih knjiga i narodnih predanja. 

			Takav je bio i domaćinov djed, Aleksej Kotov, lovac na vapite i bijele medvjede. Ženu i troje djece izgubio je na početku velike zime. Ostalo mu je dvoje starijih, kćer Velinka i Vasilijev otac Ivanka. Jadni otac, želeći ih spasiti, uradio je nešto što se nama sada možda čini suludo. Sjetio se da su u ne tako dalekoj prošlosti mještani Utke za vrijeme gladnih i dugih zima ostavljali svoje mrtve duboko u šumi. Njihov dar Vukolikom božanstvu. Zašto su to činili, Vaisilij nije znao, ali je tvrdio da su upravo Aleksejevi darovi koje je prinio drevnome Bogu spasili njegovo selo od izumiranja. Njegov djed, iznemogao i već na izmaku snaga, vukući u saonicama mrtva tijela svojih najmilijih, nekako se uspio probiti kroz duboki snijeg. Stigao je do šume, ispustio mrtvu ženu i djecu ispod jednog ogromnog hrasta.

			Vasilij je ostatak te noći ubjeđivao nas dvojicu u čudo koje se desilo idućeg dana. Snijeg je prestao padati, led na jezeru se topio, a temperatura vazduha naglo počela rasti. Preživjeli mještani Staraje poslije nekoliko dana otišli su skupa u šumu da se zahvale Vukolikom, ali umjesto mrtvih tijela Aleksejevih najmilijih, zatekli su samo vučje tragove.

			Zanesenim glasom, naš domaćin je dodao da ih je taj drevni običaj nebrojeno puta spasio od propasti. Žalobno je prošaputao da je velika šteta što su ga dolaskom Staljina na vlast zabranili, kao i sve drugo što se ticalo njihove vjere i Bogova. Nisam mu baš povjerovao da su se držali tih novih zabrana. Prešutio je pitanje o Doroteji Ivaneško. Njen nadgrobni spomenik bio je posljednji koji je podignut na seoskom groblju. Umrla je i tu ukopana još davne 1952. godine. 

			A mačke?Mi smo ih u više navrata donosili u selo, ali bi one misteriozno nestale do jutra. Gdje, kako i kuda? To niko nije znao reći. Šalili smo se da je i taj stari običaj ostao da živi u Starajoj Utki. Jedenje mačaka. Jedna priča nas je vodila drugoj, pa trećoj. Sve su se našle u mojoj prvoj knjizi „Staraja“. Hm... Ostala je samo jedna nezabilježena.“

			Starac se vrati na fotelju i zamišljeno protrlja bradu.

			„Legendu o oborotenjima, koliko god puta da smo slušali, tražili smo da nam je ponove. Privlačila nas je poput magneta. O vukodlacima se pisalo još u dobu stare Grčke. Priče se protežu kroz Rimsko Carstvo, srednji vijek pa sve do novoga doba. Spominju se i u nordijskoj mitologiji. Postoji i poveznica sa starim Slavenima. Njihovo stanište je zabilježeno čak i na kartama, tačnije u južnom dijelu Alpa. Krajem devetnaestog vijeka u regionu Dovja su primijećene čitave porodice s neobičnom vanjštinom, izraženom dlakavošću. Vjerovao sam da su ta ista plemena migracijom stigla i do Urala. Prekomjernu dlakavost tijela mogu izazvati mnoge stvari. Genetska bolest, bjesnilo, virusi i bakterije. Ali ljudi su spremni povjerovati u natprirodne stvari. Francuska, Engleska, Pruska, Španija, i, da ne nabrajam dalje, imale su svoje vukodlake. Vurdalak ili oborotenj, tako su ga zvali u Rusiji. Dosada ili znatiželja, ni sam ne znam šta, nas je guralo dalje; željeli smo pronaći uralskog oboretenja. 

			Selo u kojem su živjela vukolika bića zvalo se Matrjošk i nalazilo se u blizini Utke. Mještani Staraje ga nisu nikada posjećivali jer su o njemu kolale strašne priče. Vjerovali su da će se oni koji odu tamo vratiti kao vurdalaci. Koja glupost, zar ne? Da u dvadesetom vijeku postoje ljudi koji vjeruju u takve stvari. Ali vjerovati i vidjeti su dvije različite stvari. Zar ne?

			Selo Matrjošk, naravno, nije bilo ucrtano na mapama, niti su u obližnjim gradovima ikada čuli za njega. Šta su drugo dvojica avanturista mogla da urade, geolog i antropolog, nego da sami krenu u potragu za njim? Iznajmili smo saonice i pse za vuču te krenuli u obilazak kompletnog kraja. S nama su pošli Vladimir Pitrovič i Ivan Kurjakin. Tragač i lovac. Koje li ironije, njihov vid, sluh i njuh mogu uporediti jedino s vučjim. Niti jedan trag ni miris nije im mogao promaći. Bili su precizni i s oružjem, ali, što je bitnije, odani i povjerljivi prijatelji.

			Srećom, Ivan je poznavao te šume i bio je više nego rad da nam ih pokaže. Da ne dužim, dosta vremena je prošlo od početka naše potrage pa sve dok nismo pronašli žrtveni hrast iz Vasilijeve priče. Sredina je ljeta, šuma oko nas, a nas trojica u njoj. Na jednom drvetu, čija je veličina bila enormna, ugledasmo ogromno ispupčenje. Prišli smo mu bliže i iznenadili se; ispupčenje je nalikovalo na glavu vuka. Isprepleteno korijenje debelim se žilama penjalo uz stablo oblikujući savršenu ljudsku figuru. Tijelo drvenog čovjeka spajalo se s vučjom glavom. Priroda se poigrala čak do najsitnijih detalja; prsti na šakama i stopalima bili jasno vidljivi, prepoznatljivi i vjerni. Moram priznati da se i mene dojmio Vukoliki Bog, kako su ga nazivali mještani Utke, njegova starost i veličina. Gledajući ga, nisam im zamjerao što su ga smatrali svojim božanstvom.

			Sreća prati lude, kaže poslovica. Ulaz u Matrjošk smo pronašli isti taj dan na samo tri sata hoda južno od hrasta. Granica između dva sela bila je nepredvidljiva planinska rijeka i kameni zid napravljen ljudskim rukama. Priroda, ali i čovjek, su se potrudili da ih razdvoje. Prešli smo rijeku, a ni zid nam nije predstavljao problem. Kočići, konopci i ostala Sergejeva planinarska oprema pomogli su nam u tome. Ivan je ostao na obali ne želeći izazivati sudbinu da postane vukodlak. Nismo ga prisiljavali da nastavi dalje, ali nismo se obazirali ni na njegove molbe da odustanemo od našega plana.  

			Iza zida čekala nas je još jedna prepreka. Strma strana brda obrasla trnovitim grmljem. Popeli smo se na vrh i, taman da krenemo dalje, među gustom tajgom primijetismo tračak dima. Gdje ima dima, ima i vatre, a gdje je vatra, tu je i čovjek. Primaknemo se samo malo, malo bliže, i na naše oduševljenje ugledamo nekoliko kuća razbacanih u dolini. Prekrivene gustim bršljanom, skoro neprimjetne, stapale su se okolinom. Od zelenog lišća nisu se vidjeli prozori, kao ni vrata. Smjestili smo se u zavjetrini, na sigurnoj udaljenosti, i čekali da se netko pojavi. Oh, kako su bile duge te minute provedene u iščekivanju! Na jednoj kući pomjeri se zeleni pokrov i u dvorište istrča smeđi pas. Pratili smo kudravo pseto pogledom, i ostali u šoku kada se ono nakon nekoliko metara podignulo na stražnje noge i počelo hodati. 

			Nevjerica, čuđenje i panični strah zakovali su nas u mjestu. Drhtali smo kao pruće na vjetru zaprepašteni idućim otkrićem. Svaki djelić tijela toga krznenog bića bio je ljudski. Ali lice, o moj Bože, nikada neću zaboraviti to lice. Široko naborano čelo, očne duplje upale skroz u lobanju i vilica blago izbačena naprijed kao da su pripadale glavi nekog čudovišta, a ne čovjeka. Pitao sam se je li se ovo evolucija poigrala sa homo sapiensom. Šta mu se desilo pa je postao takav?

			Bio je to muškarac, ako ga tako mogu nazvati, čvrstih mišićavih prsa i krivih nogu. Duga pletenica spuštala mu se niz leđa i sezala sve do poda. Ud i stražnjicu ovlaš je prekrio komadom riđeg lisičijeg krzna. Kretao se kroz selo oprezno, osluškujući i njušeći zrak oko sebe. Noć je ubrzo padala, a mi smo se morali vratiti u Utku. Nikome nismo govorili što smo pronašli, pa ni Ivanu. To je bila naša mala tajna.

			Narednih dana vraćali smo se na isto ono mjesto i iz daljine posmatrali dlakavce. Ružan naziv, znam, ali oni su to bili, dlakavi od glave do pete. Primijetili smo značajne razlike među njima. Žene su bile sitnije od muškaraca, ali dosta dlakavije. Kosu su plele u tri guste pletenice. Grudi i spolovilo umotavale su bijelim zečijim krznom. I one su se vješto kretale, kako na dvije noge, tako i četveronoške. Za fizičko stanje ove male grupice ljudi našli smo razumna i logična objašnjenja. Hormoni i genetske mutacije. Hirzutizam. Klima i podneblje. Za mene, trebalo mi je vremena navići se na njihova grozna lica; bila je to skoro pa obična skupina ljudi odvojena, namjerno ili nenamjerno, od ostatka civilizacije. Fotografisali smo ih, ali razvijene fotografije nikada nisu bile sasvim jasne. Na njima se vidjelo grmlje, drveće i neke mutne mrlje u daljini. To nas i nije puno zabrinjavalo, imali smo dovoljno vremena pred sobom. Sergej je u svoj rokovnik bilježio njihove životne navike, a ja sam pokušavao da ih vjerno nacrtam na papiru. 

			Devet, toliko ih živjelo u selu, pet žena i četiri muškarca. Djecu nismo vidjeli. Poslije mjesec dana osmatranja, počeli smo ih raspoznavati, davati im imena. Onaj mišićavi, Pjetr, bio je vođa. S njim je živjela žena svijetloplavih pletenica, Irina. Mihail je imao sivu dlaku, a Eva riđu, i njih dvoje bili su par. Valjuška i Tatjana, skoro identične sestre, svijetlosmeđih kratkih pletenica, živjele su s mršavim Koljom. Nikolaj je za čitavo selo dovlačio drva iz šume. Njegova družica Sonja, s najnježnijim crtama lica, sakupljala je biljčice i šumsko voće. Na istočnoj strani sela za vrijeme punoga mjeseca osvanula bi ogromna hrpa pepela. Iduće jutro hrpe nije bilo. Što su radili tokom noći, mi nismo znali. S prvim sumrakom napuštali smo osmatračnicu i vraćali se u Staraju Utku. Govorili smo domaćinima da obilazimo napuštene fabrike i rudnike, istražujemo rudu i minerale. Znali smo da bi im naša duža noćna izbivanja probudila sumnju i tako ugrozila dalje istraživanje.

			Vidjeli smo da otvaraju usta i pretpostavljali da pričaju. Postojala su neka nepisana pravila kojih su se striktno držali. Ujutro bi se svi okupili oko Pjetra, razdijelili jučerašnji ulov i zatvorili se po kućama. U podne bi odlazili u šumu, uvijek u grupi od tri žene i dva muškarca, Vraćali bi se u predvečerje s bogatim ulovom. Nisu nosili nikakvo oružje i oruđe. Možda su ga držali izvan sela? Možda i djecu čuvaju negdje drugdje? Možda i možda.. Sve same misterije i toliko pitanja, a nigdje pravog odgovora. Možda, da smo ih malo duže posmatrali, ove priče ne bi ni bilo. Toliko smo žudjeli za znanjem, željeli smo saznati više od onoga što su nam ti dlakavci nudili. Po načinu života kojim su živjeli kod njih je sve bilo u skladu s prirodom, i, prema tome kako su se odnosili jedni prema drugima, nisu pokazivali agresiju, zaključili smo da su miroljubivi. Radoznalost nas je tjerala da napravimo idući korak. Odlučili smo im prići. 

			Ja sam predložio, a Sergej je prihvatio. Mislio sam, a što nam se može desiti? Mirniji su i staloženiji od većine stanovnika Staraje Utke. Kad bolje razmislim, to je bilo nešto najgluplje što sam u životu ikada učinio. 

			Bez ikakvog plana, u ranu smo zoru sišli u dolinu nadajući se da dlakavci još spavaju. Uradili smo to ishitreno i previše glasno. Čim smo izašli iz zavjetrine i zakoračili na njihovu teritoriju, istrčali su iz svojih kuća i opkolili nas. Sergej je pokušao razgovarati, ali ga je nježna Sonja udarcem u stomak oborila na zemlju. Muškarac duge smeđe kike, Pjetr, kezio se meni u lice. Režao je i krkljao njušeći me poput psa. Spustio sam punu naprtnjaču pored sebe i podigao ruke. Predao se. Bila je to velika greška. S rukama u zraku postao sam visočiji od svih njih. Postao sam im prijetnja.

			Mihail i Kolja u isti glas arlauknuše, a na njihov znak pridruži im se i ostatak sela. Pao sam na koljena nadajući se da će ih moja podčinjenost bar malo smiriti. Ali nije, postalo je još gore. Pjetr me uhvatio za kragnu košulje i privukao sebi. Krajičkom oka vidio sam Sergeja kako krvav puže po blatu. Leđa su mu bila gola i puna dubokih brazdi.“ 

			Tu starac ušuti i prekri lice rukama. Plakao je. Andala Sibela, naučnika i učenjaka, sustizala je prošlost. Zaluđenost oborotenjima ga je otjerala daleko od grada i civilizacije. Koštala ga je zdravlja. Izgubio je posao, ljubav i porodicu, sve zbog njih. 

			„Ne, to što držiš u rukama nije to što misliš da jeste!“ odbrusio je svome unuku.

			„Niko ne zna pravu istinu!“ dodade nešto mirnijim glasom pokazujući po polumračnoj sobi, „pa ni mrtvi s fotografija!“

			Fotografije su bile crno-bijele i skroz izblijedjele. Muškarci, dugih brada, obučeni u ruske narodne nošnje i žene velikih i okruglih glava s debelim pletenicama uvijenih oko čela bijesno su ih gledale sa zidova kolibe. Okačene karte i mape, istrgnute stranice iz novina, hrpe razbacanih knjiga, crteži i lični zapisi, govorili su o starčevoj zaluđenosti za vukodlacima. Otpuhnuo je, tužno nastavljajući dalje:

			„Vratio sam pogled na Pjetrovo zgrčeno lice. Zakrvavljenim očima zurio je u mene. Čovjek kojeg sam još jučer gledao kroz dvogled imao je pogled bijesne životinje. Dahtao je, režao i proizvodio grlene zvuke. Podigao je slobodnu ruku prema meni i ispružio prste. Dodirnuo mi je kosu, nos, usta. Nastavio me pipati svuda po tijelu tresući me kao zvečku. Ispitivao je svoju lovinu. Kada me dugim noktima ogrebao po vratu jauknuo sam od bola. Progovorio sam, molio da nas puste. Da li riječi, glas, ili miris moje krvi, straha, ili nešto drugo, ne znam šta, probudilo je u Pjetru životinju. U prvi mah pomislio sam da umišljam, haluciniram, ludim, jer ono što se dešavalo s njim nije moglo biti stvarno. Pred mojim očima on se mijenjao, tranformisao u neko čudovište. Čuo sam pucketanje unutar njegovog krupnog tijela. Mišići su mu titrali, zatezali se. Slušao sam  kako mu se i najsitnije kosti u lobanji pomjeraju, krckaju i stružu jedna od drugu. Uzdizale su se i spuštale ispod napete kože nanoseći mu veliku bol. Kosti se ubrzo umiriše, a Pjetrovo lice dobi novi oblik. Na šta je ličio? Ni čovjek, ni vuk, nešto između. Na stravičnu zvijer. Zinuo je. Desni su mu krvarile, povlačile se prema gore. Zubi smješteni u dva reda, šiljati i oštri probijali su se kroz živo meso, i prijeteći se približavali mome vratu. Gornji i donji očnjaci i dalje su mu rasli u dužinu prelazeći liniju razvučenih usana. Gusta slina slijevala se niz Pjetrov hrapavi jezik, i u mlazovima kapala po meni. A prsti i šake koje su me do maloprije čvrsto držale za jaknu pretvorile su se u ogromne životinjske šape i duge oštre kandže. Ni sam ne znam kako sam smogao snage da pogledam u ostale mještane Matrjoška. Svi do jednoga imali su deformisana tijela i glave čudovišta sa zlatno-žutim očima. Shvatio sam da im za lov nije trebalo nikakvo oruđe i oružje. Oni su to sami bili.

			Vurdalak. Čitavo selo oborotenja stajalo je oko nas i nisu izgledali nimalo prijateljski raspoloženi. Pjetr me bacio na zemlju, blizu Sergeja. Moj prijatelj nepomično je ležao u spostvenoj krvi. Nekako dopuzah do njega. Opipao sam mu vrat, osjetio puls i odahnuo. Živ je. Živi smo. Ali do kada? Minute su sporo prolazile, a moje misli u glavi pulsirale do bola. Urlikanje zvijeri utihnu. Oprezno podigoh glavu, naših napadača nije bilo u blizini. Gdje li su otišli? Kada će se vratiti? Pitanja i pitanja.

			Nisam gubio vrijeme. Morao sam djelovati brzo i pokušati im pobjeći. Kuće su bile ispred, a tajga i brdo iza nas. Plan je bio da Sergeja uprtim na leđa i popnem se s njim na vrh. Sam bih imao više šanse za uspjeh, ali nisam ga mogao ostaviti njima. Udahnuo sam duboko, skočio na noge i podigao ga u naručje. Bio je težak i nezgodan za nositi. Sporo smo napredovali. Malo sam ga nosio, malo vukao, drmusao i budio. Uspjeli smo na jedvite jade stići do polovine brda. I Sergej je dolazio sebi. Šepao je, stenjao, krvario iz rana, trudeći se da korača što brže može. U daljini, na istoku, nazirala se titrajuća svjetlost, vatra. Trag bijeloga dima penjao se na zvjezdano nebo. Iznad Urala promaljao se pun mjesec. Noć je padala. Stravičan urlik ispuni dolinu i unese jezu u naša srca. Znali smo, vurdalaci, otkrili su da nas nema. Prebacio sam prijatelja preko ramena i potrčao koliko su noge mogle da me nose. Šuma zlokobno zašušta. Grane su se lomile pod njihovim stopalima. Približavali su se.

			I ne bih ja stao da zemlja pred nama ne zatutnja. Zabrunda, a trava s nje se smače. Ogoli se brdo u sekundi. Zeleni pokrivač nestade njegdje u dubinu. Desetak crnih rupa ostade da zjapi na mjesečini. Iz jedne izviri sićušna glava. Pogledasmo se u čudu. Šta je, ko je sad pa to? Na stravični urlik iz daljine, i iz ostalih rupa proviriše male glave i odgovoriše glasnim režanjem. O da, bila su to njihova djeca, oborotenji su ih čuvali u tunelima ispod zemlje. Izmigoljili su iz svojih rupa i skočili na nas. Imali smo samo jedan pokušaj izvući se iz njihovih kandži. Sergej uspuza na vrh. Uhvatio sam ga oko struka i povukao niz brdo. Skotrljali smo se u podnožje kamenog zida. Moj prijatelj uzviknu moje ime i nestade s druge strane. Pukotina, pronašao je usku pukotinu. Provukoh se i ja. Iza nas ostala su čudovišta, a ispred, čekala nas je duboka rijeka. Skočili smo u vodu. Struja nas je izbacila nizvodno, kilometrima daleko od Staraje. Danima smo lutali šumom, i da Ivan nije krenuo u potragu za nama nikada ne bi izašli iz nje. 

			Vukovi, to smo rekli seljanima, da su nas oni napali. Nikome nismo rekli istinu. Kako smo naivni i glupi samo bili. Ja sam u okršaju sa zvijerima prošao s nekoliko ogrebotina i modrica, ali je moj prijatelj izvukao deblji kraj. Po leđima i nogama imao je ugrize i duboke rane.Jesen je prošla u lovu i našem oporavku. Rane su brzo zacijelile, i spremali smo se na povratak kući kada je mome prijatelju iznenada pozlilo. Nemoć ga nije napuštala, pao je na postelju i bivalo mu je iz dana u dan sve gore. Fizički je nevjerovatno brzo slabio, a i psihički mu nije bilo dobro.Odbijao je hranu, vodu, i bilo kakvu pomoć. Buncao je i vrištao, gubeći se u noćnim morama. U određenim trenucima nije me ni prepoznavao, nije znao ni ko je on. Nekada krupan i jak muškarac postao je skelet. Ljuštura, spremna da se u nju useli neko novo biće. Postao sam svedokom Sergejeve potpune transformacije. Promjene su postajale sve vidljivije i užasno bolne. Morao sam ga početi skrivati od seljana, njegovo iskrivljeno lice i dlakavo tijelo. Na kraju nikome nisam dopuštao da ulazi u našu sobu. Odgodio sam i put. Znao sam da moj prijatelj nikada neće napustiti Utku, bar ne kao Sergej Dimitrijevič.

			Nije mi pomoglo ni moje znanje, ni stručnost da ga spasem od onoga u šta se pretvarao. Ja sam naučnik, istaknuti profesor, i u početku nisam prihvatao Sergejevu transformaciju kao nešto nadnaravno. Ne, za mene, on se zarazio virusom. To se često dešava na ovakvim ekspedicijama. Reći cijenjenim akademicima, profesorima i doktorima da se moj kolega, moj prijatelj pretvorio u vuka ravno je samoubistvu.

			Prva noć decembra odnijela je moga velikog prijatelj,a a na svijet iznjedrila oborotenja. Oko ponoći vurdalak je razbio prozor i otrčao u šumu. Pratio sam ga u stopu. Ispod staroga hrasta zatekao sam ga kako zuri u vukoliko ispupčenje u stablu. Svjestan moga prisustva okrenuo se k meni i zarežao. Oči su mu bile žute. A zubi. Ne, nemam snage ponovo prolaziti kroz to. Spustio je ruke na snijeg i izgubio se u mraku. Znao sam gdje se uputio. Na jug, k ostalima.

			Čekao sam do jutra, smišljao šta ću drugima reći. Iskrivio sam samo malo istinu.  U pratnji najboljih lovaca uputio sam se u Matrjošku. Naoružani do zuba upali smo u prazno selo. Ognjišta su bila zagašena i hladna, a kuće napuštene. Puste. Kao da tu stoljećima nisu živjeli ljudi. Bio sam skršen. Ponižen. Izgubljen. Ljutit, u povratku, spalio sam stari hrast i navukao gnjev mještana. Protjerali su me iz Staraye Utke zbog vukolikog drveta i još nekih stvari na koje danas nisam ponosan. Dali su mi prikladan nadimak ‘bezumets’. Bezumnik.

			Vratio sam se u Sloveniju, kući, ženi i djeci. Vama. Ali pronaći oboretanja i izgubiti prijatelja, bilo je nemoguće zaboraviti. Javljala mi se misao, ideja, nada, da mogu sresti Sergeja. Možda ga mogu vratiti u stanje kakav je bio ranije. Toliko pitanja bez odgovora, noći bez sna. Po drugi put, spakovao sam stvari u naprtnjaču i krenuo na put.“

			Potraga za onim u šta se Sergej Dimitrijevič pretvorio trajala je tri decenije. Legende i predanja o ljudima, vukolikim stvorenjima, i ostalim nadnaravnim bićima, bile su razbacane diljem Evrope, a on, Andal Sibel, ih je predano sakupljao i bilježio. Znao je da se dlakavci skrivaju na teritoriji bez ucrtanih mapa i utabanih staza. Da žive tamo gdje ljudski tragovi nestaju, a vučji započinju. Obišao je sva napuštena i zaboravljena sela. I nastavio bi on potragu za njima da ga snijeg nije zatrpao u Staroj Fužini. Polumrtvog, napukle kičme, iz smeta ga je izvukao čovjek neobičnog imena i prezimena. Ekin Skolin. Čudak u svakom smislu te riječi. On ga je vratio u život. Postali su u prijatelji u svakom smislu te riječi. Starac je tu napokon pronašao mir. Odlučio je ostati, nadohvat svome cilju.

			Njegov novi prijatelj imao je alergiju na sunce i po danu je nosio zaštitnu masku i sunčane naočare. Patio je od nesanice, noću nije spavao. Andal se nikada nije upitao zašto Skolin ima ljubičaste oči i posjeduje najstariju porodičnu grobnicu u mjestu. Radovao se njihovim dugim razgovorima. Akin je toliko toga znao i poznavao. 

			Mladom Sibu, unuku, nisu promakli ti sitni detalji. Pitao se, nakon sve te priče o Sergeju, kako reći djedu da živi pored krvopije. Kako mu objasniti da mu je i taj prijatelj nadnaravno biće? Jednu legendu uvijek prati druga, shvatio je to još u Jakustku, Sibiru, gdje ih je ugledao. Žuželka i pijavka hranile su se skupa mesom i krvlju medvjeda. Bio je nesmotren i utekli su mu za dlaku. Pratio ih je do Grobničkih Apla i tamo se sjetio djeda. On će mu pomoći u daljoj potrazi. Toliko toga je imao podijeliti s njim, ali kako uopšte započeti, a da ga ne povrijedi?

			„Djede, sjećaš li se priče o dorotkajima, albino djeci koja nikada nisu starila?“ plavooki mladić sjede naspram starca i birajući riječi započe svoju nevjerojatnu priču.

		

	
		
			PARTIZANKA

			ALEKSANDAR ŽILJAK

			Zoja Ivanovna podigne svoj špagin. Poduprla ga je lijevom šakom pod bubnjem. Okruživale su je breze; činilo joj se kao da svojim golim granama, nježnim djevojačkim prstima, na neki čudesni način podupiru sivi svod - težak poput rata oko nje - da se ne sruši na nju, da je ne poklopi i zauvijek izbriše iz postojanja. Skrivena iza paprati, licem uz deblo crne, ispucale kore, napeto je zurila u jutarnju maglu. Čekala ih je da izrone poput sablasti. Znala je da će doći putem uz koji je ležala u zasjedi. Hitlerovske zvijeri uvijek dolaze putem.

			Rosa joj je vlažila iznošeni vojnički šinjel i nogavice. Glavu je obavila maramom, nabila je preko nje kačket. Osjećala je kako zima nadire, neumoljivo, gazeći svojom ledenom čizmom jesenje zlato. Prvi snijeg još nije pao, ali skoro će, znala je Zoja. Zadrhtala je. Od studeni.

			Davno je prestala drhtati od straha.

			“Čuješ li ih, Zoja Ivanovna?” Vlažna studen navalila joj se na leđa. Oštra poput bajoneta, prodrla je kroz šinjel i bluzu i maju i priprostu košulju, i onda joj se razlila grudima i obuhvatila joj srce u čvrst, neumoljiv stisak.

			“Čuješ ih?” ponovi hroptavi ženski šapat. I uz njega zadah starosti... Ne, pomisli Zoja, ovo nije bio topli miris njene bake, ni ogrubjeli težački miris djeda, ne, ovo je bilo nešto drugo, drevnije i od šume, možda i od majčice Rusije, tko zna...

			Ugledala je prvu sablast. Ocrtala se na putu, kao da se stvorila ni iz čega, kao da je odjednom magla očvrsnula i oblikovala se u vojnika. Za njim još jedan. Obojica su u rukama stezali puške. Oprezni. Iskusni, nisu srljali. Znali su da ih smrt vreba iza svakog stabla, iz svakog grma. Kao što ih je ona tražila pogledom, tako su i oni tražili nju. Pobijedit će onaj tko prvi ugleda. Nadala se kako je dobro skrivena iza zavjese od smeđe paprati i šiblja i magle.

			“Evo ih”, prošapće joj glas kroz maramu. Zoja je ciljala. Puštala ih je sve bliže, da ih što više izađe iz magle. Sive uniforme, preko njih prebačene maskirne jakne. Rune na ovratnicima. Sive kacige. Puške. Ručne bombe zataknute za opasače. Scharführer - narednik - sa schmeisserom. Lijep trofej ako bi ga se dokopala. Ipak je više voljela špagina, drveni kundak uprt u rame pružao joj je neki topli osjećaj sigurnosti. Topao poput krvi iz smrskanih zuba, kad je bila iskočila iza drveta i uz procijeđenu psovku odalamila bandita kundakom, i još jednom, i još jednom, a onda je priskočio Sergej i zaklao ga bez i jednog zvuka. Tako su se tog ljeta bili provukli iz fašističkog obruča, pobjegli s odredom u sigurnost neprohodne močvare, čije je tajne samo Sergej znao.

			Sergeja je dva tjedna kasnije raskomadala mina.

			“Što čekaš?” nije joj starački glas dao mira. Bilo je u njemu zlobe, zluradosti, prezira prema svemu živome.

			“Šuti, babo!” odbrusi Zoja Ivanovna. “I gledaj kako se bije fašistička banda!”

			Više u Zoji nije bilo drhtanja. Samo mržnja. Ona stegne zube, nacilja u prvog esesovca, u prsa, i povuče okidač.

			* * *

			Ostavili su za sobom vlak izbačen iz tračnica, prevrnutu lokomotivu i vagon pred njom, na kome je bio četverocijevni protuzračni top, i tri vagona poput razbacanih igrački. Zoja i sedam drugova čuvali su stražu, dok su Vasilij i Nikolaj minirali prugu. Onda su se sakrili i čekali vlak da naiđe i da Vasilij aktivira eksploziv.

			Tutnjalo im je u ušima dok ih je šuma primala u svoj zaštitnički zagrljaj. Pratili su ih ljutiti povici, pucnji uprazno, krici ranjenih fašista.

			Nisu zastajali, znali su da bi potjera mogla krenuti svakog trena. Trebalo je ući što dublje u šumu, pregaziti potoke, zametnuti trag prije no što će skrenuti na sjever prema logoru, prema toploj sigurnosti zemunica i limenoj šalici vrućeg čaja u rukama, i oskudnoj večeri prije no što će se nakon uspjelog prepada prepustiti skoro majčinskome zagrljaju sna.

			Tada je Zoja čula neko brujanje, isprva jedva čujno, a onda sve glasnije. Sve bliže.

			“Avion!” prosikće Griša.

			“Mogao bi biti i naš”, primijeti Vasilij.

			“Lezi!” zapovjedi Nikolaj. Avion se sada sasvim jasno čuo: letio je nisko, tik nad krošnjama, ravno na njih. Svi su se kao jedan bacili u paprat - štektanje strojnica - zvižduci dviju bombi ispuštenih ispod krila zastarjelog dvokrilca kakve su Nijemci koristili za lov na partizane - “Čort ti jebo majku!”, Zoja nije raspoznala glas - krila s crnim križevima brišu nad brezama uz urlik motora i onda dvije eksplozije, nečiji krik - tko je to kriknuo? - je li ona, je li ju pogodilo?

			Tama.

			* * *

			Šuma je bila drevna. 

			Zoja pojma nije imala kako se našla u njoj: šuma oko nje nije bila šuma kroz koju je bježala sa svojim drugovima, u kojoj ih je bio zaskočio njemački avion. Pokušavala je srediti misli. Bombe. Psovka. Eksplozije. Tu joj je sve postalo crno. Mora da je izgubila svijest, možda ju je pogodila krhotina bombe ili grumen zemlje. Zoja se opipa po cijelome tijelu, onda prstima zbaci kapu i maramu i prođe kroz svoju kratku plavu kosu. Pogledala je prste. Nisu joj bili ljepljivi od krvi. Činilo se kako nije ranjena. Osjetila bi da je ranjena, boljelo bi je, zar ne? Osim toga, stajala je, dakle, logično je pretpostavljala da nije poginula. Kako bi mogla stajati ako je bila mrtva? Ali kako se onda našla u ovoj šumi? Osvrnula se oko sebe. Bila je sama, potpuno sama. Nije bilo nikoga tko bi je onesviještenu donio ovamo. Pa kako onda?

			Oko nje vladao je sumrak. Mračne smreke bile su poput divova pod tmurnim nebom. Malo dalje jedva su se više mogle razaznati u tami, stopljene u neprobojni zid što kao da je držao Zoju odvojenom od ostatka svijeta. Debla izvaljenih stabala, palih pod nekim davnim vjetrovima ili možda pokleklih pod štetnicima, prekrila je debela meka mahovina.

			Zoji je bilo hladno. Ne samo od studeni, shvati ona. Bilo je u toj šumi nečeg... strašnog. Nečeg što kao da je posezalo za njom. Nečeg neumoljivog, što je prijetilo zaskočiti je, baš kao onaj avion, i ugasiti njenu svijeću.

			Zoja podigne špagina iz mahovine, jedinog još druga koji joj je bio ostao. Platnena torba s tri bubnja visjela joj je preko ramena, njena težina značila je dvjestodeset metaka. I tri bombe, uzete od mrtvih fašista, zataknute za pojas. I pištolj - tokarev - o pojasu, s dva puna spremnika. To je bilo za puno fašista povesti sa sobom. Ali kuda da krene? upitala se Zoja dok si je zamatala glavu maramom.

			A onda joj se učini da pred sobom, usred mračnog zida smreka u daljini, vidi svjetlo. Stegnuvši svoj automat, spremna baciti se u zaklon na najmanji šum, shvativši da zapravo nema kuda drugdje, ona krene u tom smjeru.

			* * *

			Nije mogla vjerovati svojim očima. Stezala je špagina, kažiprsta na okidaču, napeto zvjerajući na sve strane, svakog trena očekujući... Što ustvari?

			Mala brvnara pod slamnatim krovom skutrila se među smrekama. Činila se još drevnijom od drevne šume. Sa slame, ispod dimnjaka, Zoju je sumnjičavo promatrala siva vrana. Oko brvnare bila je podignuta ograda od ljudskih kostiju. Iz nje stršali su uvis kolci, a na njima bile su nabijene ljudske lubanje: Zoja ih je pobrojala devet.

			Brvnara bi bila u potpunome mraku - dok je Zoja stigla do nje, šumom je već projahao crni jahač što donosi noć - da lubanjama u očima nisu svijetlile treperave luči, poput kakvih svijeća - ali Zoja nije mogla vidjeti svijeće - i tjerale tamu.

			Pa je tako Zoja pod tim sablasnim svjetlom lako uočila kako brvnara ne počiva na tlu, kao što je bilo uobičajeno za sve brvnare koje je u životu vidjela, već na dvije ogromne kokošje noge, ljuskave, zarasle u gljive, oboružane čaporcima. Ispod lijeve noge stršalo je nekoliko prelomljenih kostiju.

			Koliko god bila neustrašiva, Zojino se srce ispunilo strepnjom. Nije zaboravila bakine skaske i dobro je znala pred čiju je brvnaru dopješačila.

			Spremna zapucati, Zoja nije znala što bi joj bilo najbolje učiniti. 
Da li da pobjegne? Bila je sama. Nije znala gdje se uopće nalazi. Mogla je lutati tom drevnom mračnom šumom dok se ne sruši od gladi i iznemoglosti. Ili dok je zvijeri ne rastrgaju: jer naravno, u takvoj su šumi - kojom ljudska noga možda i stoljećima nije kročila - sigurno vrebali medvjed, i vuci, i vepar, ako ne i nešto strašnije. 
I stoga ona odluči i zazove:

			“Kolibo, kolibo! Okreni se leđima šumi, a ulazom meni. Ja bih ušla, kruha da se najedem.”

			Zoja se nije začudila kad ju je brvnara poslušala. Djevojka oprezno priđe i odgurne škripava vrata - tko zna kad zadnji put podmazana maslacem - i zakorači u kolibu, u vrući, zagušljivi zrak. Trebalo joj je nekoliko trenutaka da joj se modre oči priviknu na treperavo svjetlo vatre. Mali klimavi stol, natrpan zdjelama i košarama punim šumskih plodova i gljiva. Pod njim još klimavija stoličica. Tvrdi ležaj, stari pokrivači i priprosti jastuk. Police pripremljene za zimu: staklenke, boce i vrčevi. Jednostavna, neukrašena škrinja, pod tri lokota, bila je pogurana u kut.

			Vatra je pucketala u ognjištu, a nad njom visio je kotao: iz njega se širio teški miris, što je u Zoji dizao mučninu. Obješeni stručkovi trava i vijenci luka i češnjaka. Do ognjišta stajali su izdubljena drvena stupa i tučak, metle, kolovrat. Na zidu visjele se tave i kuhača i zaimača. Mirisi što su se skoro dali opipati zamalo su oborili iscrpljenu Zoju. I kroz njih joj je u nos nadirao kiseli zadah: kao od nepranoga tijela, gušio ju je i nagovještavao joj nešto neprirodno i natprirodno, porijekla izgubljenog u davnim tisućljećima, nešto pogano i neljudsko, opasno ... Zlo? Ovisi, osjeti Zoja ... Nigdje u kolibi nije bilo ukrasa - rezbarija, vezova, sagova na podu, čak ni suhog cvijeća - da razgone sivilo seoskoga siromaštva. Svetim ikonama, znala je Zoja i bez da pita, ovdje nije bilo mjesta, još manje Staljinovoj slici. U miru navikloj na čist dom, nije joj promakla paučina u kutevima, ni blatni otisci bosih nogu na daščanome podu.

			Ali, iako se koliba nije baš mogla prozvati najčišćom, i usprkos zapuštenome izgledu, u njoj zapravo ničega nije manjkalo. Baš naprotiv...

			Odjednom, nešto se promeškolji u tami u kutu, u koju kao da toplina vatre nije mogla prodrijeti, poput kakve zvjerke u brlogu.

			“Hmmm, hmmm!” zahropće starački ženski glas. Novi nalet kiseloga zadaha zapahne Zoju. “Miriše na rusku dušu. Ranije joj ovdje nije bilo ni traga, a sada...”

			Baba Jaga ustala je sa stoličice i iskoračila iz tame, pogrbljena, u suknji i košulji jednako priprostoj kao i sve ostalo u toj brvnari. Bose noge strugale su joj daskama dok je prodornim, neprijateljskim očima odmjeravala Zoju. Na njezin automat i bombe kao da se nije osvrtala.

			“Ne znam jesam li došla po volji ili nevolji”, zamuca Zoja.

			“Došla si jer sam te ja dovela, Zoja Ivanovna!” prekine je starica. Zoja se nije začudila što baba Jaga zna kako se zove. Starica je pucnula prstima, kvrgavim i suhim, izlomljenim poput grana u nešto grabežljivo, i vatra se u ognjištu rasplamsala. Pokazala je na stoličicu pod stolom. Zoja je bez riječi, kao opčinjena izvuče i sjedne na nju. Zaškripala je i zanjihala se pod njom, ali nije popustila. Špagina je partizanka položila na stol, da joj bude pri ruci i da ga baba jasno vidi, a torbu s bubnjevima na pod, sebi do stopala.

			Nekoliko napetih i nijemih minuta kasnije, baba Jaga stavi pred djevojku nešto juhe iz kotla, okrajak kruha i komadić mesa. Izgladnjela, Zoja se jedva suzdrži da ne navali pohlepno, roktavo poput krmače. Starica ju je promatrala. Lice joj je bilo izborano, nalik ispucaloj kori breze, drevnije od ijednog starca ili starice koje je Zoja u životu upoznala. Sive oči, jedino živo u te žene, bile su natkrivene gustim sijedim obrvama. Kukasti nos davao joj je izgled grabljivice. U ustima ostalo joj je tek nekoliko krnja. Sijeda kosa bila joj je sputana maramom. Ali, bez obzira na zadah i izgled prastare žene, u njenom tijelu nije bilo slabosti ni drhturavosti. Zoja se pobojala kako bi starica zapravo mogla biti iznenađujuće brza i snažna. Upitala se bi li je rafal iz špagina uopće zaustavio, ili samo razjario?

			“Vi ste me doveli?” upita Zoja punih usta. Meso je imalo čudan okus.

			“Ja. Htjela sam nekog junaka, stasitoga mladića, snažnog i hitrog, ali svi su izginuli. Samo si ti ostala.” Zoja zaprepašteno zastane, shvativši kako baba Jaga govori o njenom odredu. Svi izginuli? “Šta? Rat je. Gine se.”

			Zoja duboko udahne i jedva suspregne suze što su joj htjele navrijeti na oči. Nije bilo vrijeme za plakanje. Pravo je baba Jaga rekla: rat je.

			“Dovela sam te da mi služiš. Onako kako služiš Gruzina.”

			Zoja skoči na noge.

			“Ne ratujem radi Gruzina!” poviče ona ljutito, skoro prevrnuvši tanjur. “Nego zato što su mi djeda i baku ubili i majku i dvije sestre odveli, a gdje su mi brat i otac, ne znam. I što su sve spalili, cijelo selo, svojim sam očima gledala!”

			“Rat je”, slegne baba Jaga ramenima, kao da je se sve to uopće nije ticalo. Zoja se jedva suzdrži da ne zgrabi špagina i ne ustrijeli je. Tresla se od bijesa, a onda je starica pogleda, jednako neumoljiva kao i prije, i ona se smiri, sjedne i opet uzme žlicu.

			“Čudna je ova juha”, procijedi ona, ne mareći hoće li uvrijediti domaćicu. “I meso! Kakvo je to meso?”

			“Ima mesa po šumi koliko hoćeš, ljepotice”, zahihoće se baba Jaga i pogleda je kao da je naivna djevojčica. “Rat je.”

			Zoja zastane prestravljeno. Ali, koliko god bila ispunjena jezom i gnjevom, nije smogla riječi za suprotstaviti se starici.

			“Jedi, Zoja Ivanovna”, pokaže joj rukom baba Jaga tanjur. “Ne možeš mi služiti gladna. A ako nećeš, naći ću nekog drugog junaka. Pa ću ga nahraniti tobom!”

			* * *

			Još šumom nije projezdio bijeli konjanik - svijetli dan - a baba Jaga zgrabila je svojom šakom Zoju za rame i nemilosrdno je prodrmala.

			“Hajde, ustaj, Zoja Ivanovna! Vrijeme je da mi služiš!”

			Djevojka prostenje. Trebalo joj je nekoliko trenutaka da se prisjeti gdje se uopće nalazi i kako je tu stigla. Ona pogleda babu. Upitala se je li uopće spavala. Kvrgava isušena šaka pokazivala je na stol, i na komad kruha i staklenku slatkog na njemu.

			Kad je pojela, Zoja zakopča svoj šinjel, opaše se opasačem i zatakne za njega bombe. Prebacila je preko ramena torbu sa streljivom, prvo ubacivši u nju još jedan komad kruha. Pa si je obavila glavu maramom i nabila preko nje kačket. Konačno je uzela automat iz postelje: navikla je spavati s njim, da joj uvijek bude pri ruci.

			Slijedila je babu Jagu pred brvnaru. Sablasna svjetla u dupljama devet lubanja rastjerivala su noć što je carevala oko kolibe. Baba Jaga je zajahala stupu, onu istu koju je Zoja vidjela pored ognjišta. Rukom je nestrpljivo, bespogovorno, pozvala Zoju.

			“Zajaši i obuhvati me rukama!”

			Zoja se nije usudila proturječiti joj. Sjela je na stupu iza nje i uhvatila babu Jagu, potisnuvši mučninu u utrobi. Baba Jaga odgurne se tučkom u desnoj ruci i oni poskoče i zajezde. Zamasima metle u lijevoj ruci brisala je trag za njima dok su hitali kroz mračnu drevnu šumu.

			* * *

			Prvi Zojin rafal oborio je oba esesovca. Jednog trena oprezno su koračali putem, sljedećeg su ležali u blatu, pokošeni s po nekoliko metaka u prsa.

			Njihov narednik bacio se u zaklon i pripucao iz schmeissera. Ubrzo su mu se iz magle pridružili drugi vojnici. I strojnica, naravno, njezino lako prepoznatljivo štektanje. Zrna su zviždala oko Zoje, otkidala koru s breza, bušila tlo pod papratima. Zoja je znala da se mora povući dok još nisu bili sasvim sigurni odakle je pucala. Nije im smjela dopustiti da je opkole.

			Ona otpuzi desetak metara natraške, kroz zastor od magle, a onda skoči na noge i tiho i hitro, kako je to bezbroj put radila, potrči i sjuri se u novi zaklon iza breza i jarebike. Špagina uperenog u maglu, dok joj je srce tuklo u grudima kao zecu pred lovcima, čula je oštre zapovijedi: narednik je slao vojnike naprijed. Ali onda ona začuje još jedan glas, odsječni i nepopustljivi glas - shvatila je smjesta - kome se ne proturječi. Narednik mu nešto odgovori. Zoja je čula njegovu nelagodu, skoro strah. Bio je tu još netko, zaključi djevojka, netko koga se narednik bojao. Sigurno neki visoki časnik. Ali što bi netko takav tražio ovdje?

			“Jesi ga čula, Zoja Ivanovna? Jesi li čula taj glas?”, prošapće joj baba Jaga u uho. Kako se samo stvorila pored nje, tako nečujna i - “Njega hoću mrtvog, razumiješ?”

			“Ali tko je...?”

			“Ubij ga, Zoja Ivanovna. Vidjet ćeš i sama zašto”, prosikće starica s takvom mržnjom kao da je sam Hitler bio tu, u šumi nasuprot njima.

			Tada Zoja primijeti obris kako se ocrtava u magli među brezama uz put i oprezno iskoračuje, praćen vojnicima - bilo ih je možda i za cijeli vod - nikad se sasvim ne izlažući. Časnik?, upitala se. Više nije bila sigurna: nije joj izgledao tako. Bio je odjeven u crni kožni kaput, što mu je padao skoro do gležnjeva. Na glavi je nosio crni šešir, na rukama crne rukavice. Nije na njemu vidjela nikakvih oznaka čina ili odlikovanja, tek joj se učinilo, kad ga je na trenutak uspjela bolje vidjeti, kako mu je na lijevom reveru pribodena nekakva značka. Nešto je u njemu, možda njegovo lice kao isklesano ili tvrdi pogled dok je, zaklonjen iza stabla, napeto prodirao kroz maglu, tražeći je gdje se skrila, ispunilo partizanku nekom nejasnom jezom. Nije pred njom stajao tek kakav plavokosi arijevac, uvjeren kako ima pravo ubijati podljude poput nje jer on je nadmoćan, njegova je tuđa zemlja i njegova je tisućljetna budućnost. Ne, čovjek u crnom, osjećala je Zoja - iako plavokos i hladnih očiju, visok i širokih ramena, dostojni potomak drevnih Germana - bio je nešto više: on kao da je spoznao neke drevne tajne, nešto pogano, izvučeno Čortu ispod repa. Zoja je slutila kako će uskoro saznati i što i kako joj se to uopće neće svidjeti. Čovjek u crnom mahnuo je vojnicima iza sebe: pognuti, pušaka na gotovs, spremni na sve, pohitali su naprijed do svoja dva pala druga.

			To je bila prilika! Ne razmišljajući više, Zoja posegne za ručnom bombom. Odvila je kapicu na vrhu drške, zgrabila uzicu i povukla. Pričekala je sekundu-dvije, pa snažnim zamahom ruke bacila bombu.

			Eksplozija ju je zaglušila. Nije gubila ni trena, još joj nije prestalo grmjeti u ušima, a ona je zasula oblak dima paljbom iz automata! Povici, urlik pogođenog, prestravljeni samrtni krik, bolni jauci. Narednik što ljutito šalje ljude naprijed. Pucnjevi iz pušaka, kratki rafali iz strojnice. Zrna su zviždala posvuda oko Zoje. Netko drugi sklupčao bi se odsječenih nogu, nemoćan pred tom smrti što može doletjeti odasvud. Ali ne i Zoja: prošli su ti dani užasa pred fašističkim zvijerima. Sad je, osjećala je to već neko vrijeme, živjela punim životom samo kad srce tuče i krv kipti, kad pucaju na nju i kad ona puca na njih i ubija ih, metkom, bombom, kundakom svog vjernog druga špagina. Sve ostalo bilo je golo postojanje od danas do sutra, što se vuklo kao jutarnja magla nad rijekom. Zoja se zadovoljno cerila dok je hitala kroz šiblje u novi zaklon.

			Nije se stigla pitati gdje je nestala baba Jaga. Prestali su pucati. Povici, zapovijedi. Stenjanje ranjenika dok su ih pod paskom strojničara odvlačili u zaklon. Dim nad putem razilazio se, Zoja je nazirala četiri nova tijela u blatu, pometena silinom eksplozije i njenim rafalima. Sveukupno šestorica mrtvih. 

			Narednik: pokušavao je vidjeti jesu li se svi maknuli s puta, gdje su bili tako izloženi. Čovjek u crnom, pak, uopće se nije obazirao na gubitke. Dok je jedan ranjenik zazivao majku iza breza, on je stao izgovarati neke riječi: valjale su se kroz maglu, riječi što nisu bile za svačije uho. Zoja se namršti. Zle riječi, nisu zvučale kao njemačke zapovijedi. Riječi neke prastare bajalice, osjećala je djevojka, izgovarane polagano i razgovijetno, pažljivo da se ne bi negdje pogriješilo, jer pogreška je mogla značiti užasnu smrt. Jezik kojim je govorio, shvatila je, uopće nije bio njemački!

			Djevojka ostane u nevjerici pred prizorom koji je gledala! 

			Mrtvi na putu, u blatu, njih šestorica, odjednom su, kao prizvani čovjekovim riječima, oživjeli! Prvo su im nogama i rukama prostrujali trzajevi, a onda su im se tijela stala izvijati u grčevite lukove, pa bi se opet opustila, valjajući se po blatu i lišću. Urlali su poput kakvih životinja, hroptali, gutali zrak. Mlatili su rukama posvuda, nogama razbacivali lišće. Jedan kao da je htio šakom zagrabiti zemlju, zario je prste u blato i propeo se. Konačno su jedan po jedan ustali, teturavi, zablaćenih uniformi, kaciga nakošenih na glavama, posrćući kao pijani, da bi se onda nakon nekoliko trenutaka uspravili, odjednom čvrstog i pozornog držanja, kao psi čuvari, sasvim živi.

			Narednik i ostali vojnici buljili su u uskrsle, jednako zaprepašteni kao i Zoja. Sad joj je bilo jasno što je baba Jaga mislila. Je li to čovjek u crnom kaputu ovladao tajnom Košćeja Besmrtnog? Kako je ono skaska kazivala? Košćejeva smrt je na vrhu igle, igla je u jajetu, jaje je u patki, patka je u zecu, zec u sanduku, a sanduk je na visokome hrastu, koga čuva sam Košćej!

			Ili je možda crni čarobnjak nekim drugim mračnim tajnama vitlao kao mačem? Čarolijama iz dalekih žarkih krajeva, iz samog srca Crnog kontinenta? Čitala je Zoja jednom neku knjižicu, priče bijelih osvajača iz Afrike: neke od njih kao da je izmislila kakva bolesna mašta, sasvim neprimjerena duhu sovjetskog čovjeka. Jezik kojim je digao poginule u život nije joj bio poznat. Tko zna što su fašističke zvijeri istraživale u svojim bunkerima i mračnim jazbinama, kakve su strahote htjeli razulariti na cijeli svijet što je ustao da okonča njihovu krvavu orgiju smrti!

			“Dokle god je on živ”, prohropće Zoji odjednom baba Jaga na uho, privijena uz nju svojom studeni i zadahom, “oni će se iz mrtvih vraćati.”

			“Zašto ga ti ne ubiješ, babo?”, prosikće Zoja. Mrtvaci u magli kao da su njušili zrak. Baš poput pasa što čekaju zapovijed svoga gospodara. “Moćnija si od mene!”

			“A ako ne uspijem? Tko zna kakve je on bogove i vragove prizvao i što sve može? Ako se on mojih moći dočepa? Što onda?” Djevojka shvati da baba Jaga ima pravo: ne smije pasti čovjeku u crnom kožnom kaputu u ruke. “Ne, ne, Zoja Ivanovna. Ti moraš!”

			“Morala bih ja ovo prijaviti”, htjela se Zoja iskrasti s ovog prokletog mjesta, nestati kao utvara u magli, među brezama. Štab mora za ovo doznati. Poslati izvještaj dalje, preko fronta, do samog druga Staljina. Možda će on znati što da se radi. Čovjek u crnom sigurno je došao ispitati snagu svojih čini negdje daleko od fronta, gdje neće biti teška borba. Ali sad kad se uvjerio u uspjeh, što ga zaustavlja da svome Führeru stvori čitave armije neuništivih vojnika? Da na front pošalje divizije stvarnih nadljudi, nezaustavljivih, koje neće pokositi ni strojnice ni topovi ni šturmovici, niti samljeti tenkovske gusjenice, sve dok ta pogana smrt ne pregazi svijet?

			“I što misliš, kako ćeš se provesti kad ovo ispričaš, Zoja Ivanovna?” naceri se baba Jaga iz magle. “Što će komesar odreda reći? Tvoji drugovi? Bit ćeš sretna ako te ne strijeljaju na licu mjesta. Kad shvate...”

			“Bit će prekasno”, kimne Zoja. Vještica je bila u pravu. Tu poganu vojsku mora zaustaviti ovdje, na ovom putu, dok je tek u povojima.

			A tada čovjek u crnom nijemo kimne glavom i šest uskrslih esesovaca poleti naprijed, ravno na nju, vođeni svojim natprirodno izoštrenim čulima. Trčali su čudno, zamahivali nogama ustranu, mlatarali rukama, bacili bi se na sve četiri i hitali kao kakvi majmuni. Nekome bi se činili komičnima, ali nije bilo mjesta smijehu: bili su brzi, nevjerojatno brzi. Zoja ih zaspe rafalima iz špagina, pa promijeni bubanj i ponovno raspali po njima.

			Uzalud. Pogađala ih je, vidjela je kako ih buši, kako im zrna kidaju blatnjave i okrvavljene uniforme. Tijela su im se trzala pod udarcima poput kakvih lutaka bez lutkara, ali svejedno nisu padala. Išli su ravno na nju!

			“Babo, pomagaj!” poviče Zoja - davno se prestala bojati smrti, ali bilo bi joj krivo poginuti dok još ima toliko fašista za pobiti - ali babe Jage više nije bilo tu da joj priskoči. Prvi nemrtvi baci se na partizanku. Ona mu istrese desetak metaka u izobličeno lice, u te šuplje oči, u razjapljena usta iz kojih je slinio. Lice mu se pretvorilo u kašu, ispod kacige mu se glava razletjela u kiši krvi, komadića mozga i lubanje. Tijelo se stropošta u blato na samo nekoliko koraka od Zoje. Sad se činilo sasvim mrtvim.

			“Tu smo, dakle!” klikne djevojka, odjednom osokoljena. Sljedećeg nemrtvog ona opali po nosu, dovoljno da zatetura, da je ne zgrabi prstima oko vrata. Novi bubanj u špagina, kratki rafal pod kacigu -

			Sljedećega trena, čelične je šake zgrabe za lijevu ruku, još jedan par za desnu. Otimala se, psovala, proklinjala već proklete. Nije se dala, stegnutih zuba, udarala je nogom i začula krskanje hrskavice pod čizmom. Iščupala je ruku s automatom iz stiska, raspalila oko sebe, raskomadala još jedno mrtvačkim grčem iskrivljeno lice.

			Zoja se baci u divljački bijeg, grabeći ručnu bombu. Aktivirala ju je i bacila sebi za leđa. Zaronila je tijelom u blato taman na vrijeme da silina eksplozije prebriše preko nje. Naglo se okrenula, jedno je tijelo kao u kakvom trzavom plesu pregazilo nekoliko metara, otkinute glave, a onda se stropoštalo.

			Sad su iz magle zagrmjeli pucnjevi. Zasuli su ih rafali iz strojnice. Jedan nemrtvi opet ju je zgrabio za ruku i povukao. A onda Zoja osjeti iznenadnu, oštru bol u desnom boku. Tijelo joj poleti, sruši se na koljena. Slabost. I opet bol kako ju je još jedno zrno pogodilo u leđa, kako joj je prelomilo rebro i ušlo i prorovalo si put kroz pluća, samo da bi izašlo na prsima.

			Krv joj pokulja na usta, vrela i teška. Ona zakašlje i podigne automat, sruši petog nemrtvog, jednako tako izrešetanog kao i ona, a onda i zadnjega. Zapravo tako lako, pomisli ona nekim svjesnim dijelom svoga bića, samo treba malo preciznosti.

			Zoja se sruši licem u lišće. Krv. Iz usta, po bradi, natapala joj je odjeću. Kapa joj je pala negdje u svom tom natezanju s čudovištima. Marama joj je spala s kose. Čula je fašiste kako pritrčavaju.

			Bila je gotova, znala je.

			Zoja posegne za zadnjom bombom koja joj je ostala. Odvila je kapicu, skrivajući je pod tijelom. Zgrabila uzicu.

			Čula je čizme kako šljapkaju po lišću i blatu dok su je opkoljavali. Čula je narednika. Čula je čovjeka u crnom kako prilazi. Okrenula je glavu. Vidjela ga je kroz noge drugih vojnika dok je zastao iznad svojih uništenih kreatura. Pokvarila sam ti račun, zar ne?, radovala se Zoja. Narednik je nešto dobacio, kao da mu je bilo drago ali to ne smije pokazati, našto mu čarobnjak mrzovoljno odbrusi.

			Prišao joj je. Vojnici su se s jedva suspregnutim strahom razmaknuli da ga propuste. Nagnuo se nad Zoju, zgrabio je za rame i okrenuo na leđa. Tek je tada vidio što partizanka ima u rukama. Njegovo okrutno lice ispuni se strahom, oči mu se razrogače. Netko je opsovao, svi su nagonom iskusnih vojnika poskakali u blato. I čovjek u crnom kaputu htio je odskočiti, ali Zoja, sva krvava, nacerena, lice smrti, povuče uzicu i zgrabi ga rukom za rever i, prije no što se mogao istrgnuti iz njene šake, zatjera mu bombu pod kaput.

			“Crkni!” progrglja ona, a onda je sve postalo crno.

			* * *

			Zoja se uspravi, trepne očima, zakašlje. Otrla je prstima bradu, očekivala je da će joj biti krvavi.

			Nisu bili.

			Shvatila je da je u postelji. Tvrdoj postelji, pod grubim pokrivačima. Jedino svjetlo davala je vatra što je pucketala u ognjištu. Baba Jaga sjedila je na stoličici do postelje i promatrala je. A onda odnekuda izvuče iglu i pokaže je Zoji.

			“Evo, Zoja Ivanovna! Tvoja smrt na vrhu je ove igle. Iglu ću sada staviti u ovu malu kutijicu, umjesto jajeta. Ti je čuvaj!”

			“Ali”, zbunjeno će Zoja, “kako? Bomba me -”

			“Ne pitaj, Zoja Ivanovna. Ne vode sva pitanja dobru. Budeš li mnogo znala - brzo ćeš ostarjeti!”

			“Čovjek u crnom?”

			“Mrtav. I on i ostala fašistička banda. Jednom kad si ti njega”, baba Jaga se naceri, “ja sam lako ostale!”

			Zoja odgurne pokrivače. Htjela je ustati. Osvrnula se za svojim špaginom: bio je položen u postelju do nje. Baba Jaga nije se ni pomakla. “Moram svojim drugovima. I izvještaj -”

			“Rat je za tebe gotov, Zoja Ivanovna. Ti si ga dobila, za sve nas si pobijedila! O, nije gotovo, bit će još bitaka i mrtvih i spaljenih gradova, ali sad se zna čijim će slavljem rat završiti. Da nisi ubila čovjeka u crnom i njegove nemrtve, tko zna što bi bilo!”

			“Ali, nije ih bilo teško -”

			“Zato jer si pucala izbliza, Zoja Ivanovna! Valjda znaš kako je teško pogoditi glavu, mali je to cilj. A što da je crni čovjek pobjegao i dao da se naprave kacige za nove nemrtve?”

			“Poput onih starih, viteških ...”, zamisli se Zoja. Da, Zoja mu je zapravo bila ukazala na slabu točku njegove pogane čarolije. Tako podučen, lako bi smislio kako bolje zaštititi svoja stvorenja.

			“Baš poput njih! Da ga nisi ubila, koliko god fašista palo, on i takvi kao on opet bi ih dizali da dalje navaljuju, naše momke da ubijaju i narod da vode u roblje i sela da spaljuju. Ovako...” Baba Jaga zadovoljno se nasmiješi. “Nas će uvijek biti više.”

			* * *

			“Tu smo!”, reče baba Jaga i Zoja sjaše sa stupe i doskoči na debeli sag iglica. Bili su na rubu šume, borovi iznad njih kao da su doticali nebo, modro, bez oblačka. Iza debala sive, ispucale kore, plavilo se more. Zoja je niže niz obalu vidjela selo: drvene kuće i crkva i pristanište. Vezani brodovi skupljenih jedara. A iznad sela, na litici, bijeli grad, kupole na zvonicima bljeskale su kao sunca.

			“Ne vidim vojnika ni -”

			“Rekla sam ti, Zoja Ivanovna, rat je za tebe gotov!” 

			Zoja pogleda babu Jagu. Po prvi put ona u njenim očima osjeti toplinu.

			“Dovela sam te ovamo”, opiše baba metlom krug oko njih. “Tu su dobri ljudi, pošteni i radišni. Ljeta su topla, a zime taman onakve kakve trebaju biti, ruske. Njive se zlate, mreže su pune ribe. Čujem, ima i pristalih momaka, baš za ženidbu. I imaš iglu, na vrhu koje je tvoja smrt. Samo”, unese se baba Zoji u lice, “ne pokazuj puno taj tvoj špagin. I ne spominji onog tvog Gruzina.”

			“Nije on moj Gruzin, rekla sam ti već.”

			Baba Jaga se nasmije, a onda se odgurne tučkom i poleti na stupi natrag u šumu, metlom zamećući trag za sobom. Ubrzo se izgubila među borovima i Zoja je ostala sama. Stajala je tako minutu, dvije, neodlučna kuda bi. A onda konačno pođe sigurnim korakom i ostavi borove za sobom, spusti se na plažu, odjednom milovana ljetnim suncem, pa krene preko toplog pijeska, dok su je zdesna šumom pozdravljali valovi i kliktali joj galebovi, prema selu.

